
BELFASTAS 


1985 


NN: Belfasto įlankos pusės slinko lietus, ir kai vyras pasuko 
už kampo, kažkur tamsoje, pačiame miesto centre, nuai- 
dėjo šūviai, pasigirdo panašūs į sviedinio sprogimą garsai. Jis 
skubiai perbėgo aikštę — neaukštas, ne daugiau kaip penkių 
pėdų ir penkių colių ūgio, su džinsais, apsivilkęs tamsiai mėlynu 
jūreivišku apsiaustu, užsidėjęs kepurę su snapeliu, per petį per- 
simetęs jūreivišką kelioninį krepšį. 

Iškaba skelbė: Alberto viešbutis, tačiau tai buvo, ko gero, 
pats tipiškiausias iš tų pastatų, kuriuose kambarius dažniausiai 
nuomojasi jūrininkai — paprasčiausiai sujungti trys Viktorijos 
laikų stiliaus terasiniai namai. Durys buvo praviros, jose pasiro- 
dė irgi neaukštas praplikęs vyriškis su laikraščiu rankoje. 

Tolumoje nugriaudėjo dar vienas sprogimas. 

— Jėzau! — tarė jis iš tarpdurio. — Vaikinai šiąnakt smarkauja. 

O nedidukas vyras laiptų apačioje kreipėsi į jį: 

— Skambinau jums anksčiau — dėl kambario. Mano pa- 
vardė Kiogas. 

Jis kalbėjo gryna anglų kalba, grynesne nei kas kitas, tik su 
vos juntamu savitu Belfasto akcentu. 

— O taip, pone Kiogai. Ką tik iš laivo? 

— Panašiai. 

— Gerai, įeikite, nestovėkite lietuje, aš viską sutvarkysiu. 

Tuo metu iš už kampo pasirodė landroveris, jam iš pas- 
kos — kitas. Jie buvo uniformuoti — už vairuotojo užsiglaudę 

trys desantininkai — tvirti jauni vyrai raudonomis beretėmis ir 
neperšaunamomis liemenėmis, visi ginkluoti automatais. Jie be- 
matant dingo lietaus merkiamoje tamsoje kitoje aikštės pusėje. 

— Jėzau, — pakartojo pagyvenęs vyriškis ir grįžo į vidų, o 
Kiogas nusekė jam iš paskos. 


Tai buvo vargana skylė, kvadratinis vestibiulis su registra- 
cijos stalu ir siaurais laiptais. Balti dažai per daugelį metų pa- 
geltę, o sienų apmušalai bjauriai išblukę ir šen bei ten sudrėkę. 

Pagyvenęs vyriškis pastūmė per stalą lapelį Kiogui pasi- 
rašyti. 

— RUC taisyklės*. Namų adresas. Paskui trumpo apsilan- 
kymo vieta. Viskas. 

— Man tinka, — Kiogas skubiai užpildė lapelį ir grąžino 
atgal. 

— Martinas Kiogas, Vopingas, Londonas. Senokai nebuvau 
Londone. 

— Puikus miestas. — Kiogas išsitraukė cigarečių pakelį ir 
vieną prisidegė. 

Pagyvenęs vyriškis nukabino nuo skydo raktą. 

— Bent jau ten nelaksto gatvėmis iki dantų apsiginklavę 
desantininkai. Kvaila taip sėdėti lauke, net lietui lyjant. Tampi 
taikiniu. Savižudybė, sakyčiau, jei manęs paklaustum. 

— Ne visai, — Kiogas tarė jam. — Tai senas parašiutininkų 
triukas, ištobulintas kadaise Adene. Jie leisdavosi kelionėn įkan- 
din vienas kito, pasergėdavo ir net būdami beginkliai sugebėda- 
vo skubiai atremti bet kokį antpuolį. 

— Iš kur jūs žinote tokius dalykus? 

Kiogas gūžtelėjo pečiais. 

— Iš bendro išsilavinimo, tėvuk. O dabar gal galėčiau gauti 
savo raktą? 


> 


Angl. Royal Ulster Constabulary — Šiaurės Airijos policijos. 

Kaip tik tada pagyvenęs vyriškis pastebėjo, kad Kiogo akys 
buvo nenusakomos spalvos ir tokios šaltos, kokių niekada ne- 
buvo regėjęs, ir nežinia kodėl jis pajuto išgąstį. 

Tačiau Kiogas tuo metu nusišypsojo, ir šypsena neatpažįsta- 
mai jį pakeitė. Jis pasiėmė raktą. 

— Man sakė, kad kažkur netoliese yra padori kavinė. „Re- 
gentas ? 

— Teisingai. Tiesiai už aikštės Lergano gatvėje. Šalia senųjų 
dokų. 

— Aš susirasiu, — Kiogas pasisuko ir ėmė kopti laiptais. 

Lengvai rado savo kambarį, atsirakino duris, kurių spyna 
buvo aiškiai kelis kartus laužta, ir įėjo į vidų. Mažas kambarėlis 
dvelkė drėgme. Stovėjo viena lova, kėdė, kabojo spintelė, kampe 
glaudėsi praustuvė, tačiau tualeto nebuvo. Nebuvo netgi telefo- 
no; ką gi, jei pasiseks, čia teks praleisti tik vieną naktį. 

Pasidėjo kelioninį krepšį ant lovos, atsegė jį. Jame buvo 
krepšelis su tualetiniais reikmenimis, atsarginiai marškiniai, 
kelios knygos. Sustūmė visa tai į vieną pusę ir pakėlė kartoninį 
dugną, po kuriuo gulėjo „Walther PPK“ pistoletas, kelios šovi- 
nių apkabos ir mažas naujas Karsvelo duslintuvas. 

Jis patikrino ginklą, užtaisė jį, pritvirtino duslintuvą ir įsi- 
kišo už džinsų juosmens. 

— Į „Regentą', sūnau, — tarė jis švelniai ir išėjo švilpauda- 
mas liūdną paprastutį motyvą. 

Šalia registracijos stalo buvo bendrojo naudojimo senoviš- 
ka telefono kabina. Kiogas linktelėjo vyriškiui, įžengė vidun ir 
uždarė duris. Kišenėje susiieškojęs keletą monetų, surinko nu- 
merį. 


Džekas Baris buvo aukštas išvaizdus vyras, o dėl akinių 
raginiais rėmeliais atrodė panašus į knygių. Dar jis priminė 
mokyklos direktorių — juo iš tikrųjų kurį laiką buvo dirbęs. Bet 

dabar kas kita — dabar jis Laikinosios IRA* štabo viršininkas, 
sėdi prie židinio savo namuose Dubline ir skaito popierius. Ne- 
šiojamasis telefonas guli šalia, todėl Baris gali atsiliepti vos tik 
pasigirdus skambučiui. 

Pakėlė ragelį, ir kaip tik tuo metu iš virtuvės pašaukė Dži- 
na, žmona: 

— Neužtruk. Vakarienė jau laukia. 

Jis atsiliepė telefonu: 

— Čia Baris. 

Kiogas prabilo airiškai: 

— Tai aš. Užsisakiau kambarį „Alberto viešbutyje“ Marti- 
no Kiogo vardu. Bandysiu susitikti su mergina. 

— Ar bus sudėtinga? 

— Ne, jau suorganizuota. Gali neabejoti. Dabar aš pakeliui 
į „Regento“ kavinę. Kavinės savininkas — jos dėdė. 

— Šaunuolis. Palaikykim ryšį. Naudokis tik mobiliuoju 
numeriu. 

Baris išjungė telefoną, ir tuomet žmona pašaukė vėl: 

— Ateik. Vakarienė šąla. 

Jis paklusniai atsistojo ir patraukė virtuvėn. 


Kiogas nesunkiai susirado „Regento“ kavinę. Vienas langas 
buvo užkaltas lentomis, aišku, išdužęs nuo bombos sprogimo 
bangos, o kitas — sveikas, pro jį gerai matėsi vidus. Ten buvo vos 
keletas klientų — trys pagyvenę vyrai prie vieno stalo ir suvar- 
gusi, panaši į prostitutę vidutinio amžiaus moteris — prie kito. 

Už prekystalio sėdinti mergina buvo vos šešiolikos; jis Ži- 
nojo ne tik jos amžių — žinojo apie ją viską. Buvo vardu Ketlina 
Rajan ir valdė šią kavinę kartu su savo dėde Maiklu Rajanu, 


> 


Angl. Provisional Irish Republican Army — Laikinoji Airijos respublikonų armija. 

jaunystėje garsiu protestantu ir teroristu. Nedidukė mergina 
juodais plaukais ir piktomis akimis virš aštrokų skruostikau- 
lių. Nelabai graži, jeigu matuotum įprastais standartais. Vilkėjo 
tamsų megztinį, segėjo trumpą džinsinį sijoną ir, kai įėjo Kio- 
gas, sėdėjo ant kėdės pasinėrusi į knygą. 

Jis pasilenkė prie prekystalio. 

— Ar įdomi? 

Mergina pažvelgė į jį abejingai — žvilgsnis žmogaus, paty- 
rusio daug daugiau, negu galėtum tikėtis pagal metus. 

— Labai įdomi. „Vidurnakčio teismas“. 

— Bet ji tikriausiai parašyta airiškai? 

Kiogas siekė knygos ir pamatė, kad buvo teisus. 

— O kodėl gi negalėtų būti? Manote, kad protestantai ne- 
turėtų skaityti airiškai? Kodėl ne? Ši šalis taip pat ir mūsų, pone, 
ir jeigu jūs Šin Feino* žmogus ar šiaip koks šunsnukis, siūly- 
čiau nešdintis kur nors kitur. Katalikai čia nepageidaujami. IRA 
bomba užmušė mano tėvą, mano motiną ir mažąją sesutę. 

— Mergaite, brangioji, — Kiogas kilstelėjo rankas tarsi 
gindamasis. — Aš esu iš Belfasto, gimęs prie jūros, ir užsukau 
čia tik puodelio arbatos. 

— Jūsų tartis ne Belfasto. Sakyčiau, angliška. 

— Nes mane, dar vaiką, tėvas išsivežė į Angliją. 

Ji akimirką suraukė antakius ir gūžtelėjo pečiais. 

— Gerai. — Paskui pakeltu balsu šūktelėjo: — Vieną arba- 
tos, Mere! — Ir pasisukusi į Kiogą tarė: — Kepinių nebeturime, 
netrukus užsidarome. 

— Bus gerai ir arbata. 

Bematant žilaplaukė moteris su prijuoste atnešė puodelį 
arbatos ir padėjo ant prekystalio. 

— Pienas ir cukrus štai čia. Pasiimkite pats. 


+ 


Air. Sinn Fėin — nacionalistinė Šiaurės Airijos katalikų partija. 

Kiogas padarė, kaip jam buvo sakyta, ir pastūmė vieno 
svaro monetą. Moteris padavė grąžą. Mergina, nebekreipdama į 
jį dėmesio, pasiėmė knygą ir atsistojo. 

— Aš išeinu, Mere. Padirbėk dar valandą iki pavakario. 

Ir ji pranyko pro užpakalines duris. 

Kiogas nusinešė arbatą prie stalelio šalia durų, atsisėdo ir 
prisidegė cigaretę. Po penkių minučių pasirodė Ketlina Rajan, 
apsivilkusi seną neperšlampamą apsiaustą, su berete ant galvos. 
Ji išėjo net nepažvelgusi į Kiogą, o jis gurkštelėjo šiek tiek arba- 
tos, pakilo ir taip pat išėjo. 


Lijo vis smarkiau, kai ji nuleidusi galvą pasuko uosto link 
ir paspartino žingsnį. Trys vaikėzai, stovintys apleisto nenau- 
dojamo sandėlio tarpduryje, matė ją besiartinančią, apšviestą 
gatvės žibintų. Jie buvo iš tų gatvės vyrukų, kokių pasitaiko bet 
kuriame pasaulio mieste. Žiaurūs jauni padarai „bomberių“ 
striukėmis ir džinsais. 

— Tai ji, Patai, — tarė tas, mūvintis beisbolo kepuraite. — 
Tai ji. Rajano kalė iš kavinės. 

— Ir pats Žinau, kvaily, — atsakė pavadintasis Patu. — Da- 
bar tyliai čiupkim ją, kai tik praeis. 


Ketlina Rajan nieko neįtarė, nes trejetas slėpėsi šešėlyje. 
Tik skuboti žingsniai už nugaros įspėjo apie gresiantį pavojų, 
tačiau jau buvo vėlu — ranka apsivijo kaklą ir ėmė ją smaugti. 

Patas atsistojo priešais ir kilstelėjo merginos smakrą. 

— Ką gi mes čia turime? Mažoji prodė* kalė. Rajan, ar ne? 

Ji pasimuistė ir spyrė jaunuoliui su beisbolo kepuraite į 
blauzdą. 


| Ž 


Angl. Prod — protestantas (niek., sleng.). 

— Paliesk mane, velnio išpera! 

— Velnio išpera, ar ne? — iškošė pro dantis Patas. — 
Mums, padoriems katalikams! 

Jis trenkė Ketlinai per veidą. 

— Tempkit ją. Laikas pamokyti gerų manierų. 

Ketlina nešaukė, tai nebuvo jai būdinga, tačiau verkė iš 
įniršio ir įkando į ranką, kuri laikė užspaudusi jai burną. 

— Kalė! — suriko Beisbolo Kepuraitė ir kumščiu trenkė 
jai į nugarą. 

Jie nusitempė merginą per alėją lietui lyjant. Senoviško du- 
jinio žibinto šviesa krito tiesiai ant krūvos dėžių. Ketlina prieši- 
nosi, tačiau jie dviese parbloškė ją ant dėžių, o Patas pripuolė iš 
už nugaros ir ėmė plėšti aukštyn sijoną. 

— Laikas tave pamokyti! — šaukė jis. 

— Ne, tai tave laikas pamokyti! — pasigirdo balsas. 

Patas atsisuko ir pamatė alėja besiartinantį, susikišusį ran- 
kas į jūreiviško apsiausto kišenes Martiną Kiogą. 

— Paleiskit ją. 

— Užsičiaupk, neūžauga, — atkirto dėvintis beisbolo ke- 
puraitę, paleido merginą ir puolė kumščiais Kiogą. Šis čiupo 
jam už riešo, jį užlaužė ir pastūmė veidu į sieną. 

— Šunsnuki! — suriko trečiasis ir puolė Kiogą. 

Kiogas ištraukė kairę ranką iš kišenės ir trenkė užpuoli- 
kui valteriu. Smūgis buvo stiprus — prakirto jam skruostą nuo 
kairės akies iki lūpos. Tuomet Kiogas nukreipė ginklą aukštyn 
ir iššovė. Pasigirdo prislopintas šūvio garsas, kuris iškart ištirpo 
lietuje. 

Beisbolo Kepuraitė klūpėjo, o antrasis spaudė ranką prie 
skruosto, pro pirštus sruvo kraujas. Patas stovėjo įniršęs. 

— Tu, prakeikta kiaule! 

— Tai jau girdėta, — Kiogas įbedė į jo tarpuakį valterio 


vamzdį. — Dar žodis, ir aš tave nudėsiu. 

Jaunuolis suakmenėjo. Ketlina Rajan pasitaisė sijoną. 

— Grįžk į savo kavinę, mergaite. Aš netrukus ateisiu, — 
pasakė Kiogas. 

Ji akimirką žvelgė į jį abejodama, paskui apsisuko ir nubė- 
go alėja. 


Girdėjosi vien krintančių lietaus lašų teškenimas ir sužeis- 
tųjų inkštimas. 

— Mes darėme tik tai, ką pats mums liepei. Už ką šitaip? — 
paklaikusiu balsu paklausė Patas. 

— One, — paprieštaravo Kiogas, — aš liepiau tik šiek tiek 
pagąsdinti merginą, kad galėčiau atskubėti ir ją išgelbėti. — Jis 
išsitraukė ir užsidegė cigaretę. — O jūs ką? Grupinis išprievar- 
tavimas. 

— Ji maža šlykšti protestantė. Kam tai rūpi? 

— Man, — atsakė Kiogas. — Nors ir esu katalikas. O jūs 
gadinat mūsų vardą. 

Patas puolė jį. Kiogas atšoko į šalį, dešine koja partrenkė 
užpuoliką ir vienu keliu prispaudė prie žemės. Patas tysojo po 
lietumi ir kūkčiojo. 

— Tave reikia pamokyti, sūnau, — tarė Kiogas. 

Jis įrėmė valterio vamzdį jaunuoliui į šlaunį ir nuspaudė 
gaiduką. Pasigirdo prislopintas šūvio garsas. Patas suklykė. 

Kiogas atsistojo. 

— Tik lengvas sužeidimas. O galėjau pasirinkti tavo kelio 
girnelę. 

Patas nesiliovė kūkčiojęs. 

— Velniai tave griebtų! 

— Jiems labai seniai knieti tai padaryti. — Kiogas ištraukė 
iš kišenės voką ir sviedė jį. — Penki šimtai svarų, kaip buvo 
suderėta. Dabar šliaužkite į Viktorijos karališkosios ligoninės 

traumatologijos skyrių. Jie geriausiai pasaulyje gydo šautines 
žaizdas, turi daugiausia patirties. 

Jis nuėjo, švilpaudamas tą pačią melodiją, palikęs juos lie- 
tuje. 


Kai pasiekė kavinę, klientų jau nebebuvo, tik Ketlina Rajan 
ir ta moteris, Merė, stovinti už prekystalio. Mergina kalbėjosi te- 
lefonu. Kiogas pabandė atidaryti duris, tačiau jos buvo užrakin- 
tos. Kai rankena barkštelėjo, Ketlina Rajan atsisuko ir linktelėjo 
Merei. Ši išėjo iš už prekystalio ir atrakino. 

Kiogui įžengus vidun, Merė tarė: 

— Ji man papasakojo, ką dėl jos padarėte. Telaimina jus 
Dievas. 

Kiogas prisėdo ant stalo krašto ir užsidegė cigaretę. Mer- 
gina vis dar kalbėjosi telefonu. 

— Ne, dabar man viskas gerai. Po dvidešimties minučių 
būsiu „Būgno“ alinėje. Nesijaudinkit, — ji padėjo telefono ragelį 
ir atsisuko; merginos veidas buvo ramus. — Mano dėdė Maik- 
las. Jis nerimauja dėl manęs. 

— Kodėl gi neturėtų? — tarė Kiogas. — Neramus laikai. 

— Jūs neimate belaisvių, ar ne? 

— Nematau reikalo. 

— Ir esate ginkluotas valteriu, kaip mačiau. 

— Kaip tokia jauna daug išmanot. 

— O, aš pažįstu ginklus, augau su jais. Ką darėte, kai nuėjau? 

— Pasiunčiau juos savais keliais. 

— Namo, paglostęs galveles? 

— Ne, į artimiausią traumatologijos skyrių. Juos reikėjo 
pamokyti, taigi gavo gerą pamoką. Vienas iš jų, kuris atrodė la- 
biausiai kaltas, šiek tiek pavaikščios su ramentais, jeigu jus tai 
bent kiek paguodžia. 

Ji suraukė antakius ir pažvelgė iš padilbų. 

— Ką tai reiškia? 

— Nieko. Man nepatinka tai, kas galėjo įvykti, ir viskas. — 
Jis atsistojo ir užgesino cigaretę. — Kadangi jautiesi gerai, ke- 
liausiu sau. 

Kiogas pravėrė duris. Staiga mergina tarė: 

— Ne, palaukit. 

Kai jis atsigręžė, pridūrė: 

— Galite paėjėti su manim iki mano dėdės alinės. Tai 
„Oranžinis būgnas“ šalia Konoro prieplaukos. Apie ketvirtis 
mylios nuo čia. Mano vardas Ketlina Rajan. O jūsų? 

— Martinas Kiogas. 

— Palaukite manęs lauke. 

Jis padarė kaip prašomas ir pamatė ją vėl pasukančią prie 
telefono. „Tikriausiai kalbasi su dėde“, — pamanė. 

Po keleto minučių ji išėjo iš kavinės nešina dideliu skėčiu. 
Kai išskleidė jį, kad apsisaugotų nuo lietaus, Kiogas paklausė: 

— Ar nebūtų saugiau važiuoti taksi? 

— Man patinka miestas naktį, — atsakė mergina. — Man 
patinka lietus. Aš turiu teisę eiti savo keliu, ir velniop tuos Feino 
šunsnukius. 

— Ką gi, tavo valia, — atsakė Kiogas, ir jie nuėjo. 

— Liskite po skėčiu, — pasiūlė Ketlina, timptelėjo jį po 
skėčiu ir įsikibo į parankę. — Sakėte, esat jūreivis? 

— Tik pastaruosius kelerius metus. 

— Jūreivis iš Belfasto, augęs Londone, kuris nešiojasi val- 
terį, — jos balsas skambėjo klausiamai. 

— Pavojinga vieta, šitas senas miestas, juk šįvakar pati įsi- 
tikinot. 

— Turite galvoje, kad pavojinga jums, todėl ir nešiojatės, — 
ji susiraukė. — Jūs ne iš Feino, antraip nebūtumėte padaręs to, 
ką iškrėtėt tiems bjaurybėms. 

— Aš esu niekieno, brangioji mergaite, — tarė Kiogas, 
stabtelėjo ir prisidegė cigaretę. 

— Duokite ir man vieną, — paprašė ji. 

— Neduosiu, jūs per jauna, jums viskas dar prieš akis. Vieš- 
patie, bet man esate tikra mįslė, Keite. 

Ji pažvelgė į Kiogą. 

— Kodėl taip mane vadinate? Niekas daugiau to nedaro. 

— Tiesiog jums tai tinka. 

Jiedu kulniavo uosto krantine, prieplaukoje švartavosi lai- 
vai, o tolumoje žybčiojo raudonos ir žalios išplaukiančių į jūrą 
krovininių laivų šviesos. 

Ketlina Rajan paklausė: 

— Gerai, o ginklas? Kam jį nešiojatės? 

— Jėzau, na jūs ir atkakli. Prieš daugelį metų buvau karei- 
vis. Tarnavau trigubai ilgiau nei priklauso, kaip tik šiame mies- 
te, todėl bet kada galiu susitikti ką nors, kas atsimena mane ir 
yra kupinas pagiežos. 

— Kokiame pulke? 

— Pirmajame desantininkų. 

— Tik nesakykit, kad dalyvavote Kruvinajame Londonde- 
rio sekmadienyje** 

— Dalyvavau. Bet, kaip jau sakiau, tai buvo seniai. 

Ji tvirčiau įsikibo jam į ranką. 

— Viešpatie, bet jūs, vaikinai, tądien gerokai pasvilinote 
padus toms Feino padugnėms. Kiek jų paklojote? Trylika, ar ne? 

Baro šviesos krito ant krantinės grindinio. Kiogas paklausė: 

— Kiek tau metų? 

— Šešiolika. 

— Tokia jauna, o tokia pilna neapykantos. 

— Aš jau sakiau. IRA nužudė mano tėvą, mamą ir mažąją 
sesutę. Liko tik dėdė Maiklas. 


* 1972 m. įvykęs demonstracijos dalyvių susirėmimas su britų armijos kareiviais. 

Užrašas „Oranžinis būgnas“ buvo nupieštas ant plytų sie- 
nos šalia legendinio šūkio: Tai ir mūsų šalis! Mergina suskleidė 
skėtį, atidarė duris ir įėjo pirmoji. 


Užeigos interjeras būdingas Belfasto alinėms — keletas ka- 
binų, keletas stalų, kėdės ir ilgas raudonmedžio baras, lentynose 
priešais veidrodinę sieną išdėlioti įvairiausių gėrimų buteliai. 
Lankytojų nedaug — vos pustuzinis klientų, visi pagyvenę vy- 
rai, keturi iš jų žaidė kortomis šalia židinio, kiti du tyliai kalbė- 
josi. Griežtos išvaizdos vienarankis jaunuolis sėdėjo už baro ir 
skaitė Belfast Telegraph. 

Jis pakėlė žvilgsnį ir padėjo laikraštį į šalį. 

— Ar gerai jautiesi, Ketlina? Maiklas sakė, kas atsitiko. 

— Man viskas gerai, Aivorai. Ačiū ponui Kiogui. Ar dėdė 
Maiklas grįžo? 

Tuo metu atsidarė durys ir į vidų įžengė vyras. Kiogas iš 
karto jį pažino pagal nuotrauką, kurią Baris rodė per instruk- 
tažą Dubline. Maiklas Rajanas, penkiasdešimt penkerių metų 
amžiaus, žymiausias lojalistas, tarnavęs UVF* ir Raudonojoje 
Alsterio rankoje**, pačioje aršiausioje protestantų grupuotėje, 
žmogus, daugybę kartų žudęs ir daręs tai dėl savo įsitikinimų. 
Jis buvo vidutinio ūgio, šiek tiek pražilusiais smilkiniais, labai 
mėlynų akių, visas trykšte trykštąs energija. 

— Tai Martinas Kiogas, — pristatė mergina. 

Rajanas apėjo barą ir ištiesė ranką. 

— Padarėte man didelę paslaugą šį vakarą. Niekada to 
neužmiršiu, — tarė. 


* 


Angl. Ulster Volunteer Force (Alsterio savanoriškosios pajėgos) — protestan- 
tų lojalistų ginkluota grupuotė, 1966 m. sukurta kovai su IRA ir siekiant Š. Airiją išlai- 
kyti Didžiosios Britanijos sudėtyje. 

** Angl. Red Hand of Ulster (Raudonoji Alsterio ranka) — istorinis heraldinis 
Alsterio, o dabar — lojalistų simbolis. 

— Laimei, aš ten buvau. 

— Taip, laimei. Siūlau drauge išgerti. 

— Būtų neblogai „Bushmills“ viskio, — atsakė Kiogas. 

— Prašau čia, — mostelėjo Rajanas į stalą kampe. 

Mergina nusivilko lietpaltį, nusiėmė beretę ir įsitaisė už 
stalo. Jos dėdė atsisėdo šalia, o Kiogas — priešais. Aivoras atnešė 
butelį bušmilso ir dvi taures. 

— Ar ko nors reikia, Ketlina? 

— Ne, dėkoju, Aivorai. 

Buvo matyti, kad jis ją dievina, tačiau linktelėjo ir pasiša- 
lino. 

— Aš susisiekiau su Viktorijos karališkąja ligonine. Jie ką 
tik priėmė tris sužeistus jaunus vyrus. Vienam šlaunyje įstrigusi 
kulka, — tarė Rajanas. 

— Iš tikrųjų? — paklausė Kiogas. 

Ketlina Rajan įdėmiai pažvelgė į jį. 

— Jūs man to nesakėte. 

— Nebuvo reikalo. 

— Norėčiau pasižiūrėti, ką jūs su savimi nešiojatės, — pa- 
sakė Rajanas. — Nėra dėl ko nerimauti. Visi čia savi. 

Kiogas gūžtelėjo pečiais, išsitraukė iš kišenės valterį ir pa- 

— Karsvelo duslintuvas, naujausio modelio. Puiku. 

Jis išsitraukė brauningą ir stumtelėjo Kiogo pusėn. 

— Man labiausiai patinka šitas. 

— Mėgstamiausias SAS* ginklas, — Kiogas viena ranka 
pakilnojo brauningą, — ir desantininkų pulko. 

— Jis tarnavo Pirmajame desantininkų pulke, — pridūrė 
mergina. — Dalyvavo Kruvinajame sekmadienyje. 

— Tikrai? — paklausė Maiklas Rajanas. 


* Angl. Special Air Service (Ypatingoji oro tarnyba) — Britanijos specialiosios 
paskirties kariuomenės padalinys. 

— Prieš daugelį metų, vėliau plaukiojau jūroje. 

— Ketlina man sakė, kad gimėte Belfaste, bet augote Lon- 
done? 

— Mano mama mirė, kai buvau dar vaikas. Tėvas išvyko į 
Londoną ieškoti darbo. Dabar jis jau miręs. 

Rajanas išėmė valterio apkabą. 

— Ir esat geras protestantas. Turėtumėt toks būti vien dėl 
to, kad išgelbėjot Ketliną. 

— Kalbėsiu atvirai — religija man nėra svarbiausias daly- 
kas, — tarė Kiogas, — tačiau žinau, kieno esu pusėje. 

Tuo metu pasigirdo spyris į duris ir vidun įpuolė vyras 
drobine kepure, apsivilkęs lietpalčiu, su revolveriu rankoje. 

— Maiklai Rajanai, tu šunsnuki, pagaliau tave pričiupau, — 
suriko jis ir pakėlė ginklą. 

Rajanas buvo užkluptas nepasiruošęs, valterio apkaba gu- 
lėjo ant stalo. 

— Ką man daryti? Nušauti jį? — paklausė Kiogas. — Ką gi. 
Bumpt — ir tu negyvas. 

Jis kilstelėjo brauningą ir nuspaudė gaiduką. 

Vyras nuleido ranką su revolveriu. Kiogas tarė: 

— Tuščia, pone Rajanai, tai buvo aišku pagal svorį. Kokius 
žaidimus mes čia žaidžiame? 

Rajanas nusijuokė: 

— Eik, Džozefai, ir pasiimk iš baro gėrimo. 

Tariamasis žudikas pasitraukė. Pagyvenę vyrai šalia židi- 
nio kaip niekur nieko toliau žaidė kortomis. 

Maiklas Rajanas atsistojo. 

— Tai tik išbandymas, mano vyresnysis sūnau, kaip sako- 
ma. Atidėkime tai ir verčiau eikime į svetainę, ten pratęsime 


pokalbį. 

Mažoje svetainėje buvo šilta ir jauku, židinyje su grotelėmis 
liepsnojo ugnis, užuolaidos buvo užtrauktos, lauke lijo, į langą 
barbeno lietaus lašai. Rajanas ir Kiogas atsisėdo vienas priešais 
kitą. Iš virtuvės įėjo mergina, nešina sudėtais ant padėklo arbati- 
nuku, pienu ir puodeliais. 

— Jeigu esate jūreivis, turėtumėte turėti dokumentus, — 
tarė Rajanas. 

— Be abejo, — atsakė Kiogas. 

Rajanas ištiesė ranką, o Kiogas, gūžtelėjęs pečiais, prasegė 
savo jūreivišką apsiaustą ir iš vidinės kišenės ištraukė piniginę. 

— Prašau. Laivo dokumentai, profsąjungos kortelė, štai 
tiek. 

— Prieš dvi savaites gautas atlyginimas iš „Venturos“. De- 
nio komandos jūreivis ir naras. Tai ir viskas? 

— „Ventura“ yra Šiaurės jūros naftos telkinių tiekimo lai- 
vas. Be pagrindinio darbo laive, man teko dar ir nardyti. Nela- 
bai giliai, kai reikėdavo remontuoti po vandeniu ir suvirinti. Ir 
panašūs darbai. 

— Įdomu. Gabus vyras. O ko išmokote desantininkų pulke? 

— Tik žudyti žmones. Įprasta ginkluotė. Didelė sprog- 
dinimų patirtis. — Kiogas užsidegė cigaretę. — Kodėl klausiate? 

Rajanas, tarsi neišgirdęs, kamantinėjo toliau: 

— Ar mokate vairuoti motociklą? 

— Nuo šešiolikos metų, tačiau tai buvo seniai. Kam jums 
to reikia? 

Rajanas atsilošė, išsitraukė pypkę ir prikimšo ją iš seno 
kapšiuko. 

— Lankote gimines, ar ne? 

— Nieko nežinau apie juos, — atsakė Kiogas. — Keletas 
pusseserių išsibarstė tai šen, tai ten. Tiesiog panorau čia pabu- 
voti. Nostalgija, jeigu jums taip patinka. Iš tikrųjų nekoks su- 

manymas, tačiau bet kada galiu grįžti atgal ir susirasti kitą prie- 
globstį. 

— Galėčiau pasiūlyti jums darbą, — tarė Rajanas, o mergi- 
na atnešė jam nuo židinio žvakę pypkei pridegti. 

— Kokį? Čia, Belfaste? 

— Ne, Anglijoje. 

— Kokį darbą? 

— Panašų kaip šiąnakt. Darytumėte tai, ką geriausiai iš- 
manote. 

Stojo visiška tyla. Kiogas neabejojo, kad mergina labai įdė- 
miai jį stebi. 

— Ar tiktai nekvepia politika? 

— Nuo tūkstantis devyni šimtai šešiasdešimt devintųjų 
dirbu rojalistams, — tarė Rajanas. — Šešerius metus tarnavau 
Meizio kalėjime. Nekenčiu tų Feino pašlemėkų. Nekenčiu to 
prakeikto Šin Feino — jeigu jie laimėtų, išvytų mus visus, ne- 
paliktų čia nė vieno protestanto. Etninis valymas. Jei reikalai ir 
toliau taip prastai klostysis, pasiimsiu su savimi į pragarą jų tiek, 
kiek tiktai įstengsiu. 

— Kur jūs lenkiate? 

— Darbas Anglijoje. Labai pelningas darbas. Lėšos mūsų 
organizacijai. 

— Kitaip sakant, mes jų iš ko nors nugvelbsime, — pasakė 
Kiogas. 

— Mums reikia pinigų, Kiogai, — neatlyžo Rajanas, — pi- 
nigų ginklams. Prakeiktoji IRA turi rėmėjų Amerikoje, išeivių 
iš Airijos, kurie juos finansuoja. Mes neturime. — Jis pasilenkė į 
priekį. — Aš neprašau būti patriotu. Aš apeliuoju į jūsų godumą. 
Penkiasdešimt tūkstančių svarų. 

Įsivyravo ilga tyla, Rajanas ir mergina laukė, jos veidas vis 
labiau niaukėsi, nes atrodė, kad jis ištars — ne. 

Kiogas nusišypsojo. 

— Tai labai dideli pinigai, pone Rajanai, vadinasi, jūs tikitės 
daug uždirbti. 

— Pagalbos — štai ko tikiuosi iš žmogaus, galinčio su tuo 
susidoroti. Sprendžiant iš jūsų elgesio šįvakar, manau, esate kaip 
tik tas Žmogus. 

— Ojūsų vyrai? Gatvėje turite tiek pat ginkluotų smogikų 
kaip ir IRA. Netgi daugiau. Tai prisimenu dar iš armijos laikų. — 
Jis užsidegė cigaretę ir atsilošė. — Be to, yra dar ir kita medalio 
pusė. Jūs to imatės dėl pinigų, jūs galvojate tik apie save. 

Ketlina Rajan pašoko. 

— Velniai jus griebtų, ką čia kalbate! Mano dėdė aukojosi 
dėl mūsų žmonių daugiau negu bet kuris kitas iš mano pažįsta- 
mų. Verčiau dinkite iš čia, kol dar galite! 

Rajanas sulaikė jos ranką. 

— Ramiau, vaikeli, kiekvienas protingas žmogus pagalvotų 
ir apie tai. Taip, jūs teisus, ir Dievas mato, kad abi šalys čia ne be 
nuodėmės. 

— Vadinasi? — paklausė Kiogas. 

— Kaip ir kiekvienas, prisiliečiantis prie pinigų, aš jiems 
nesu abejingas, tačiau yra tik vienas vienintelis dalykas mano 
gyvenime, kuriuo niekada nesu suabejojęs: į mano rankas pa- 
tenkantys pinigai tarnauja protestantų reikalams. Štai dėl ko 
gyvenu. 

— O kodėl nesikreipiate į savo žmones? 

— Nes jie pernelyg daug kalba, tai bet kurio revoliucinio 
judėjimo silpnoji vieta. IRA irgi susiduria su tomis pačiomis 
problemomis. Aš, kaip mėgstu sakyti, visada teikiu pirmenybę 
samdomai pagalbai, štai kodėl kreipiuosi į nusikaltėlių pasaulį. 
Sąžiningas vagis, dirbantis už atlygį, yra vertingesnis už bet kurį 
karštakošį revoliucionierių. 

— Ir ką gi turėsiu daryti? — pasiteiravo Kiogas. — Dirbti 
samdomu pagalbininku, vienu iš tų, kurie jums reikalingi? 

— Būtent. Tai sutinkate ar pasitraukiate? Jeigu ne, tai sa- 
kykit — ne. Po to, ką šįvakar padarėte dėl Ketlinos, galite ramiai 
pasišalinti, aš netrukdysiu. 

— Malonu girdėti, — gūžtelėjo pečiais Kiogas. — O kodėl, 
velniai rautų, negalėčiau pabandyti? Vis šis tas nauja po Šiaurės 
jūros. Šiuo metų laiku ten siaubingas oras. 

— Šaunuolis, — nusišypsojo Rajanas. — Porą bušmilso, 
Ketlina, ir mes už tai išgersime. 


— Kur apsistojote? — paklausė Rajanas. 

— Pigiame „Alberto“ viešbutyje, — atsakė Kiogas. 

— Iš tikrųjų pigiame, — Rajanas pakėlė taurę ir paskelbė 
tostą: — Ir už mūsų šalį! 

— Kad galėtume mirti Airijoje! — užbaigė Kiogas. 

— Nuostabus palinkėjimas, — tarė Rajanas ir išgėrė buš- 
milsą vienu mauku. 

— Kas toliau? 

— Viską paaiškinsiu Londone. Mes skrisime ten — jūs, aš 
ir Ketlina. Turiu su kai kuo susitikti. 

Kiogas atsigręžė į merginą. 

— Aktyvistė, ar ne? Šiek tiek per jauna, sakyčiau. 

— Jie susprogdino mano šeimą, kai buvau dešimties, pone 
Kiogai, — tarė ji piktai. — Dėl to subrendau labai anksti. 

— Koks žiaurus pasaulis. 

— Padarysiu viską, kad anai pusei jis būtų dar Žiauresnis, 
patikėkit manimi. 

— Smarkoka neapykanta, — Kiogas pasisuko į jos dėdę 
nugara. — Ir kas toliau? — Jis mostelėjo ranka. — Ir ko vis dėlto 
aš imuosi? Norėčiau žinoti daugiau. 

— Gerai, šiek tiek patikslinkime. Ar gerai pažįstate Angli- 
jos šiaurės vakarus? Ežerų kraštą? 

— Niekada nesu ten buvęs. 

— Tokiu metų laiku, kai nebėra turistų, tai atkampi ir labai 
nuošali vieta. 

— Ir kas? 

— Pro ten važiuos toks vienas sunkvežimis, mėsos furgo- 
nas. Mes pagrobsime jį. Labai greita ir paprasta, penketas mi- 
nučių darbo. 

— Sakote, mėsos furgonas? 

Rajanas šyptelėjo. 

— Kaip tik toks sunkvežimis. Kas yra jo viduje, kitas reika- 
las. Jūs tai sužinosite vėliau. 

— O paskui? 

— Mes važiuosime į vieną vietą Kambrijos pakrantėje, ten 
yra apleista prieplauka. Joje lauks „Siemens“ keltas. Ar žinote, 
kas tai yra? 

— Per Antrąjį pasaulinį karą vokiečiai tokius naudojo sun- 
kiajai technikai ir žmonėms gabenti, kai buvo rengiamasi pa- 
krantės atakoms. 

— Esate neblogai informuotas. Plauksime laivu iki Alste- 
Išvairuosime sunkvežimį iš laivo ir dingsime nakties tamsoje. 
Visiškai paprasta. 

— Pamatysim, — tarė Kiogas. — O kelto įgula? Kaipgi ji? 

— Užsidirbs sau atlyginimus. Jie verčiasi kai kurių rūšių 
kontrabanda ir panašiais dalykais. Užsiima tuo nuolat. Tai tokie 
žmonės. 

— Turite galvoj — sukčiai. 

— Būtent. Laivas stovi prisišvartavęs netoli Vopingo. Todėl 
mes ir vykstame į Londoną. Reikia baigti tvarkyti reikalus. 

Stojo tyla, ir Ketlina Rajan paklausė: 

— O kaip jums atrodo, pone Kiogai? 

— Verčiau vadinkite mane Martinu, nes panašu, kad mums 
teks kurį laiką bendrauti. 

— Kaip manote, ar mums pasiseks? 

— Didžiausias privalumas, kaip pasakė jūsų dėdė, — kad 

viskas labai paprasta. Taigi viskas turėtų būti atlikta šveicariško 
laikrodžio tikslumu. Antra vertus, net ir šveicariški laikrodžiai 
kartais sugenda. 

— Reikėtų bent šiek tiek sėkmės! — nusišypsojo Raja- 
nas. — Žinoma, pavyks. Turi pavykti. Mano organizacijai rei- 
kia trūks plyš nusipirkti ginklų, jie būtini mūsų žmonėms. Tai 
svarbiausia. Vienoje Korano vietoje sakoma, kad vienas kardas 
teisesnis už tūkstantį žodžių. 

— Pritariu jums, — Kiogas atsistojo. — Jau vėlu. Man rei- 
kia grįžti į viešbutį. 

— Rytoj rytą pusryčiaukite čia su mumis, — pakvietė Raja- 
nas. — Išvykstame popietiniu lėktuvu. Bilietais aš pasirūpinsiu. 

— Tuomet sakau labanakt. 

— Baras uždarytas. Ketlina jus išleis. Jūsų valteris tegul lie- 
ka čia. Su juo neįmanoma pereiti oro uosto kontrolės, tačiau 
nieko tokio — ryšininkai Londone mus aprūpins visais ginklais, 
kokių tik reikės. — Jis ištiesė Kiogui ranką. — Pasimatysime 


rytoj. 


Mergina atidarė duris, ir pro jas vidun įsiveržė vėjo ir lie- 
taus gūsis. 

— Bjauri naktis, — tarė ji. 

— Gali pakartoti tai ir dar sykį, — tarė Kiogas ir pasistatė 
apykaklę. — Karštas Alsterio užkandis pusryčiams man tikrai pa- 
tiks, ypač jeigu jį paruoši tu. Du kiaušiniai ir nepamiršk dešros. 

— Eik tu sau, — nusijuokė Ketlina išskirtiniu, tik jai bū- 
dingu juoku, stumtelėjo Kiogą lauk ir uždarė duris. 


Kiogas vos ne vos rado telefono būdelę. Beveik visos buvo 
nuniokotos. Galų gale, kai jau buvo netoli viešbučio, jam pasise- 

kė. Uždaręs stiklines duris nuo lietaus, surinko Dublino numerį. 
Baris sėdėjo prie rašomojo stalo savo mažame kabinete kartu 
su Alsterio žvalgybos viršininku Džonu Kasidžiu, kai pasigirdo 
telefono skambutis. 

— Tai aš, — prisistatė Kiogas, — sukuosi kaip užburtas. Pa- 
sinėręs į reikalą iki kaklo. Rajanas ima mane į laivą. 

— Klok viską iš eilės. 

Kiogas trumpai, keliais sakiniais viską išdėstė ir baigdamas 
paklausė: 

— Kas galėtų būti tame mėsos furgone? 

— Aukso luitai, jei čia tas pats reikalas, apie kurį galvoju. 
Prieš kokius metus jis buvo pateiktas svarstyti Lojalistų armijos 
tarybai, bet atsisakyta, nes pasirodė per daug rizikingas. 

— Vadinasi, Rajanas nusprendė to imtis savo iniciatyva. 

— Tikriausiai, tačiau jis visada buvo tikras pamišėlis. To- 
dėl, kai tik informatorius man pašnibždėjo, kad jis kažkam ruo- 
šiasi, pasikviečiau tave. 

— Kažkam labai svarbaus, — patikslino Kiogas. 

— Visiškai teisingai. Palaikykim ryšį. Aš pasirūpinau alter- 
natyviais telefono numeriais, o tu, žiūrėk, saugokis smūgio iš 
nugaros. 


Baris susimąstęs atsilošė ir užsidegė cigaretę. 

— Rūpesčiai? — pasidomėjo Kasidis. 

— Maiklas Rajanas grįžta prie savo senų triukų. 

Ir jis mintimis perbėgo viską, ką jam sakė Kiogas. 

— Dieve mano, jei tai aukso luitai, šitie šunsnukiai turės 
pakankamai pinigų ginklams ir pradės ruoštis pilietiniam ka- 
rui. Ką rengiatės daryti? 

— Man tereikia tinkamai pasirūpinti žmonėmis, pasiren- 
gusiais priimti krovinį, kai laivas atplukdys furgoną kažkur į 

Alsterio pakrantę. Tada jau mes turėsime pakankamai pinigų 
pilietiniam karui pradėti. 

— Jūs esate tikras, kad žinosite laiką ir vietą? 

— O taip. Žmogus, ką tik kalbėjęs su manimi telefonu, yra 
mūsiškis. Jis infiltruotas pas juos netikru vardu ir važiuos kartu 
su jais visą kelią. 

— Patikimas žmogus? 

— Patikimiausias. 

— Ar aš jį pažįstu? 

Baris pasakė jam tikrąjį Kiogo vardą. Kasidis garsiai nusi- 
juokė. 

— Tesaugo mus Viešpats, tai tikras velnias. Tepadeda Die- 
vas ir Maiklui Rajanui. 


Kai Kiogas grįžo į viešbutį, prie registracijos stalo niekas 
nesėdėjo. Jis skubiai užlipo laiptais į viršų ir užsirakino savo 
kambaryje. Šis buvo neįtikimai slogus, ir jis su pasibjaurėjimu 
apsižvalgė aplink. Žinoma, nusirengti neverta. Išjungęs šviesą, 
užsidegė cigaretę, atsigulė ant lovos ir ėmė mąstyti apie tą be- 
protišką sumanymą. 

Keisčiausia, kad viskas, kaip sakoma, atrodė per daug pa- 
prasta. Jam reikėjo dar kartą viską apsvarstyti, nes Rajanas juo 
visiškai pasitikėjo. Neblogas vyrukas tas Rajanas, sunku tokio 
žmogaus nemėgti. Ir toji mergina. Tiesiog trykštanti neapykan- 
ta, nors dar visai jauna. Vienintelė bomba, kuriai sprogus žuvo 
jos šeima, sugriovė viską. Jis papurtė galvą. Ne, čia esama kažko 
daugiau, turėtų būti, ir pagaliau Kiogas užsnūdo. 


Prieš eidama miegoti Ketlina Rajan įnešė puodelį arbatos 
savo dėdei. Rajanas sėdėjo prie židinio, rūkė pypkę ir atrodė 
susimąstęs. 

— Manai, kad pavyks? — paklausė ji. 

— Dar niekada nebuvau toks tikras, o kartu su Kiogu... — 
jis gūžtelėjo pečiais. — Penkiasdešimt milijonų svarų aukso lui- 
tais, Ketlina. Tik pagalvok apie tai. 

— Keistuolis tas vyrukas. Ar gali juo pasitikėti? — paklau- 
sė ji. 

— Niekuomet gyvenime niekuo taip nesu pasitikėjęs, — 
linksmai atkirto Rajanas. — Net tavimi. Ne, nesirūpink dėl Kio- 
go. Aš jį stebiu. 

— Bet ar gali būti tikras? 

— Žinoma, galiu. Pažįstu jį kaip pats save, Ketlina, mano 
meile. Mes iš to paties molio. Jis turi kaip mano smegeninę, tai 
akivaizdu. Taip pat jis žudikas. Tokia jo prigimtis. Jis nieko dau- 
giau nesugeba, kaip ir aš, — Rajanas pabučiavo jai į skruostą. — 
Dabar eik miegoti. 

Ketlina pasišalino, o jis vėl atsisėdo ir gurkšnodamas ar- 
batą galvojo apie nuošalų kelią Ežerų krašte. Net jo dukterėčia 
nežino, kad neseniai jis tuo keliu pravažiavo. 


LONDONAS 
EŽERŲ KRAŠTAS 


1985 


eigu Londone yra kas nors panašaus į airių kvartalą, ko gero, 

tai Kilbernas su gausybe alinių, kurias taip mėgsta airių res- 
publikonai. Tačiau taip pat yra daugybė protestantiškų užeigų 
— visa tai galima pamatyti ir Belfaste. „Viljamas ir Marija“ — 
viena iš jų. Jos šeimininkas — Hugas Belas, oranžistas protes- 
tantas iki panagių, vaidinantis tokį pat vaidmenį lojalistų judė- 
jime Londone, kaip Šin Feinas — IRA. 

Atvykę į Londoną, tos pačios dienos pavakary Rajanas, 
Kiogas ir Ketlina susėdo kartu su juo galiniame kambaryje 
priešais stalą, ant kurio buvo sudėti įvairiausių rūšių pistoletai. 
Belas, stambus, geraširdis, baltaplaukis vyras, įsipylė sau viskio. 

— Rinkitės kokį tik norite, Maiklai, čia rasite daugiau nei 
kur kitur. 

Rajanas išsirinko brauningą, paėmė jį, įsikišo į kišenę. Kio- 
gas susirado valterį. 

— Ar neturite jam tinkamo karsvelo? — paklausė jis. 

— Matau, vyras turi skonį ir įžvalgus, — pastebėjo Belas. 
Jis atsistojo, nuėjo prie spintos, pasirausė joje ir sugrįžo. — Jums 
tiks. Naujausias modelis. 

Kiogas pritvirtino jį prie valterio vamzdžio galo. 

— Kaip tik tai, ko reikia, — tarė. 

— Ojaunoji ledi? — paklausė Belas. 

— Mano dukterėčia nesinešioja, — atsakė Rajanas. 

Mergina vos įstengė susivaldyti. 

— Aš šaudau ne prasčiau už jus, dėde Maiklai, pats žinote. 
Kaip turėčiau apsiginti? Spirti jiems į kiaušius? 

Belas nusijuokė. 

— Galėčiau kai ką pasiūlyti. — Jis vėl priėjo prie spintos ir 
grįžo su mažu automatiniu ginklu. — .25 kalibro koltas, pakan- 
kamai retas. Telpa į moterišką rankinę ir gana lengvai užtaiso- 
mas. 

— Bet nė velnio neturintis jokios galios, — pasakė Rajanas. 

— Užtektinai, jei būsi pakankamai arti, — nesutiko Belas. 

Mergina paėmė iš jo ginklą ir nusišypsojo. 

— Jis man visiškai tiks, — pratarė įsikišdama jį rankinėn. 

— Gerai, — pakreipė pokalbį Rajanas. — Kaip dėl „Airių 
rožės ? 

Simensas prišvartuotas Vopinge netoli Londono prieplau- 
kos. Kapitonas Frenkas Tulis, bet jūs ir pats žinote. Tikra žiurkė, 
viską padarytų dėl pinigų. Prasčiausios rūšies narkotikai, viskas, 
iš ko galima užsidirbti. Dukart gabeno į Respubliką ginklus IRA. 

— O įgula? 

— Jų keturi. — Belas pravėrė stalčių, ištraukė popieriaus 
lapą ir ant nosies galo užsidėjo akinius. —. Maiklas Dolanas ir 
škotas Grantas — jie iš Liverpulio. Bertas Foksas iš Londono ir 
vokietis vardu Miuleris, Hansas Miuleris. Visi jie pasirengę, bus 


ten. 

— Ką gi, pagaliau žinome, su kuo turime reikalą, — paste- 
bėjo Kiogas. 

— Tiesa, — pritarė Rajanas. — Su paprasčiausiomis pa- 
dugnėmis. 


— Jie nėra geri žmonės, Maiklai. Tikiuosi, žinote, ką da- 
rote, — pastebėjo Belas. 

— Dažniausiai žinau, — šyptelėjo Rajanas ir išsitraukė iš 
kišenės sulankstytą popieriaus lapą. — Čia pageidavimai. Pažiū- 
rėk, ar viską rastum iš šio sąrašo. 

Belas žvilgtelėjo. 

— Garsinės granatos, dūminės granatos. Puiku. Du Kalaš- 
nikovo automatai. Gerai. Semteksas*. Ar tai būtina? 

— Gali tekti griebtis sprogmenų, kad įvykdyčiau užduotį. 

— Gerai. Pažiūrėsim, kuo galėčiau padėti. 

— Štai ir viskas, — Rajanas nusišypsojo dukterėčiai ir Kio- 
gui. — Dabar laikas užkąsti, o tada eisim susitikti su Tuliu. 


Prie Temzės buvo šalta, dešinėje dunksojo Tauerio tiltas, o 
apšviestas Londono Taueris — tuoj pat už jo. Tuo metu, kai tak- 
si sustojo Keiblo prieplaukos gale ir Rajanas, Ketlina ir Kiogas 
išlipo, keletas laivų plaukė iš Londono prieplaukos, raudonos ir 
žalios šviesos buvo aiškiai matomos vakaro tamsoje. Taksi nu- 
važiavo, ir jie patraukė pakrante. 

Keltas stovėjo prisišvartavęs pačiame gale, lynais pri- 
tvirtintas prie molo, ir silpnoje dviejų geltonų žibintų šviesoje 
matėsi užrašas ant laivagalio šono „Airių rožė“. 

— To pakanka, kad pasijustum kaip namuose, — tarė Ra- 
janas. 

— Nemanau, jog tai tinkamas žodis šitam jausmui apibū- 
dinti, — pastebėjo Kiogas. 

Kai ėmė lipti trapu, pasirodė vyras jūreivišku paltu ir ke- 
pure su snapeliu. 

— Ir kurgi jūs dabar traukiate? — paklausė jis griežta li- 
verpulietiška tarsena. 

— Mūsų laukia, — atsakė Rajanas. — Pranešk kapitonui 
Tuliui. 

Vyras garsiai nusijuokė. 

— Kapitonui Tuliui? Ar jis taip pasivadino? — jis vėl nusi- 
juokė. — Gerai, prašom. 


*  Angl. Semtex — plastiška sprogdinamoji medžiaga. 

Laivas buvo visiškai plokščias, o centrinė jo dalis kartu su 
vairine šovė aukštyn virš denio per tris ketvirtadalius laivo il- 
gio, kuris siekė apie penkis šimtus pėdų. 

— Ką apie tai galvoji? — pašnibždom paklausė Rajanas 
Kiogo, kai jie sekė įkandin jūreivio. 

— Tai, kad šių laivų konstrukcija nepritaikyta blogiems 
orams, — atsakė Kiogas. 

Užkopė laipteliais, vedančiais į vairinę, ir stabtelėjo aikšte- 
lėje žemiau jos. Vedlys atidarė duris ir liko stovėti šalia jų. 

— Štai ir mes, — tarė jis. 

— Ačiū, pone Dolanai, — pasigirdo balsas. 

Vyras, sėdintis už šturmano stalo, vilkėjo tolimojo plaukio- 
jimo kapitono paltu, jo plaukai siekė pečius, o veidas buvo taip 
subjaurotas girtavimo ir palaido gyvenimo, kad vargiai būtum 
galėjęs nustatyti jo amžių. 

— Ką gi, pagaliau susitikome, pone Rajanai. — Jis atsistojo 
ir ištiesė ranką. — O kas galėtų būti ši žavi dama? 

— Mano dukterėčia, kapitone Tuli. Turėtumėte tai gerai 
įsiminti. O čia mano partneris Martinas Kiogas. 

— Ponas Kiogas. — Kapitonas džiugiai paspaudė jam ran- 
ką. — Labai malonu. 

— Tikiuosi, kad taip, — atsakė jam Kiogas. 

— Tuomet prie reikalo, — paragino Tulis. 

Rajanas atsegė portfelį, kurį laikė rankose, ir ištraukė su- 
lankstytą žemėlapį. 

— Kelionės tikslas — Maš Endas į pietus nuo Ravenglaso, 
Kambrijos pakrantėje. Tam jūs turite dvi dienas. Ar susidoro- 
site? 

Tulis išskleidė žemėlapį ir ėmė jį žiūrinėti. 

— Jokių problemų. Kas toliau? 

— Aš atvažiuosiu furgonu, kurį turim nugabenti į Kilalą 
Dauno grafystės pakrantėje, — jis išsitraukė kitą žemėlapį. — 

Ten yra apleista prieplauka. Mes išvarysime furgoną į krantą, ir 
jūs galėsite plaukti savo keliais. 

— Mes padarysime tai, pone Rajanai. Belieka smulkme- 
na — susitarti dėl atlyginimo. 

Rajanas ištraukė iš portfelio didelį voką ir padavė. 

— Penkiasdešimt tūkstančių svarų. Kiti penkiasdešimt — 
Kilaloje, kai susitarimas bus įvykdytas. Tenkina? 

— Labai, pone Rajanai, galiu jus užtikrinti. 

— Puiku. Vadinasi, pasimatysime penktadienio rytą Maš 
Ende. 

— Sutarta, — atsakė Tulis. — Mes jūsų nenuvilsime. 

— Gerai. Mums jau laikas. 


Kai jie ėjo prieplaukos krantine, Ketlina Rajan tarė: 

— Man nepatinka tas pašlemėkas ir visa, kas su juo susiję. 

— Tu nepasitiki juo. O ką jūs manot? — Rajanas pasisuko 
į Kiogą. 

— Jis perpjautų mums gerklę, jeigu tik manytų, kad joje 
ras bent svarą. 

— Štai kodėl šalia savęs man reikia jūsų. O dabar grįžkim. 

Rajanas pasuko už kampo ir pamojo taksi. 


Juos pasitikęs ant trapo vyras buvo Dolanas. Kai jis grįžo į 
šturmano kabiną, rado Tulį studijuojantį Rajano paliktą žemė- 
lapį. 

— Ką manai? 

— Tai daug, — tarė Tulis. — Penkiasdešimt tūkstančių ir 
kiti penkiasdešimt, kai pasieksime Alsterio pakrantę. Kad ir kas 
sukrauta į sunkvežimį, turi būti verta daug daugiau. 

— Vadinasi? 

— Jis man davė savo telefono numerį. Tai „Viljamo ir Ma- 
rijos“ alinė Kilberne. Manau, vyksiu ten apsiuostyti. — Jis su- 
lankstė žemėlapius. — Tu prižiūrėk čia. 

Tulis žengė durų link ir atsigręžęs pridūrė: 

— Tai bus didelių pinigų diena, Maikai. 

— Aš su jumis, — atsakė Dolanas. — Nesvarbu, kiek man 
tai kainuotų. 

— Šaunuolis, — tarė Tulis ir išėjo. 


„Viljamo ir Marijos“ alinė buvo sausakimša, vyrai stovėjo 
susispietę prie baro ir gėrė. Pro langą spoksantis Tulis išvydo 
triukšmingą vaizdą. 

Jis nusprendė apeiti aplink ir pasuko siaura alėja, vedančia 
iki aukštos sienos, kurioje netikėtai aptiko vartus į kiemą. Lango 
užuolaidos buvo užtrauktos, tik pro jų plyšį skverbėsi šviesa. 
Atsargiai prislinko ir pažvelgė vidun. 

Rajanas, Belas ir Ketlina sėdėjo prie stalo, priešais juos gu- 
lėjo išskleistas žemėlapis. Kiogas stovėjo šalia židinio. Rajanas 
nusijuokė, nes Belas kažką jam pasakė, tačiau Tulis negalėjo gir- 
dėti, apie ką kalbama. Ir staiga jis pastebėjo šešėlio dengiamas 
užpakalines duris. Atsargiai spustelėjo rankeną, ir jos prasivėrė. 

Atsidūrė siaurame koridoriuje. Čia buvo tamsu, ir jis slin- 
ko apčiuopomis, orientuodamasis pagal kabančius ant kabyklos 
paltus. Ūmai durys prasivėrė, į koridorių plūstelėjo šviesa, ir pa- 
sirodė Belas. Tulis apmirė, stengdamasis pasislėpti tarp paltų. 

— Aš tik minutėlei! — šūktelėjo Belas. 

Jis perėjo koridorių, atidarė duris ir dingo už jų. Po kelių 
minučių pasigirdo tualete nuleidžiamo vandens garsas. Belas 
grįžo į kambarį ir uždarė duris. Tulis dar šiek tiek pasislinko į 
priekį, pridėjo prie durų ausį ir iškart suprato, apie ką ten viduje 
kalbama. 

— Ką gi, klokim kortas ant stalo, — tarė Rajanas. — Laikas 
tau, Martinai, sužinoti, ką kiekvienas iš mūsų turės daryti. 

— Visiškai pritariu, — atsakė Kiogas. 

— Ėmiausi šito reikalo maždaug prieš metus. Hugas padė- 
jo suplanuoti, kaip viską baigti tvarkyti Anglijoje. Deja, Armijos 
taryba planą atmetė, nes jiems pasirodė labai rizikingas. 

— Senų bobų kompanija, — su panieka iškošė Belas. 

— Apie ką mes kalbame? — primygtinai paklausė Kio- 
gas. — Kas tame mėsos furgone? 

Pirmoji tai ištarė Ketlina: 

— Auksas, Martinai. Aukso luitai. Penkiasdešimt milijonų 
svarų. 

— Apsaugok mus, Viešpatie! — Kiogas atrodė iš tiesų labai 
nustebęs. — Ir kodėl jį reikia gabenti tokiu būdu? 

— Tuoj paaiškinsiu, — tarė Rajanas. — Paprastai auksą 
pristatydavo į Londono dokus šalia Temzės, tačiau per pasta- 
ruosius dvidešimt penkerius metus prieplauka sunyko. Krovi- 
nių siuntėjai pasirinko Amsterdamą. Tad lydiniai dabar siunčia- 
mi kitu maršrutu — per Glazgą. 

— Ir kiek laiko tai tęsiasi? 

— Kokius penkerius metus. Nuo tada, kai buvo pastatyta 
nauja lydykla Ferneso Barou uoste. Pažiūrėk į žemėlapį, tai deši- 
nėj pusėj, apačioj, Ežerų krašte. Ten daugiausia laivų statyklų. Iš 
jų išplaukė paskutinis atominis povandeninis. 

— Ir ką lydykla su tuo auksu daro? 

— Jie sulydo jį į mažesnius luitelius. Bankai tokius labai 
vertina. Auksas — sudėtingas reikalas. 

— Suprantu, — linktelėjo Kiogas. 

— Furgonas vyksta iš Glazgo į Karlailą, tada pasuka tiesiai 
į Meriportą pakrantėje, o paskui pakrantės keliu iki Barou. 

— Ir mes perimsime jį kažkur tame kelyje? 

— Tikrai taip. Šį penktadienį. 

— Bet kaip priversime jį sustoti, o juo labiau — kaip pa- 
teksime vidun? 

Į pokalbį įsiterpė Belas. 

— Tai nėra paprastas krovininis automobilis. Kabinoje va- 
žiuoja vairuotojas, 0 už jo — du ginkluoti sargybiniai. Sunkve- 
žimis tik atrodo standartinis, bet iš tikrųjų sutvirtintas visais 
įmanomais būdais, turi elektroninę apsaugos įrangą ir aukš- 
čiausios klasės radijo ryšio sistemą. 

— Ir kaip manote su tuo susidoroti? — paklausė Kiogas. 

Belas atidarė stalčių ir ištraukė nedidelį elektroninį prietai- 
są su keliomis mygtukų eilėmis ir ekranu. 

— Žinau, tai atrodo panašiai kaip įjungti ir išjungti televi- 
zorių, bet iš tikrųjų yra genialaus sireninio signalizacijos įtaiso, 
vadinamojo haulerio*, dalis. Mes gavome slaptą informaciją ir 
sužinojome sunkvežimio apsaugos sistemos kodą. Šis prietai- 
sas jau užfiksavo jį. Paspaudi tris kartus raudonąjį mygtuką, ir 
visa sunkvežimio apsauga — elektroniniai durų užraktai, radijo 
ryšio ir kitos sistemos — išeina iš rikiuotės. Vadinasi, durys jau 
atdaros. 

— Ir iš kur, po velnių, jūs visa tai ištraukėte? — nustebo 
Kiogas. 

— O, pasidarbavo vienas jaunas vaikinukas iš Belfasto ka- 
rališkojo universiteto, nepaprastai talentingas elektronikos spe- 
cialistas, palankus mūsų reikalui. 

Kiogas iš lėto palingavo galvą: 

— O vairuotojas, o sargybiniai? Kaip su jais? 

— Tam turėsime garsinę granatą. — Rajanas kurį laiką sė- 
dėjo paniuręs. — Įsidėmėk, jeigu tik reikės, aš juos pribaigsiu. 
Tai rimtas reikalas. 


* 


Angl. Howler — sireninis signalizacijos įtaisas, imituojantis tikrojo įtaiso 
signalą. 

Kiogas linktelėjo ir paklausė: 

— Gerai, o po to, kai pagrobsim? 

— Važiuosime į Maš Endą, kur lauks „Airių rožė“, — jis 
nusišypsojo. — Kai policija susigriebs ir ims blaškytis, mes jau 
būsime toli nuo kranto. 

Stojo ilga tyla, Kiogas svarstė, ką daryti. Galiausiai jis link- 
telėjo. 

— Žinai, tu teisus. Tai turėtų suveikti. 

Rajanas patenkintas nusijuokė: 

— Šaunuolis, Martinai. Išgerkime už tai. 

Belas atsistojo, pravėrė spintą, ištraukė butelį bušmilso ir 
tris taures. Tuo metu kieme sužvangėjo šiukšlių dėžė. 


Kai Rajanas pasiūlė išgerti, Tulis nusprendė dingti. Jis pra- 
vėrė užpakalines duris, tyliai jas uždarė ir nuslinko per kiemą. 
Bet čia netikėtai užkliuvo už šiukšlių dėžės, ir ant akmeninio 
grindinio žvangėdamas nulėkė jos metalinis dangtis. Tulis nu- 
skuodė nesustodamas, pravėrė vartus ir pasileido alėja. Kai jau 
buvo pačiame jos gale, į alėją iššoko Kiogas, bet Tulio sučiupti 
nespėjo — tuo metu bėglys atsidūrė kitoje intensyvaus eismo 
gatvės pusėje ir dingo vakaro minioje. 

Kiogui sugrįžus, Belas jau buvo kieme uždegęs šviesą ir 
kartu su Rajanu bei mergina laukė prie užpakalinių durų. 

— Čia kas nors buvo? — paklausė Rajanas. 

— O taip, — atsakė Kiogas. — Ir jums tai labai nepatiks. 
Tik spėjau pamatyti, kaip jis šmėstelėjo ir išlėkė į kelią. Pasirodė 
labai panašus į Tulį. 

— Šitas šunsnukis mus šniukštinėjo! — Įsiutęs Rajanas pa- 
suko į svetainę. 

— Tai ką dabar darysim? — paklausė Belas. — Jis viską 
išplepės. 

— Ne, aš taip nemanau, — paprieštaravo Kiogas. — Jis tik 
norėjo sužinoti, į kokį reikalą įsivėlė, nes knieti nučiupti ir liku- 
sius pinigus. 

— Gali būti, — linktelėjo Rajanas. 

— Sakyčiau, jis paprasčiausiai apuostė, norėdamas sužinoti 
kai ką daugiau. 

— Tikra šniukštinėjanti kiaulė! — įsiuto Ketlina. 

— Ir dabar, jeigu tik jam pavyko pasiklausyti mūsų pokal- 
bio, žino gerokai daugiau nei prieš tai. 

Kiogas apsivilko savo jūreivišką apsiaustą. 

— Kur jūs einat? — paklausė Rajanas. 

— Atgal į „Airių rožę. — Kiogas išsitraukė ir patikrino 
valterį. — Ir man knieti pašniukštinėti. 

— Aš keliausiu kartu, — pasisiūlė Rajanas. 

— Nėra reikalo, susitvarkysiu vienas, — nusišypsojo Kio- 
gas. — Juk man už tai mokate. 

Kai jis pasuko į duris, Ketlina pavymui šūktelėjo: 

— Pasisaugokit, Martinai. 

— Ak, bet aš juk visada taip darau, brangioji mergaite, — 
jis nusišypsojo ir išėjo; trinktelėjo atidaromi ir uždaromi vartai, 
žingsniai nutolo. 


Lijo. Užmokėjęs taksistui Kiogas patraukė išilgai Keiblo 
prieplaukos. Ji skendėjo šešėliuose, aplink tvyrojo rūkas. Ėjo 
slėpdamasis apleistų sandėlių šešėliuose ir stabtelėjo tiktai atsi- 
dūręs prie tiltelio. Čia nebuvo matyti jokių gyvybės ženklų. Mi- 
nutėlę padvejojęs, nusprendė pasinaudoti proga ir pasuko prie 
kelto laivagalio, kuris buvo žemiau už prieplauką. 

Nušokęs ant denio, minutėlę luktelėjo, paskui nuslinko per 
tamsą ton pusėn, kur virš denio dunksojo centrinė laivo dalis 


su vairine. Joje degė šviesa. Kiogas užlipo geležiniais laipteliais 

iki aikštelės žemiau vairinės ir susilenkęs prislinko artyn. Dabar 
gana aiškiai girdėjo balsus ir užuodė cigarečių dūmų kvapą. Ten 
buvo jie visi — Tulis su savo įgula. Kiogas užsiglaudė už pripu- 
čiamosios gelbėjimo valties ir klausėsi. 

Išgirdo Dolaną sakant: 

— Auksas? Tu juokauji, Frenkai? 

— Ne. Ir dar kartą ne, velniai rautų! Furgonas, kurį turime 
paimti Maš Ende, bus jau pakrautas. Jie rengiasi jį pagrobti pa- 
keliui į lydyklą Ferneso Barou uoste. 

— Bet kas jie tokie? — nerimo Dolanas. 

— Kadairiai — tai tikrai. Gal net IRA, nors nemanau. 

— Kodėl ne? 

— Dėl dviejų dalykų. Mūsų tikslas — Kilala. Tai Alsteris, 
ne Respublika. Kitas dalykas — „Viljamo ir Marijos“ alinė Kil- 
berne yra protestantų, ne katalikų. Manyčiau, jie tikriausiai iš 
kitos barikadų pusės. 

— Lojalistai? — pasitikslino Dolanas. 

— Koks mums skirtumas? — atkirto Tulis. — Man mažiau- 
siai rūpi, kieno jie pusėje. Visa, kas man rūpi — tai auksas. 

Įgula sujudo. 

— Nori pasakyti, kad mes nugabensime tą sunkvežimį? — 
paklausė Dolanas. 

— Kas žino? — nusijuokė Tulis. — Galų gale, vaikinai, jū- 
roje gali visko pasitaikyti, o dabar prie darbo. Ruoškimės iš- 
plaukti, turime per dvi dienas ten nusigauti. 

Kai įgula išėjo, Kiogas susigūžė po gelbėjimosi valtimi. Slė- 
pėsi ten apgalvodamas, ką neseniai išgirdo, paskui atsistojo ir 
ryžtingai patraukė vairinės durų link. 


Tulis sėdėjo palinkęs prie stalo. Kai nedidelis skersvėjis 
kilstelėjo Kambrijos pakrantės žemėlapį, jis pakėlė akis ir išvydo 
Kiogą, stovintį tarpduryje ir degantį cigaretę. 

— Kaip sakoma senuosiuose Agatos Kristi romanuose, 
nėra nieko paslėpta, kas negalėtų būti atskleista. Aš buvau lauke, 
vyresnysis sūnau, ir girdėjau, ką kalbėjai savo juokdarių įgulai. 

Tulis bandė atidaryti stalčių, tačiau Kiogas staigiai ištraukė 
iš kišenės ranką, kurioje buvo valteris. 

— Nekvailiok. 

Tulis piktai pažvelgė į jį. 

— Ko nori? 

— Žinau, kad buvai „Viljamo ir Marijos“ alinėje. Iš tiesų 
turėčiau paleisti tau kulką į kaktą, tačiau užteks ir tų penkias- 
dešimties tūkstančių svarų, kuriuos tau davė Rajanas. 

— Eik velniop. 

Kiogas pakėlė valterį ir iššovė. Pasigirdo šiam ginklui bū- 
dingas prislopintas garsas, ir Tulio dešinės ausies spenelis plyšo 
į dalis. Tulis garsiai klyktelėjo ir griebėsi už srūvančios krauju 
ausies. 

— Tai tik pradžia, — įspėjo Kiogas. — Duokš voką. 

Tulis laisvąja ranka atidarė stalčių, paėmė voką ir sviedė 
Kiogui. Šis įsikišo jį kišenėn. Paskui išsitraukęs iš kišenės nosinę 
prispaudė ją prie ausies. 

— Viešpatie, tik pažiūrėk, ką padarei. 

— O koks skirtumas? — nusišaipė Kiogas. — Juk vis tiek 
nebegali atrodyti blogiau negu atrodai. 

— Eik velniop! — Tulis viena ranka pravėrė spintą, 
išsitraukė butelį škotiškojo, dantimis išlupo kamštį, truktelėjo 
gurkšnį. — Kas dabar? 

— Ogi nieko, — atsakė Kiogas. — Susitiksim penktadienį 
Maš Ende. 

Tulis atrodė visiškai priblokštas. 

— Turi omeny, kad vis dėlto? 

— Per vėlu ieškoti ko nors kito, — paaiškino Kiogas. — Ši 


situacija vadinama „aš žinau, kad tu žinai, jog aš žinau“, tad elkis 

gerai ir atgausi voką kartu su kitais penkiasdešimt tūkstančių 
svarų, kai pasieksime Kilalą. 

— Šunsnuki tu! — prapliupo Tulis. 

— Taip, aš žinau, — tarė Kiogas, — bet penktadienį tu būsi 
Maš Ende. 

— Taip, būsiu, velniai tave griebtų! 

— Šaunuolis. Dabar gali palydėti mane iki trapo, ir ten mes 
atsisveikinsime. 

Tuo metu sugaudė varikliai. Tulis ėjo pirmas, sunkiai 
įveikdamas laiptus, jam iš ausies sruvo kraujas. Ant denio buvo 
tik Dolanas ir vokietis Miuleris. Šis atrišo lyną, o Dolanas, kuris 
buvo bepakeliąs trapą, pažvelgė nustebęs. 

— Kas čia vyksta? 

— Ogi tai, kad tu neliesi trapo, kol aš nueisiu, — perspėjo 
Kiogas. 

Dolanas bandė pulti, ir Kiogas kirto jam valteriu per veidą. 
Tasai suriko iš skausmo ir atšlijo atbulas, o Kiogas pasileido tra- 
pu žemyn. Apačioje jis atsigręžė ir nusišypsojo Tuliui. 

— Iki kito džiugaus mūsų susitikimo Maš Ende. 

— Niekšas, — sušuko Tulis. 

Kiogas nusijuokė ir nuėjo per lietų. 


Džekas Baris sėdėjo kabinete už savo rašomojo stalo, kai 
suskambo nešiojamasis telefonas. 

— Tai aš, — tarė Kiogas. 

— Kur esi? — paklausė Baris. 

— Londono senamiestyje, Vopinge, Aukštutinėje gatvėje. 

— Kas nutiko? 

— Buvai teisus dėl aukso. 

— Ar tai tiesa? Pasakok. 

— Tai gana sudėtinga, tačiau pabandysiu. 

Ir Kiogas ėmė viską nuosekliai dėstyti. 

Kai baigė, Baris tarė: 

— Kristau, betgi ir negailestingas tu, tikras šunsnukis. Ar 
Tulis neatsisakys? 

— Ne. Šimtas tūkstančių svarų. Jis tikrai nenorės jų pra- 
rasti. 

— Teisingai. Tarkim, viskas gerai. O kas gali nutikti „Airių 
rožėje“, kai laivas nutols nuo kranto? Jie bandys tave pričiupti. 

— Žinoma, bet mes būsime tam pasirengę. 

— Tu, Rajanas ir jo dukterėčia? Tesaugo jus Dievas. 

— O,jis saugos, tikrai saugos. Bet kas laukia Kilaloje? 

— Manau, galiu pažadėti įdomią pabaigą. Tai bus didelis 
IRA biudžeto papildymas. Su tokiais pinigais galėtume laimėti 
karą. 

— Tik pamanyk, — tarė Kiogas, — juk karas tęsiasi jau 
septyni šimtai metų. 

Baris nusikvatojo: 

— Liaukis, juodasis didvyri, tęsk toliau, palaikykim ryšį. 


0-0 wo 


Rajanas su Ketlina sėdėjo prie stalo „Viljamo ir Marijos“ 
svetainėje klausydamiesi Kiogo pasakojimo. 

Kiogas įsipylė bušmilso ir pastatė taurę šalia savęs. 

— Tu šovei į jį? — paklausė Belas. 

— Tik pagąsdinau. — Kiogas gurkštelėjo bušmilso. — Į jo 
dešinės ausies spenelį. 

Ketlina nenustygo iš susižavėjimo: 

— Pamokei šunsnukį! 

— Manai, kad jis plauks? — paklausė Rajanas. 

— Žinoma. Jis trokšta savo šimto tūkstančių svarų. 

— Bet pakeliui į Alsterį jis užsimanys daugiau. 

— Taip, žinau, bet mes būsime tam pasirengę, ar ne? 

— Tikiuosi, — Rajanas giliai atsiduso. — Išvyksime rytą 
Glazgo ekspresu. Karnforte persėsime į vietinį traukinį ir vyk- 
sime į Barou. 

— O kas tada? 

— Mus pasitiks, — atsakė Rajanas. — Daugiau nepasako- 
siu nieko. Ežerų krašte, netoli Ravenglaso, mano pusbrolis turi 
avių fermą. To kol kas pakaks. Noriu miego. Rytoj reikės anksti 
keltis. 


Kai „Airių rožė“ pajudėjo Temzės upe, Tulis stovėjo prie 
vairo, jo galva virš šviečiančio kompaso gaubto atrodė lyg vai- 
duoklio. Dešinė ausis buvo aprišta siauru tvarsčiu. Vairinės du- 
rys atsidarė, ir įėjo Dolanas su puodeliu rankoje. Pastatė prie 
vairo. 

— Arbata, — tarė. — Ar viskas gerai? 

— Gerai, — atsakė Tulis. 

— Ką žadi daryti su tuo neūžauga šunsnukiu? 

— O, kai ateis tinkamas metas, ketinu nurėžti jam kiau- 
šus! — Tiulis paėmė puodelį ir ėmė gerti arbatą. — Yra senas 
Šin Feino posakis: „Mūsų diena ateis.“ Manoji būtinai bus susi- 
jusi su Kiogu. 

Jis pasuko vairą ir padidino greitį. 


lazgo eksprese keleivių nebuvo daug. Kiogas atsisėdo prie- 
Gi Ketliną prie stalo kampo. Rajanas įsitaisė priešprie- 
šiais, tuoj pat pravėrė lagaminėlį ir išsitraukė segtuvą. Nusmau- 
kęs akinius ant nosies galo, įniko studijuoti jo turinį. 

Mergina išsiėmė iš kelioninio krepšio „Vidurnakčio teis- 
mą“ ir pasidėjo šalia airių kalbos žodyną. „Keistuolė, — pama- 
nė Kiogas, — iš tikrųjų keistuolė.“ Jis sėdėjo, žvalgėsi pro langą 
ir mąstė, ką mergina pasakytų sužinojusi, kad jis įkūnija visa, 
ko ji labiausiai nekenčia. Romos katalikas, Airijos respublikonų 
armijos kovotojas. Viešpatie, bet juk vieną dieną, kai tai iškils 
aikštėn, jis degs ant laužo. 

Po valandos, kai Londonas jau buvo nutolęs, pasirodė 
palydovas, stumiantis vežimėlį su kava, arbata, sumuštiniais ir 
laikraščiais. Rajanas trumpam atsitraukė nuo darbo ir pasiėmė 
kavos. Mergina paprašė arbatos, Kiogas taip pat. Be to, jis nusi- 
pirko The Times, Daily Mail ir kelias valandas gilinosi į naujie- 
nas. 

Apie padėtį Airijoje buvo rašoma nedaug; Deryje, sprogus 
bombai, sugriautos šešios vienos gatvės parduotuvės, sureng- 
tas atsakomasis išpuolis, kurio metu Fols Roude nužudyti du 
katalikai, protestantų medžioklė Šankile ir armijos oro pajėgų 
sraigtasparnio, skridusio į vadavietę Krosmaglene, apšaudymas 
iš kulkosvaidžio. Kaip sakoma Alsteryje, nieko nauja — kaip ir 
kiekvieną dieną. 

Jau buvo pervertęs pusę The Times, kai žvilgsnis netikėtai 
užkliuvo už straipsnio „Kiek dar tai tęsis, Viešpatie, kiek?“. Auto- 
rius, buvęs Parlamento narys ir Šiaurės Airijos reikalų ministras, 
ne be pagrindo manė, kad šešiolikos kruvino karo metų Airijai 
tikrai per akis. Jo nuomone, geriausia, kad Alsteris būtų nepri- 
klausomas Britanijos tautų sandraugos narys. Neįtikima, kad net 
politikai gali būti tokie naivūs. 

Kiogas užvertė laikraštį, užsidegė cigaretę ir atsilošė, nenu- 
leisdamas akių nuo merginos. Gerokai nustebo pamatęs, kad ji 
gana dažnai žvilgčioja į žodyną. Pakėlusi akis Ketlina pamatė jo 
šypseną ir susiraukė: 

— Kas čia juokinga? 

— Nieko tokio. Tik matyti, kad susiduriate su kai kuriais 
sunkumais. 

— Tai nelengva. Pradėjau mokytis tik prieš tris mėnesius, 
o čia yra velniškai sunkiai suprantamų posakių. 

Kiogas puikiai mokėjo airių kalbą, galėjo jai padėti, bet 
išsiduoti būtų nedovanotina klaida. Airiškai kalba tik katalikai 
arba nacionalistai, tai aišku kaip dukart du. 

Rajanas baigė tikrinti dokumentus, įdėjo segtuvą į laga- 
minėlį, atsilošė ir užsimerkė. 

— Jis atrodo pavargęs, — pastebėjo Kiogas. 

— Per daug dirba, tiesiog degte dega. Argi nematote, kad 
yra tikras pasišventėlis. Mūsų kova jam viskas — ir duona, ir 
vanduo. 

— Manau, tau taip pat. 

— Juk ir jūs turite kažkuo gyvenime tikėti. 

— Ar tam tave paskatino šeimos žūtis? 

— Mano artimųjų nužudymas, Martinai, nužudymas. 

Ką į tai būtų galima atsakyti? Nieko, visiškai nieko. Jos 
išblyškusiame veide buvo aiškiai matyti įtampa, akys degė 


įniršiu. 

— Ramybės, mergaite, ramybės. Skaityk toliau savo knygą. 
Jis pasiėmė Daily Mail ir vėl įniko skaityti. 


Po pusvalandžio palydovas vėl grįžo. Jie užsisakė dar kavos 
ir sumuštinių su kumpiu. Rajanas dar tebesnūduriavo. 

— Nežadinkime jo, — tarė mergina. 

Valgė tylėdami. Kai baigė, Kiogas užsidegė antrą cigaretę. 

— Tau šešiolika, Keite, ir visas gyvenimas prieš akis. Ką 
norėtum veikti, jeigu kada nors Airijoje įsivyrautų taika? 

— O, aš puikiai žinau — ką. Visada svajojau būti slaugyto- 
ja, visada — nuo to laiko, kai po bombos sprogimo atsidūriau 
ligoninėje. Trejetą mėnesių išgulėjau Viktorijos karališkojoje li- 
goninėje. Slaugytojos buvo nuostabios. 

— Slauga, taip? Bet norint tapti slaugytoja reikia išlaikyti 
egzaminus, 0 tu net mokyklos nesi baigusi. 

Ketlina nusijuokė tik jai būdingu žemu, šiurkštoku juoku. 

— Labiau negalėtumėte klysti, pone. Bendrojo išsilavini- 
mo egzaminus dauguma žmonių laiko šešiolikos. Aš tai pada- 
riau keturiolikos. Dauguma aukštesniuosius egzaminus laiko 
aštuoniolikos. Aš prieš keturis mėnesius išlaikiau anglų literatū- 
rą, prancūzų ir ispanų. Kaip matote, esu gabi kalboms. 

Jos balse pasigirdo pagyrūniška gaidelė. 

— Turiu teisę soti į universitetą, jeigu tik panorėsiu, nors 
man tik šešiolika. 

— Ir ką žadi daryti? 

Ji gūžtelėjo pečiais. 

— Yra svarbesnių dalykų. Šiuo metu mūsų kova man užvis 
svarbiausia. O dabar gana, Martinai, noriu dar paskaityti. 

Ir ji vėl palinko prie „Vidurnakčio teismo“. 

Jie išlipo iš traukinio Karnforte. Tai buvo gana nuošali vie- 
tovė, ir vargiai ką nors būtum sutikęs. Tik įstrižos lietaus srovės 
monotoniškai krito ant perono. 

Rajanas žvilgtelėjo į savo laikrodį. 

— Vietinis traukinys į Ferneso Barou išvyksta po ketu- 
riasdešimties minučių. Galime išgerti po puodelį arbatos. Turiu 
su jumis abiem pasikalbėti. 

Kavinė buvo tuščia, tiktai vidutinio amžiaus moteris suki- 
nėjosi už baro. Ketlina Rajan paėmė puodelį arbatos ir pasidėjo 
ant padėklo. 

— Aš dar menu laikus, kai ši stotis dirbdavo kiaurą parą, — 
tarė Rajanas. — Garvežiai su prikabintais sąstatais dundėdavo 
vienas paskui kitą. — Jis papurtė galvą: — Viskas keičiasi. 

— Ar gerai pažįstate šią vietovę? — paklausė Kiogas. 

— O taip, Ežerų krašte lankiausi daugybę kartų. Paskutinį 
sykį čia buvau vos prieš keturias savaites. 

Tai išgirdusi dukterėčia labai nustebo: 

— Dėde Maiklai, bet aš nieko apie tai nežinojau. 

— Tu manei, kad išvykau į Dubliną, — tarė Rajanas, — ta- 
čiau buvo ne taip. Aš turėjau čia sutvarkyti reikalus ir dar kai ką, 
ko tu nežinai, bet dabar atėjo metas viską pasakyti. 

— Tęskite, — paragino Kiogas. 

Rajanas išsitraukė karinį topografinį vietovės žemėlapį, 
kurį jie žiūrinėjo Londone, ir išskleidė. 

— Štai čia pakrantėje Ravenglasas. Atkarpėlė vingiuoto ke- 
lio nuo Barou iki jo. Apie trisdešimt penkios mylios. Maš Endas 
gal už kokių penkių mylių į pietus nuo Ravenglaso. 

— Nair? — smalsavo Kiogas. 

— Pažvelkite čia. Vienoje Ravenglaso pusėje slėnis kyla į 
kalnus. Tai Eskdeilis. Jame esama žmonių, kuriuos galime va- 
dinti draugais. 

— Niekada nesi man to sakęs, — nustebo Ketlina. 

— Užtai sakau dabar. Manau, pats laikas tai padaryti. 
Mano pusbrolis Kolinas Paueris vedė anglę, fermerio dukterį iš 
Eskdeilio. Kolinas nuomojo ūkį Dauno grafystėje, o kai Merės 
tėvai pasimirė, ūkis Eskdeilyje atiteko jai. 

— Tada jie persikėlė čia? 

— Žinoma. Tai buvo prieš dvidešimt metų. Kartu pasiėmė 
mažą berniuką, Kolino giminaitį Benį. Jis gimė protiškai neį- 
galus. Tėvai norėjo jį atiduoti į prieglaudą, tačiau Merė neturėjo 
vaikų, tad pasiėmė ir išaugino. 

— Ir dabar jie čia, Eskdeilyje? — paklausė Ketlina. 

— Pačioje slėnio gilumoje, dešinėje pusėje. Atoki, nuošali 
vieta. Pasaulio pabaiga — Foli Endas. Labai tinkamas vardas. 
Gausybė lietaus ir nežmoniški vėjai. Avys neatlaiko. — Ra- 
janas gūžtelėjo pečiais. — Kolinas to nepakėlė ir prieš trejetą 
metų pasimirė nuo širdies smūgio. Dabar tik Merė su Beniu 
šeimininkauja. 

— Dviem žmonėms, sakyčiau, per daug darbo, — paste- 
bėjo Kiogas. 

Rajanas garsiai nusikvatojo. 

— Palauk, kol pats pamatys Benį. 

Tą pačią akimirką traukinys sustojo šalia perono, ir Raja- 
nas, žvilgtelėjęs pro langą, pakilo eiti. 

— Tai mūsiškis. Eime, — pakvietė. 


Iš Ferneso Barou traukinio išlipo vos keletas keleivių. Pra- 
ėję pro bilietų kontrolės postą, kirtę vestibiulį, jie atsidūrė lauke 
ir stabtelėjo. 

Tą pat akimirką pasigirdo balsas, sunkiai ir neaiškiai ta- 
riantis žodžius: 

— Dėde Maiklai, aš čia. 

Kitoje kelio pusėje stovėjo senas landroveris, o šalia jo — 
neįprastos išvaizdos vyras. Gal kokių šešių pėdų aukščio, tvir- 

tai kaip bulius suręstas, plačių pečių. Su tvido kepure ir palaike 
eilute užlopytomis alkūnėmis. Jis energingai puolė į priekį, o 
mėsingas jo veidas tiesiog švytėte švytėjo nevaldomu vaikišku 
džiaugsmu. 

— Aš čia, dėde Maiklai, — pakartojo jis. 

Maiklas suspaudė jį glėbyje. 

— Šaunuolis, Beni. Kaip laikosi tavo teta? 

— Puikiai. Laukia jūsų. 

Žodžius jis tarė sunkiai, lėtai, pasverdamas. 

— Mano giminaitė Ketlina, — pristatė Rajanas. — Jūs esate 
antros eilės pusbrolis ir pusseserė. 

Benis nusiėmė kepurę, atidengdamas kupetą netvarkingų 
gelsvų plaukų. 

Ji pasistiebė ir pabučiavo jam į skruostą. 

— Džiaugiuosi tave matydama. 

Jis buvo susijaudinęs, energingai linkčiojo, ir Rajanas nu- 
sprendė pristatyti Kiogą. Benis apkabino jį taip stipriai, kad 
Kiogas iškėlė rankas ir susiraukė iš skausmo. 

— Ne taip smarkiai, sūnau, ne taip smarkiai. — Jis pasisu- 
ko į Rajaną: — Dabar suprantu, ką turėjote galvoje kalbėdamas 
apie ūkio priežiūrą. Šitas vaikinas gali atstoti dešimtį. 

— Mažiausiai tiek, — neprieštaravo Rajanas. — O dabar 
laikas keliauti. 

Benis pačiupo Ketlinos ir Rajano krepšius ir nuskubėjo 
prie landroverio. Rajanas pasisuko į bendrakeleivius ir tarė: 

— Bet kuriose baro muštynėse jis gali įveikti penketą, bet 
jo širdis kaip vaiko. Gerai įsidėmėkite tai ir neraginkite jo, kai 
pradeda kalbėti. Kartais jam sunku ištarti žodžius. 

Benis sumetė daiktus ant užpakalinės sėdynės, tą patį pa- 
darė ir Kiogas. Vaikinas apibėgo mašiną, kad spėtų atidaryti 
priekines keleivio dureles. Jis nusitraukė kepurę ir vėl suskato 
energingai linkčioti kviesdamas Ketliną. 

— Lipk, Keite, — paragino Kiogas. — Suteik didžiajam vy- 
rukui malonumą. Mes atsisėsime gale. 

Kai atvykėliai sulipo, Benis vėl apibėgo ratu ir įsiropštė 
prie vairo. Jam užvedus variklį, Rajanas tarė: 

— Šis vaikinas vairuoja puikiai, be klaidų. — Jis patapšnojo 
Beniui per petį: — Važiuojam, Beni. Ar sunkvežimis paruoštas? 

Tasai linktelėjo: 

— O, taip. 

Jis įsuko į pagrindinį kelią, ir Rajano dukterėčia paklausė: 

— Apie kokį sunkvežimį kalbate? 

— Vėliau, mergaite. Dabar sėdėk ramiai ir grožėkis apylin- 
kėmis. Jos vienos iš nuostabiausių visoje Anglijoje. 


Vos tik pasiekė pakrantės kelią, prapliupo lyti. Rajanas ne- 
išlaikė nepastebėjęs: 

— Čia labai dažnai lyja. Manau, dėl to kalti kalnai. 

Jie kilo aukštyn dešiniąja šlaito puse. Atsivėrė tiesiog fan- 
tastiškas reginys. Kalnų viršūnes dengė žemi debesys. Kairėje 
šėlo jūra. Kiek akys užmato, tolyn skuba lekia baltos putotų 
bangų keteros ir dingsta jūrą gaubiančioje sunkioje migloje. 

— Toje pusėje — Meno sala, o už jos — senoji geroji Airi- 
ja, — tarė Rajanas. 

— Nežinau, ar jūs girdėjote ketvirtadienio orų progno- 
zę? — pasiteiravo Kiogas. — Jeigu pūs smarkus vėjas, mūsų kel- 
to laukia pragariška kelionė. 

— Netrukus pamatysime, tiesa? — ramiai atsakė Rajanas. 

Pavažiavę nuo Barou keturiasdešimt penkias minutes, jie 
pasiekė vietovę, kur iš kairės į jūros pusę driekėsi migloje pra- 
nykstantys meldai. Priekyje pasigirdo signalas, ir Rajanas palie- 
tė Beniui petį. 

Didysis vyrukas sulėtino greitį, o Rajanas tarė: 

— Maš Endas*. Gal leistum mums pasižvalgyti, Beni? 

Benis dar labiau sulėtino greitį ir pajudėjo pylimu. Tai 
buvo visiškai negyvenama vietovė — vien tik siūbavo ir iš lėto 
rūke skendo nendrės. Dešinėje niūksojo sena trobelė, o šalia — 
pasirengęs išplaukti į jūrą apie šimto jardų ilgio keltas. Benis 
užgesino variklį. 

— Kas tai? — paklausė Kiogas. — Tik kas nors panašus į 
simensą, su maža grimzle galėtų čia įplaukti. 

— Jūs teisus. Kai prasideda atoslūgis, čia nelieka nieko, iš- 
skyrus nendres ir dumbliną seklumą. 

Rajanas patapšnojo Beniui per petį: 

— Judame, Beni. 

Didysis žmogus paklusniai linktelėjo ir įjungė atbulinę pa- 
varą. 


Pakiliajame Eskdeilio slėnio gale, kur prieš juos kaip siena 
dunksojo kalnai, Benis įsuko į platų kelią ir įjungė žemą pavarą. 
Vienoje pusėje stūksojo pilkų akmenų siena, kitoje glaudėsi nuo 
lietaus į tuntą susimetusios avys. 

— Nuošali vieta, — tarė Kiogas. 

Rajanas linktelėjo: 

— Čia sunku išgyventi. 

Jie prisiartino prie medinio kelrodžio stulpo, ant kurio 
buvo surašyta legenda apie Foli Endą. 

— Čia papasakota visa, kas svarbiausia, — pastebėjo Ra- 
janas. 

Netrukus privažiavo plačiai atvertus fermos vartus, už 
kurių pasimatė dvi didelės daržinės ir gyvenamasis namas — 
viskas iš vėjų nugairinto pilko akmens. Benis užgesino variklį 


* Angl. Marsh End — Pelkės pakraštys. 

ir išlipo iš mašinos. Kol jie pasiekė praviras pagrindines duris, 
nesiliovė šokinėję aplink du aviganiai — baltas ir juodas. Po 
akimirkos pasirodė moteris. Ji vilkėjo storą megztinį, mūvėjo 
vyriškas kelnes ir avėjo žalius guminius aulinukus. Moters plau- 
kai buvo geležies pilkumo, o veidas neįtikimai jaunas. Rajanas 
žengė į priekį, o ji laukė iškėlusi rankas. Jiedu šiltai apsikabino, 
tada Rajanas pasisuko ir tarė: 
— Tai mano pusseserė Merė Pauer. 


Švara spindinčios virtuvės grindys buvo grįstos akmeni- 
nėmis plokštėmis, židinyje liepsnojo malkos. Ji pati patarnavo 
jiems eidama ratu, samčiu dėjo kiekvienam jautienos ir bulvių 
troškinio, paskui prisėdo galustalėje. 

— Malonu matyti tave, mergaite, — kreipėsi ji į Ketliną. — 
Kai sulauki mano amžiaus, giminaičiai retai beaplanko. 

— Ir man malonu susitikti su jumis, — atsakė Ketlina. 

— O jūs, pone Kiogai, kokios profesijos? — pasiteiravo 
Merė Pauer. 

— Sakyčiau, mano rankos daug kam tinkamos, — Kiogas 
pakabino keletą šaukštų troškinio ir nusišypsojo. — Bet nieka- 
dos nesugebėčiau taip gaminti kaip jūs. 

Rajanas pastūmė lėkštę į šalį. 

— Gal dar? — paklausė Merė Pauer. 

Rajanas papurtė galvą: 

— Gerai būtų arbatos. 

Ji pakilo ir pradėjo plauti lėkštes, o Ketlina ėmėsi jai padėti. 

— Gal galėtume išsiaiškinti, kieno pusėje esame? — tarė 
Kiogas. 

— Jus domina, kieno pusėje Merė? — paklausė Rajanas. — 
Ji visiškai palaiko mane. Jei viskas seksis gerai, ji gaus šimtą 
tūkstančių svarų, o tai reiškia, kad galės atsisveikinti su šia vieta 
ir ją pabučiavusi sugrįžti į Dauno grafystę. 

Merė tarsi negirdėjo tų žodžių, kaip niekur nieko išėmė iš 
kriauklės lėkštes, paėmė arbatinį ir užplikė arbatos. 

— Viskas paruošta. Sunkvežimis stovi galinėje daržinėje. 
Aš išvėdinau namelį Maš Ende ir užkūriau krosnį. Kuris nors iš 
jūsų galės apsistoti ten. 

Rajanas linktelėjo ir nurijo gurkšnį stiprios arbatos. 

— Gal Ketlina galėtų likti čia su jumis, o mudu su Martinu 
eitume į namelį. 

— Puiku, — ji atidarė skardinę dėžutę ir ištraukė pyra- 
gą. — Ragaukite. Pati kepiau. 

Paėmė peilį ir supjaustė kepinį gabalėliais. 


Daržinėje stovėjo atremtas į pakojį motociklas, ant jo gu- 
lėjo skersai permesta juoda odinė motociklininko striukė ir čia 
pat šalmas. 

— Oho, iš kur gavote šitą grožybę, Beni, šitą pasiutusiai 
eiklų motociklą „Montesa“? 

— Jums žinomas šitas modelis? — paklausė Rajanas. 

— Be abejo. Ispaniškas. Gali važiuoti pusės mylios per va- 
landą greičiu pačia nelygiausia vietove. 

— Argi tai privalumas? — susidomėjo Ketlina. 

— Jeigu esat piemuo ir ganote avis kalvotame krašte — 
taip, — paaiškino Kiogas. — Tokie daikčiukai daug kur praverčia. 

Jis pasisuko į Rajaną: 

— Nupirkote jį Beniui? 

— Ne visai taip. Šiek tiek ir jam. Pamaniau, kad mums pra- 
vers. Paaiškinsiu vėliau. — Ir pasiteiravo Merės: — Gal galime 
apžiūrėti furgoną? 

Ji pasisuko į Benį: 

— Parodyk mums, Beni. 

Vaikinas energingai linktelėjo, kone bėgte pasileido į dar- 

žinės galą, numetė keletą šieno plakų ir užčiuopė paslėptą sklen- 
dę. Medinė siena susiūbavusi prasivėrė. Daržinės priestate stovė- 
jo Žalia ir balta spalva nudažytas ilgas furgonas. 


Užrašas ant jo šono skelbė: šELBIO MĖSOS IMPORTAS. 

— Ar čia iš tikrųjų tai, kaip aš manau? — paklausė Kiogas. 

— Tiksli furgono, kurį rengiamės pagrobti, kopija. 

— Ir kam to reikia? 

— Masalas, tik tiek. Benis nutemps jį žemyn į pakrantės 
kelią, visos durys bus užrakintos ir taip toliau. Geras būdas po- 
licijai sulaikyti, kol bandys atidaryti. O mes laimėsime dar šiek 
tiek laiko, jeigu jo prireiktų, ir galėsime pasprukti tikruoju ma- 
kojumi*. 

— Nekvailai sumanyta. Ar Benis gali jį vairuoti? 

— Benis gali vairuoti viską, kas tik turi variklį, nors jums 
galbūt sunku patikėti. Jis galėtų dalyvauti ir Pirmosios formulės 
varžybose, tik yra per didelis. 

Benis patenkintas linktelėjo. 

— Gerai, eikime atgal į vidų ir išgerkime po puodelį ar- 
batos, o tada Benis mus pamėtės į priešakines linijas, kaip sa- 
koma. 


Pakrantės kelias buvo ten Žemai, apačioje, o šalutinis vedė 
į jį iš miško pusės. Kai landroveris įsuko į pagrindinį kelią ir 
Rajanas kartu su Kiogu išlipo, įkandin jų pasekė ir Ketlina su 
Beniu. 

— Tai čia? — paklausė Kiogas. 

— Taip, būtent čia, — patvirtino Rajanas. — Penktadienį 


* 


Angl. McCoy — Makojaus automobilių ir jų dalių gamybos, automobilizmo 
paslaugų tinklas. 

po pietų, ketvirtą valandą, plius minus penkiolika minučių, fur- 
gonas pasieks šią sankryžą. Patikėkite manimi, viskas kuo rū- 
pestingiausiai patikrinta. 

— Puiku. O kada pradės veikti Ketlina? 

Rajanas ją apkabino. 

— Paaiškinsiu, kai grįšime, — tarė. 


Kita daržinė buvo pilna fermoje naudojamų mechanizmų. 
Čia stovėjo ir „Ford“ modelio minivenas. 

— Jeigu jūs važiuotumėte kaimo keliu ir pamatytumėte šią 
mašiną degant, o ant kelio gulinčią jauną merginą kruvinu vei- 
du, ar sustotumėte? 

— Turiu prisipažinti, kad taip, — atsakė Kiogas. 

— Ir jie taip pat, — Rajanas apkabino Ketliną. — Tai jūsų 
šansas laimėti Oskarą, panele. 

— Nenorėčiau jūsų nuvilti. 

— Žinau, kad nenorėtum. O dabar eikime ir aptarkime 
viską iš eilės. 


— Kaip jau sakiau, furgonas pasieks sankryžą apytiksliai 
penktadienį apie ketvirtą valandą. 

Jie sėdėjo virtuvėje. Merė ir Ketlina prie stalo kartu su Ra- 
janu, Benis šalia durų, Kiogas — prie židinio. 

— Ketlina ir aš į veiksmo vietą vyksime fordu minivenu. 
Tu iš paskos montesa. Dėl viso pikto pasiėmiau porą dviejų ka- 
nalų radijo stotelių. Viena bus tau. Pavažiavęs porą mylių, lauksi 
furgono. Kai tik jį pamatysi, duosi man ženklą. Naudok šaukinį 
Erelis-vienas. Mano šaukinys — Erelis-du, — tarė Rajanas. 

— Kas toliau? 

— Aplenk furgoną ir atsidurk prie mūsų. Mes padegsime 

fordą, Ketlina atsiguls ant kelio ir darys tai, ką turi daryti. Aš 
turiu šiek tiek aktorių naudojamo netikro kraujo. Ji išsiteps juo 
veidą. 

— Jie sustos, bent jau mes tikimės, kad jie taip padarys, o 
jūs pasinaudosite jų klaida ir išvesite iš rikiuotės visą furgono 
apsaugos sistemą. 

— Jie bematant bus atkirsti nuo pasaulio. 

— Ojeigu priešinsis? 

— Jokių problemų. Tam atvejui paėmiau du Kalašnikovo 
automatus, sprogmenų ir dujinių granatų. Netgi semteksą ir 
laikmačius, o durys, ačiū imitaciniam sireniniam įtaisui, tikrai 
bus atidarytos. Po penkiolikos minučių mudu su Beniu išva- 
žiuosime iš fermos, Benis netikruoju furgonu nusileis žemyn į 
pakrantės kelią, ten jį apvers ir pėsčiomis parsigaus į fermą. 

— Vadinasi, pašalinsime sargybą. Kas toliau? 

— Judu su Ketlina paliksite šį pragarą su montesa ir va- 
žiuosite iki Maš Endo prieplaukos. Aš seksiu iš paskos furgonu. 

— Kodėl negalėtume visi važiuoti furgonu? — paklausė 
Kiogas. 

Rajanas vėl apkabino Ketliną. 

— Dėl to, kad furgonas yra lengvai pažeidžiamas. O jeigu 
kas nors nepasisektų? Norėčiau, kad tokiu atveju jos čia nebūtų. 
Jeigu reikalai klostysis prastai, judu su Ketlina vis tiek pasieksite 
„Airių rožę“, vadinasi, turėsite šansą išvykti. 

— Ką jūs manote apie tai, Martinai? — paklausė Ketlina. 

— Penktadienį čia bus tikras pragaras, — atsakė Kiogas. 


Buvo jau pavakarys. Hugas Belas sėdėjo savo kontoroje 
Kilberne prie stalo, kai staiga atsidarė durys ir pasirodė bar- 
menas. 


— Keletas džentelmenų nori matyti jus, sere. 

Stambus vyras mėlynu neperšlampamu apsiaustu pastūmė 
jį į šalį ir laikydamas rankas kišenėse įžengė vidun. 

— Štai kur jūs, senas niekše. 

— Skalis. Ko norite iš manęs? — Belą persmelkė baimė. 

— Pakviečiau vieną seną draugą susitikti su jumis. 

Jis pasitraukė į šalį, leisdamas įeiti mažam, lieso, išsekusio 
veido žmogeliui su žemyn nusmauktais akiniais metaliniais rė- 
meliais, sena fetrine skrybėle ir gelsvai rudu lietpalčiu. 

— Ponas Reidas, — Belas pajuto, kad jam džiūsta burna. 

— Malonu jus matyti, Hugai, — nuskambėjo aiškiai junta- 
mas Belfasto akcentas. — Atrodo, laikotės žodžio. 

— Žodžio? — nustebo Belas. — Nieko nesuprantu. 

— Nesuprantate? — Reidas nusiėmė skrybėlę ir atsisėdo 
ant stalo. — Mes tiesiai iš Belfasto — Armijos tarybos vardu. 

— Bet ko gi jie iš manęs nori? 

Reidas išsitraukė sidabrinį portsigarą ir išsiėmė cigaretę. 
Skalis pridegė ją savo žiebtuvėliu. 

— Nežaisk su manimi, Hugai. Prieš metus Maiklas Rajanas 
parengė išsamų planą, kaip pagrobti keletą furgonų su aukso 
luitais Šiaurės Vakarų Anglijoje. Tik neneik, nes buvai į tai įsivė- 
lęs. Tik Armijos taryba nepritarė. 

— Tai tiesa, — išstenėjo Belas užsikirsdamas.— Kai ką 
prisimenu. 

— Netaukšk man niekų, Hugai. Reikalai klostosi taip, kaip 
visada tokiais atvejais, ir sklinda gandas, kad Maiklas rengiasi 
to imtis savo iniciatyva kaip tik dabar, — Reidas vos pastebimai 
šyptelėjo. — Akivaizdu, kad esi tas žmogus, kuris žino tikrąją 
reikalų padėtį. — Ir pasisuko į Skalį: — Manau, jūs sutinkate su 
manimi. 

— O, iš tikrųjų taip, — Skalio šypsena kėlė šiurpą. 

Belas suprato, kad pakliuvo į didelę bėdą, bet jam taip pat 
buvo aišku, kad viską atskleisdamas nelabai sau tepadės. Jeigu 

jau pasirodė Skalis, nieko gero nelauk. Jis niekam nebuvo žino- 
mas kaip Šankilas Bačeris. Belas giliai įkvėpė ir ryžosi. 

— Iš tikrųjų aš negaliu neigti, kad kai ką žinau, pone Rei- 
dai. Prieš keletą dienų Maiklas buvo užsukęs pas mane ir teira- 
vosi kai kurių dalykų. 

— Man buvo pranešta, kad furgonas su auksu bus pagrob- 
tas, ar tai tiesa“ 

— Šitas originalus planas buvo pasiūlytas Armijos tarybai. 

— Ir nugabentas laivu kažkur į Dauno grafystę. Ar tu Ži- 
nai kur? 

— Sergėk Dieve, tikrai nežinau. 

— Skali! — pašaukė Reidas. 

Galingasis žmogus išsitraukė iš kišenės brauningą ir žengė 
į priekį. 

— Nėra reikalo to griebtis, — sukruto Belas. — Aš žinau, 
kur čia, Londone, Rajanas yra apsistojęs. Nuvesiu jus ten. 

— Labai protinga, Hugai, — atlyžo Skalis, o Reidas nusi- 
šypsojo. 

— Tik pasiimsiu apsiaustą. 

Belas nuėjo į miegamąjį, nusikabino švarką, apsivilko jį, 
skubiai pravėrė duris kitame kambario gale, perbėgo koridorių, 
iššoko į skersgatvį šalia alinės ir nuskuodė į pagrindinę gatvę. 


Foli Ende suskambo telefonas, atsiliepė Merė Pauer. Ji įėjo 
į virtuvę ir tarė Rajanui: 

— Tai tau. Ponas Belas. 

Rajanas išėjo į prieškambarį ir pakėlė ragelį: 

— Klausau, Hugai. 

— Patekome į bėdą. Ką tik pas mane buvo užsukęs Reidas, 
tiesiai iš Armijos tarybos, o su juo tas išgama Skalis. Jie žino, 
Maiklai, jie iš kažkur nugirdo. 

— Ar tujiems ką nors prasitarei? 

— Nė velnio. Aš pabėgau gelbėdamasis, bet manau, kad jie 
žino mūsų planus, yra su jais susipažinę. Tu jiems kai ką atsklei- 
dei iš pat pradžių. 

— Tai buvo tik plano apmatai, Hugai. Visiškai nepaminė- 
tas Foli Endas ar tiksli vieta, be to, tada tik galvojome apie laivą. 
Ar tu jiems pasakei apie „Airių rožę“? Ar pasakei, kad mes vyk- 
sime iš Kilalos? 

— Žinoma, ne. 

— Gerai. Saugok galvą ir neužmiršk, kas dedasi už nuga- 
ros, Hugai. Kol kas verčiau pasislėpk. 

Padėjęs ragelį, jis dar pastovėjo prieškambaryje, užsidegė 
cigaretę ir nepaliovė galvoti apie tai, ką išgirdo. Kol kas nėra 
jokio reikalo gąsdinti kitus. 

Grįžęs į virtuvę tarė: 

— Hugas Belas. Nieko svarbaus, — ir nusišypsojo Kio- 
gui. — Aš pasiliksiu čia, gali būti, kad Hugas paskambins vėl. Tu 
nakvosi namelyje vienas, ten žemiau, Maš Ende. Čia nėra laisvo 
kambario. Pasiimk fordą. 

— Ašjau rengiuosi ten keliauti. — Kiogas baigė gerti arba- 
tą ir pakilo. — Pasimatysime rytoj rytą. 


Belas pats nesuvokė, kur eina. Akimirką padvejojęs, pasi- 
leido į kitą Kilberno greitkelio pusę. Tuo metu senas mersedesas 
limuzinas išsuko iš šoninės gatvės, prie vairo sėdėjo Skalis, už 
jo — Reidas. 

— Štai jis, — sušuko Reidas, — bėga per gatvę! Vykis jį! 

Skalis padidino greitį. Belas, išgąsdintas garso, atsisuko. 

Dar bandė bėgti, tačiau paslydo — lijo lietus, gatvė buvo 
šlapia. Mersedesas penkiasdešimties mylių per valandą greičiu 
trenkėsi į jį, nubloškė į šalikelę ir nulėkė tolyn. 

Susispietusioje minioje suklykė moteris. Ėjusi pro šalį 
uniformuota policininkė stabtelėjo, priklaupė prie Hugo Belo, 
tačiau jis jau buvo miręs. 


ytas išaušo niūrus, per kalnus ritosi sunkūs debesys. Po 
Ra Rajanas sėdėjo prie stalo ir gėrė arbatą galvoda- 
mas, kaip ten laikosi Belas ir Reidas, ir tas niekšas Skalis. Jis buvo 
beveik tikras, kad Belui negresia joks pavojus, kol nepateko į jų 
nagus. Armijos tarybai pateiktas pirminis planas iš tikrųjų buvo 
tik idėja. Jis žinąs, kad kažkur Šiaurės Vakarų Anglijoje furgonu 
vežamas auksas, ir manąs, kad jį būtų galima pagrobti ir laivu 
nugabenti į Alsterį. Vadinasi, Reidas be Belo nieko negali. 

Jis nusprendė surizikuoti, išėjo į prieškambarį ir paskam- 
bino į „Viljamo ir Marijos“ užeigą. Barmenas atsiliepė iš karto. 

— Čia Rajanas, Angusai. Norėčiau pasikalbėti su Hugu. Ar 
jis yra? 

— Jis mirė, Rajanai. Praėjusią naktį. Užmuštas Kilberno 
greitkelyje. 

— Kas atsitiko? 

— Jį partrenkė bėgantį per kelią. Eismo nelaimė, vairuoto- 
jas iš įvykio vietos pasišalino. Policija rado automobilį pamestą 
už keleto gatvių nuo čia. 

— Ar jie aptiko pėdsakus, kas tai padarė? 

— Policijos seržantė, kuri pirmoji atsidūrė įvykio vietoje, 
sakė, kad automobilis buvo pavogtas Hampstede prieš kelerius 
metus. Ji mano, kad iki šiol jis stovėjo kokiame nors garaže. 

— Tikrai nesėkmingai susiklostė, — tarė Rajanas. 

— Iš tikrųjų, pone Rajanai. Ar jūs pasirodysite čia? 

— Ne, aš turiu reikalų. 

— Ką gi, jeigu jūs man pasakysite, kur būsite, ir paliksite 
telefono numerį, aš galėsiu palaikyti su jumis ryšį. 

To pakako. Rajanas vos pastebimai šyptelėjo. 

— Aš dabar išvykęs, tačiau noriu kai ko paprašyti, Angusai. 
Perduok ragelį ponui Reidui. 

— Ponui Reidui? Aš nesuprantu, — sumurmėjo Angusas. 

— Baik išsisukinėti ir duok jį šen. 

Reidas, kuris stovėjo šalia Anguso ir klausėsi, paėmė ragelį 
ir stumtelėjo Angusą Skalio pusėn. 

— Maiklai, vyresnysis sūnau. Ar tau neatrodo, kad jau lai-. 
kas ateiti į protą? 

— Kas sėdėjo prie vairo — tu ar Skalis? Galų gale tai ne- 
svarbu. Kai ateis laikas, pats tave nudėsiu. 

— Tu visada mėgai artistiškas scenas, Maiklai. O dabar sa- 
kyk, ar tikrai rengiesi įvykdyti tą savo kvailą planą? 

— Viso gero, Reidai, — tarė Maiklas Rajanas ir padėjo ra- 
gelį. 

Jis pravėrė galines duris, užsidegė cigaretę ir stovėjo žiū- 
rėdamas, kaip be perstojo žliaugia lietus, galvodamas apie Hugą 
Belą, šaunų draugą ir bendražygį, su kuriuo petys petin kovojo 
tiek metų. 

Virtuvės durys atsidarė, ir pro jas galvą kyštelėjo Ketlina. 

— Štai kur tu. Ar viskas gerai? 

— Puikiai. 

— Pamaniau, kad reikėtų nuvežti žemyn į pakrantės na- 
melį Martinui ko nors užvalgyti. Benis žadėjo mane pavėžėti. 

— Tai puiku. Aš noriu dar sykį peržiūrėti visą planą, tad 
turėsiu ką veikti. 

— Ką gi, pasimatysime vėliau. 

Ji grįžo į virtuvę, o Rajanas tebestovėjo kur stovėjęs ir Žvel- 
gė į lietų, galvodamas apie Reidą ir Skalį. Dabar jie turėtų grįž- 

ti namo, nieko kita jiems nebelieka. Be abejo, gali pasitaikyti 
susidūrimų, to neišvengsi, bet jis viską sudėlios į vietas, kai ateis 
laikas. 

Niekaip negalėjo užmiršti Reido lavoniško veido, akinių 
metaliniais rėmeliais ir jo šiurpinančios šypsenos. 

— Tu mažas niekše, — lėtai pratarė. — Nori pasiimti viską 
sau, ar ne? Bet greičiau atsidursi pragare, nei aš leisiu, kad tai 
atsitiktų. 


Kiogas nesuko sau galvos dėl lovos mažame Maš Endo na- 
melyje, paprasčiausiai užsikūrė židinį ir atsigulė ant sofos. Mie- 
gojo stebėtinai gerai, pabudo septintą ir užkaitė virdulį. 
staiga dešinėje pusėje išvydo upelį. Skubiai grįžo į vidų, mažame 
vonios kambarėlyje susirado rankšluostį ir nuogas pasileido per 
kiemą. 

Užmetęs rankšluostį ant krūmo, paniro į upelį ir stipriais 
mostais, skleisdamas į šalis nendres, nusiyrė į kitą pusę. Jo pa- 
sirodymas išbaidė gausybę visokiausių paukščių, kurie tarsi 
lietaus debesys kilo aukštyn piktai klykaudami. Vanduo buvo 
šaltas ir gaivino. 

— Argi įmanoma nuostabesnė dienos pradžia? — pa- 
tenkintas pratarė jis, išnirdamas iš vandens ir siekdamas 
rankšluosčio. 

Smarkiai trindamasis rankšluosčiu, grįžo į namelį, ap- 
sirengė ir užsiplikė puodelį arbatos. Rado sandėliuke pieno, 
duonos, kiaušinių ir kumpio. Stovėjo gerdamas arbatą ir svarstė, 
ar jau vykti, bet žvilgtelėjęs pro duris netikėtai išvydo landrove- 
rį, o jame Benį su Ketlina. 


68 


IŠGERTUVĖS SU VELNIU 


Tuo metu Londone Reidas ir Skalis rengėsi palikti „Vilja- 
mą ir Mariją . Krata mažoje Belo kontoroje nieko nedavė. 

— Ničnieko, pone Reidai. Ką darysime toliau? — paklausė 
Skalis. 

— Vyksime atgal į Belfastą, — atsakė Reidas. — Nesirūpinki- 
te. Rajanas bus priverstas grįžti namo, jis neturi kur pasislėpti. 
Mes palūkėsime, tačiau galų gale tą niekšą sučiupsime. — Jis 
pakėlė balsą: — Angusai, ateik čia. 

Angusas kliuvinėdamas įslinko pro duris. 

— Taip, pone Reidai? 

— Ar jau viską pasakei? Klok, ką Žinai. 

— Jie rengėsi sėsti į traukinį. Girdėjau minint Glazgo eks- 
presą. 

— Į Glazgą? — nustebo Skalis. — Ko jie ten galėtų vykti? 

— Ne į Glazgą, kvaily. Šita linija kerta Šiaurės Vakarų gele- 
Žinkelį. Jie išlips kur nors pakeliui. — Reidas pasisuko į Angu- 
są. — Kas dar? 

— Aš taip nemanau, — paprieštaravo Angusas ir staiga 
prisiminė. — Dar štai kas. Praeitą savaitę nugirdau pono Belo 
pokalbį telefonu. Greičiausiai su laivybos kompanija. Jis sakė, 
kad norėtų išsinuomoti plokščiadugnį keltą, kuriuo būtų gali- 
ma gabenti transporto priemones. Paskui prakalbo apie „Airių 
rožę , kapitoną Tulį ir kad tai kažkur čia, Londone. — Angusas 
patvirtindamas linktelėjo: — Taip, iš tikrųjų taip pasakė. 

— Ar girdėjai jį kartojant šį vardą dar kartą? 

Angusas linktelėjo galvą: 

— Prieš pat jiems išvykstant buvau sandėliuke ir tikrinau 
butelius. Girdėjau, kaip Rajanas sakė, kad „Airių rožė“ jau plau- 
kia ir turėtų pasirodyti penktadienio rytą. 

— Bet jis nepasakė kur? 

— Tikrai ne. 

— Gerai, — tarė Reidas.— Turi mano numerį. Jeigu dar ką 
nors sužinosi, paskambink man į Belfastą. 

— Gerai, pone. 

— Ir dar štai kas. Laikyk liežuvį už dantų. Jei prasitarsi, 
atsiųsiu Skalį išsiaiškinti. Būsi rastas Temzėje be kiaušų. 

Reidas žengė pro duris, o Angusas, be galo sunerimęs, grį- 
žo atgal. Skalis paplekšnojo jam per veidą: 

— Šaunuolis, kad supratai, ką ponas Reidas turėjo omenyje. 

Ir pasisuko eiti. 


Sėdėdamas galustalėje Kiogas valgė Ketlinos atneštus su- 
muštinius su džemu, o mergina įsitaisė priešais su puodeliu ar- 
batos rankose. Benis išėjo į fermą. Baigęs valgyti Kiogas užside- 
gė cigaretę. 

— Kaip tu? Kaip jautiesi? 

— Turi galvoje šitą reikalą? — ji gūžtelėjo pečiais. — Ma- 
nau, viskas bus gerai. Dėdei Maiklui panašiai padėdavau ir 
anksčiau. Pavojinga, todėl reikia būti labai atsargiai. 

— Tokio amžiaus neturėtum to daryti. — Jis atsistojo. — 
Eime. Įkvėpsime oro gurkšnį. 

Pasaulis, skendintis slenkančiame rūke, atrodė liūdnas ir 
keistas. Abiejose užutėkio pusėse stiebėsi nendrės, klampioje 
seklumoje teliūškavo vanduo, pajutę juos einant plačiu keliu, iš 
dešinės ir kairės nerimaudami kilo į orą paukščiai. 

— Keista vieta, — pastebėjo Kiogas. 

— Aš net nesu tikra, kad tai man prie širdies, — ji suraukė 
antakius. — Ir tai verčia mane nerimauti. 

— Žinau, apie ką galvoji. 

Pasiekė prieplauką ir nutilo. Prasidėjęs atoslūgis apnuogi- 
no surūdijusias metalines sijas. 

— Įdomu, kam tai buvo statoma, — tarė Ketlina. 

— Dievas žino. Atrodo, kad jau daug metų čia stovi. Pana- 
šu, nuo Viktorijos laikų, bet dar pakankamai tvirta. 

Jiedu ėjo išilgai prieplaukos, į sijas dusliai dužo bangos. 
Prieplaukos gale turėklų nebuvo, tiktai iš šonų. Kiogas pasirėmė 
ant jų ir seklumoje išvydo granito luitų krūvą. 

— Štai tau ir atsakymas, — tarė. — Kadaise iš čia buvo 
plukdomas granitas. 

— Matau. 

Ketlina stovėjo pusiau pasisukusi, rankomis įsikibusi į tu- 
rėklus ir žvelgė į jūrą — keista vieniša figūra su lietpalčiu ir 
berete. 

Kiogas prisiartino prie jos ir pasilenkė per turėklus. 

— Ko tu sieki, Keite? Ko tu iš tikrųjų gyvenime trokšti? 

— Dievas žino. Viskas, ką patyriau, buvo vien tik rūpesčiai. 
Aš gimiau, kai tai prasidėjo. Daugiau nieko nesu mačiusi, išsky- 
rus sprogdinimus ir žudynes. Mano šeima, mano draugai — nė 
vieno iš jų nebėra. — Jos veidas buvo išbalęs. — Gyvenimas, 
manau, duotas tam, kad gyventum, tačiau aš regėjau tik mirtį. 
Argi tau tai rūpi“ 

— Suprantu tave, — linktelėjo galvą Kiogas. — Tu tokia 
jauna, o visa tai pernelyg baisu. 

Ji nusijuokė: 

— Tačiau ir tu dar nesi žilabarzdis. 

— Iš tiesų man trisdešimt dveji, — tarė jis ir nusijuokė. 

Pasigirdo žingsniai ant prieplaukos, jie atsigręžė ir išvydo 
besiartinantį Rajaną. 

— Viešpatie, kokia bjauri diena, — tarė jis. 

Kiogas mostelėjo ranka žemyn į vandens paviršių: 

— Galime tikėtis, kad potvynis prasidės rytoj tuo metu, kai 
mums reikės. 

— Tikėkimės, aš du kartus patikrinau. Tuo metu vandens 
lygis turėtų būti aukščiausias. — Jis išsitraukė cigaretę. — Dar 
kai kas. Hugo Belo nebėra. 

— O Dieve, — atsiduso Ketlina, — kaip tai atsitiko? 

Ir Rajanas jiems papasakojo. 

Kai ėjo per prieplauką atgal, Kiogas tarė: 

— Reidas negalės jūsų sučiupti, kai jau būsite namie su tuo 
furgonu. Armijos taryba gal ir nepatenkinta, kad kai kurie žmo- 
nės veikia savarankiškai, nelaukdami įsakymo, tačiau jų akyse 
jūs būsite pašėlęs didvyris. Vos išgirdę apie aukso luitus, jie puls 
jūsų pasitikti išskėstomis rankomis. 

— Tikėkimės, kad taip ir bus. Labiausiai dėl to susirūpinęs 
Reidas. Nė kiek neabejoju, kad jis taikosi viską susiglemžti sau. 

— Eitų jis velniop! — pratrūko Ketlina. 

— Laikyk liežuvį už dantų, mergaite, — įspėjo Rajanas. 

— Bet kol jis nieko nežino apie Kilalą, mums nėra ko bijo- 
ti, — tarė Kiogas. 

— Kol išsilaipinsime — ne, bet vėliau, — Rajanas patraukė 
pečiais, — kas žino. Vis dėlto gal jau grįžkime į fermą. Aš pali- 
kau prie namelio landroverį. 


Pirmą valandą Merė Pauer patiekė įprasto valgio — daržo- 
vių sriubos, sūrio salotų ir tokios pat kaip visada arbatos. Pas- 
kui, valydama stalą, Beniui priminė: 

— Neužmiršk apsiruošti. Reikia pažiūrėti, kaip ten avys 
šiaurinėje pievoje. 

Benis gyvai linktelėjo, čiupo kepurę ir išgriuvo pro duris. 
Netrukus prie lango stovėjęs Kiogas pamatė, kaip jis užsimetęs 
ant pečių maišą skuba per kiemą, lietus kerta tiesiai jam į veidą, 
o apie kojas glaustosi šuo. 

— Reikia pripažinti, šitas vaikinas — tikras darbininkas. 

— O protas kaip vaiko, — tarė ji. — Viską turiu jam pa- 
aiškinti. 


Rajanas baigė gerti arbatą ir atsistojo. 

— Noriu dar sykį apžiūrėti pasalos vietą. Mes važiuosi- 
me fordu, Ketlina ir aš. Tu montesa seksi iš paskos. Duosiu tau 
vieną radijo telefoną. Kai jau būsime vietoje, pavažiuosi keliu 
aukštyn kokią mylią ar dvi, tada susisieksi su manimi. Naudok 
šaukinį Erelis-vienas, kol aš atsiliepsiu: Erelis-du. 

— Gerai, — linktelėjo Kiogas. 


Kai fordas iš šalutinio keliuko įsuko į kelią, vedantį žemyn 
į Eskdeilį, prie vairo sėdėjo mergina. 

Ji grįžtelėjo į savo dėdę: 

— Juk žinai, kad neturiu teisių ir negaliu sėdėti prie vairo. 
Dar nesu reikiamo amžiaus. 

— Bet vis tiek nuo keturiolikos vairuoji taip, tarsi būtum 
tam gimusi. Prisimenu tą naktį, kai per avariją buvau sužeistas 
netoli Kilkelio. 

— Tu paskambinai man iš pakelės telefono ir paprašei su- 
rasti vyrų, kurie tave paimtų. 

— O atvažiavai tu, mažas velniūkšti, negana to — vogtu 
automobiliu. 

— Gerai, o kas išmokė mane užvesti vogtą automobilį? 

— Savo gėdai, aš tai Žinau, — jis nusijuokė. — Buvau siau- 
bingos būklės. Permirkęs iki paskutinio siūlo, dvokiančiame 
griovyje, su kulka petyje, o tu sugebėjai prasmukti pro RUC 
kelio užkardą. 

— Nepakartojamos dienos, dėde Maiklai. 

— Kur jos pradingo? — jis užsidegė cigaretę. — Kartais 
pradedu viskuo abejoti. Matyt, senstu, — vėl šyptelėjo. — Dėl 
vieno esu tikras. Tu — nuostabi mergina, Ketlina, ir nusipelnei 
kai ko daugiau. Po velnių! Juk galėtum pirma laiko įstoti į uni- 
versitetą. 

— Negražbyliauk, — nutraukė jį Ketlina. — Yra svarbesnių 
dalykų, kurie man rūpi. 

Jis sėdėjo galvodamas apie tai. Netrukus pasiekė sankryžą 
ir įsuko į pagrindinį kelią. 


Kiogas važiavo iš paskos, atsilikęs apie du šimtus jardų. 
Vilkėjo juodą odinį motociklininko švarką, ant galvos buvo už- 
simovęs šalmą. Nors lijo, buvo gerai nusiteikęs, o montesa leng- 
vai jam pakluso. 

Už poros jardų nuo sankryžos fordas pasuko į šalikelę. 
Kiogas sveikindamasis kilstelėjo sugniaužtą kumštį ir nušvilpė 
tolyn. 


Rajanas sėdėjo kabinoje, rankose laikydamas dvikanalį ra- 
dijo telefoną. Jis pravėrė furgono duris ir apžvelgė šalikelę. 

— Turėtų pasisekti. Galų gale mes nenorime visiškai už- 
tverti kelio ir sukelti tokio gaisro, kad pro jį negalėtų pravažiuo- 
ti furgonas. 

Tą pačią akimirką per radijo telefoną pasigirdo Kiogo balsas: 

— Ereli-du, Ereli-du, tai aš, Erelis-vienas. Ar girdite mane? 

— Garsiai ir aiškiai, — atsakė Rajanas. — Norite ką nors 
pranešti? 

— Nieko, čia tik paukščiai, jūra ir šitas prakeiktas lietus. Ar 
jau galiu važiuoti? 

— Pasimatysime fermoje. Apsigręžiam ir dingstam. 

Rajanas išjungė telefoną ir nusišypsojo Ketlinai: 

— Pamatėme pakankamai, mergaite, o dabar — atgal į Foli 
Endą. 


Merė Pauer paruošė vakarienę septintai valandai — avie- 
nos kepsnį, bulvių, morkų, kopūstų. Kaip nustebo Kiogas pama- 
tęs, kiek vienu prisėdimu gali suvalgyti Benis. 

— Jėzau, atrodo, lyg tai būtų jo paskutiniai kąsniai šioje 
žemėje, — neištvėrė Kiogas. 

— Jeigu jis dirba už tris, jam ir valgyti priklauso už tris, — 
įsiterpė Ketlina. 

— Neturėtum užmiršti gero elgesio taisyklių, — subarė Benį 
Merė Pauer ir kaukštelėjo mediniu šaukštu jam per krumplius. 

Benis, rankoje tebelaikydamas duoną su sūriu, užsidėjo 
kepurę. 

— Taip, teta, — sumurmėjo ir pasuko į duris. 

— Eikite į svetainę, o aš tuo tarpu užplikysiu arbatos, — 
tarė Merė likusiems. 

Ketlina Rajan pasiliko padėti plauti lėkščių, bet Kiogas 
švelniai jai tarė: 

— Dabar mano eilė. Gali atsikvėpti kartu su dėde. 

— Joks mano pažįstamas airis nepasisiūlytų atlikti moters 
darbo už ją. Manyčiau, jūs paprasčiausiai norėjote pasikalbėti su 
manimi, — pasakė jam Merė Pauer. 

— Panašiai, — Kiogas padavė jai lėkštes. — Ar jaučiatės 
bent kiek laiminga taip gyvendama? 

— Laiminga? — Ji pripylė į kriauklę karšto vandens ir su- 
dėjo į ją lėkštes. — Aš seniai užmiršau, ką reiškia šitas žodis. 
Mudu su vyru atvykome į šitą kraštą kupini vilčių, bet tai vieta, 
skirta tik mirti. Prasčiausios rūšies ūkininkavimas egzistencijai 
palaikyti. Žemė čia — žiauri šeimininkė. 

— Matau. 

— Todėl kai Maiklas atvyko pas mane ir papasakojo savo 
sumanytą gudrybę, griebiausi jos kaip skęstantis šiaudo. Jeigu 
viskas pavyktų, mudu su Beniu galėtume grįžti į Alsterį. 

— O jeigu ne? 

— Liksime šituose spąstuose iki savo amžiaus pabaigos. 
Maiklas aiškiai pasakė: kad ir kas atsitiktų, problemų su policija 
mums nekils. 

— Jeigu viskas pavyktų, jums tai būtų išsigelbėjimas. 

— Politika manęs nedomina, bet Maiklas — geras žmogus, 
ir aš juo pasitikiu. 

Kiogas paliko ją virtuvėje ir nuėjo į svetainę. Mergina sė- 
dėjo krėsle prie lango su „Vidurnakčio teismu“ rankose. Rajanas 
kimšosi pypkę šalia židinio, paskui prisidegė ją žvakigaliu. 

— Puiki moteris, — tarė Kiogas. — Nekokie laikai jai dabar. 

— Patys prasčiausi, — patvirtino Rajanas. — Bet, Dievas 
duos, ateis geresni. Verčiau išgerkime arbatos ir eime į daržinę 
patikrinti ginklų. 

— Tai man patinka, — sutiko Kiogas. 

— Ir man, — įsiterpė Ketlina. — Norėčiau išbandyti pono 
Belo koltą. 

— Gerai, pažiūrėsime, — tarė jai Rajanas, ir tą pačią aki- 
mirką pasirodė Merė, nešina padėklu su indais arbatai. 


Netrukus menkai apšviestoje daržinėje Kiogas su Rajanu 
pradėjo traukti iš didžiulės dėžės ginklus ir dėti juos vieną šalia 
kito. Čia buvo du atakoms skirti Kalašnikovo automatai, garsi- 
nės ir dūminės granatos ir semteksas su laikmačiu. Buvo netgi 
atsarginis valteris su tvirtinamu prie kulkšnies odiniu dėklu. 

— Iš kur gavai šitą? 

— O, pamaniau, kad turėtų labai praversti. Man visada pa- 
tikdavo turėti pasislėpus ką nors tokio, ką būtų galima netikėtai 
panaudoti ir apstulbinti, — tarė Rajanas. 

Kiogas atidžiai patikrino abu automatus, vieną po kitos 
apčiupinėdamas jų detales. Paskui vieną automatą užtaisė ir pa- 
davė Rajanui: 

— Šitas naujausios gamybos duslintuvas yra velniškai pui- 
kus. Išbandyk jį. 

Nutempęs medinę lentą į kitą klojimo galą, Kiogas atrėmė 
ją į šieno plekus ir sugrįžo. Ketlina su Beniu stovėjo ir žiūrėjo. 

Rajanas pakėlė automatą ir paleido trejetą šūvių. Pasigirdo 
trys prislopinti pokštelėjimai, būdingi ginklams su slopintuvais, 
ir lentą suvarpė trys kulkų skylės. 

Kiogas paėmė antrąjį automatą ir mestelėjo Rajanui: 

— Išbandykit šitą. 

Rajanas paspaudė gaiduką, ir rezultatas buvo vėl toks pat. 
Jis nuleido ginklą ir padėjo jį ant ožinio stalo. 

— Viskas gerai. 

Ketlina žengė į priekį, rankoje suspaudusi automatinį koltą. 

— Dabar aš. 

— Viskas tavo paslaugoms, — tarė Kiogas. 

Ji pakėlė ginklą abiem rankomis, atidžiai nusitaikė, iššovė, 
ir vienoje lentos pusėje pakilo į orą šiaudai. 

— Pabandyk dar, — tarė Rajanas. 

Ketlinos veide blykstelėjo pyktis, ir ji vėl prisitaikė. Pasi- 
kartojo tas pat. 

Ji atrodė įniršusi, ir Kiogas tarė: 

— Luktelėk. Daugelis žmonių iš pistoleto nepataiko į kloji- 
mo duris, nesikrimsk. Pamėginkime kartu. 

Jis atsistojo per šešias ar septynias pėdas nuo lentos. 

— Jeigu būčiau tavo vietoje, nebandyčiau šauti iš didesnio 
nuotolio nei šis. Dabar nusitaikyk ir šauk. 

Mergina pabandė vėl ir pirmuoju šūviu tik užkabino lentą, 
tačiau antrasis pasiekė tikslą. 

— Daug geriau, — tarė Kiogas. — Tačiau kai vamzdį laikai 
įrėmusi į taikinį ir spaudi gaiduką, rezultatas būna daug geresnis. 

Rajanas ėmė juoktis. Netgi Benis šypsojosi, ir Ketlina su- 
sierzino: 

— O kaip tu pats, mažiau? Greitas kitiems patarimus daly- 
ti, tik pats dar nieko neparodei. 

Kiogas pasisuko, ir nors jo veidas buvo ramus, ji pirmą 
kartą pamatė, kokios šaltos gali būti jo akys. Jo ranka slystelėjo 
už nugaros po švarku, kilstelėjo valterį aukštyn, paleido šešetą 
šūvių, skiedros pažiro į abi šalis, lenta lūžo pusiau ir nuvirto. 

Nors ginklas turėjo duslintuvą, Benis laikė užsikimšęs ran- 
komis ausis, o nustebęs Ketlinos Rajan žvilgsnis buvo tikrai iš- 
kalbingas. Kiogas, netardamas nė žodžio, išėmė apkabą ir įdėjo 
naują. 

Pirmasis prabilo Maiklas Rajanas: 

— Pati šauniausia pamoka. O dabar eime gulti. Rytoj lau- 
kia pragariška diena. 


Apie keturiasdešimt mylių į pietus nuo Maš Endo ir apie 
penkios mylios nuo kranto, sunkiai irdamasi per neramią jūrą, 
nes pūtė penkiolikos metrų per sekundę vėjas, plaukė „Airių 
rožė“. Vairininko kabinoje prie vairo stovėjo vokietis Miule- 
ris. Tulis sėdėjo išskleidęs žemėlapį, priešais jį gulėjo kartoninė 
dėžė, o aplink ratu spietėsi komanda. 

— Turime septynis ar aštuonis viena ranka valdomus šau- 
namuosius ginklus, galite pasirinkti. Noriu, kad kiekvienas iš 
jūsų būtų ginkluotas. 

Dolanas paėmė .38 kalibro „Smith 8 Wesson“ firmos ginklą: 

— Tai kaip tik man. 

Kiti taip pat išsirinko. Škotas Grantas, mechanikas, paklausė: 

— Kada tikimės atplaukti? 

— Apie vienuoliktą ryto. Bet nesu tikras. Aš nepažįstu šitos 
Maš Endo vietovės, tad manau, kad prisiartinti prie kranto ne- 
bus lengva, turim taikyti atplaukti per potvynį. 

— Taigi kas čia vyksta? — paklausė Dolanas. 

— Nežinau, tik tiek galiu pasakyti: kai Belas pirmąsyk su 
manimi kalbėjosi, jis užsiminė, kad turime būti pasirengę iš- 

plaukti vėlyvą popietę. Dar sakė, jog tuo metu prasidės potvynis 
ir būtina tiksliai apskaičiuoti laiką. Mes prisiartinsime ir lauksi- 
me. Manau, Rajanas savo reikalus sutvarkys. 

— Bet po to, kas nutiko, jis tikrai pridarys mums nemalo- 
numų, — nenorėjo nusileisti Dolanas. 

— Jis neturi kitos išeities. Kai tik pačiups tą furgoną, pasi- 
stengs su juo sprukti. Pasakysiu jam, kad padariau klaidą, kad 
neketinau pakenkti, kad viską atliksiu garbingai, štai ir viskas. 
Kas įvyks vėliau, kai jau būsime jūroje — kitas reikalas. 

— Bet tas neūžauga niekšas Kiogas kelia siaubą. Neturėtum 
užmiršti, ką jis padarė tavo ausiai, — tarė Dolanas. 

— Neužmirštu, bet taip pat prisimenu, kad mūsų yra pen- 
ketas, o jų — tik Rajanas, Kiogas ir mergina. Ji ir bus tasai rak- 
tas. Jei pričiupsime ją, Rajanas bemat pasiduos. Apie tai dar bus 
laiko pagalvoti pakeliui. Iki aušros Airijos nepasieksime. Bus 
laiko kai ką apmąstyti, o kol kas kiekvienas darykite, kas jums 
priklauso. 

— Aš nežinau, — Berto Fokso balse pasigirdo abejonė.— 
Tai gali būti pavojinga. 

Tulis tiesiog pasiuto: 

— Didžiausias, koks tik gali būti atlyginimas už dieną. Ar 
tu už, ar prieš? Turi dabar pat apsispręsti. 

Už visus prabilo Dolanas: 

— Mes su jumis, pone Tuli, be jokių abejonių. Argi ne taip, 
vyručiai? 

Pasigirdo pritarimo šūksniai, ir Tulis paragino: 

— Grįžkit prie darbo. 

Visi išėjo ir paliko Miulerį prie vairo. Tulis užlipo ant til- 
telio, stovėjo žvelgdamas į tamsą. Jis palietė sutvarstytą ausį, 
kurią vis dar maudė. Niekaip negalėjo užmiršti, jog tai Kiogo 
darbas, todėl svarstė, ką atėjus laikui padarys šitam šunsnukiui 


neužaugai. 


K“ Kiogas pabudo kitą rytą septintą valandą, oras buvo dar 
prastesnis. Sunki migla gaubė pelkėtą pakrantę, ir, kai tik 
pravėrė duris, jį pasitiko be perstojo pliaupiantis lietus. 

Jis užsiplikė puodelį arbatos ir atsistojęs virtuvėje prie kriauk- 
lės ėmė skustis. Ant palangės stovėjo mažas nešiojamasis radijo 
imtuvas. Kiogas susirado BBC stotį, transliuojančią ankstyvąsias 
ryto žinias. Skutosi toliau ir jau buvo bepradedąs šluostytis veidą, 
kai ėmė perduoti orų prognozę, tad įdėmiai ją išklausė. Airijos 
jūroje buvo numatomas vėjas nuo penkiolikos iki dvidešimties 
metrų per sekundę, protarpiais rūkas ir lietaus gūsiai. 

Kas galėtų būti blogiau? Baigė gerti arbatą ir pradėjo reng- 
tis, kai lauke pasigirdo variklio gausmas. Jis apsiavė batus, priėjo 
prie lango ir pamatė lipančią iš fordo Ketliną. 

Kiogas nusikabino nuo kablio jūreivišką apsiaustą ir pra- 
vėrė duris. 

— Dar vienas niekam tikęs rytas, — tarė jis linksmai. 

— Mes pamanėme, kad norėtumei tikrų pusryčių. Atvažia- 
vau tavęs parvežti. 

— Puiki mintis, ar ne? — jis atsisėdo į keleivio vietą. — Bet 
pirma nuvažiuokime iki prieplaukos. Noriu pasižiūrėti, kas ten 
dedasi. 

— Aš nieko prieš. 

Šiek tiek pavažiavusi plačiu keliu, ji pasuko į prieplauką ir 
sustojo pačiame jos gale. Kiogas išlipo ir nuėjo dairydamasis, o 
Ketlina nusekė jam iš paskos. 

— Šiuo metu vos kelios pėdos gylio, — tarė jis. — Prasidė- 
jo atoslūgis. 

— Ar tai blogai? 

— Jie negalės įplaukti. Bet reikia tikėtis, kad apie pusę vie- 
nuoliktos viskas pasikeis, — jis pažvelgė į jūrą. — Belieka tik 
apgailestauti dėl šitos prakeiktos miglos. „Airių rožė“ tikriausiai 
sukinėjasi kažkur netoliese, tik mes jos nematome. 

Staiga jis nusišypsojo ir spustelėjo jai petį: 

— Nenusimink, viskas bus gerai. Nujaučiu. O dabar sku- 
bėkim pusryčiauti. 


„Airių rožė, prie kurios vairo stovėjo Miuleris, iš tikrųjų 
sukinėjosi apie mylią nuo čia. Tulis su Dolanu stovėjo ant til- 
telio, įdėmiai žvelgdami į tamsą. 

— Po velnių tokį orą! — neišlaikė Dolanas. — Nieko nema- 
tyti, — jis pasisuko į Tulį. — Ar kada nors tai baigsis? 

— Tikras pragaras, — tarė Tulis. — Bet jeigu bus bent ma- 
žiausia galimybė, aš tikrai įplauksiu, jūs žinote tai. — Jis atsi- 
gręžė įniršęs. — Man niekas nesutrukdys pasiimti to furgono. 
Niekas. — Ir jis nuėjo į vairinę. 

Apie pusę dešimtos Kiogas su Rajanu vėl buvo daržinėje ir 
tikrino ginklus. Iš segamo prie kulkšnies dėklo Kiogas išsiėmė 
valterį. 

— Ar galiu pasiimti šitą? Man visada patikdavo netikėtai 
išsitraukti paslėptą ginklą ir apstulbinti. 

— Svečiui pirmenybė. 

— Įsidėsiu jį dabar, prieš išvykdamas. 

Ir Kiogas įsikišo valterį švarko kišenėn. 

— Kas žino, kas gali mums netikėtai atsitikti, — tarė Raja- 
nas. — Pasiimsiu tai į furgoną. 

— Tam atvejui, jeigu prireiktų spustelėti draugužį Tulį? 

— Būtent. 

Pro duris galvą kyštelėjo Ketlina: 

— Važiuoju fordu į Maš Endą su Beniu. Jam atrodo, kad 
prapuolė kelios avys, ir gali būti, kad jos nuklydo į tą pusę. 

— Gerai, — tarė Rajanas. — Bet jeigu pastebėsite kokį nors 
ženklą, kad „Airių rožė“ jau čia, nesiartinkite prie jos. Mes su 
Martinu irgi važiuosime landroveriu į tą pačią pusę truputį at- 
silikę. 

— Susitiksime čia, — tarė ji ir išėjo. 


Ketlina paliko fordą prie namelio, ir jiedu su Beniu pasi- 
leido taku žemyn į pelkės pusę. Vis taip pat be paliovos smar- 
kiai lijo ir kabojo tirštas rūkas. Staiga kažkur dešinėje pasigirdo 
avies bliovimas. Benis stabtelėjo, jo veide pasirodė smalsi ir įdė- 
mi išraiška, jis nusišypsojo, linktelėjo galvą ir pasileido pirmyn 
neįtikimu, turint omenyje jo tvirtą sudėjimą, greičiu, o Ketlina 
— iš paskos. Iki pat papilvės įsibridusios į vandenį stovėjo pen- 
kios avys. Jos atrodė taip apgailėtinai, kaip tik gali atrodyti koks 
nors gyvas padaras. Benis nusijuokė, perbrido upelį, pakėlė vie- 
ną ant rankų ir nunešė į sausą vietą. 

— Viskas gerai, — tarė. 

Ketlina pritariamai linktelėjo: 

— Aš eisiu žemyn į prieplauką. 

Ji pasisuko eiti, o Benis nubrido atgal gelbėti antrosios 
avies. 

Ketlina, apgaubta miglos, leidosi taku, kažkur amtelėjo šuo, 
ir kai žengė dar žingsnį, staiga priešais ją išniro „Airių rožė', laiva- 
galiu prisišvartavusi prie pat prieplaukos galo. Trapas nebuvo nu- 
leistas, nes dar nebuvo pasibaigęs atoslūgis, ir gal kokių dvylikos 
metų berniukas, dėvintis striukę su gobtuvu, stovėjo ir stebėjo ją. 
Rankoje jis laikė meškerę, prie kojų sukinėjosi mažytis terjeras. 

Ant laivagalio buvo aiškiai matomas užrašas „Airių rožė“, 
ir berniukas žengė į priekį, norėdamas jį apžiūrėti iš arčiau. Vos 
tik jis pajudėjo iš vietos, per turėklus peršoko Tulis. 

— Na, mažas kalės vaike, ko tau čia reikia? 

Jis čiupo berniuką už striukės ir jį pakratė. Tai matydami, 
Ketlina su Beniu puolė prie jų. 

— Nagi, mušeika, paleisk jį. 

Ji smogė Tuliui, šis apstulbęs atleido gniaužtus, ir ber- 
niukas pasileido bėgti, o jam iš paskos — ir šuniukas. 

Tulis griebė merginai už riešo: 

— Tai tu, ar ne? 

— Paleisk mane! 

Ji kirto jam antausį, o tuo metu laivagalyje išdygę Dolanas 
su Foksu prapliupo kvatoti. 

— Čia karšta kaip mūšio lauke, kapitone. Ar pats susi- 
tvarkysi, ar padėti? 

Tulis buvo įsiutęs, nes mergina trenkė jam dar kartą: 

— Mažoji kale! Aš pamokysiu tave. 

Jis čiupo ją už abiejų riešų, pastūmė, ir tuo metu iš kažkur 
pasigirdo baisus riksmas — artyn lėkė Benis. Jis puolė Tulį iš 
už nugaros, nutempė į šalį ir bloškė ant žemės. Tada grįžo prie 
merginos. 

— Dabar eik iš čia, — paragino. 

Tulis repečkom pakilo ir atsistojęs smogė kumščiu Beniui 
į nugarą. Šis grįžtelėjo ir be jokių pastangų vėl partrenkė kapi- 
toną ant Žemės: 

— Dolanai, ateik čia, — riktelėjo Tulis. 

Ketlina sucypė: 

— Liaukitės! 

Su metaliniu strypu rankoje atlėkė Foksas. Benis atrėmė 
smūgį kaire ranka ir pasuko Fokso riešą taip, kad šiam teko pa- 
leisti strypą. Tada atbula ranka jam taip užvožė, kad Foksas ap- 
sisuko aplink ir tėškėsi veidu į žemę. 

— Beni, saugokis! — suklykė Ketlina. 

Tulis pakilo nuo žemės ir užsimojo metaliniu strypu. Jis 
taikėsi smogti Beniui į galvą, tačiau šis pačiu laiku atsisuko ir 
strypas tepasiekė jo petį. Benis išplėšė strypą Tuliui iš rankų, 
tada savo didžiulėmis letenomis sugniaužė jam kaklą ir kilste- 
lėjo nuo žemės. 

Pasigirdo lietaus prislopintas šūvio garsas, ir iš rūko išniro 
Kiogas su Rajanu. 

— Ne, Beni, ne! — šūktelėjo Rajanas. 

Benis stabtelėjo, tačiau vis dar tebelaikė Tulį pakėlęs nuo 
žemės, paskui atsargiai jį nuleido. Kapitonas dejuodamas su- 
smuko ir liko sėdėti ant žemės, nuleidęs galvą ant kelių. 

— Kąjis iškrėtė? — paklausė Rajanas. 

Ketlina papasakojo. Kai baigė, Kiogas tarė: 

— Kažkoks vaikigalis matė laivą. Na ir kas? Tai gali būti 
svarbu vėliau, bet ne dabar. 

— Sutinku, — Rajanas pasisuko į Benį. — Šaunuolis, Beni, 
kad apgynei Ketliną. O dabar — abu į fermą, — jis pamojo mer- 
ginai: — Važiuok su juo. Mes sutvarkysime reikalus čia. 

— Atsiprašau, dėde Maiklai. 

— Ne tavo kaltė, mergaite, kad susidūrei su padugnėmis. 

Ketlina paėmė Benį už rankos ir nusivedė. Tulis, Dolanas 
ir Foksas jau buvo ant kojų, bet atrodė visai nekaip. Rajanas 

— Esat apgailėtina mazgočių krūva. Dinkit po velnių, marš 
į laivą, kol aš neapsigalvojau ir jūsų visų neištaškiau. 


Vairinėje Tulis atsisėdo prie jūrlapio stalo, kiti jo koman- 
dos nariai susispietė aplink ratu. Rajanas tarė: 

— Vienintelė priežastis, kodėl aš apskritai kalbuosi su ju- 
mis, yra ta, kad esate man reikalingi. Mes vėl būsime čia tarp 


84 


IŠGERTUVĖS SU VELNIU 


pusės penktos ir penktos su furgonu, o jūs turite būti pasirengę 
išplaukti, supratote? 

Visa šutvė nepatenkinta sujudėjo. Tada prabilo Tulis: 

— Taip, mes būsime pasirengę. 

— Jūs šniukštinėjote prie „Viljamo ir Marijos, — tarė Ra- 
janas. — Ponas Kiogas man papasakojo. Kaip jums galėjo šauti 
į galvą toks dalykas? 

— Buvau sunerimęs, — teisinosi Tulis. — Tik norėjau išsi- 
aiškinti, ar viskas švaru. 

— Pažadu, kad liksi be savo niekam tikusios galvos, jeigu 
pabandysi ką nors iškrėsti pakeliui į Kilalą. Ar supratai, ką sakau? 

— Taip. 

— Puiku, dabar jus paliekame, bet būkite pasirengę sutartu 
laiku išplaukti. 

Jis nusileido laiptais paskui Kiogą, pasuko prie turėklų ir 
nušoko žemyn ant prieplaukos grindinio. 

— Ką apie tai manai? — paklausė Kiogas. 

— O, pusiaukelėje jie bandys perpjauti mums gerkles. 

— Ir tai tavęs negąsdina? 

— Kodėl turėtų? Juk tam ir pasiėmiau tave su savimi, Kiogai. 


— Iš kur atsirado ta didžiulė beždžionė King Kongas? — 
paklausė Dolanas. 

— Nežinau, — atsakė Tulis ir pasitrynė kaklą. — Jau buvau 
pakeliui į anapus. 

— Kaip dabar bus? — neatlyžo Foksas. 

— Pažiūrėsim. Darysime, kaip planavom. Tik nepamirš- 
kite vieno dalyko. Kai leisimės į jūrą, King Kongas su mumis 
neplauks. Ir tai didelis skirtumas. 


85 


JACK HIGGINS 


Prieš pat trečią Kiogas stovėjo prie montesos ir vilkosi juo- 
dą motociklininko švarką. Jis atsmaukė laisvų tamsaus velveto 
kelnių klešnę virš dešinės kulkšnies ir ten paslėpė valterį. Kitą, 
su duslintuvu, užsikišo po švarku už juosmens nugaros ir jau 
buvo pasirengęs vykti. 

Ketlina buvo užsimetusi džinsinį švarką, kurio vidinėje 
kišenėje slėpė koltą, ir užsitempusi džinsus. Rajanas patikrino 
ginklų krepšį, uždarė jį ir padėjo ant užpakalinės fordo sėdynės. 

Jis pasisuko į stovinčius šalia, apkabino Merę Pauer, tada 
ištiesė ranką Beniui: 

— Mes išvykstame, Beni, supratai? 

Benis energingai sulinkčiojo: 

— Taip, dėde Maiklai. 

— Klausyk tetos Merės. 

— Gerai, dėde Maiklai. 

— Šaunuolis. — Maiklas Rajanas pasisuko į Ketliną ir Kio- 
gą: — Mums laikas, dabar pats tinkamiausias momentas. 


„Viskas vyksta kaip numatyta, — pamanė Kiogas, sekda- 
mas montesa paskui fordą per tą prakeiktą lietų. — Ar liausis 
jis čia kada nors?“ 

Fordas pasuko į šalikelę, Kiogo motociklas pasviro ton pu- 
sėn ir taip pat sustojo. Rajanas prišoko prie užpakalinių fordo 
durelių, jas atidarė, iš didžiulio krepšio ištraukė vieną Kalašni- 
kovo automatą su nuimta buože, apėjo automobilį, prasegė Kio- 
go odinį švarką ir įkišo automatą jam užantin: 

— Čia tau, vaikine. 

Kiogas užvedė variklį, per penkiolika sekundžių pasiekė 
aštuoniasdešimties mylių greitį ir po trijų minučių jau buvo ties 
sankryža. Įsukęs į pagrindinį kelią, ėmė laukti. 

Kai žalios ir baltos spalvos furgonas, tas tikrasis, su užrašu 
ŠELBIO MĖSOS IMPORTAS ant šono, pravažiavo pro šalį, Kiogas 
vos įstengė patikėti, kad tai ne sapnas, kad viskas vyksta iš tikrų- 
jų, ir suskubo įjungti radijo telefoną. 

— Ereli-du, čia erelis-vienas. Objektas kelyje. 

Iš pradžių buvo tylu, paskui pasigirdo trekštelėjimas: 

— Erelis-du, pranešimas priimtas. Važiuok namo. 

Kiogas padėjo radijo telefoną, užvedė motociklą ir nulėkė 
paskui furgoną. Kurį laiką važiavo iš paskos, paskui padidino 
greitį, kad aplenktų, kilstelėjo ranką pasisveikindamas, staigiai 
nėrė prieš pat furgoną ir dingo. 

— Pašėlęs tipas! — tarė furgono vairuotojas dviem sargy- 
biniams, sėdintiems kabinoje už jo. 

Apsaugininkai dėvėjo mėlynos saržos aprangą, nes unifor- 
mos galėjo tik trukdyti. Kiekvienas iš jų turėjo po brauningą ant 
peties pakabinamame dėkle. 

— Užsimuš kurią dieną, — pastebėjo vienas. — Tokiems 
paprastai taip baigiasi. 

— Jo reikalas, — atsiliepė šalia sėdintis draugas. — Verčiau 
išgerkime kavos. 

Jis atsuko termosą, bet tuo metu kažkur priekyje pasigirdo 
duslus sprogimo garsas ir ore pasklido dūmai. 

— Viešpatie, kas gi čia? — nustebo vairuotojas ir pasuko 
prie sankryžos. 


Prisiartinęs prie atdarų lauko vartų Kiogas nušoko nuo 
motociklo ir atrėmė jį į stovą. Krepšys su ginklais gulėjo ant 
žemės prie tvoros, ir Kiogas išvydo, kaip kelkraštyje Ketlina išsi- 
tepa veidą netikru krauju, o Rajanas bėga prie fordo galo. Po aki- 
mirkos pasigirdo prislopintas sprogimo garsas, ir ugnis apsiautė 
automobilį. Po to — dar smarkesnis sprogimas, ir juodi dūmai 

pakilo į dangų, vos tik Rajanas pasitraukė nuo automobilio. 
Furgonas staiga apsigręžė devyniasdešimties laipsnių kampu 
ir tarsi sustingo, priblokštas šiurpaus reginio. Kiogas išsitraukė 
automatą ir pritvirtino buožę. Rajanas įjungė sireninį įtaisą ir 
paspaudė mygtukus. 

— Duris! — sušuko jis Kiogui. — Duris! 

Kiogas pripuolė prie šoninių durų, trūktelėjo už rankenos, 
ir durys paklusniai atsidarė. Jis išvydo vairuotoją ir du už jo 
sėdinčius vyrus, vienas iš jų rankoje laikė šautuvą. Rajanas svie- 
dė į vidų garsinę granatą. To pakako. Po akimirkos jis išvilko 
lauk suglumusį ir apsvaigusį vairuotoją, o Kiogas — du likusius 
apsaugos vyrus. Jie nutempė juos už lauko tvoros ir surakino 
plastikiniais antrankiais. 

Ketlina jau buvo atsistojusi ir valėsi nuo veido kraują. 

— Šaunu, tu pelnei Oskarą, — tarė Rajanas. 

Jis nubėgo prie furgono galo ir atidarė duris, už kurių buvo 
matyti konteineriai. 

— Ar norėtum pažvelgti į juos dabar? — paklausė Kiogas. 

— Tikriausiai tu norėtum. — Rajanas pakėlė krepšį su 
ginklais ir įmetė į furgono kabiną. — Dingstam, po velnių, iš 
čia, Martinai. 

Kiogas išnarstė automatą ir įsikišo jį motociklininko striu- 
kės užantin. 

— Mergužėle, eikš čia, — pašaukė Ketliną. 

Jis apžergė motociklą. Mergina užšoko ant užpakalinės sė- 
dynės ir jį apkabino. Kai jiedu nutolo, Rajanas užvedė furgoną ir 
leidosi iš paskos, palikdamas lietuje šnypšti liepsnojantį minive- 
ną ir tris iš lėto atsigaunančius vyrus anapus tvoros. 

Maždaug po pusvalandžio pro sprogimo vietą universalu 
pravažiavo vietinis fermeris. 

Tuo metu, kai Kiogas su Ketlina pasiekė Maš Endą ir pasu- 
ko keliu į prieplauką, „Airių rožė“ nuleido trapą. Tulis su Dolanu 
ir Foksu laukė ant denio, tad Kiogas prisiartino montesa tiesiai 
prie laivo ir pasvirdamas į vieną pusę sustojo. Ketlina slystelėjo 
nuo sėdynės, Kiogas taip pat nulipo. Jis išsitraukė automatą ir 
bemat sunarstė jo buožę. 

— Šito daryti tikrai nereikia, — tarė Tulis. — Ar pavyko? 

— Nuostabiai. 

— Tai kur jis yra? Mes turime iš čia dingti. Aš liepiau įjung- 
ti variklį ir pastačiau prie vairo Žmogų. 

— Nesirūpink, — nuramino Kiogas. — Netrukus jis bus 
čia. Eik ir patikrink, kad viskas būtų kaip reikiant. 

Tulis nenorom pasisuko eiti, o Kiogas šyptelėjo Ketlinai ir 
išsitraukė cigaretę. 

— Mes tai padarėme, Keite, mes tai padarėme. 

Ji buvo nepaprastai susijaudinusi. 

— Žinau, žinau, Martinai, bet kur dėdė Maiklas? 

— Jis jau atvažiuoja. Furgonas nėra toks greitas kaip 
montesa. 

Tačiau tos dvidešimt minučių, kol žalios ir baltos spalvos 
furgonas išniro iš miglos, įveikė prieplauką ir pervažiavo per 
laivo bortą, buvo tikrai kankinamos. Rajanas išlipo iš kabinos. 

— Maniau, kad jau viskas. Buvo užgesęs prakeiktas va- 
riklis. 

Dolanas ir Bertas Foksas jau skubinosi kuo greičiau pritvir- 
tinti didžiulius ratus ant denio. 

— Dėl Dievo, ar mes pagaliau pajudėsime? — pasigirdo 
nuo tiltelio Tulio balsas. 

— Kada tik tu panorėsi, — pamojavo jam Rajanas. 

„Airių rožė“ slystelėjo įlankon ir dingo migloje, palikdama 
krantą toli už savęs. 

— Mes tai padarėme, — tarė Rajanas. 

— Mes iš tikrųjų tai padarėme, — pritarė Kiogas ir pasiūlė 
jam cigaretę. — Tik reikėtų išspręsti dar vieną problemą. 

— Kokią? — sukluso Rajanas, prisidegdamas cigaretę. 

— Kurioje nors vietoje pakeliui į Kilalą jie tikriausiai pa- 
bandys mus užpulti. 

— Geriausias būdas suvaldyti padėtį juos spaudžiant, — 
tarė Rajanas. — Pasiimkite savo automatą, tą patį padarysiu ir 
aš. Turime būti budrūs. 

— Aš taip pat pasiimsiu, — įsiterpė Ketlina. — Įsidėsiu 
savo koltą į vidinę kišenę. 

— Dėl Dievo, nesikišk į šį reikalą, mergaite, palik visa tai 
man ir Rajanui. 

Jis įlindo į kabiną, atsegė dėklą ir ištraukė antrąjį automatą. 

Tada vėl nulipo žemyn, prispaudęs jį prie šlaunies, ir pa- 
suko prie turėklų. Ties laivagaliu iš abiejų kelto pusių buvo pri- 
tvirtinta po valtį, be to, dar ir geltona plastikinė pripučiama val- 
tis su pakabintu varikliu. 

— Patogu, jei nori slapčia pasiekti krantą, — pastebėjo Ra- 
janas. 

— Atrodo, variklis tikrai geras, — tarė Kiogas. — Iš pačių 
naujausių. 

— Tikriausiai vogtas, aš pažįstu Tulį. 

— Tai ką dabar darysime? — paklausė Kiogas. 

— Neskubėkime. Jis ką tik stojo už vairo. Palaukime, kol 
labiau nutolsime nuo kranto, tada tarsime savo žodį. 

Jis grįžtelėjo į vairinę ir pamatė, kad Tulis stebi juos pro 
užpakalinį langą. Rajanas išsišiepė ir jam pamojavo. 


Prie laivo vairo vėl stovėjo Miuleris. Tulis sėdėjo prie štur- 
mano stalo, Dolanas stypsojo šalia jo. Grantas su Foksu buvo 
žemutinėje — variklio — patalpoje. 

— Ar matai, ką jie nešasi? — paklausė Dolanas. 

— Taip, Kalašnikovo automatus. 

— Šitie daikčiukai gali ištaškyti mus į gabalus. 

— Žinau. Todėl turime pagalvoti, kaip smogti gudriau. Pa- 
slėpk savo ginklą į šio stalo stalčių, Miulerio taip pat, tada nu- 
sileisk žemyn ir pasakyk Foksui su Grantu, kad jie savuosius 
paslėptų kur nors variklio patalpoje. Aš saviškį laikysiu kišenėje. 

— Nesuprantu. 

— Nejaugi neaišku: jis leidžia mums išplaukti į jūrą, bet at- 
eina ginkluotas, kad mes nieko negalėtume padaryti. Jie iškratys 
mus ir patikrins, ar turime ginklų, bet jų neras. 

— Išskyrus taviškį. 

— Tai turėtų priversti Rajaną manyti, kad tai viskas. 

Buvo matyti, kad Dolanas abejoja, todėl Tulis jam kumš- 
telėjo: 

— Nagi, judinkis. Aš nusprendžiau prigulti. 

Dolanas išėjo, ir Miuleris, sunkiai tardamas angliškus žo- 
džius, paklausė: 

— Tai ar mes vis dar plaukiame į Kilalą? 

— Mes negalim pasukti tiesiai į pietus. Rajanas nėra 
kvailas. Kol paaiškės, kas atsitiko, nutaikę tinkamą momentą, 
paprasčiausiai atsidursime Dauno pakrantėje. 

— Su tokiais ginklais kaip jų tai nebus lengva. 

— Tu per daug rūpiniesi, — tarė Tulis.— Kol kas viskas 
klostosi gerai, ir pažadu jums, kad vienokiu ar kitokiu būdu fur- 
gonas vis tiek bus mano. 


Prieš pradėdamas veikti, Rajanas pusvalandį luktelėjo. 

— Gerai, — galop prabilo, — tu, Ketlina, liksi šitoje puikio- 
je, patogioje kajutėje ir lauksi, kol mudu su Martinu nueisime ir 
sutvarkysime bloguosius berniukus. 

— Aš mirštu, kaip noriu puodelio arbatos. 

— Nagi, jei žvilgtelėsi į krepšį, ten, be ginklų, rasi velniš- 
kai didžiulį termosą, Merės Pauer pasididžiavimą, taip pat seną 
skardinę dėžutę nuo pyrago. Tik joje — ne pyragas, o sumušti- 
niai su kumpiu ir sūriu. 

— Dėde Maiklai, tu esi tikras pasaulio stebuklas. Apie vis- 
ką pagalvoji. 

— Tik ne šį sykį. Dėkok Merei Pauer, — jis pasisuko į Kio- 
gą. — Išmušė mūsų valanda, Martinai. 


Tulis stebėjo juos besiartinančius. Rajanas ėjo priekyje, ir 
Tulis karštligiškai svarstė, ar nepabandžius jo nušauti, kai lips 
metaliniais laipteliais ant tiltelio, tačiau tuoj pat šios minties 
atsisakė, nes pamatė iš paskos su pakeltu automatu žengiantį 
Kiogą, pasirengusį pridengti Rajaną. Šis saugiai pasiekė tiltelį ir 
sustojo už pravirų durų, užstodamas Tulį, Miulerį prie vairo ir 
Dolaną. 

— Šaunus rytas, — tarė Rajanas ir šūktelėjo garsiau: — 
Pasirodyk, Martinai. 

Po akimirkos Kiogas jau buvo šalia. 

— Čia tu, Tuli? Kaip tavo ausis? 

Tulis sužaibavo į jo pusę: 

— Galėtų būti ir geriau. 

— Apgailestauju dėl to, ką girdžiu. 

Kiogas vikriai apčiupinėjo Miulerį, po to Dolaną. Tulio ki- 
šenėje rado „Smith X Wesson“ revolverį. 

— Kaip negarbinga, — tarė Rajanas. — Tu stebini mane. 

— Aš esu kapitonas, — užprotestavo Tulis. — Ko tu tikė- 
jaisi? 

— O, iš tavęs beveik nieko. Kur kiti du? 

— Grantas ir Foksas variklio skyriuje. 

— Mes aplankysime juos ir pakeliui dar sykį apžiūrėsime 
šitą suknistą laivą. 

— Kaip sau norite, — truktelėjo pečiais Tulis ir priėjęs prie 
garsiakalbio sušvilpė. Kai Foksas atsiliepė, Tulis tarė: 

— Ponas Rajanas nori užeiti į variklio patalpą. Mes jau lei- 
džiamės žemyn. 

— Gerai, — tarė Rajanas, — einam. Tu taip pat, — moste- 
lėjo Dolanui. 


Nuo denio, esančio žemiau vairinės, trapas vedė į siaurą 
koridorių su durimis kiekvienoje pusėje. Ant vienų buvo nu- 
pieštas tualeto ženklas. Kiogas jas pravėrė ir pamatė atitvertą 
tualetą, prausyklę ir dušą. 

— Ar čia visam laivui? 

— Ne, aš turiu atskirą, — tarė Tulis. — Šalia savo kajutės. 
Po vairine. 

— O visos kitos durys? 

— Komandos kajučių. 

Kiogas pravėrė duris ir mestelėjo žvilgsnį į sujauktus gul- 
tus ir siaubingą netvarką. 

— Kokia smarvė. Ar šitame laive niekas nesiprausia? 

Tulis įsiuto, tačiau įstengė susilaikyti nepravėręs burnos. 

— Na, tai kur variklio skyrius? 

— Koridoriaus gale. 

— Gerai, rodykite kelią — abu. 

Tulis pravėrė duris koridoriaus gale, ir iš karto pasigirdo 
aiškus variklio gausmas. Jie nusileido trapu ir ten rado Grantą 
su Foksu, alyva tepančius mechanizmų dalis. 

Akimirką jie liovėsi dirbę, ir Tulis pasiteiravo: 

— Ar viskas gerai? 

— Tiek, kiek gali būti gerai su šitu senų kaulų maišu, — 


atšovė Grantas. 

— Rankas aukštyn, vyručiai, — įsakė Kiogas. 

Rajanas kilstelėjo ginklą, ir jie tylėdami padarė kaip įsaky- 
ti. Kiogas patenkintas pasitraukė: 

— Tušti kaip švilpynė. 

— Tvarka, — tarė Rajanas, — galime grįžti. 


ai jie vėl užkopė ant denio, jūra šėlte šėlo ir „Airių rožė“ 
Kits nuo vieno šono ant kito. Prapliupęs lietus šiek tiek 
išsklaidė miglą. Vienas paskui kitą jie nusileido laiptais ir grįžo 
į vairinę. 

Tulis prisėdo ant jūrlapio stalo. 

— Na, ir kas toliau? — paklausė. 

— Esu ganėtinai ilgai plaukiojęs iš Ežerų krašto į Alsterį, 
po dusyk per metus, — tarė Rajanas. 

— Iš tiesų? 

— Taip, todėl žinau, kur yra Meno sala — ji pusiaukelėje, 
o mes apsuksime ją iš pietų pusės ir praplauksime pro vietovę, 
vadinamą Kaf of Menu? 

— Kaip įsakysite. 

— O, esu tuo tikras, be to, taip pažymėta ir jūsų pagrin- 
diniame jūrlapyje. Tikiuosi, apie vidurnaktį toje vietoje pama- 
tysime švyturį. 

— Nair kas? 

— Vadinasi, Kilalos pakrantę pasieksime apie trečią. 

— Viskas priklausys nuo oro. 

— Kad ir kaip ten būtų, nenukrypkite nuo kurso. Dėl viso 
pikto turiu jūrinį kompasą, ir man būtų labai nemalonu, jei pa- 
aiškėtų, kad nesilaikome vakarų krypties. 

— Aišku, — tarė Tulis niūriai. — Kas dar? 

— Nieko, viskas gerai, tik jei nebūtų vietos kitur ir reikėtų 

naktį praleisti ant šito pasibjaurėtino kiauliško laiviūkščio, ma- 
nau, labiausiai tam tiktų furgono kabina. Joje bent yra gultas už 
vairuotojo sėdynės, — jis pasisuko į Kiogą. — Duok jam savo 
radijo telefoną, Martinai. 

Kiogas ištraukė jį iš kišenės ir padėjo ant jūrlapio stalo: 

— Prašau. 

— Kas tai? — paklausė Tulis. 

— Dviejų kanalų radijo telefonas. Aš turiu tokį pat, ga- 
lėsime palaikyti ryšį, mes — Žemyn, o jūs — į šią pusę, į viršų. 
Vienas jūsų Žmogus stovės žemutiniame denyje, tad jeigu čia 
atsitiktų kas nors negera, galėsiu jį nušauti. 

— Tu — niekšas. 

— Visada toks buvau, bet aš laikausi žodžio ir duodu tau 
šansą elgtis protingai. 

Jis išsitraukė iš kišenės voką ir sviedė ant grindų: 

— Tai penkiasdešimt tūkstančių, kuriuos ponas Kiogas pa- 
ėmė iš tavęs. 

Tulis buvo tiesiog priblokštas: 

— O Viešpatie! 

— Suskaičiuosite, kai būsime vietoje. Tai viskas, — Rajanas 
nusišiepė kaip tikras velnias. — Jokio kraujo praliejimo, jokio 
pykčio, kitus penkiasdešimt tūkstančių gausite po keleto va- 
landų Kilaloje. Pamąstykite apie tai. — Jis linktelėjo Kiogui. — 
Eime. Jūs pirmas, Martinai. Aš pridengsiu jus, o jūs — mane. 

Jie nusileido laiptais žemyn vienas paskui kitą, o Tulis at- 
plėšė voką ir suskaičiavo pinigus. 

— Velniai jį rautų! — neištvėrė. 

— Ką jis sumanė? — paklausė Dolanas. 

— Bando priversti mane nusileisti, argi ne? Žaisk kaip lie- 
piama — ir šimtas tūkstančių tavo. 

— Ir tu sutinki? 

— Penkiasdešimt milijonų svarų auksu guli šalia mūsų, 
Dolanai, penkiasdešimt milijonų. 

— Nuostabu, — pritarė Dolanas, — bet jie kieti šunsnukiai. 

— Aš taip pat. 

Tulis atsisėdo ir suraukęs antakius įniko studijuoti žemėlapį. 

— Ką nors sugalvojai? — paklausė Dolanas. | 

— Kol kas nieko. Jeigu neplauksime pro Kaf of Meną, jis 
pastebės. Negana to, jis turi jūrų žemėlapį. — Tulis papurtė gal- 
vą: — Ne, geriau kol kas laikytis kurso ir laukti progos. Juk turi 
pasitaikyti. Galbūt anksti rytą, kai būsime arčiau Airijos. 

Dolanas linktelėjo: 

— Tada jie turėtų būti pavargę. 

— Jeigu mums seksis — ir išvarginti jūrligės. Aš nesakiau 
da. Vėjo gūsiai apie vidurnaktį sieks beveik trisdešimt metrų, o 
jūs žinote, ko verta ši sena gelda prastu oru. 

— Tikra bjaurybė. 

Radijas trakštelėjo, ir pasigirdo Kiogo balsas: 

— Kaip dainoje sakoma, ar yra laivo kapitonas? 

Tulis nuspaudė atsakiklio mygtuką: 

— Ko norite? 

— Žmogaus ant denio. 

— Gerai, — Tulis pasisuko į Dolaną. — Leiskis žemyn, 
Maikai, porai valandų, tada tave pakeis Miuleris. Geriau būtų, 
kad pasiimtum neperšlampamą apsiaustą, tau jo prireiks, — 
Tulio veide pasirodė nuožmi laukinė šypsena. — Pažiūrėk, vėl 
pradeda lyti. 


Dolano pamaina baigėsi, ir prie trapo stojo Miuleris, aiš- 
kiai matomas gelsvoje denio žibintų šviesoje, apgailėtina juo- 
kinga figūra, bandanti pasislėpti nuo lietaus po Žemesniuoju 
variklio patalpos stogelio kampu. 

— Argi ne puikus reginys? — paklausė Kiogas, kramtyda- 
mas vieną iš Merės Pauer sumuštinių su kumpiu. 

Ketlina, tiesdama jam puodelį su arbata, nusijuokė: 

— Jūs baisus žmogus, Martinai. 

— Jo nelaimė, kad atsidūrė ne toje pusėje. Aš įjungsiu va- 
landėlei šildytuvą. 

Netrukus kabinoje pasklido šiltas oras. 

— Viešpatie, bet tai nuostabu, — tarė Ketlina. 

Rajanas paėmė antrą sumuštinį. 

— Tau bus gerai čia, už šios kabinos. Jauku ir patogu ant 
šito gulto. Gali padėti galvą ir truputį numigti. 

— O kaip jūs su Martinu? 

— Mes nutaikysime kokią valandą ar dvi čia sėdėdami. Tai 
darysime pakaitomis. 

Jie baigė valgyti, Ketlina padėjo likusius sumuštinius ir ter- 
mosą į šalį, tada žvilgtelėjo į tamsą, kur riaumojo jūra ir ritosi 
baltos keteros, blaškydamos „Airių rožę“ nuo vieno šono ant kito. 

Ketlina palietė Kiogui ranką. 

— Nepakartojamas vaizdas, ar ne? — paklausė jis pašaipiai. 

— Eik velniop, Martinai, aš beprotiškai jaudinuosi, ir tu 
tai Žinai. 

— Iš pradžių visada einasi blogai, o po to pagerėja, taip jau 
yra, — paerzino Kiogas Ketliną. 

Ji kumštelėjo Kiogui į petį: 

— Liaukis. 

Rajanas žvilgtelėjo į savo laikrodį: 

— Devinta valanda. Įsitaisyk ant gulto ir pabandyk už- 
migti. Tu, Martinai, verčiau keliautum iš čia. 

— Gerai, bet pirmiausia norėčiau nueiti į tualetą. 

— Tai vienintelis dalykas, kurio mes neturime, — tarė Ra- 
janas. 

— Tau ir Martinui gerai. Jūs galite atsistoti kur nors šalia 
furgono, o aš taip negaliu. 

— Dieve brangiausias, — Rajanas paėmė radijo telefoną ir 
iškvietė vairinę. — Tuli, atsiliepk. 

— Ko norėjai? — paklausė Tulis. 

— Mano brangioji nori į tualetą. Kiogas rengiasi ją lydėti, 
tad jūs turite būti pasirengę, nes jis pasiims drauge ir Miulerį. 

— Gerai, — sutiko Tulis. 

Kiogas pravėrė savo pusės duris ir ėmė leistis laiptais, lai- 
kydamas paruoštą automatą su pritvirtinta buože. Vėjas buvo 
gerokai sustiprėjęs, ir tuo metu, kai jis prisiartino prie Miulerio, 
jau atginė lietų. 

— Panelei prireikė tualeto, tad vesk, kur reikia, ir elkis tin- 
kamai. 

Miuleris dėbtelėjo į jį, bet padarė kaip liepiamas: pravėrė 
duris į komandos patalpų koridorių ir ėmė leistis žemyn, rody- 
damas kelią. Kiogas sekė iš paskos, o mergina už jo. Kiogas laikė 
ginklą nukreipęs į Miulerį, kol Ketlina įėjo į vidų. 

Kai ji buvo jau viduje, Kiogas tarė Miuleriui: 

— Nesustok, eik pirmas. 

Miuleris nenoromis pakluso, palindo po variklio patalpos 
stogeliu ir stovėjo, kol Kiogas ir Ketlina grįžo prie furgono ir 
įlipo į jį. 

— Dabar gulkis, — paragino Rajanas. — Štai paklodės. 
Pasistenk užmigti. 

Ketlina neprieštaravo, o Kiogas ir jos dėdė atsisėdo šalia, 
žiūrėdami, kaip priekiniu stiklu srūva lietus ir siūbuoja laivas. 

— Geriau negu pramogų parko geležinkelis, — pastebėjo 
Rajanas. 

— Vokiečiai statė juos pakrantės darbams, — tarė Kio- 
gas. — Dugnas beveik plokščias. — Jis užsidegė cigaretę. Aš vis 
galvoju. Galėtume sakyti, kad mums pasisekė, jei Tulis iš tikrųjų 
turi tik vieną pistoletą. 

— Žinau. Nepatikėčiau tuo nė vieną minutę. 

— Gudriai sumanyta grąžinti jam penkiasdešimt tūkstan- 
čių. Tik ar padės? 

— Norėčiau tuo tikėti, tačiau vargu. Jis — godus žvėris, 
šitas tipas, bet pabandyti verta. 

— Ko tikitės geriausiu atveju? 

— Kad laikysis kurso, nes aš galiu patikrinti jį pagal kom- 
pasą. Manau, kad jis lauks, iki prisiartinsime prie Airijos pa- 
krantės. Ankstyvosios ryto valandos tam tinkamiausios. Jie vi- 
liasi, kad būsime išvargę, todėl siūlau jums šiek tiek nusnūsti, o 
aš pabudėsiu. 


Kiogas į kraują įaugusiu kareivio įpročiu valandėlę nusnūs- 
ti, kai tik galima, paprasčiausiai atsilošė, užmerkė akis ir čia pat 
užmigo. Jis ėmė kvėpuoti giliau, ir Rajanas kurį laiką jį stebėjo. 
„Šitas tvarinys viską sugeba, bet kas tu toks, Martinai? — bandė 
atspėti jis. — Kas tu esi iš tikrųjų?“ 

Taip sėdėjo, pasidėjęs ant kelių automatą, nenuleisdamas 
akių nuo Miulerio, protarpiais nukreipdamas žvilgsnį į vairinės 
patalpas, ir laukė. 


Kiogas atsibudo, vos tik Rajanas palietė jo petį. Žvilgtelėjo 
į laikrodį — buvo pats vidurnaktis. 

— Galėjai prižadinti mane, Maiklai, anksčiau. Tau taip pat 
reikia numigti. 

— Mažiau nei tau. Aš vyresnis. Ar gali pažvelgti štai į tą 
pusę? 

Kiogas iš karto pamatė tamsoje blyksinčias šviesas. 

— Ar tai gali būti Kaf of Menas? 

— Tikrai taip, mes plaukiame tiksliai, nenukrypdami nuo 
kurso. Patikrinau pagal kompasą. 

— Ką gi, tada viskas gerai. Aš trumpam pasitrauksiu. Gam- 
tos šauksmas. 

Jis pravėrė duris ir ėmė leistis žemyn, o vėjas buvo toks 
stiprus, kad blokšte bloškė jį atgal. Dabar vėl budėjo Dolanas, ir 
Kiogas linksmai jam pamojavo. 

— Pabandyk nusišypsoti, apgailėtinas Žmogiūkšti, — 
šūktelėjo ir atliko savo reikalus prie furgono. 

Kai grįžo į vidų, pakilo Rajanas. 

— Dabar aš, — tarė jis ir nulipo į savo pusę. 

Tulis, stebėjęs visa tai iš vairinės, staiga apimtas nenumal- 
domo jaudulio sugniaužė kumščius. 

— Būtent taip! Kristau, būtent taip! — jis pasisuko į Miu- 
lerį. — Aš perimsiu vairą. Pakeisk Dolaną. Liepk jam ateiti Čia. 
Eik, tai svarbu. 

Miuleris padarė kaip lieptas, ir po kelių minučių į vairinę 
įžengė Dolanas. Nuo jo neperšlampamo apsiausto srūte sruvo 
vanduo. 

— Kas atsitiko? Aš budėjau tik valandą. 

— Man rodos, sugalvojau. Mergina vėl užsimanys į tualetą, 
būtinai užsimanys. 

— Na ir kas? 

— Pamąstyk. Kiogas bus nukreipęs ginklą į Miulerį, kol ji 
įeis į vidų? 

— Be abejo. 

— Ir kas bus, jeigu kuris nors iš mūsų lauks čia su ginklu? 
Paskui išsives ją lauk prispaudęs vamzdį prie kaklo? Ir ką tuo- 
met turėtų daryti ponas Prakeiktasis Kiogas; ką turėtų daryti? 

— Viešpatie, čia tai bent mintis! — nustebo Dolanas. 

— Gerai, tačiau tu negali to padaryti. Jie pasiges tavęs, jei- 
gu pasitrauksi nuo denio ilgesniam laikui, todėl leiskis žemyn 
į varikio patalpą ir pakviesk Foksą. Grantas turės susitvarkyti 
vienas. Pasakyk Foksui, kad pasiimtų ginklą ir tuojau pat eitų į 
tualetą. Jis gali ten sėdėti ir laukti. 

— Ir kiek laiko tai truks? 

— Tiek, kiek ta išpera ten užsibus. O dabar eik iš čia. 
Ir jis beveik pakibo ant vairo rato, nes „Airių rožę staiga 
užgriuvo iš šiaurės pusės atlėkęs škvalas. 


Buvo jau po antros, vėjas kaip reikiant įsisiautėjo, ir Raja- 
nas pažvelgė į laikrodį: 

— Mes netoli. Apytikriai buvo numatyta atvykti trečią. 

Ketlina sunkiai sudejavusi pabudo ir atsisėdo. 

— Jėzau, jaučiuosi siaubingai. Kiek dabar laiko? 

Rajanas pasakė, ir ji nuleido kojas. 

— Aš vėl turiu eiti į tualetą. 

— Gerai, luktelk minutėlę. 

Ir jis pašaukė Tulį. 

— Ko nori? — atsiliepė šis. 

— Mano dukterėčiai reikia į tualetą. Mes tvarkysimės taip, 
kaip ir praeitą sykį. 

— Gerai, — atsiliepė Tulis virpėdamas iš pasitenkinimo, 
paėmė nuo šturmano stalo du ginklus ir vieną iš jų mestelėjo 
Miuleriui. — Kai tik pasitaikys tinkamas momentas, prirakink 
vairo ratą grandine. 

— Tokiu oru? — paklausė vokietis. 

— Tai trumpam. 

Tulis įjungė garsiakalbį ir davė ženklą apačioje esančiam 
Grantui. Kai šis atsiliepė, tarė: 

— Linksma, mes jau pradedame veikti. Pasiimk ginklą ir 
lauk virš variklio patalpos šalia trapo. Mergina keliauja į tualetą. 

— Einu ten, — atsakė Grantas. 

Tulis viena ranka pastūmė stalą su jūrų žemėlapiu. 

— Turi pasisekti, turi velniškai pasisekti. 


Dolanas nusileido trapu žemyn ir niūrus atsistojo priešais 
nukreiptą į jį Kiogo automatą. 

— Aš ilgai neužtruksiu, — tarė Ketlina. 

Išgirdęs balsus, Foksas įslinko į dušą ir aklinai užtraukė 
užuolaidą. Ketlina įžengė į tualetą, o jis laukė, kol mergina išeis, 
ir, vos tik ji pasirodė, nedelsdamas puolė, užlaužė jai kairę ranką 
už nugaros ir įrėmė į kaklą pistoleto vamzdį. 

— Dabar, kale, atidaryk duris. 

— Martinai, saugokis! — sušuko Ketlina, o Foksas paleido 
jos riešą, pravėrė duris ir stumtelėjo merginą tarp Kiogo ir Do- 
lano, tebelaikydamas jai į kaklą įremtą pistoletą. 

— Atiduok ginklą Dolanui, — įsakė, — dabar marš, judinkis! 

— Nušauk juos, Martinai, abu juos. Negalvok apie mane. 

— Aš užmušiu ją, prisiekiu! — rėkė Dolanas. 

— Nėra reikalo. Šalčiau! 

Kiogas padavė Dolanui į jį buože atsuktą automatą. Dola- 
nas žengė žingsnį atgal prisidengdamas ginklu, jo veide švytėjo 
neapsakomas džiaugsmas. 

— Dabar tau galas, niekše! 

Į trapą vedančios variklio patalpos durys koridoriaus gale 
atsidarė, ir pasirodė Grantas su revolveriu rankose. 

— Aš čia, vyručiai! — sušuko jis. 

Foksas nuleido pistoletą ir atsigręžė, norėdamas pažvelgti 
į jį, o tada viskas įvyko akimirksniu. Ketlina šiek tiek pasisu- 
ko, jos ranka slystelėjo į džinsinio švarkelio kišenę. Ji apčiuopė 
koltą, išsitraukė jį, įrėmė vamzdį Foksui į pilvą ir du kartus nu- 
spaudė gaiduką. Kiogas truktelėjo dešiniąją kelnių klešnę, ati- 
dengdamas dėkle prie kulkšnies paslėptą valterį, priklaupė ant 
kairiojo kelio ir vienu tiksliu judesiu išsitraukė ginklą. Pirmoji 
kulka pataikė Dolanui į petį. Dolanas ėmė suktis aplink ir išme- 
tė automatą. Antruoju šūviu Kiogas sutrupino jam nugarkau- 
lį. Grantas iššovė — tai buvo jo vienintelis beprotiškas šūvis. 
Kiogas atsakydamas irgi iššovė ir suknežino jam petį. Škotas 
bematant dingo. 


103 


JACK HIGGINS 


Kiogas pakėlė automatą ir uždėjo ranką merginai ant peties: 

— Ar viskas gerai? 

— Puikiai, — ji nusijuokė virpančiu balsu. — Dariau taip, 
kaip tu ir sakei, ir tu buvai teisus: „Laikyk ginklą įrėmęs į taikinį 
ir niekada neprašausi pro šalį.“ 

— O dabar eikime iš čia, — paragino Kiogas. 

Jis atidarė kajutkompanijos duris ir šūktelėjo furgone sė- 
dinčiam Rajanui: 

— Maiklai, jie bandė mus pašokdinti. 

— Ar jums nieko neatsitiko? — sunerimo Rajanas, praver- 
damas furgono dureles ir glausdamasis už jų. 

— Viskas gerai. Pridenk mus — turime pereiti į kitą 
pusę. — Jis stumtelėjo Ketliną. — Eik paskui mane, mergaite. 

Kiogas pasisuko į vairinės duris. Pastebėjęs ten viršuje ša- 
lia lango kažką judant, akimirksniu paleido šūvį. 

Ketlina saugiai pasiekė dėdę. 

— Grįžk į galinę kabiną. Ten tu būsi saugi. 

Mergina pakluso, ir Rajanas, vis dar slėpdamasis už kelei- 
vių patalpos durų, šūktelėjo Kiogui: 

— Kas atsitiko? 

Kiogas papasakojo. 

— Beje, tu buvai teisus. 

— Kaip ir visada. Bjaurus įprotis. 


Kol Grantas aplinkiniu keliu pasiekė kapitono tiltelį ir už- 
darė vairinės duris, prabėgo keletas minučių. Buvo perbalęs, 
pastėrusiomis akimis, kraujas sruvo per dešinįjį petį. Nusimetęs 
švarką, susirado variklio skyriuje naudojamo skuduro gabalą ir 
pabandė apsirišti petį. 

— Ta šlykšti maža kalė nušovė Foksą. Ji turėjo su savimi 
ginklą. Paskui Kiogas nužudė Dolaną ir bandė nudėti mane. Ką 
dabar darysime? 

— Ar aš žinau, velniai rautų? — pratrūko Tulis. 

Jis prisiartino prie laivagalio langelio, užgesino šviesą vai- 
rinėje, slėpdamasis šešėlyje pravėrė langą ir įsistebeilijo į tamsą. 
Buvo matyti, kad abejos furgono durelės plačiai pravertos — 
lyg du išskleisti sparnai, ir nusprendė, kad Rajanas su Kiogu 
slepiasi už jų. Nusitaikė į durų apačią Kiogo pusėje, tikėda- 
masis, kad jam pasiseks ir kliudys koją arba kulkšnį. Paleido 
šešis šūvius ir ištuštino visą revolverio apkabą. Atsakas buvo 
siaubingas, nes abu — ir Rajanas, ir Kiogas — paleido po ilgą 
atsakomąją papliūpą, ir vairinės langai pažiro lyg snaigės pūgai 
siaučiant. 

Tulis su Grantu staigiai krito ant grindų, tačiau Miuleriui 
ne taip pasisekė — keletas šūvių pataikė jam į nugarą. Jis parkri- 
to, vairas ėmė suktis. Tulis pusiau susilenkęs prišliaužė, grąžino 
vairą į pirmykštę padėtį ir prirakino grandine. 

— Kol kas laikysis. 

— Tik nežinia kiek, ir ką mes, velniai griebtų, darysime? — 
paklausė Grantas. | 

— Aš nežinau. Ir kaip galėčiau? 


Po dešimties minučių radijo telefonas trakštelėjo, ir Raja- 
nas paklausė: 

— Ar čia tu, Tuli? 

— Taip, čia vis dar mes trys, — sumelavo Tulis. — Miuleris, 
Grantas ir aš. 

— Ar jau pasirengę elgtis protingai? 

— Kodėl turėčiau? Tau labiau reikia manęs nei man tavęs, 
Rajanai. „Airių rožė“ sunkiai juda į priekį, kai vėjas šėlsta aplin- 
kui. Nelengva suvaldyti laivą, ypač siaučiant tokiam vėjui kaip 
dabar. 

— Tai ką siūlai? 

— Nežinau. Tiktai viena aišku. Jūs neturite čia kibti prie 
mūsų, jeigu mes laikome galvas nuleistas, o mes neturime eiti 
pas jus. Sakyčiau, kad tai patas. 

— Na, tai ką siūlai? 

— Nežinau. Pagalvosiu apie tai. 

— Jis teisus, — tarė Kiogas. — Jokiu būdu negalima brautis 
į vairinę. Jų padėtis yra gerokai patogesnė. 

— Net jeigu mes tai padarytume ir per stebuklą pasisek- 
tų juos pašalinti, ką iš to laimėtume? — svarstė Rajanas. — Ar 
pajėgtume nuplukdyti šitą daiktą patys vieni, tu ir aš, Martinai? 
Abejoju. 

— Laikytis Airijos krypties — tai beveik geriausia, ką gali- 
ma padaryti, kol dirbs variklis. 

— Niekieno nevaldomas? — Rajanas papurtė galvą. — Aš 
taip nemanau. 


Per artimiausias penkiolika minučių niekas nepasikeitė, o 
tada radijo telefonas vėl sutraškėjo ir pasigirdo Tulio balsas: 

— Rajanai, girdi? 

— Ko nori? 

— Esame per tris mylias nuo Dauno pakrantės. 

— Vis dar plaukiame į Kilalą? Jūs galite išlaipinti mus ten, 
pasiimti savo likusius penkiasdešimt tūkstančių ir ramiai ke- 
liauti savais keliais. 

— Netikiu jumis. Po to, kas atsitiko, jūs nušausite mane 
kaip šunį. Mes neplaukiame į Kilalą, beje, ji yra už keleto mylių 
nuo čia į šiaurę. 

— Kaip manai, ką turėtume daryti? 

— Aš galiu apgręžti šitą geldą ir bet kuriuo metu, kai tik 
panorėsiu, leistis į jūros platybes. 

— Ir mes amžinai klajosime kaip „Skrajojantis olandas“ — 

jūs viršuje, vairinėje, mes — apačioje? — paklausė Rajanas. — Ir 
kur tai mus nuves? 

— Jūsų akimis žiūrint, niekur. 

Ir Tulis vėl išjungė ryšį. 

— Tai negerai, — tarė Kiogas. — Pabandysiu paerzinti vai- 
kiną ir pulti, o jūs pridenkite mane ugnimi. 

— Pridengti ugnimi? Tu išprotėjai ar ką? — nustebo Raja- 
nas. — Juk neturi jokių šansų, žinai tai. 


Pasilenkęs vairinėje Tulis paklausė Granto: 

— Kaip ranka? 

— Velniškai maudžia, bet tai vieni juokai. Ištversiu. 

— Jei tu būtum čia, vairinėje, o aš viršuje, ar mes sugebėtu- 
me grįžti atgal į Angliją? 

— Tikiuosi, kad taip. Ką sumanei? 

— Pabandysiu kai ką jiems pasiūlyti — paskutinį kartą. 


Per telefoną vėl pasigirdo Tulio balsas: 

— Rajanai? 

— Ko nori? 

— Aš galvoju, gal mums reikėtų išplaukti į atvirą jūrą, kaip 
sakiau, ten suktis ratu, iki baigsis degalai, ir dreifuoti, kol kas 
nors, tarkim, kad ir Pakrančių apsauga, pastebės ir atplauks pa- 
žiūrėti, o tada — galas mums visiems. 

— Panašu į tiesą, — pripažino Rajanas. — Ir ką tu siūlai? 

— Kodėl nepadėjus taško — ar nepakanka nuostolių? Už 
tavo nugaros laivagalyje yra didelė geltona pripučiama valtis su 
puikiu varikliu. Kiek žinau, šiuo metu esame tik per porą mylių 
nuo kranto. Dabar, kai vėjas aprimo, galite lengvai jį pasiekti. 

— Ir palikti auksą tau? — paklausė Rajanas. — Tai kas 
mums iš to? 

— Jūsų gyvybės, — atkirto Tulis. 

— Ojūs pabandysite mus nudėti, kai tik įsėsime į valtį. 

— Iš savo vairinės net negaliu jos matyti. Furgonas užstoja. 
Pagalvok apie tai. Duodu tau penkias minutes, o tada pasuksiu 
šį daiktą atgal. 

Jis išjungė ryšį, ir Ketlina piktai pratrūko: 

— Dėde Maiklai, mes negalime taip pasielgti po to, kai tiek 
patyrėme. 

— Žinau, mergaite, žinau. — Jis atsigręžė į Kiogą: — Ką tu 
galvoji, Martinai? 

— Galvoju, kad mes neturime didelio pasirinkimo. 

— Vadinasi, turime likti gyvi, kad vėliau galėtume tęsti 
kovą? — Ir Rajanas nusišypsojo ta jam būdinga nelinksma šyp- 
sena. — Žinoma, yra ir kitokia galimybė — padaryti taip, kad 
auksas neatitektų ir Tuliui. 

Ketlina aiktelėjo iš nuostabos, o Kiogas paklausė: 

— Ir kaip manai tai padaryti? 

Rajanas paaiškino. 


Po keleto minučių jis šūktelėjo Tuliui: 

— Gerai, sutinkam. Luktelėk šiek tiek, ko! Kiogas patikrins, 
ar iš tikrųjų furgonas užstoja ir tu nematai valties, tada vėl su- 
sisieksiu. 

Vairinėje Tulis kimiai nusijuokė ir pasisuko į Grantą: 

— Užkibo. Tie šunsnukiai ruošiasi dingti. Mes laimėjome. 

— Jeigu tai tiesa. 

— Žinoma, jis padarys tai. Kito kelio nėra. Jiems nebėra 
čia ką veikti. 

Vėl pasigirdo Rajano balsas: 

— Gerai, Tuli, viskas patikrinta. Tikiuosi, netrukus susitik- 
sim pragare. 

Ryšys nutrūko, ir Tulis neslėpdamas džiaugsmo nusijuokė: 

— Įveikiau tuos niekšus. Penkiasdešimt milijonų svarų — 
ir viskas mano! 

— Viskas mūsų — norėjai pasakyti? — paklausė Grantas. 

— Žinoma, — nusišiepė Tulis.— Mes reikalingi vienas ki- 
tam, taigi sukime šitą geldą atgal. 


Slėpdamiesi už furgono, Kiogas su Rajanu nuleido valtį už 
laivagalio turėklų ir pririšo kitu prie jos pritvirtinto lyno galu. 
Kiogas perlipo per turėklus pirmas ir užvedė jos variklį. Šis su- 
riaumojo, staiga atgijo ir ėmė smarkiai lyg širdis plakti. 

— Dabar lipk tu, mergaite, — paragino Ketliną Rajanas. 

Kiogas padėjo jai įšokti į valtį, kuri vėl smarkiai susiūba- 
vo — ir visa tai šėlstančioje jūroje, tiesiai prieš juos „Airių ro- 
žės“ laivagaliui čia pakylant, čia vėl smengant žemyn. 

— Dėl Dievo meilės, eikš čia, Maiklai! — šūktelėjo Kiogas. 

— Neisiu, kol nepaliksiu Tuliui atsisveikinimo dovanėlės. 

Rajanas laikė pakėlęs pusės svaro semtekso bloką ir vienai 
minutei nustatytą laikmatį. 

Jis atidarė laivagalio denio liuko dangtį, įmetė semteksą vi- 
dun ir vėl uždarė. Tada skubiai peršoko per turėklus, atrišo lyną, 
o Kiogas įjungė pavarą. 

Jie buvo nutolę vos apie penkiasdešimt jardų, kai „Airių 
rožės“ laivagalyje nuaidėjo sprogimas ir tamsą perskrodė lieps- 
nos liežuviai. Galas atėjo neįtikimai greitai: keltas pasviro, jo 
priekis atsistojo piestu, paskui laivas atbulas paniro į gelmę ir 
per keletą minučių dingo šnypščiančiame verpete. 

— Dabar gali sau springti, niekše! — tarė Maiklas Rajanas 
ir apkabino dukterėčią. — Viskas gerai, Martinai, nuplukdyk da- 
bar mus prie kokio nors kranto. 

Buvo ketvirta valanda ryto, vos pastebimai švito, kai jie 
pasiekė didžiulį paplūdimį, už kurio aukštyn kilo medžiais ap- 
augęs krantas. Kiogas užgesino variklį, laikydamas lyną iššoko 
lauk ir nubrido į krantą. Rajanas padėjo Ketlinai išlipti ir pats 
išlipo paskui ją. 

— Ką darysime su valtimi? — paklausė Kiogas. 

Rajanas tyrinėjo ją pasišviesdamas mažu žibintuvėliu. 

— Kiek įmanoma apžiūrėti, nematau ant jos jokio užrašo. 
Šauk į ją, kad atsirastų pora skylių, Martinai. 

Kiogas vėl įbrido į vandenį ir pastūmė valtį atgal į jūrą. Ji 
kurį laiką laikėsi vandens paviršiuje, paskui ją pagavo verpetas 
ir ėmė nešti tolyn. Kiogas atidžiai nusitaikė savo valteriu su slo- 
pintuvu ir dukart iššovė. Po akimirkos valtis nugrimzdo. 

— Kaip manote, kur mes esame, dėde Maiklai? — paklausė 
Ketlina. 

— Dievas žino, mergaite, nelengva pasakyti. Tačiau esame 
namuose. — Jis pasisuko į Martiną: — Kas toliau, Martinai? 

— Manau, mums būtų geriausia išsiskirstyti, — tarė Kio- 
gas. — Jūs eikite savo keliu, aš — savo. 

— Martinai? — Ketlinos balse pasigirdo nusivylimas. — 
Ar mes negalime likti kartu? 

— Nemanau, Keite. Tavo dėdė turi kitų planų, dėl kurių 
privalo tartis su Armijos taryba ir Reidu. Kelionė namo į savo 
mieląją senąją Airiją buvo tikrai įspūdinga. Aš sakau viso gero, 
Maiklai, — jis pakratė Rajanui ranką. 

Mergina čiupo jam už rankos, pasistiebė ir pabučiavo į 
skruostą. 

— Tesaugo tave Viešpats, Martinai, ir ačiū tau už viską, ką 
padarei. 

— Deja, negaliu tau atsilyginti, — tarė Rajanas. — Apgai- 
lestauju. 

— Nesirūpink, — nusišypsojo Kiogas. — Tai buvo gudrus 
sumanymas. 

Kiogas pasisuko eiti, ir Rajanas šūktelėjo pavymui: 

— Kas tu esi, Martinai, kas tu iš tikrųjų esi? 

— Tesaugo mus Viešpats, būna dienų, kai aš pats nežinau, 
kas esu. 

Ir Kiogas pradingo tarp medžių. 


Jam pasišalinus, Rajanas tarė: 

— Eime ir mes, mergaite. Rasime kelią ir pasižiūrėsime, 
kur esame. 

Jis žengė pirmas tarp medžių vaiduoklišku taku, tačiau jau 
švito, todėl įžvelgti taką buvo palyginti nesunku. Po kelių mi- 
nučių jiedu priėjo siaurą kaimo keliuką. Kitoje pusėje buvo po- 
sūkis ir kelio stulpas. 

— Palūkėk čia priedangoje, o aš pasižiūrėsiu, kur esame. 

Jis pasileido per lietų prie kelio ženklo, atidžiai perskaitė 
užrašą, grįžo atgal ir atsistojęs priešais ją medžių priedangoje 
užsidegė cigaretę. 

— Kairėje pusėje už trejeto mylių nuo čia — Dramdonal- 
das. Škotstaunas už penkių mylių kitu keliu. Mes galime paban- 
dyti eiti trumpesniuoju. 

Jie pastovėjo dar minutėlę, ir Ketlina tarė: 

— Tiek pastangų veltui. Mes net nežinome, kurioje vietoje 
„Airių rožė“ nuskendo. 

— Argi nežinome? — jis nusijuokė ir išsitraukė iš kišenės 
dar vieną juodą prietaisėlį, labai panašų į tą, kuriuo jie atidarė 
furgono duris. — Tai dar vienas daikčiukas, kurį man parūpino 
jaunasis elektronikos genijus iš Karališkojo universiteto. Toks 
navigatorius. Į jo atmintį įvedžiau Maš Endą ir Kilalą, ir jis už- 
fiksavo geografinę padėtį. Šitas įtaisas visą laiką sekė mūsų ke- 
lionę, todėl tiksliai žinau, kur nuskendo „Airių rožė“. 

— O Viešpatie, — nustebo ji, — ir tu niekada man to nesakei. 

— Esama dalykų, apie kuriuos aš nekalbu. 

— Tai ką darysime dabar? Reidas ir tasai kiaulė Skalis 
mūsų ieškos. 

— Ir Armijos taryba, — pridūrė Rajanas.— O dabar lai- 
kas keliauti. Kaip sakoma, Amerika labai įspūdinga tokiu metų 
laiku. Bet pirmiausia mums reikia pasiekti saugius namus Ban- 
dorane. Štai padirbti pasai. Žinai, koks esu rūpestingas. Visada 
juos turiu su savimi. 

— O pinigai, dėde Maiklai, kaip dėl jų? 

— Aš nebuvau visai sąžiningas su Martinu. Voke švarko 
kišenėje turiu dar penkiasdešimt tūkstančių svarų, kuriuos tu- 
rėjau sumokėti Tuliui. 

— O Dieve, koks tu. 

— Su jais kurį laiką prasilaikysime. Kai baigsis, ką nors su- 
galvosiu. 

— Pavyzdžiui? 

— Esu plėšęs bankus Alsteryje ir sugebėjau pasprukti. Ko- 
dėl to negalėčiau daryti Amerikoje? 

— Kartais man atrodai tarsi siautėjantis pamišėlis. 

— Kartais toks ir esu, bet eikime pagaliau iš čia. 

Jis paėmė ją už rankos, ir jiedu pasileido keliu į Dramdo- 
naldą. 

Stojo tyla, girdėjosi tik lietaus šnaresys, ir tada Kiogas išlin- 
do iš už medžių, kur slėpėsi klausydamasis pokalbio. 

— Prakeiktas senas lapinas, — pratarė švelniai, ir tai buvo 
pasakyta neslepiant susižavėjimo. 

Jis apsisuko ir patraukė priešinga kryptimi — į Škotstauną. 


Buvo šešta valanda ryto. Pusiau išsibudinęs Džekas Baris 
gulėjo plačioje lovoje šalia žmonos Dubline, kai suskambo prie 

lovos padėtas nešiojamasis telefonas. Jis išlipo iš lovos, pakėlė jį 
ir nukėblino į vonią. 

— Taip, klausau. 

— Pono Kiogo skambutis jūsų sąskaita. Ar atsiliepsite? 

— Be abejo, — atsakė Baris. 

Netrukus pasigirdo Kiogo balsas: 

— Čia tu, Džekai? 

— Kur esi? 

— Škotstaune, viešojo telefono būdelėje Dauno pakrantėje. 

— Kaip sekasi? Turiu dvidešimt žmonių iš Dauno grafys- 
tės komandos, jie laukia Kilaloje. 

— Siųsk juos namo, Džekai, „Airių rožė“ nebeatplauks. 

— Pasakok, — paliepė Baris. 

Kiogas tai ir padarė. Kai baigė, Baris sunkiai atsiduso: 

— Kristau, koks šaunus sumanymas ir kokia pabaiga. 

— Žinau. Tikras patrakėlis tas Maiklas Rajanas. 

— Aš manau, — tarė Baris, — kad pasislėpęs tarp medžių 
galėjai nušauti tą šunsnukį ir paimti navigatorių. Tada žinotume 
prakeikto laivo koordinates. 

— Geriausia būtų surengti gelbėjimo operaciją ir iškelti 
auksą, Džekai. 

— Tai skamba kaip atsiprašymas. Ar nori mane sugrau- 
dinti? 

— Man jis patiko, Džekai, ir jo maža mergaitė taip pat. 
Auksas nepasiekė tikslo, lojalistai negalės apsiginkluoti ir pra- 
dėti pilietinio karo. Dėkime čia tašką. 

Baris kimiai nusijuokė: 

— Velniai tave griebtų, esi kaip visada teisus. Škotstau- 
nas — ar taip sakei? Jame yra užeiga pavadinimu „Lojalistas“, 
bet netikėk tuo. Savininkas, Kevinas Stringeris, yra vienas iš 
mūsiškių. Paskambinsiu jam ir liepsiu tavęs laukti. Vėliau atsių- 


siu automobilį. 

— Malonu iš tavęs tai girdėti. 

— Saugokis smūgio iš pasalų. 

Kiogas išėjo iš telefono būdelės ir kurį laiką stovėjo lietuje, 
galvodamas apie Maiklą Rajaną ir jo dukterėčią, su nuostaba 
pripažindamas, kad linki savo priešui sėkmės, tuomet užsidegė 
cigaretę ir nužingsniavo kaimo gatve ieškoti aludės. 


NIUJORKO VALSTIJA 
AIRIJA 
LONDONAS 
VAŠINGTONAS 
AIRIJA 


1995 


rin Rapidso įkalinimo centras Niujorko valstijos šiaurėje 

didžiavosi savo baudžiamąja pataisos sistema, patikima 
apsauga, bet civilizuotu ir liberaliu režimu. Jam priklausė ir ne- 
prilygstama ligoninė, ypač pritaikyta dirbti su bausmę atliekan- 
čiais kaliniais, taip pat ir nuteistaisiais iki gyvos galvos, — jie 
juk irgi rimtai suserga. Daugelis buvo čia perkelti iš liūdnai pa- 
garsėjusio Sing Singo kalėjimo prie Hadsono upės — vieni dėl 
širdies sutrikimų, kiti kenčiantys nuo įvairių vėžio stadijų. 

Teritorijos ribas saugojo visa įmanoma elektroninės ap- 
saugos sistema, ir ji buvo tokia patikima, kad viduje kaliniai 
galėjo judėti faktiškai laisvi, naudotis įvairių dirbtuvių paslau- 
gomis, vaikštinėti po parką ir be jokių apribojimų bendrauti su 
lankytojais — šeimos nariais ar advokatais. 


Paolas Salamonė žingsniavo per veją kartu su savo advo- 
katu Marku Solaciu. Nors turėjo sicilietiškus vardus, abu buvo 
gimę ir užaugę Amerikoje. Tuo jų panašumas ir baigėsi. 

Salamonė buvo kilęs iš Niujorko Mažosios Italijos gatvių 
ir pasuko įprastu mafiozo keliu. Kaip vienas iš mafijos berniukų 
— piccioti — jis visų pirma siekė būti paaukštintas ir svajojo pel- 
nyti pagarbą. Tris kartus pasidarbavęs egzekutoriumi, tapo don 
Antonijaus Ruso šeimos nariu — sicario, t. y. mirties nuospren- 
džio vykdymo specialistu. Du kartus buvo patekęs į kalėjimą už 

palyginti mažesnius nusikaltimus, įskaitant ir narkotikų kontra- 
bandą. Salamonės nuosmukis prasidėjo prieš dvejetą metų, kai 
jis, skubėdamas pašalinti vieną iš don Antonijaus konkurentų, 
nepastebėjo, kaip nežinia iš kur išdygo gatvės patrulis. Per susi- 
šaudymą Salamonė buvo sužeistas į koją ir suklupo. Nelaimei, jo 
paleista kulka pataikė į policininkę — pasirodo, tai buvo mote- 
ris — ir ją mirtinai sužeidė. Tai, kad jis buvo nuteistas dvidešimt 
penkeriems metams, o ne iki gyvos galvos, liudija jo advokato, 
don Antonijaus giminaičio Marko Solacio, sugebėjimus. 

Iš Sing Singo Salamonę perkėlė į Grin Rapidsą dėl vienin- 
telės priežasties — jam reikėjo rimtos gydytojų priežiūros, o 
Grin Rapidse, giliu visų įsitikinimu, ji yra kur kas geresnė. 

Markas Solacis buvo trisdešimt penkerių, niūrus, savimi 
pasitikintis žmogus „Armani“ kostiumu ir koledžo kaklaraiščiu, 
atgal sušukuotais juodais plaukais. Grotono ir Harvardo teisės 
mokyklų produktas, rūpestingai auklėtas savo dėdės, jis buvo 
don Antonijaus pasididžiavimas ir džiaugsmas. 

— Markai, tu man sakei, kad yra vilties, jog byla bus peržiū- 
rėta. O dabar jau sakai, kad turėsiu čia prasėdėti dar dvidešimt 
trejus metus. 

— Darau viską, kas įmanoma, — atsakė Markas. — Tai ne- 
lengva. 

— Taip, ir aš stengiuosi kiek galėdamas. Žinau labai daug 
apie šeimą, tačiau apie tai nekalbu. 

— Paolai, nemanau, kad don Antonijus būtų patenkintas, 
jei išgirstų tave taip kalbant. Tai nuliūdintų jį. 

— Ei, nesuprask manęs neteisingai, — susigriebė Paolas, — 
aš niekada neišduosiu savo krikštatėvio. Tik noriu sulaukti pa- 
galbos. 

— Žinau, žinau, — Marko balsas skambėjo maloniai. — Aš 
studijuoju visas galimybes. Ir Donas turi didelę įtaką. Ką gali 
žinoti — gal pasiseks? 


118 


IŠGERTUVĖS SU VELNIU 


Salamonė palietė jo ranką: 

— O jeigu tau pasakyčiau kai ką labai vertingo? Kai ką 
tikrai gera? 

— Ir ką gi? 

Veja aplinkui buvo pilna vaikštinėjančių kalinių ir jų lan- 
kytojų, todėl Salamonė su Solaciu pasuko į pašalį ir prisėdo ant 
suolelio. Salamonė parodė į septintą dešimtį įpusėjusį žmogų 
kitoje vejos pusėje. Jauna tamsiaplaukė moteris šalia jo atrodė 
dvidešimt penkerių. 

— Jis sakosi esąs Liamas Kelis. Ta moteris — jo dukterėčia, 
Džina Keli. Ji yra Grin Rapidso centrinės ligoninės operacinės 
seselė. 

— Ir? 

— Jis yra gavęs dvidešimt penkerius metus už policininko 
nužudymą Plezantvile prieš dešimt metų, kai plėšė banką. Bu- 
vau jį sutikęs Sing Singe, ten jį ištiko stenokardijos priepuolis 
ir buvo perkeltas į čia. Aš atvykau po kelių mėnesių ir tapau 
personalo darbuotoju. Matai, sąlygos čia puikios, ir Grin Rapid- 
so paskirtis labai specifinė. Jeigu tik kyla kokių rimtų sveikatos 
problemų, pacientai nedelsiant atsiunčiami tiesiai čia. 

— Ką nori tuo pasakyti? 

— Kitą mėnesį jį vėl ištiko priepuolis. Žinai, jie yra airiai, 
tačiau ne visai įprasti. Tas keistas jų akcentas būdingas Šiaurės 
Airijai. Taigi, kaip sakiau, jo sveikata nėra gera, ir vienu metu jis 
ėmė smarkiai karščiuoti. Paguldė į atskirą palatą, darė lašelinę. 
Tuo metu buvau naktinis slaugytojas ir turėjau jį prižiūrėti. 

— Irė 

— Kliedėdamas minėjo visokiausių keistų dalykų. Vis 
kalbėjo apie kažkokį laivą — „Airių rožė“ — ir dar tvirtino, kad 
jis vienintelis Žino, kurioje vietoje tas laivas nuskendo, vieninte- 
lis žino, kur yra auksas. 

Stojo ilga tyla. Solacis sėdėjo suraukęs kaktą. 

— Vienintelis žino, kur yra auksas? Jis taip ir pasakė? 

— Būtent taip. 

— Na,ir kas paskui? 

Salamonė atsakė gėrėdamasis savimi: 

— Nuėjau į kalėjimo biblioteką. Joje turime puikius kom- 
piuterius. Įvedžiau pavadinimą „Airių rožė“ — presto“. 

— Tęsk, — paragino Solacis. 

— Radau aštuoniasdešimt penktųjų rudenį New York Ti- 
mes išspausdintą straipsnį. Šiaurės Vakarų Anglijos pakrantėje 
buvo pagrobtas furgonas su penkiasdešimties milijonų svarų 
vertės aukso luitais. Policijos apklausų duomenimis, keltas „Ai- 
rių rožė“ kartu su šiuo kroviniu nuskendo. 

— Ir kas toliau? 

— Laivas dingo, tačiau gelbėjimosi liemenės ir visa, kas 
liko iš gelbėjimosi valties, bangos išmetė Airijos pakrantėje. Is- 
torijos pabaiga. 

— Ir nieko neparašyta, kas dėjosi po to? 

— Nė žodžio. 

— Įdomu, — sumurmėjo Solacis. — Pasivaikščiokime. 

Jie nužingsniavo per pievelę ir praėjo pro krūmą, prie ku- 
rio suglaudę galvas sėdėjo Kelis su savo dukterėčia. Ji nerūpes- 
tingai dirstelėjo, o Salamonė pasisveikino: 

— Sveikas, Liamai. 

— Kaip laikaisi, Paolai?— pasigirdo atsakymas. 

Solaciui ir Salamonei nutolus, Ketlina paklausė: 

— Kas jis toks, dėde Maiklai? 

— Paolas Salamonė. Dirba ligoninėje slaugytoju. Mes tu- 
rime kai ką bendra. Abu esam pasodinti dvidešimt penkeriems 
metams už policininkų nužudymą. Tiktai jis — už policininkės 
nužudymą. O kaip tu laikaisi? 


+ 


Greitai (it.); taip pat — greito muzikinio tempo kūrinys. 

— Puikiai. Esu labai užimta ligoninėje. 

— Ir jokio vyro tavo gyvenime? 

— Per daug rūpesčių, — ji nusijuokė. — Laimei, gavau dar- 
bą Grin Rapidse. Galėsiu nuolat tave lankyti. 

— Ir kiek tai tęsis? Dar penkiolika metų? — Jis papurtė 
galvą. — Tau nevalia šitaip švaistyti savo gyvenimo, Ketlina. — 
Pyktelėjęs atsistojo. — Viešpatie, ir kaip galėjau būti toks kvai- 
las? Mažo miestelio bankas, sakiau sau, tikras saldainiukas. Ir 
tuomet iš už kampo pasirodė tasai policininkas. 

— Tai buvo tik viena iš nesėkmių. 

— Ačiū Dievui, kad sugebėjai pasprukti ir dingti iš to pra- 
garo. 

Jis pasiėmė pakelį cigarečių ir vieną prisidegė. Ketlina pa- 
priekaištavo: 

— Juk žinai, kad tau negalima rūkyti. 

— Ir taip galėčiau pratęsti savo buvimą gerame sename 
Grin Rapidso kalėjime? — Jis kreivai šyptelėjo ir numetė ciga- 
retę ant žemės. — Tiek to, paklausysiu. Eime, palydėsiu tave iki 
vartų. 

Dar keletas lankytojų traukė ta pačia kryptimi, ir ji paste- 
bėjo tarp jų Salamonę su Solaciu. Priėję saugomus vartus, stab- 
telėjo. Rajanas pabučiavo Ketlinai į skruostą. 

— Ačiū, kad atėjai. 

— Pasimatysime penktadienį. 

Ji praėjo pro sargybą ir prisiartino prie automobilio. Ati- 
darydama dureles pamatė Solacį, žingsniuojantį prie savo si- 
dabrinio poršė. Jis metė į ją nerūpestingą žvilgsnį ir nusisuko, 
tačiau tai nežinia kodėl privertė Ketliną pasijausti nejaukiai. Ji 
suskubo įsėsti į automobilį ir išvažiuoti. 

Solacis stebėjo ją nutolstančią, paskui išsitraukė mobilųjį 
telefoną ir paskambino į savo kontorą. Kai sekretorė pakėlė ra- 
gelį, jai paliepė: 

— Roza, patikrink New York Times pranešimus apie vagys- 
tę Šiaurės Anglijoje, susijusią su laivu „Airių rožė“, kuris netru- 
kus nuskendo jūroje. 

— Gerai, sere, dar kas nors? 

— Taip, liepk mūsų žmonėms Londone patikrinti kituose 
laikraščiuose skelbtas apžvalgas. Galbūt jos išsamesnės. Noriu 
žinoti kuo greičiau. 

— Nedelsdama tai padarysiu. 

— Rytoj anksti pietausiu su don Antonijumi. 

— Long Ailando namuose? 

— Ne, Tramp Tauerio apartamentuose. Kai tik gausite dar- 
buotojų faksogramą iš Anglijos, perduokite man. 

— Būtinai. 

Solacis nuvažiavo galvodamas apie tai, ką išgirdo, o ypač 
apie tai, kad dabar, kai auksas pabrango, penkiasdešimt milijonų 
svarų kainavę luitai verti dvigubai daugiau. 


Ketlina Rajan nusirengė savo kambarėlyje Grin Rapidso 
centrinėje ligoninėje ir nuėjo į dušą. Po valandėlės ji jau buvo 
netikėtam iškvietimui į skubias operacijas. Ji buvo įsitikinusi, 
kad mėgsta savo darbą, ir šis darbas jai iš tikrųjų patiko. 

Dėdė primygtinai ją ragino pasirūpinti savo gyvenimu, kai 
tik pasibaigs jo teismo procesas ir bus paskelbtas nuosprendis, 
ir mergina atkakliai kibo į mokslus, kurie truko penkerius me- 
tus. Sing Singo laikotarpis buvo sunkus, nes negalėjo matytis su 
dėde Maiklu, kol jis kalėjo toje siaubingoje tvirtovėje. Todėl jo 
širdies liga — tarsi dangaus atsiųsta palaima. Grin Rapidso re- 
žimas nebuvo toks griežtas, čia galėjo dėdę gana dažnai aplan- 
kyti ir gauti paštą ligoninės miestelyje — tai buvo pagrindinis 
skirtumas. 

Tačiau jai buvo skaudu jį matyti — vien šešėlį to žmogaus, 
kokį pažinojo anomis šauniomis dienomis, kai jis buvo ką tik 
grįžęs į Airiją ir jie priešinosi IRA galybei, netgi Britanijos ar- 
mijai, ir kovojo. Tai prisiminus jos kūnu nubėgdavo kone sek- 
sualus virpulys. 

Ji nusausino trumpai kirptus plaukus ir apsivilko unifor- 
mą. Tada, žiūrėdama į savo atvaizdą veidrodyje, susišukavo: 
griežtas veidas, tamsios akys — ne gražuolė, tačiau gana įspū- 
dinga mergina, kuri būdama keturiolikos rankine granata nu- 
kovė du IRA narius, o šešiolikos įremtu pistoletu nušovė vyrą 
vardu Bertas Foksas. 

Visa jau praeity. Ežerų kraštas, tas nuošalus kelias ir furgo- 
no pagrobimas, ir Martinas Kiogas, ir aršus susirėmimas „Airių 
rožėje“. Tai prisiminus, ją kaip kadaise nusmelkė jaudulys. 

— Tai buvo verta daugiau negu pelnėme, — garsiai išta- 
rė. — Neketinu čia trūnyti dar penkiolika metų. 

Ketliną apėmė neviltis. Ji atsisėdo, pravėrė stalo stalčių ir 
išsitraukė voką. Jame buvo penkiasdešimt tūkstančių dolerių 
grynaisiais — pinigai, kuriuos ji stropiai kaupė, beprotiški pini- 
gai, skirti tai dienai, kai galės išvykti iš čia kartu su dėde Maiklu. 
Nes nuo to laiko, kai dėdė buvo perkeltas iš Sing Singo į laisves- 
nio režimo Grin Rapidsą, Ketlina ėmė puoselėti beprotišką viltį, 
kad jis galėtų pabėgti. Ji netgi apsilankė pas dokumentų klasto- 
toją Niujorke, seną dėdės kameros draugą Sing Singe, kuris pa- 
rūpino jai du netikrus Airijos piliečių pasus su didele nuolaida 
— po tūkstantį dolerių už kiekvieną. 

Dabar ji susirado tuos pasus ir ėmė apžiūrinėti. Danielis 
Forbesas — tai jos dėdė, o ji — Nensė Forbes. Veltui stengta- 
si, nes, kaip paaiškėjo, nepaisant gana švelnaus vidaus režimo, 
Grin Rapidsas buvo labai griežtai saugomas. Ji pažvelgė į nuot- 
rauką suklastotame pase ir kažkodėl pati sau pasirodė visiškai 


svetima. 

— Kas atsitiko Ketlinai Rajan? — švelniai paklausė. 

Tuo metu atsidarė durys ir jose pasirodė kita seselė. 

— Pasiruošusi, Džina? — paklausė ji. 

— Jau einu, — atsiliepė Ketlina. — Tuojau pat, su tavimi. 
Ji uždarė dėklą, įmetė jį atgal į stalčių ir išėjo. 


Don Antonijus Rusas buvo stambus septyniasdešimtmetis 
vyras išblukusiu lininiu kostiumu, kuris dar labiau pabrėžė jo 
apkūnumą. Ilgi žili plaukai buvo sušukuoti atgal nuo riebaus 
arogantiško veido. Žmogus, visada besirenkantis kelią pats. Kai 
Solacis įžengė į prabangią Tramp Tauerio apartamentų svetainę, 
Donas pakilo pasiremdamas lazda. 

— Malonu tave matyti, Markai. — Jie apsikabino. — Šam- 
pano taurę? — Don Antonijus spragtelėjo pirštais, kviesdamas 
tarną. — Beje, tau yra keletas faksogramų. Ar negalėtų tavo įs- 
taiga palikti tave ramybėje bent vieną naktį? 

— Apgailestauju, dėde, tai svarbu. Ar galėčiau? 

— Žinoma. 

Solacis nuėjo į biurą, susirado faksogramas ir skubiai jas 
perskaitė. Tuomet grįžo į svetainę, išgėrė savo taurę šampano ir 
atsisėdo priešais Rusą. 

— Ar galime aptarti reikalus? 

— Žinoma. 

— Gerai. 

Solacis išsamiai papasakojo apie savo pokalbį su Salamone. 

Kai baigė, Donas tarė: 

— Be galo įdomu. O faksogramos? 

+ — Jos patvirtina tai, kas aprašyta New York Times, tik išsa- 
miau. Tai suprantama, nes laikraščių pranešimai visada šiek tiek 
skiriasi, tačiau svarbiausios detalės sutampa. Penkiasdešimties 
milijonų svarų vertės aukso luitai buvo pavogti Anglijos Ežerų 

krašte, kaimo kelyje. Paauglys berniukas papasakojo policijai, 
kad jam buvo liepta dingti, pasitraukti nuo „Airių rožės“ kelto, 
kuris stovėjo prie senos nenaudojamos prieplaukos, netoli nuo 
įvykio vietos. Jis taip pat minėjo, kad tą dieną, tik šiek tiek vėliau, 
matė tiesiai į prieplauką sukantį furgoną, panašų į aprašytąjį. 

— Na ir? 

— Akivaizdu, kad furgonas su aukso luitais išplaukė į jūrą 
keltu. 

— Ir kas atsitiko paskiau? 

— Po keleto dienų nuskendusi laivo valtis, gelbėjimosi lie- 
menės ir kiti daiktai, visi su užrašu „Airių rožė, buvo bangų 
išmesti į Dauno grafystės pakrantę. 

— Supratau. — Don Antonijus sėdėjo suraukęs kaktą. — Ir 
Salamonė papasakojo, kad šis vyras, Kelis, kliedėdamas pasisakė 
esąs vienintelis žmogus, žinantis vietą, kurioje nuskendo laivas? 

— Taip, tiesa. 

— Ir tu manai, kad aukso luitai yra penkiasdešimties mili- 
jonų svarų vertės? 

— Taip, tiek jie buvo verti prieš dešimtį metų. Auksas per 
tą laiką smarkiai pabrango. Dabartinė jo vertė, ko gero, yra šim- 
tas milijonų svarų. 

— O, tokie pinigai visada domina. 

— Manau, — tarė Solacis, — turint tam pritaikytą laivą, 
iškelti furgoną šiuo metu nėra sudėtinga, juo labiau žinant, kur 
tas keltas nuskendo. 

— Taip, tiesa. — Don Antonijus sėdėjo galvodamas. Galų 
gale jis linktelėjo. — Norėčiau žinoti, kam tas žmogus, Kelis, dir- 
ba. Ar tai asmeninis reikalas, ar IRA, ar dar kas nors panašaus? 

— Kol kas mįslė, — tarė Solacis. 

— Pamenate, prieš keletą metų turėjau reikalų su IRA. Pa- 
sinaudodami ryšiais su Sicilija, parūpindavome ginklų. Jiems 
vadovavo žmogus pavarde Baris — Džekas Baris. 

— Bet šiuo metu su IRA paliaubos, — tarė Donas. — Dže- 
ris Adamsas tariasi Baltuosiuose rūmuose dėl jų Šin Feino par- 
tijos. 

— Ir kas toliau? — paklausė Donas. — Baris yra senas lapi- 
nas. Jeigu kas nors ką nors žino apie šį įvykį, tai tik jis. Jo asme- 
ninis numeris Dubline yra mano specialioje adresų knygelėje 


»-wo- 


Dubline Džekas Baris sėdėjo priešais židinį, paskendęs 
savo mintyse, ir lietui lyjant už lango skaitė laikraštį, kai su- 
skambo telefonas. 

— Baris, klausau. 

— Ponas Džekas Baris? Tai jūs? Tikiuosi, galiu vadinti senu 
draugu. Čia Antonijus Ruso. 

— O Dieve, — pratarė Baris, — kuo galėčiau būti nau- 
dingas? 

— Netgi labai, pone Bari, galėtumėt. Kalbu apie rimtą rei- 
kalą. Ar „Airių rožės“ vardas jums ką nors sako? 

Baris sunkiai nurijo orą. 

— Tai kas? 

— Kaip jūs pažiūrėtumėte į tai, jeigu pasakyčiau, kad žinau 
žmogų, vardu Kelis, kuris kliedėdamas kalbėjo, neva jis vienas 
žino, kur tas laivas nuskendo, vienintelis žino, kur yra auksas? 

— Mane tai smarkiai sudomintų. 

— Puiku. Manau, tai mūsų bendras reikalas, iš kurio ga- 
lėtume turėti naudą abudu. Mano giminaitis, Markas Solacis, 
kuris taip pat yra ir mano advokatas, rytoj apsilankys pas jus. 

— Ašjo lauksiu. 

Don Antonijus padėjo ragelį. 

— Ar turime patikimą šaltinį Grin Rapidso įkalinimo centre? 

— Vieną, tačiau labai gerą, — atsakė Solacis. 

— Paskambink tuojau pat. Mums reikia Kelio nuotrau- 
kos — ir kaip įmanoma greičiau. Tada turėsime susisiekti su 
oro uostu ir įspėti, kad laikytų „Gulfstream“ reaktyvinį pareng- 
tą. Pasakyk, kad vidurnaktį. Iki Airijos apie keturios valandos 
skrydžio, vadinasi, anksti rytą jau galėsi susitikti su Bariu. 

— Žinoma, dėde. 

— O dabar laikas pietauti. — Don Antonijus nusišypso- 
jo: — Staiga pajutau, kad esu alkanas kaip vilkas. 


Kitos dienos vėlyvą rytmetį suskambėjo Bario namų 
Dubline laukujų durų skambutis. Kai šeimininkas jas atidarė, 
išvydo priešais save stovintį Solacį. 

— Ponas Baris? 

— Ojjūs — ponas Solacis? 

— Tikrai taip. 

— Prašom užeiti minutei, kol aš užsimesiu apsiaustą. 
Atleiskite už netvarką, pastaruoju metu gyvenu vienas, nes 
žmona praėjusiais metais mirė. 

Markas Solacis laukė mažoje svetainėje. Čia stovėjo sofa, 
du krėslai, buvo židinys, ant jo atbrailos — išblukusios įvairaus 
amžiaus vaikų nuotraukos. Visa tai kaži kaip puikiai derėjo prie 
jį pasitikusio, megztiniu vilkinčio šešiasdešimtmečio vyriškio 
įvaizdžio, nors šis vyras kelerius pačius sunkiausius metus buvo 
IRA vadovas. 

Baris sugrįžo apsivilkęs lietpalčiu ir užsidėjęs drobinę ke- 
purę. 

— Pasivaikščiokime po parką, paskui galėsime išgerti ir ko 
nors užkąsti Kohano bare. 

— Kaip norite. 

Nuo kepurei skirto kablio prieškambaryje Baris nusikabi- 
no skėtį. 

— Beje, — tarė jis, — neužmirškite, kad čia Airija. 

Jiedu perėjo į kitą gatvės pusę toje vietoje, kur už žaliai 
dažytos tvoros buvo matyti parkas. 

— Ar jūsų namuose nesaugu kalbėtis? Gal jūsų pasiklau- 
soma? 

— Po velnių, ne. Tiesa, kadaise, jau senokai, jie bandė tą dary- 
ti — Britų slaptosios žvalgybos tarnyba, Airių žvalgyba, Dublino 
specialusis skyrius. Tačiau aš turėjau savų specialistų, kurie kartą 
per savaitę čia pasisukinėdavo ir viską patikrindavo. Tikiuosi, jūsų 
dėdė taip pat imasi reikiamų atsargumo priemonių. 

— Be abejo. 

— Tik aš jau netvarkau IRA reikalų, — jis nusišypsojo. — 
Laikas nurimti, — štai ką jie man patarė, pone Solaci. 

— Taigi IRA daugiau nebeegzistuoja? 

Baris garsiai nusikvatojo. 

— Nebūkite naivus. Mano vietoje yra kitas štabo vadas, 
mūsų struktūra išliko visoje šalyje. Jūsų prezidento ir Britanijos 
premjero garbei derėtų pasakyti, kad jų pastebėjimas buvo tei- 
singas — mes nesirengiame sudėti ginklų. 

— Taip, iš laikraščių galima spręsti, kad per ketvirtadienio 
vizitą Londone prezidentas daugiausia kalbėjo apie jūsų žmo- 
nių nenorą nusiginkluoti. 

— Jie kalbėsis, kol pamėlynuos, bet nuo to niekas nepasi- 
keis. Mes nesudėsime ginklų, kol nepasieksime savo. į 

— Jūs nemanote, kad šios paliaubos bus galutinės? 

— Anksčiau niekada taip nebūdavo. — Jie pasuko pro par- 
ko vartelius, o kadangi pradėjo lyti, Baris išskleidė skėtį. — Ir 
dabar taip nebus. Tačiau eikime prie reikalo. 

Solacis išsitraukė nuotrauką, kurią jam pavyko praėjusią 
naktį gauti pasinaudojant savo ryšiais Grin Rapidse. 

— Ar pažįstate šitą Žmogų? 

— Žinoma, — linktelėjo Baris. — Jo vardas Maiklas Raja- 
nas, vienas garsiausių teroristų, figūravusių lojalistų byloje, juo- 
dasis oranžistas iš Belfasto. 

— Ar jūs nustebtumėte sužinojęs, kad jis pastaruosius de- 
šimt metų sėdi Amerikos kalėjime? 

Baris nusijuokė: 

— Nieko stebėtina. Jis dingo iš akiračio devyni šimtai aš- 
tuoniasdešimt penktaisiais, tarsi skradžiai žemę prasmego, ir 
nuo to laiko nieko apie jį negirdėjau. Ką jis padarė? 

— Nušovė policininką per banko apiplėšimą. Gavo dvide- 
šimt penkerius metus. 

— Tikras mulkis, — švilptelėjo Baris. — Dabar jis turėtų 
būti šešiasdešimt penkerių. Nemanau, kad per tą laiką jam būtų 
pasitaikę daug progų išeiti į laisvę. 

— Iš tikrųjų ne. Jis galės paduoti apeliaciją atsėdėjęs pen- 
kiolika metų, tačiau tuomet bus maždaug septyniasdešimties ir 
nedaug turės šansų padaryti tai dar kartą. Nepamiršk, kad jis 
nušovė policininką. 

— Kaip jis dabar vadinasi? 

— Liamas Kelis. Serga širdies liga, todėl iš Sing Singo ka- 
lėjimo buvo perkeltas į Grin Rapidso įkalinimo centrą. Ten jie 
turi labai gerą ligoninę ir teikia išskirtines medicinos paslaugas. 
Jį nuolat aplanko dukterėčia, kuri ligoninėje dirba sesele. Sakosi 
esanti Džina Keli. Mačiau ją. Nedidukė ir gana neišvaizdi, vals- 
tietiško sudėjimo. Šviesiaplaukė, maždaug dvidešimt penkerių 
ar šešerių. 

— Tai turėtų būti Ketlina Rajan, ji yra dukterėčia. Žinai, tai 
fantastiška — po šitiekos metų! 

Lietus staiga prapliupo kaip iš kibiro, ir jis paėmė Solaciui 
už rankos: 

— Einam į pavėsinę — štai ten. Man bus labai įdomu iš- 
girsti, ką jūs papasakosit apie „Airių rožę“. 


Kai Solacis baigė, Baris liko sėdėti kaip sėdėjęs, tik atrodė 
šiek tiek paniuręs. 

— Pasakykit, kodėl atėjote pas mane. 

— Biznis, — atsakė Solacis, — tiktai biznis. Tų aukso luitų 
vertė šių dienų kainomis — apie šimtas milijonų svarų. 

— Ir jūs norėtumėte uždėti ant jų savo leteną. 

— Leiskit man būti atviram. Mano dėdė jaučia, kad mūsų 
susivienijimas padės šį reikalą gerai išspręsti tiek mums, tiek 
ir jums, IRA žmonėms. Kiekvienai šaliai po pusę. Kas galėtų 
būti teisingiau? Jeigu paliaubos žlugs, už penkiasdešimt milijo- 
nų auksu jūs įstengsite nusipirkti daugybę ginklų, mano drauge. 

— Veikiausiai. Ir puiki jūsų dėdės uoslė atvedė jus į pačią 
tinkamiausią vietą, bet šiek tiek dėl kitokios priežasties nei jūs 
manote. 

— Tikiuosi, paaiškinsit. 

— Matote, apie „Airių rožės“ reikalus aš Žinau tiek pat, kiek 
ir pats Rajanas. 

— Iš kur? 

— Suuodžiau, kad Rajanas kažkam slapta ruošiasi — už- 
teko šį tą nugirsti, vien tik užuominas, ir man paaiškėjo, jog 
kalbama apie auksą. Infiltravau į jo komandą savo žmogų, vyrą, 
pavadinkime jį Martinu Kiogu. 

— Tai nėra tikrasis jo vardas? 

— Ne. Jis — vienas geriausių mano darbuotojų. Kiogas iš 
tikrųjų visą laiką buvo su Rajanu, sekė kiekvieną jo žingsnį ir 
dalyvavo pagrobiant auksą. Jis buvo ir „Airių rožėje“, kai ši nu- 
skendo. 

— Papasakokit, — paragino Solacis, — papasakokit man 
viską. 


Vėliau, kai jie sėdėjo kaimyninio Kohano baro kambarėly- 
je gerdami „Guiness“ alų ir valgydami sumuštinius, Solacis tarė: 

— Nepaprasta istorija; o šis Kiogas? Ar jis dabar kur nors 
netoliese? 

— Jo veikla įspūdinga. Prieš kažkiek metų Kiogas pasitrau- 
kė iš IRA ir dirbo laisvai samdomu ar nepriklausomu — vadin- 
kit kaip norit — agentu. Jo veiklos pobūdis buvo panašus kaip 
ir daugelio anais laikais tarnavusių senajam KGB, PLO“, netgi 
Izraeliui. 

— Ir kur jis dabar? 

— Dirba britų žvalgybai. 

— Tai gana keista. 

— Britai dar tūkstantis devyni šimtai septyniasdešimt an- 
traisiais įkūrė itin slaptą padalinį, skirtą kovoti su terorizmu ir 
tvarkyti kitus bjaurius dalykus. Nuo to laiko jam vadovauja ge- 
nerolas Čarlis Fergiusonas, kuris nėra pavaldus slaptųjų tarny- 
bų vadovui, o tik Ministrui Pirmininkui. Padalinys dar žinomas 
kaip asmeninė premjero armija. 

— Ar žmogus, kurį vadinate Kiogu, dirba šitam Fergiusonui? 

— Iš tikrųjų taip. Jis yra Fergiusono dešinioji ranka. Sena- 
sis lapinas maždaug prieš trejetą metų šantažu privertė jį dirbti 
kartu. Pažadėjo užmiršti Kiogo buvusius darbelius, kad jis galė- 
tų pradėti naują gyvenimą. Jokių priekaištų dėl ryšių su IRA ir 
praeities. Fergiusono komandai reikėjo tokio žmogaus. Suburti 
vagis vagims gaudyti — pagavote mintį? 

— Taip, manau, kad supratau. Tai koks gi pagaliau tikrasis 
Kiogo vardas? 

— Dilonas, Šonas Dilonas, anuomet pats drąsiausias agen- 
tas, su kokiu man teko susidurti. 


Jie grįžo atgal per parką. Solacis tarė: 

— Kaip tik toks žmogus, kokio mums reikia, šitas Dilonas, 
bet vargu ar jis norės mums padėti. 

— Mums jo nereikia. Jis papasakojo man viską, ką žinojo 
apie šį reikalą, o dabar aš papasakojau jums. 


*  Angl. Palestine Liberation Organization — Palestinos išsivadavimo organizacija. 

— Reidas, tasai automobiliu mirtinai partrenkęs Žmogų 
Londone. Ar jis dar sukinėjasi čia? 

— Atlieka bausmę už žmogžudystę. Sėdi Alsterio kalėjime. 

— Dar vienas dalykas. Jūs minėjote lojalistų armijos tary- 
bą. Ar aš teisingai manau, kad jie irgi labai norėtų uždėti savo 
letenas ant aukso luitų? 

— Be jokios abejonės. Lojalistų netenkina taikos derybų 
eiga. Jiems atrodo, kad yra išduoti. Šitas auksas lojalistams ypač 
praverstų — galėtų įsigyti trokštamų ginklų. 

— Jiems tikriausiai nepatiktų, jeigu prisidėtumėte prie 
mūsų ir kartu tvarkytume šį rizikingą reikalą — ar ne tokią iš- 
vadą turėčiau daryti? 

— Ne oficialiai ir ne šiuo metu. Leiskite paaiškinti. Žmonės 
čia nusivylę taikos procesu. Niekuo negalima pasitikėti — nei 
Šin Feinu, nei pačia IRA. Jeigu susisiekčiau su dabartiniu štabo 
viršininku, jis turėtų tai aptarti su Armijos taryba, ir visas šis 
reikalas bematant būtų paviešintas. 

Ir ką gi jūs siūlote? 

— Tai turi likti tik tarp mūsų. — Baris kreivai nusišyp- 
sojo. — Bet nemanykite, kad rūpinuosi savimi. Pinigai man 
nereiškia nieko, man svarbiausia — pareiga. Kai iš Rajano su- 
žinosite, kur yra „Airių rožė“, turėtume pradėti nuo nedidelės 
ekspedicijos. Mažas laivelis, naras, galintis nusileisti į dugną ir 
įsitikinti, ar auksas tikrai ten. 

— O toliau? 

— Tai jau jūsų darbas. Neabejoju, kad sugebėsite sureng- 
ti kokią nors apgaulingą jūros ekspediciją. Tinkamą priedangą, 
kol bus vykdomi tikrieji aukso iškėlimo darbai, — jis šyptelė- 
jo. — Aš jumis visiškai pasitikiu. 

Tuo metu prie šaligatvio krašto šalia namo sustojo juodas li- 
muzinas. Iš automobilio išlipo ir į jį atsirėmė tvirtai suręstas vyras 
sulaužyta nosimi. Jis vilkėjo tamsiai mėlyną vairuotojo kostiumą. 

— Mano vairuotojas, — paaiškino Solacis. 

— Ir, sprendžiant iš išvaizdos, asmens sargybinis. 

— Džiovanis Moris. — Solacis ištiesė Bariui ranką. — 
Buvo labai malonu susipažinti. Mėgstu bendrauti su legendi- 
niais žmonėmis, pone Bari. Gaila, tokios progos retai pasitaiko. 
Palaikysiu su jumis ryšį. 

Jis įsitaisė ant galinės sėdynės, Moris apėjo aplink ir atsi- 
sėdo prie vairo. 

— Ar gerai sekėsi, sinjore? — paklausė automobiliui paju- 
dėjus iš vietos. 

— Labai gerai, — atsakė Solacis — Į oro uostą, Džiovani. 
Grįžtame į Niujorką. 

Jis atsilošė, užsimerkė ir dar sykį mintimis perbėgo viską, 
ką jam papasakojo Baris. 


Niujorke buvo devinta valanda vakaro, kai jis dar kartą 
prisistatė į Tramp Tauerio apartamentus. Don Antonijus sėdėjo 
rankomis suspaudęs sidabrinę lazdos rankeną ir klausėsi Sola- 
cio pasakojimo. 

Kai jis baigė, senasis Donas palingavo galvą: 

— Nejįtikima istorija. 

— Taigi mes tęsime? 

— Žinoma. Labai pelningas sumanymas. Pirmiausia, žino- 
ma, iš šito žmogaus, Rajano, reikia sužinoti „Airių rožės“ vietą. 

— Sutinku. Antra vertus, kodėl jis turėtų man sakyti, jeigu 
iš to jam nebus jokios naudos? 

— Ar įmanoma jį išlaisvinti iš kalėjimo? 

— Abejoju. Nepamiršk, kad jis nužudė policininką. 

Donas linktelėjo galvą. 

— Yra daugiau nei vienas būdas nudirti katei kailį. Manau, tu 
sugebėtum prie kai ko prieiti, be to, turi kalėjime Salamonę. Jo liu- 
dijimas būtų neįkainojamas. Palieku tai spręsti tau, — jis šyptelėjo. 

— O dabar taurę vyno. Beje, kiek žinau, šiuo metu Londo- 


ne lankosi Prezidentas? 


on Antonijus neklydo: į Ministro Pirmininko darbotvar- 

kę buvo įtrauktas labai svarbus susitikimas su Jungtinių 
Valstijų prezidentu savaitės pabaigoje Londone. Kartu tai buvo 
ir didžiausias generolo Čarlio Fergiusono rūpestis. Jis buvo su- 
nerimęs ir to neslėpė, kai jie limuzinu „Daimler“ skynėsi kelią 
pro eismo spūstį. 

— Kartais pagalvoju, kad visas šitas prakeiktas miestas vie- 
ną dieną visai sustos. | 

— Iš tikrųjų, ir kartais taip nutinka, — tarė Šonas Dilonas, 
sėdėdamas priešais ant atlošiamosios sėdynės. 

Jis buvo neaukštas, ne daugiau kaip penkių su puse pė- 
dos, toks šviesiaplaukis, kad beveik visiškai baltas, pakankamai 
išvaizdus, su niekad nepranykstančia nuo veido šypsena, tarsi 
į pasaulį aplink save visada žiūrėtų su pašaipa. Vilkėjo lengvą, 
gerai pasiūtą vienaeilį mėlyną flanelinį kostiumą ir tamsiai mė- 
lynus šilkinius marškinius atverčiama apykakle. 

— Norėčiau priminti, Dilonai, kad turiu susitikti su Mi- 
nistru Pirmininku, todėl negaliu vėluoti. 

— Jis yra pakankamai atlaidus stuobrys, taigi supras tave 
teisingai, — nuramino Dilonas. 

Šalia Fergiusono sėdinti moteris dėvėjo gelsvai rusvą „Ar- 
mani kelnių kostiumą, o jos akiniai juodais raginiais rėmeliais 
nederėjo prie raudonų plaukų. Atrodė apie trisdešimties ir buvo 
pakankamai įspūdingos išvaizdos, kad jai būtų skirti vienas ar 

du žurnalo Vogue puslapiai. Iš tikrųjų tai buvo vyresnioji de- 
tektyvė inspektorė Hana Bernštein iš specialiojo Skotland Jardo 
padalinio, paskolinta Fergiusonui kaip jo asistentė. 

— Tu beviltiškas, Dilonai, — tarė ji. — Jokios pagarbos 
niekam, tikras airis. 

— Visai kaip lietus, mieloji, — atsakė jis. 

— Nešvaistyk jam laiko, — įsiterpė Fergiusonas, — bevil- 
tiškas atvejis. 

Daimleris buvo įleistas pro saugomus vartus Dauningo 
gatvės gale ir sustojo prie dešimtuoju numeriu pažymėtų durų. 

— Užtruksiu ne ilgiau kaip dvidešimt minučių, — tarė Fer- 
giusonas. 

— Ar tas senas šunsnukis Saimonas Karteris taip pat bus 
čia? — paklausė Dilonas. 

— Nėra kito būdo pasiaiškinti su slaptųjų tarnybų virši- 
ninko pavaduotoju, — paaiškino Fergiusonas. 

— Gerai, tik nepamiršk jiems pasakyti, kad, mano many- 
mu, jų parengtas amerikiečių Prezidento vizito apsaugos planas 
yra niekam tikęs. 

— Vargu ar verta, Dilonai. Pabandyk valdytis ir ramiai pa- 
lauk, kol aš grįšiu. 

Jis perkirto gatvę, budintis policininkas atidavė pagarbą, 
durys atsidarė, ir jis įžengė vidun. 

— Tikras džentelmenas. Imperija iš tiesų patikimose ran- 
kose. — Dilonas išsiėmė iš sidabrinio portsigaro cigaretę ir už- 
sirūkė. 

— Daugiau mes nebeturime imperijos, Dilonai, — tarė 
Hana. 

— Ar tikrai taip yra ir ar vyriausybė tai Žino? 

Ji papurtė galvą: 

— Tu beviltiškas, Dilonai, pražudysi save, jeigu ir toliau 
pliaukši tokius dalykus. 

— Iš tiesų, bet aš visada Žinojau, kad blogai baigsiu. 

Kai Fergiusonas pasirodė Ministro Pirmininko kabinete, 
ten jau sėdėjo Saimonas Karteris. Nedidukas žmogelis, pen- 
kiasdešimties su trupučiu, baltais kaip sniegas plaukais, kadaise 
buvęs istorijos profesorius. Niekada nedirbęs agentu, jis buvo 
vienas tų beveidžių žmonių, kurie kontroliavo britų saugumo 
sistemą. Karteris nemėgo Fergiusono, jau daugelį metų, ir pikti- 
nosi privilegijuota jo padėtimi, nes generolas buvo pavaldus tik 
Ministrui Pirmininkui. 

— Atsiprašau už pavėlavimą, premjere. 

Jis nepradėjo teisintis, ir Ministras Pirmininkas nusi- 
šypsojo: 

— Viskas gerai. — Jis pakėlė aplanką. — Tai slaptieji vir- 
šininko pavaduotojo planai, kuriuos jo žmonės parengė laukda- 
mi Prezidento vizito. Ar juos matėte? 

— Žinoma. 

— Aš iš tikrųjų labai norėčiau, kad šis vizitas Bendruo- 
menių Rūmuose penktadienio rytą praeitų sklandžiai. Užkan- 
džiai ir gaivieji gėrimai Terasoje pusę vienuoliktos. 

— Jokių problemų, premjere, — nuramino Karteris. — 
Vienintelė jo kelionės vieta, kuri nekelia jokių apsaugos proble- 
mų, yra Bendruomenių Rūmai. 

Jis pasisuko į generolą su jam įprasta arogantiška veido iš- 
raiška. 

— Ar jūs esate kitokios nuomonės, Fergiusonai? 

Fergiusonas buvo besirengiąs eiti, tačiau Karterio žvilgsnis 
jį supykdė. 

— Gerai, o ką galvojate jūs, generole? — paklausė Ministras 
Pirmininkas. 

— Iš pirmo žvilgsnio viskas atrodo puiku, tačiau, jei atvi- 
rai, premjere, Dilonas nelabai tuo tiki. Jis mano, kad Bendruo- 
menių Rūmų apsaugos tarnyba gana prasta. 

— Dilonas? — Karteris išpūtė akis. — Šitas prakeiktas 
niekšas! Tikrai nepritariu, premjere, kad generolas Fergiusonas 
ir toliau laikytų prie savęs buvusį IRA smogiką, vieną aršiausių 
kada nors Europoje veikusių teroristų. Tai gėdinga. 

— O aš savo ruožtu nepritariu jums, — atkirto Fergiuso- 
nas. — Vis dėlto Dilonas daug kuo pasitarnavo mūsų šaliai, kaip 
jums gerai žinoma, premjere, ne tik karališkajai šeimai. 

— Taip, neabejoju. — Ministras Pirmininkas suraukė kak- 
tą. — Tačiau reikia vengti asmeninio priešiškumo, ponai. Norė- 
čiau, — jis pasisuko į Karterį, — kad susitiktumėte su generolu 
ir Dilonu Bendruomenių Rūmuose ir išklausytumėte, ką jis nori 
pasakyti. 

Karteris sunkiai valdė pyktį: 

— Jeigu jūs to pageidaujate, premjere. 

— Taip, norėčiau. O dabar prašau man atleisti. Turiu Ka- 
bineto posėdį. 


Norintieji patekti į Bendruomenių Rūmus ir pamatyti Par- 
lamento narius stovėjo eilėje — ne tik turistai, bet ir eiliniai 
piliečiai rinkėjai. Fergiusonas, Dilonas ir Hana Bernštein laukė 
savo eilės, o Fergiusonas net šiek tiek nekantravo. 

— Didinga vieta, — tarė Dilonas. — Girdėjau, jie turi dvi- 
dešimt šešis restoranus ir barus, o už gėrimus ir maistą sumoka 
mokesčių mokėtojai. Puikus darbas būti Parlamento nariu. 

— Be to, jiems nereikia stovėti eilėje, kad patektų į šią pra- 
keiktą vietą, — jam pritarė Fergiusonas. 

Aukštaūgis policininkas seržantas, įdėmiai stebintis eilę, 
pamatė Haną ir beveik sustingo, paskui, įdėmiai ją nužvelgęs, 
žengė į priekį. 

— Vyresnioji inspektorė Bernštein. Malonu jus matyti, po- 
nia. Leiskite palydėti į vidų. Jūs tikriausiai manęs neprisimenate? 

— O, puikiai prisimenu. Seržantas Holas, ar ne? 

— Taip, ponia. Aš pirmas pasirodžiau įvykio vietoje, kai jūs 
nušovėte tą šunsnukį, kuris plėšė prekybos centrą. Jūs buvote 
pakeliui į JAV ambasadą. 

— Nedora praeitis tave pasivijo, — sumurmėjo Dilonas. 

— Tai mano kolega, ponas Dilonas, ir mano viršininkas, 
generolas Fergiusonas, — pristatė ji. 

Seržantas Holas kariškai pasitempė. 

— Leiskite man palydėti jus visus, generole. 

— Puiku, seržante. 

— Man malonu, sere. 

Jis pravedė juos pro sargybą, atidavė pagarbą ir patraukė 
per centrinį vestibiulį. 

— Kaip jums pasisekė, vyresnioji inspektore, — tarė Fer- 
giusonas. — Būtume stovėję šioje prakeiktoje eilėje amžinai. 

— Tikras pažeminimas, ar ne? — nusišaipė Dilonas. 


Jie ėjo koridoriais, kol galų gale atsidūrė Terasoje, iš kurios 
atsiveria vaizdas į Temzę, Vestminsterio tiltą kairėje ir krantinę 
priešingoje upės pusėje. Aukštų Viktorijos stiliaus žibintų eilė 
išilgai parapeto. Čia jau buvo susirinkusi minia svečių, kurie, 
kaip ir Parlamento nariai, mėgavosi gėrimais iš Terasos baro. 

Dilonas pašaukė pro šalį einantį padavėją: 

— Pusę butelio neišlaikyto „Krug“ šampano ir tris tau- 
res. — Jis nusišypsojo. — Mano sąskaita, generole. 

— Kaip kilniaširdiška, — tarė Fergiusonas. — Nors pri- 
siminus, kad jūs uždirbote šešis šimtus tūkstančių svarų iš to 
Maiklo Arauno reikalo devyniasdešimt pirmaisiais, Dilonai, ga- 
lima sakyti, jog galite sau tai leisti. 

— Teisybė, generole, teisybė. 

Dilonas persisvėrė per parapetą, pažvelgė žemyn į veržliai 
tekančios pro šalį Temzės vandenis ir tarė Hanai: 

— Ar pastebėjai, kad sintetinis kilimas, ant kurio stovime, 
yra žalias? 

— Taip. 

— Ar matai, kurioje vietoje spalva pasikeičia į raudoną? 
Ten baigiasi Lordų Rūmai. Matai, kaip tik toje vietoje pastoliai 
leidžiasi žemyn ir panyra į vandenį. 

— Matau. 

— Jūs britė, žinote, kaip anglai gerbia tradicijas. 

— Aš žydė, Dilonai, tu tai puikiai Žinai. 

— O taip, Žinau. Senelis rabinas, tėvas profesorius chirur- 
gas, o tu baigei Kembridžo universitetą ir tapai meno magistre. 
Ar gali būti tikresnis britas už tave? 

Tuo metu pasirodė Karteris ir skubiai prisiartino prie jų. 

— Gerai, Fergiusonai, prašau negaišint man laiko. Ką no- 
rėjai pasakyti? 

— Dilonai? — paklausė Fergiusonas. 

— Manau, kad jūsų apsauga skylėta, — tarė Dilonas Karte- 
riui. — Tiek žmonių, dvidešimt šeši restoranai ir barai, daugybė 
įėjimų ir išėjimų, pro kuriuos leidžiama eiti ne tik Parlamento 
nariams, bet ir personalui, ir darbuotojams. 

— Baik, kiekvienas turi specialų leidimą, visi yra patikrinti. 

— Bet šalia upė. 

— Upė? Kokia nesąmonė. Ji patvinusi, Dilonai, ir srovė 
mirtinai pavojinga. Tėkmės greitis ne mažiau kaip trys mazgai, 
o kartais penki. 

— Iš tikrųjų? Tada atsiprašau. 

— Manau, turėjai tai padaryti. — Karteris pasisuko į Fer- 
giusoną: — Ar galiu eiti? 

Fergiusonas pažvelgė į Diloną, ir airis nusišypsojo pavar- 
gusia šypsena: 

— Jūs-labai pasitikite savimi, pone Karteri. Generole, norė- 
čiau su šiuo žmogumi kirst lažybų. Aš atsirasiu Terasoje penk- 


139 


JACK HIGGINS 


tadienio rytą, kai Prezidentas ir Ministras Pirmininkas bus čia, 
ir tą padarysiu visiškai nelegaliai. Ponas Karteris gaus penkis 
šimtus svarų, jeigu aš pralaimėsiu, ir penkių svarų banknotą, 
jeigu man pasiseks. 

— Velniai rautų, bandyk! — rėžė Karteris ir ištiesė ran- 
ką Fergiusonui: — Sukirskite! — Paskui nusijuokė: — Tu tikras 
juokdarys, Dilonai. — Ir pasitraukė į šalį. 

— Ar žinai, ką darai, Dilonai? — primygtinai pasiteiravo 
Fergiusonas. 

Dilonas persisvėrė per parapetą ir pažvelgė į vandenį, sū- 
kuriuojantį penkiolika pėdų žemiau. 

— O taip, be abejo, ypač jeigu vyresnioji inspektorė gaus 
visą tikslią informaciją. 


Fergiusono patarėjai buvo įsikūrę Gynybos ministerijos 
trečiame aukšte, iš Raitosios Gvardijos aveniu pusės. Praėjus 
valandai, Dilonas su Hana Bernštein įžengė į jos kabinetą. 

Hana atsisėdo prie savo stalo: 

— Sakyk, ko tau reikia? 

— Geriausio Temzės upės žinovo. Kas tai galėtų būti? Gal 
kas nors iš Muitinės ir akcizo mokesčių tarnybos ar Upių poli- 
cijos? 

— Pabandysiu pasidomėti ir vienur, ir kitur, — tarė ji. 

— Gerai. O aš eisiu sutaisyti arbatos, kol tai darysi. 

Švilpaudamas jis išėjo į tarnybinį kambarį ir užsikaitė vir- 
dulį. Kai šis užvirė, užplikė arbatos, sudėjo ant padėklo puo- 
delius, pieno ąsotėlį ir grįžo atgal. Hana kalbėjo telefonu. 

— Dėkoju jums, inspektoriau. 

Ji padėjo ragelį ir vėl atsisėdo, o Dilonas įpylė arbatos. 

— Koks jūs šeimyniškas, — tarė. — Kalbėjausi su Upių 


policija, ir jie man pasakė, kas yra geriausi Temzės upės žino- 

vai. — Ji pasisuko į kompiuterį ir paspaudė klavišą. — Reikalai 
aiškėja, Dilonai. Ne upių policininkai, ne muitininkai, o Londo- 
no gangsteriai. 

Dilonas ėmė juoktis. 


Ekrane pasirodė informacija. 

— Haris Solteris, šešiasdešimt penkerių, nuteistas septyne- 
rius metus kalėti už banko apiplėšimą, kai buvo dvidešimties, 
nuo to laiko nebuvo įkalintas, — tarė Hana. — Bet žvilgtelėk į 
kriminalinės žvalgybos pranešimą. Nuomoja iškylų upe valtis, 
turi alinę „Tamsusis vyras“ Vopinge, mažmeninė apyvarta dau- 
giau nei vienas milijonas svarų. 

— Apsukrus tipas, — tarė Dilonas. 

— Kontrabandininkas, Dilonai, užsiimantis visais įmano- 
mais sukčiavimo ant upės būdais. Cigaretės, gėrimai, deimantai 
iš Olandijos. Viskas. 

— Nevisiškai taip, — pastebėjo Dilonas. — Žiūrėk, kas čia 
sakoma. Jokių reikalų su narkotikais, prostitucija, jokių striptizo 
klubų. — Jis vėl atsisėdo. — Čia matome senoviško sukirpimo 
gangsterį, jis greičiausiai iš tokių, kurie smerkia moterų akivaiz- 
doje besiplūstančius vyrus. 

-— Jis tik gangsteris, Dilonai, įtariamas kitų gangsterių Žu- 
dymu. 

— Ir kas čia bloga, jeigu jie palieka ramybėje civilius? Pa- 
žiūrėkime dar sykį į šią nuotrauką. 

Ji atsuko kadrą atgal, ir Dilonas ėmė įdėmiai tyrinėti mė- 
singą veidą. 

— Tai, ko ir tikėjausi. Pakankamai tikslus portretas. 

— Man jis atrodo panašus į Bilą Saiksą*, — tarė Hana. 


| 4 


Č. Dikenso romano „Oliveris Tvistas“ personažas, žiaurus nusikaltėlis. 

— Arjis turi bendrininkų? 

— Bilas Solteris, dvidešimt penkerių, jo giminaitis. — Ekra- 
ne pasirodė nauja informacija. — Šeši mėnesiai už užpuolimą, 
dar šeši už kitą užpuolimą, dvylika už muštynes viešoje vietoje. 

— Karštas vyrukas! 

— O šitie du — Džo Baksteris ir Semas Holas. Yra ir dau- 
giau į juos panašių, Dilonai. Labai nemaloni puokštė. 

— Kuri galėtų visiškai tikti mano sumanymui. 

— Išskyrus vieną dalyką. 

— Kokį? 

— Upių policija gavo pranešimą. Solteris ir jo gangsteriai 
šįvakar devintą valandą pajudės upe savo iškylų laiveliu „Upių 
karalienė“. Čia pasirodys ir danų laivas „Amsterdamas“. „Upių 
karalienė“ trumpam nuleis inkarą prie Harlio doko. Kai „Ams- 
terdamas“ plauks pro šalį, vienas iš jo stiuardų permes ryšulį 
nešlifuotų deimantų. Už du šimtus tūkstančių svarų. 

— Ir tuomet Upių policija ketina juos sučiupti? 

— Ne. Jie palauks, kol „Upių karalienė“ prisišvartuos Keib- 
lo prieplaukoje, šalia Solterio alinės „Tamsusis vyras“, Vopinge. 
Tuomet ir pričiups. 

— Kaip apmaudu. 

— Dar kuo nors galiu jums padėti? — paklausė Hana Bern- 
štein. 

— Tikrai ne. Jūs viską labai išsamiai paaiškinote. Dabar 
man reikėtų visa tai apmąstyti. 


Pusę devintos Dilonas laukė prie Harlio doko, sėdėdamas 
senoje, į akis nekrintančioje tojotoje, kurią buvo pasiskolinęs iš 
Gynybos ministerijos garažo. Jis dėvėjo juodą naro kostiumą, 
galvą dengė gobtuvas. Retkarčiais upe praplaukdavo venas kitas 
laivas, o jis sėdėjo prie vairo ir pro naktinius žiūronus stebėjo, 

kaip prisiartina ir nuleidžia inkarą „Upių karalienė“. Denyje kilo 
sujudimas, pasirodė du vyrai, o dar du buvo viršutinio denio 
vairinėje. 

Laukė, kol pasigirdo žemyn upe atplaukiančio laivo va- 
riklio gaudesys ir iš tamsos išniro „Amsterdamas, vidutinio 
dydžio krovininis laivas. Pro naktinius žiūronus gana aiškiai 
krito ant iškylų laivo tento. 

Krovininis laivas nuplaukė, o Dilonas tuo metu baigė tvir- 
tinti deguonies balioną prie naro kostiumo. Paskui pasiėmė 
plaukmenis, nuėjo iki doko galo ir juos užsitempė. Tada užsidė- 
jo kaukę, apžiojo kvėpavimo vamzdelį ir šoko į vandenį. 


Netrukus jis išniro ties laivo inkaru, nusimovė kostiumą, 
nusiėmė balioną, tada plaukmenis ir viską pririšo prie inka- 
ro grandinės. Akimirką luktelėjo, paskui pamažu, sieksnis po 
sieksnio, užsliuogė ja aukštyn. 

Pasiekęs inkaro grandinės angą borte, įlindo pro ją vidun, 
prigludo prie denio ir įsiklausė. Kai išgirdo juoką kabinoje, jis 
atsistojo, žengė prie liuko ir pažvelgė pro jį. 

Išvydo Solterį, jo giminaitį Bilą, Baksterį ir Holą. Solteris 
perpjovė išskleistą geltoną gelbėjimosi liemenę ir ištraukė į me- 
džiagą įvyniotą ryšulį. 

— Du šimtai tūkstančių svarų. 

Dilonas išsitraukė valterį su garso slopintuvu. Priėjęs prie 
durų luktelėjo, paskui staigiai jas pravėrė. 

— Telaimina jus Dievas. 

Stojo tyla, apie stalą susispietęs ketvertas sustingo kaip gy- 
vas paveikslas: Haris Solteris ir jo giminaitis sėdėjo, Baksteris su 
Holu stovėjo ir rankose laikė alaus bokalus. 

Pagaliau Solteris paklausė: 

— Kas čia per žaidimai? 

— Atrišk ryšulį. 

— Jei panorėsiu, pasiųsiu tave velniop. Gal nesi toks girtas, 
kad panaudotum šį daikčiuką. 

Dilonas nieko nelaukdamas iššovė ir sutrupino viskio stik- 
lą dešinėje Solterio rankoje. Paskui tą patį padarė alaus bokalui, 
kurį laikė Baksteris. Bilas Solteris šaižiai suriko, nes aštri šukė 
perrėžė jam dešinį skruostą. 

Vėl stojo tyla, ir Dilonas paklausė: 

— Dar? 

— Gerai, savo pasiekei, — tarė Solteris. — Ko nori? 

— Parodyk man deimantus. 

— Išvyniok, — paragino Bilas, ranka laikydamasis už 
skruosto, per kurį sruvo kraujas. 

— Ir kas toliau? — paklausė Solteris, bet ryšulį išvyniojo. 
Jame buvo paslėptas geltonas neperšlampamas maišelis su už- 
trauktuku. 

— Duokš jį šen, — įsakė Dilonas. 

Solteris padarė kaip lieptas — sviedė maišelį per stalą. Ta- 
sai nukrito prie Dilono kojų. Šis jį pakėlė ir paslėpė užantyje. 
Pusiau pasisukęs, ištraukė durų raktą. 

— Aš surasiu tave, — pagrasino Solteris. — Nė vienas taip 
pasielgęs su Hariu Solteriu neliks nenubaustas. 

— Girdėjau taip sakant Džeimsą Kegnį sename gangsterių 
filme, kurį praėjusią savaitę rodė naktiniame kino seanse per 
televiziją, — nusišaipė Dilonas. — Žinau, kad dabar taip neat- 
rodo, bet iš tikrųjų padariau tau paslaugą. Gal kada nors ir tu 
man padarysi. 

Jis smuko lauk ir užrakino duris. Holas su Baksteriu puolė 
iš paskos, tačiau buvo jau per vėlu, nes Dilonas spėjo pasukti 
spynoje raktą. Jis šoko per laivagalį į vandenį, atrišo savo de- 
guonies balioną, plaukmenis ir juos užsidėjo. Tada panėrė ir nu- 
plaukė atgal prie Harlio doko. 

Baksteris stovėjo „Upių karalienės“ kajutėje ant stalo ir 
bandė atidaryti liuką virš galvos. Kai pagaliau tai padarė, Haris 
Solteris ir Holas padėjo jam išlįsti. Po kelių akimirkų Baksteris 
atsidūrė anapus kajutės durų ir jas rakino. 

— Pažiūrėk, kas mano veidui, — paprašė Bilas dėdės. 

— Gyvensi. Tik nubrozdinta. Vairinės vaistinėlėje yra 
pleistro. 

— Ką darysime? — pasiteiravo Bilas. 

— Ieškosime, kas mus įskundė, — tarė Solteris. — Aišku, 
kad apie šį reikalą žino vos keletas žmonių. Vadinasi, kuo grei- 
čiau pakišiu tą niekšą po velėna, tuo greičiau rasiu mūsų drau- 
gužį. — Jis pasisuko į Baksterį ir Holą. — Pakelkite inkarą ir 
dingstame iš čia atgal į Vopingą. 


Dilonas nusitraukė naro kostiumą, apsivilko marškinius, 
užsimovė džinsus, užsimetė seną odinę striukę ir buvo pasiren- 
gęs vykti į Vopingą. Buvo pusė vienuoliktos, kai jis važiavo tuš- 
čiomis gatvėmis pro nenaudojamus sandėlius — o juk kadaise 
tai buvo vienas iš puikiausių pasaulio uostų. Galop jis perkirto 
kur kas judresnę miesto dalį, pervažiavo Londono Tauerį ir pa- 
siekė pagrindinę Vopingo gatvę. 

Pastatė tojotą šaligatvio pakrašty ir pėsčias patraukė į 
„Tamsųjį vyrą. Buvo beveik vienuolikta valanda, uždarymo 
metas. Noras išmesti vieną kitą burnelę buvo geras pretekstas 
pateisinti savo buvimą šioje vietoje, todėl nesislapstydamas 
nužingsniavo išilgai prieplaukos ir įėjo į alinę. Joje prie stalo 
marmuriniu stalviršiu sėdėjo dvi senyvos moterys ir gėrė por- 
terį, o baro gale alų gurkšnojantys trys vyrai buvo panašūs į 


jūrininkus, tačiau taip atrodė tik iš pirmo žvilgsnio. 

Iš pažiūros keturiasdešimtmetė barmenė šviesiais, atgal 
sušukuotais plaukais paklausė Dilono: 

— Ko pageidausite, saulele? 

Jis nusišypsojo sau būdinga žavia šypsena ir tarė: 

— Jeigu kalbame tiktai apie gėrimus, tebūnie bušmilsas. 

— Atleiskite, bet turėsite paskubėti išgerti, — įspėjo ji Di- 
loną, paduodama gėrimą. — Laikas uždaryti, antraip galiu pra- 
rasti licenciją, kai aplinkui zuja policininkai. 

— Nematau jokių policininkų. 

— Ana tas trejetas baro gale. Jie tokie pat jūrininkai kaip 
mano subinė. 

— Ir ką jie čia veikia? 

— Dievas žino. 

— Tada aš dingstu. — Dilonas mauktelėjo savo bušmil- 
są. — Ir tariu jums labanakt. 

Dvi senyvos moterys taip pat pakilo eiti, ir Dilonas nusekė 
paskui jas išilgai prieplaukos, žinodamas, kad policijos minive- 
nas stovi kieme iš kairės, o kitas jų automobilis — anapus kelio. 

„Tai šiek tiek krinta į akis, — galvojo eidamas pagrin- 
dinės Vopingo gatvės link ir grįždamas atgal. Pagaliau rado, 
ko ieškojo — dar vieną nenaudojamą sandėlį. Atsargiai užlipo 
laiptais į antrą aukštą ir pasislėpė ant vienos iš senų prekinių 
platformų po gerve. Išsitraukęs naktinius žiūronus, susirado 
pro juos „Upių karalienę“. 


Kai „Upių karalienė“ prisišvartavo doke, užvirė tikras 
pragaras. Į prieplauką įvažiavo policijos minivenas ir auto- 
mobilis, kurį Dilonas pastebėjo jau anksčiau, tuo pat metu du 
Upių policijos patrulio laivai pajudėjo iš priedangos, kur slė- 
pėsi laukdami, ir bemat atsidūrė šalia „Upių karalienės“. Kai 
uniformuoti policininkai perlipo per turėklus, jie rado Holą 

ir Baksterį berišančius lyną. Solteris ir Bilas išėjo iš salono ir 
prieplaukoje pamatė pustuzinį policininkų. Nuo jų atsiskyrė ir 
žengė į priekį aukštas penkiasdešimtmetis vyras inspektoriaus 
uniforma. 

— Ar tai ne policijos inspektorius Braunas, mūsų senas 
draugas, Bilai? — paklausė Solteris. — Kaip gyvuojate, Toni? 

— Turiu leidimą patikrinti laivą, Hari, — Braunas nusišyp- 
sojo ir lydimas kitų pareigūnų nusileido žemyn. 

— Ką tai reiškia? — paklausė Solteris. 

— Gerai, Hari, aš žinau, kad aludėje nieko nerastume. Esi 
pernelyg apsukrus, bet mes vis tiek tave pričiupsime. Turiu 
pagrindą manyti, kad šiuo laivu nelegaliai gabeni deimantus, 
kurių vertė — du šimtai tūkstančių svarų. Labai kvaila, Hari, 
paslysti po šitiekos ramių metų. 

Braunas pasisuko į šalia stovintį seržantą ir įsakė: 

— Perskaityk jam viską apie jo teises ir pradėkite tikrinti. 

— Deimantai „Upių karalienėje“, — garsiai nusikvatojo 
Solteris. — Toni, sūnau, tu tikrai pasirinkai netinkamą laiką. 


Buvo beveik pirma valanda nakties, kai jie baigė. Solteris 
su savo komanda sėdėjo prie stalo ir lošė kortomis. Pas juos 
įžengė policijos inspektorius. 

— Žodelį, Hari, — pakvietė jis. 

Policininkai baigė darbą nieko neradę ir jau sėdo į mini- 
veną. Du patrulių laivai užvedė variklius ir nuplaukė šalin. Lijo. 
Solteris su Braunu stovėjo po denio tentu. 

— Tai ką pešėte? — paklausė Solteris. 

— Hari, nežinau, kas šiąnakt nutiko, bet tai labiausiai neį- 
tikimas įvykis mano gyvenime. 

— Kad ir kas buvo jūsų šnipas, tikiuosi, tam niekšui nesu- 
mokėsite. 

Braunas papurtė galvą: 

— Sensti, Hari, esi per senas sėdėti dešimt metų Parkhers- 
to kalėjime. Pagalvok apie tai. 

— Pagalvosiu, Toni. 

Braunas išlipo iš laivo ant prieplaukos ir atsisukęs tarė: 

— Mes labai seniai pažįstame vienas kitą, Hari, todėl pada- 
rysiu tau malonę. Ateityje būsiu rūpestingesnis, kai reikalai vėl 
panašiai pasisuks. 

Jis atsisėdo į policijos automobilį už savo vairuotojo, ir jie 
nuvažiavo. 

— Jėzau, — neišlaikė Bilas. — Mes galėjome ilgam sėsti į 
cypę. Gal jiems pranešė tas šunsnukis, pagrobęs iš mūsų bran- 
gakmenius? Tačiau tai, ką jis padarė, mums buvo tikras išsigel- 
bėjimas. 

— Tai tiesa, labai laimingas sutapimas, — tarė Solteris. — 
O dabar verčiau eikim į alinę išgerti. 


Dilonas palaukė, kol viskas nurimo, tada seno sandėlio 
laiptais grįžo atgal ir pasuko į alinę. Joje degė šviesa, ir kai jis 
pažvelgė į vidų, pamatė Solterį, sėdintį ant kėdės baro gale. Bilas, 
užklijuotu ant veido pleistru, su Baksteriu ir Holu gėrė alų prie 
vieno iš stalų. Dilonas pasuko siauru šoniniu praėjimu už pasta- 
to ir žvilgtelėjo į virtuvę. Barmenė gėrė arbatą ir skaitė laikraštį. 

Kai pravėrė virtuvės duris, ji išsigandusi pakėlė galvą. 

— O Dieve, kas jūs? 

— Senas Hario draugas. Jeigu jis pakankamai sumanus, tu- 
rėtų manęs laukti. Aš eisiu tiesiai į barą. 


Haris Solteris gurkšnojo savo škotiškąjį viskį ir iš tikrųjų 
kažko laukė, žiūrėdamas į savo atspindį sename Viktorijos laikų 

veidrodyje už baro. Lengvas skersvėjo gūsis palietė jo skruos- 
tą — be garso atsidarė durys, paskui per barą čiūžtelėjo ir susto- 
jo tiesiai priešais jį geltonas neperšlampamas krepšys. 

— Štai kur jūs, — tarė Dilonas. 

Kiti trys nutilo, o Solteris viena ranka pakėlė krepšį ir 
pasisuko į Diloną baro gale. Atvykėlis vilkėjo senu jūreivišku 
apsiaustu. Jis išsitraukė cigaretę, užsidegė ją, ir Solteris, sukčius 
nuo pat penkiolikos metų amžiaus, suprato įklimpęs į bėdą. 

— Ką siūlai, sūnau? — paklausė Solteris. 

— Tai jis, — sušuko Bilas. — Prakeiktas suknistas niekšas! 

— Liaukis, Bilai, — paliepė jam Solteris. 

— Po to, ką jis padarė? Pažiūrėk į mano sukruvintą veidą. 

Bilas čiupo priešais jį stovėjusį butelį, sutrupino jį į stalo 
kraštą ir atstatęs nudaužtą kaklelį puolė Diloną. Šis staigiai pa- 
sisuko, sugriebė užpuolikui už riešo ir prispaudė jo ranką prie 
baro taip, kad Bilas suriaumojo iš skausmo, atgniaužė pirštus 
ir paleido duženas. Dilonas prilenkė jo veidą prie baro ir taip 
laikė, nepaleisdamas kietai užlaužtos rankos. 

— Viešpatie, pone Solteri, jis niekada nepasimoko, tas jūsų 
giminaitis. 

— Nebuk kvailas, Bilai, — tarė Solteris. — Jeigu jis nebūtų 
iš mūsų pagrobęs tų akmenėlių, kai plaukėme žemyn upe, bū- 
tume atsidūrę Tauerio policijos skyriaus areštinėje ir pasodinti 
mažų mažiausia dešimčiai metų. Aš tik norėčiau žinoti, kodėl 
jis taip padarė. — Solteris nusišypsojo Dilonui: — Koks tavo 
vardas, mano sūnau? 

— Dilonas. Šonas Dilonas. 

Solteris pasitraukė už baro. Dilonas paleido Bilą. Šis atsi- 
tiesė, pasitrynė ranką ir paniuręs nuėjo atsisėsti prie Baksterio 
ir Holo. 

— Tu ne faras, juos užuodžiu per mylią, — tarė Solteris. 

— Apsaugok, Viešpatie, — atsakė Dilonas. — Per gyveni- 

mą tie niekšai man yra pridarę pakankamai rūpesčių. Aš dirbu 
vienai slaptai vyriausybės struktūrai, apie kurios egzistavimą 
daugelis nėra net girdėję. 

Solteris ilgai žiūrėjo į jį, kol galų gale paklausė: 

— Ko norėtum? 

— „Bushmills“ viskio, jei neturi „Krug“ šampano. 

Solteris garsiai nusijuokė: 

— Tu man patinki, iš tikrųjų patinki. Bušmilso galiu tuojau 
pat, o šampano parūpinsiu kitam kartui. 

Jis paėmė nuo lentynos butelį ir negailėdamas įpylė. 

— Tai ko nori? 

— Būk sveikas, — palinkėjo Dilonas. — Reikalas štai koks. 
Man reikėjo susirasti gerą Temzės žinovą, ir kai panaršiau po 
policijos kompiuterį paaiškėjo, kad toksai esi tu. Bėda ta, jog tuo 
pat metu sužinojau ir kitą dalyką: vos tik suradęs tave, bet kurią 
akimirką galiu ir prarasti. Vienas svarbus specialiojo padalinio 
asmuo sužinojo, kad Upių policija rengiasi tave supakuoti. 

— Kaip nemalonu, — tarė Solteris. 

— Tada nusprendžiau ko nors imtis, — Dilonas nusišypso- 
jo. — Visa kita tu Žinai. 

Solteris įpylė jam dar viskio. 

— Tau ko nors iš manęs reikia, ar ne? Kažko panašaus į 
atlygį? 

— Jūsų ekspertizės, pone Solteri, jūsų Žinių apie upę. 

— Kam? 

— Kaip galite perskaityti laikraščiuose, Bendruomenių 
Rūmų Terasoje penktadienio rytą susitinka Jungtinių Amerikos 
Valstijų Prezidentas ir Ministras Pirmininkas. 

— Tai kas? 

— Manau, jų apsauga nepatikima, ir norėčiau tai įrodyti. 
Taip pat norėčiau, kad kažkuriuo metu po pusiaunakčio, penk- 
tadienio naktį, padėtum man nuplaukti į Terasą. Pasislėpsiu vie- 

noje iš tarnybinių patalpų už baro ir tinkamu momentu pada- 
rysiu jiems siurprizą. 

— Turėtum būti pašėlęs beprotis. O gal tu lunatikas ar kas 
nors panašaus? 

— Tai nieko nauja. 

Solteris pasisuko į savo bendrus. 

— Arjūs girdėjote? Turime čia visišką beprotį. — Jis vėl at- 
sigręžė į Diloną. — Bet tu man patinki. Gali mane vadinti Hariu. 

— Puiku. Ar įpilsi dar bušmilso? 

— Galiu ir geresnio, daug geresnio. — Solteris pravėrė šal- 
dytuvą baro gale, ištraukė butelį ir atkimšo. — „Krug“ šampa- 
nas, mano sūnau. Kaip tau tai patinka? 


itą dieną, ketvirtadienį, beveik prieš pat vidurdienį, Dilo- 
Ki. įžengė į Hanos Bernštein biurą trečiame Gynybos mi- 
nisterijos aukšte. 

— Viešpatie, Dilonai, kaip tau atrodo, kiek dabar valandų? 
Jis jau teiravosi tavęs. 

— Naktis buvo labai sunki, miela mergaite. Iš tikrųjų tik 
užsukau paprašyti tavęs pavalgyti su manimi priešpiečius. 

— Gal visai išprotėjai. — Ji paspaudė vidaus ryšio mygtuką 
ir tarė: — Jis Čia, generole. 

— Siųsk jį pas mane. Ir jūs, vyresnioji inspektore, ateikit, — 
kiek patylėjęs pridūrė. 

Ji ėjo pirma ir atidarė Dilonui duris. Šis žengė link popie- 
riais apkrauto stalo, už kurio sėdėjo Fergiusonas ir nekeldamas 
galvos dirbo toliau. 

— Telaimina Dievas jūsų darbą, — tarė Dilonas ir laukė 
toliau. 

Fergiusonas nekreipė į jį dėmesio, ir tai airį prajuokino. 

— Viešpats maloningas, Jis saugo tave — toks turėtų būti 
atsakymas į šį pasveikinimą, generole. 

Fergiusonas atsilošė. 

— Aš puikiai Žinau, kad vaikystėje buvai įstojęs į Karališ- 
kosios akademijos dramos skyrių, Dilonai. Taip pat gerai Žinau, 
kad esi vaidinęs Nacionaliniame teatre. 

— Lingstrandą dramoje „Moteris iš jūros“. Tai buvo Ibse- 
nas, — priminė jam Dilonas. 

— Prieš tai, kol nusprendei vaidinti IRA gatvės teatre. Ka- 
dangi mano amžinatilsį motina buvo airė, aš stengiuosi kaip 
įmanydamas tave suprasti, bet tavo nuolatinis sceninis airio 
vaidmuo atrodo apgailėtinai. 

— Tesaugo mus Dievas, jūsų prakilnybe, bet aš stengsiuosi 
pasitaisyti! 
tų kvailų lažybų su Karteriu. Pats žinai, kaip žvalgybai užkliūva 
net mūsų buvimas. Jie neįsivaizduoja nieko malonesnio, kaip 
pastatyti mane į kvailio vietą Ministro Pirmininko akyse. 

— Kaip galėčiau nežinoti? — tarė Dilonas. — Todėl ir pa- 
maniau, kad verčiau Karterį pastatyti į kvailio vietą. 

Fergiusonas susiraukė. 

— Tau tikrai atrodo, kad sugebėtum? 

— Žinoma. 

Generolas vėl susiraukė. 

— Kur buvai? Jau beveik vidurdienis. 

— Naktis buvo sunki, galima sakyti, bandžiau prasiskinti 
kelią. 

— Papasakok. 

— Nemanau, kad jums derėtų tai žinoti, — tarė Dilonas. — 
Bet vieną dalyką pažadu: kitą sykį mes susitiksime rytoj pusę 
vienuoliktos Terasoje kartu su Jungtinių Amerikos Valstijų 
Prezidentu ir Ministru Pirmininku. 

Fergiusonas atsilošė ir akimis įsisiurbė į jį. 

— Viešpatie, Šonai, tu iš tikrųjų manai, kad galėtum tai 
padaryti? 

— Esu tikras, kad galėčiau, generole. 

— Gal vis dėlto paaiškintum — kaip? 

— Veiksmai tokie neteisėti, kad jums geriau nežinoti. Aš 
viską aptarsiu su šia žavia moterimi, jeigu ji sutiks pavalgyti su 
manimi priešpiečius. 


153 


JACK HIGGINS 


Pats to nenorėdamas Fergiusonas nusikvatojo: 

— O, darbuokis toliau, nenaudėli. Dink iš čia, tačiau jei tai 
man kainuos penkis šimtus svarų, jie bus išskaičiuoti iš tavo 
atlyginimo. 

Kai jiedu grįžo į Hanos biurą, ji paklausė: 

— Tu įsitikinęs, kad galėtų pasisekti? 

— Nieko nėra neįmanoma didžiajam Dilonui. Ne veltui 
šlovės dienomis Alsteryje britų žvalgyba vadino mane burti- 
ninku. Jiems niekada nepavyko manęs sučiupti, tik tau, Hana, 
vienąsyk nusišypsojo laimė. Ar kada nors esu tau pasakojęs apie 
laikus, kai persirengdavau moterimi? 

— Nenoriu to žinoti, Dilonai, nes jeigu sužinosiu, būsiu 
priversta aiškintis, kiek žmonių esi nužudęs. 

— Tai buvo karas, Hana, štai kodėl tą dariau. Bet tai jau 
praeitis, o dabar — kas kita. Pasiimk apsiaustą ir eime. Ar teisin- 
gai Žinau, kad žydams nevalia valgyti jokių jūros gėrybių, tačiau 
galima rūkytą lašišą? 

— Žinoma. Kodėl klausi? 

— Puiku. „Krug“ šampanas, kiaušinienė, rūkyta lašiša — 
geriausia, kas yra šiame mieste. 

— O kur? 

Jis ištiesė jai apsiaustą: 

— Jėzau, mergaite, ar gali liautis visko klausinėjusi? 


Jis nusivedė Haną į muzikos barą „Dorčesterio“ viešbutyje, 
patį geriausią Londone, su didingomis veidrodinėmis lubomis. 
Čia juos pasitiko senas draugas administratorius ir nuvedė į 
kabiną. Dilonas kaip paprastai abiem užsakė „Krug“ šampano, 
kiaušinienės, rūkytos lašišos ir saldumynų. 

— Viešpatie, bet tu gerai gyveni, Dilonai, — nusistebėjo 
ji. — Dėvi „Armani“ eilutę ir gali sau leisti taip išlaidauti. 

— Aš tik bandau išleisti dalį tų šešių šimtų tūkstančių sva- 
rų, kuriuos gavau iš Maiklo Arauno už tai, kad per Persijos įlan- 
kos karą sutrukdžiau susprogdinti Pirmininką su visu jo mi- 
nistrų kabinetu, posėdžiavusiu dešimtajame Dauningo gatvės 
numeryje. 

— Tau nieko nėra švento? Visiškai nieko? 

— Kam apsimetinėti? Toks buvau anksčiau ir toks esu da- 
bar. Tas pas žmogus, mylima mano Hana, kuris kadaise visiškai 
tave tenkino. 

Padavėjas atnešė šampaną, atkimšo ir išpilstė. Dilonas pa- 
kėlė taurę į jos sveikatą: 

— Už gražiausią Londono policininkę. 

— Toks meilikavimas tau nieko neduos. O dabar papasa- 
kok, kas čia dedasi. 


Kai Dilonas baigė pasakoti, ji žvelgė į jį su siaubu. 

— Tu pasinaudojai manimi, tu pasinaudojai policijos 
žvalgybos duomenimis tam, kad paleistum liūdnai pagarsėjusį 
gangsterį ir jo sėbrus nuo kabliuko? 

— Jis nėra toks blogas. — Dilonas įpylė dar truputį šampa- 
no. — Be to, jis man reikalingas. 

— Kaip galėjai taip pasielgti? 

— Pradėkim nuo to, Hana, kad ir Fergiusonas nesiskaito su 
priemonėmis. Ką manai apie tą išperą lietuvį Platofą, su kuriuo 
turėjom reikalų aną mėnesį? Jei kada nors koks nors žmogus 
nusipelnė būti nušautas, tai šitas labiausiai, bet jis buvo nau- 
dingesnis už bet ką, tad Fergiusonas susitarė su juo ir, kiek aš 
pamenu, tu buvai tarpininkė. 

Hana pažvelgė į jį. 

— Velniai tave griebtų, Dilonai. 

— Iš tikrųjų, bet tu atrodai žavingai, kai pyksti. 

Tuo metu prisiartino padavėjas su jų užsakytu valgiu. 

— Būk gera mergaitė ir valgyk. 

— Dilonai, tu esi tikras kiaulė. 

— O tu puiki žydė mergaitė, kuri, užuot šaudžiusi žmones 
ir talkinusi Skotland Jardui, galėtų turėti vaikų ir paversti savo 
vyro gyvenimą pasigailėtinu. 

Ji nenoromis nusijuokė. 

— Tai labai miela. Gal papasakotum, kaip ketini tai pada- 
ryti? 

— Upe. Aš atplauksiu ten. 

— Bet prasidėjus potvyniui srovė toje vietoje gali būti be- 
protiška. Tai savižudybė, Dilonai. Tu neturėtum to daryti. 

— Taip, tu teisi. Štai kodėl Terasa yra silpnoji apsaugos sis- 
temos vieta. 

— Bet kaip gali tikėtis išsisukti nenubaustas? 

— Sunku, bet nėra neįmanoma. 

Ir jis paaiškino. 


„Upių karalienė“ vis dar stovėjo prisišvartavusi Keiblo 
prieplaukoje, kai vienuoliktą valandą vakaro Dilonas vėl sėdo 
į tojotą. 

Alinė buvo beužsidaranti, o jis sėdėjo ir stebėjo, kaip ją pa- 
lieka paskutiniai lankytojai ir nutolsta Vopingo centrine gatve. 
Barmenė stovėjo prie durų ir kažką kalbėjo Bilui. Paskui uždarė 
duris, o jis pasuko prie laivo. 

Dilonas išlipo iš tojotos. 

— Tu geras vyras, Bilai, ar galėtum man padėti? 

Bilas pažvelgė į jį kupina nuostabos veido išraiška. 

— Esi pamišėlis, ar tai žinai? Galvoju, ką man sakė dėdė. 
Pamišėlis. Dėl vienos priežasties tu niekados nepateksi į Terasą. 
Šitoje vietoje srovė tikrai žudanti. 

— Jei negrįšiu, galėsi parduoti mano tojotą. Duok dešinę. — 
Dilonas ištiesė jam ranką, ir Bilas instinktyviai ją pakratė. — Te- 
būnie pamišėlis. O dabar pažiūrėkim, ką mes čia turime. — Ir jis 
pravėrė užpakalines automobilio dureles. 


Stebint Hariui Solteriui ir kitiems trims, Dilonas išdėliojo 
salone savo reikmenis: neperšlampamą nailoninį nardymo kos- 
tiumą su gobtuvu, nailonines kojines ir pirštines. 

— Tu rengiesi visą šitą sumautą turtą panaudoti? — pa- 
klausė Solteris. — Vanduo šiąnakt nežmoniškai šaltas. 

— Nieko kito nė nesitikėjau. 

Dilonas pasidėjo plaukmenis ir pritvirtino deguonies ba- 
lioną, kurį buvo nuėmęs pripildyti. Patikrino jo diržus, tada 
prasegė krepšį ir išsitraukė halogeninę lempą bei neperšlam- 
pamą rankinę. 

— Šitos lempos tau neprisireiks, — tarė Solteris. — Aš 
nuolat praplaukiu pro Terasą ankstyvą rytmetį, ir ten visuomet 
būna palikta eilė žibančių Viktorijos šviestuvų. Net jeigu ten pa- 
teksi, Dilonai, vis tiek nesugebėsi to padaryti. Ten nuolat budi 
sargybiniai. Vos tik šmėstelėsi, ir jie tave sučiups. 

— Gerai, aš žinau tai, — Dilonas prasegė neperšlampamą 
kapšiuką ir patikrino jo turinį. 

— Kas čia? 

— Visrakčiai. Privalau patekti į vieną iš baro podėlių, kaip 
jau sakiau, ir ten pratūnoti likusią nakties dalį. 

Solteris papurtė galvą: 

— Ir tu moki tokiais daikčiukais naudotis? Aš jau imu abe- 
joti, ar tikrai neketini nužudyti Ministro Pirmininko? 

— Niekam tikusi mintis. 


w-- so) 


— Ką dar ten turi? — paklausė Solteris. 

— Balti marškiniai, peteliškė, puikus baltas švarkas, juo- 
dos laisvos kelnės ir batai, — nusišypsojo Dilonas. — Spėju, kad 
man gali tekti pabūti kelneriu. 

Jis vėl užsegė krepšį, o Bilas kone parvirto iš juoko: 

— Dilonai, tu man patinki, iš tikrųjų. Esi beprotis, juk ne- 
gali to išmanyti, kaip ir aš. 

— Tai vertinu kaip komplimentą. — Dilonas atsistojo ir 
pažvelgė į savo reikmenis. — Vadinasi, pradedam. — Jis pasisu- 
ko į Harį. — Aš tavo rankose, Hari. 

— Puiku, sūnau, eikime prie reikalo. 


- 


Ant stalo gulėjo stambaus mastelio žemėlapis, ir jie susi- 
spietė aplinkui. 

— Plauksime štai čia. Bendruomenių Rūmai, krantinė- 
je priešais, o čia — Vestminsterio tiltas. Įspėju tave, dabar pats 
blogiausias metų laikas. Labai aukšta potvynio banga. Krovinys 
iškraunamas trečią valandą ryto, ir tam, kad tave nuplukdyčiau, 
reikia sulaukti atoslūgio pradžios. Tada galėčiau leistis žemyn, 
tačiau judėti nenormaliu greičiu. Plaukti po gerus penkis maz- 
gus per valandą. Galbūt turėtum apie tai pagalvoti. 

— Būtinai, — atsakė Dilonas. 

— Žmogus plaukdamas negali tokiai srovei pasipriešinti. Ji 
per daug stipri. Bet jeigu kabėsi laivagalyje, kai aš prisiartinsiu, 
ir jei paleisiu tave tinkamu momentu, galbūt ir turėsi šansą. 

— Puiku, — tarė Dilonas. — Tai man tinka. 

— Beprotis, — papurtė galvą Solteris. — Beprotis. 
nio ir atsistojęs po tentu žvelgė į lietų. Solteris atsekė iš paskos. 

— Myliu šitą seną upę. — Haris persisvėrė per turėklą. — 
Nuo pat vaikystės buvau tikra vandens žiurkė. Mano tėvas pa- 
bėgo, o motina šiek tiek dirbo valytoja, kad palaikytų gyvastį. 
Išbandžiau viską, kas tik įmanoma — cigaretes, gėrimus — viską. 

— Nuo to viskas ir prasidėjo? 

— Niekada nesiverčiau prekyba narkotikais, moterimis, 
nes tai nešvarūs dalykai. Nors ir buvau tikras šunsnukis. Pasitai- 
kė, netgi žudžiau, bet tiktai keletą padugnių, tokių, kurie ketino 
pribaigti mane. 

— Suprantu. 

— O tų? 

— O, aš kariavau su visu pasauliu daugiau nei dvidešimt 
metų. 

— Vadinasi, iš tikrųjų darei tai, ką aš manau? Juk darei? 

— Daugiau tuo neužsiimu, Hari, — tarė Dilonas. — Kaip 
jau sakiau, dirbau gan slaptuose saugumo tarnybų padaliniuose. 
Tuo ir užbaikime. 

— Gerai, mano sūnau, — nusišiepė Solteris, — bet turint 
omenyje, kas tavęs laukia, būtina pasistiprinti. Dabar keliausim 
į Vopingo centrinę gatvę — ten pardavinėjama geriausia Lon- 
done žuvis su skrudintomis bulvytėmis. 


Kaip tik prieš trečią „Upių karalienė“ praplaukė po Vest- 
minsterio tiltu ir kovodama su potvyniu apsisuko. Denio žibin- 
tai buvo išjungti, tik vairinėje degė blausi šviesa. Dilono reikme- 
nys buvo išdėlioti laivagalyje, o Solteris stovėjo šalimais. 

— Kas toliau? — paklausė Dilonas. 

— Kai matysiu, kad momentas tinkamas, duosiu ženklą 
Bilui per radiją, ir kai jis šūktels tau, šok. Jeigu pataikysi tiks- 
liai, srovė nuplukdys tave tiesiai prieš Terasą. Jeigu nepataikysi, 
tepadeda tau Dievas. 

— Ačiū, Hari, — nusišypsojo Dilonas. — Tu esi tikra pra- 
garo dvasia. 

— Pasiruošk, nelemtas lunatike, — tarė Solteris ir apsisu- 


kęs nuėjo. 

Dilonas atsigręžė į Holą su Baksteriu, kurie stovėjo ir laukė. 
— Viskas gerai, vaikinai, tęskime, ką pradėję. 


Po dešimties minučių jis jau kybojo ant lyno, pririšto prie 
laivagalio turėklo, du savo krepšius su reikmenimis pritvirtinęs 
prie diržo, ir žinojo, kad Bilas stovi pasilenkęs per turėklus tie- 
siai priešais jį. Jie buvo šešėlyje, vanduo smarkiai sūkuriavo, ir 
Dilonas jautė, kokia nirtulinga srovė. Kai Bilas pasilenkęs šūk- 
telėjo, jis paleido lyną. 

Iš pradžių paniro per penkias ar šešias pėdas, srovė buvo 
neapsakomai stipri. Ji čiupo tartum galinga ranka ir negailes- 
tingai suspaudė saujoje. Kai vanduo jį švystelėjo į paviršių, pa- 
matė, kaip „Upių karalienė“ dingsta tamsoje, o Terasoje šviečia 
Viktorijos stiliaus žibintai. Tuomet jis vėl paniro. Po akimirkos 
išnėrė priešais puošnų atvirą akmeninį terasos kraštą, skendintį 
pastoliuose, panyrančiuose į vandenį prie Lordų Rūmų ir Par- 
lamento pastato ribos. 

Įsitvėręs kybojo čia gana ilgai, po to atsegė savo naro kos- 
tiumą, deguonies balioną ir įmetė juos į vandenį, kad nuneštų 
srovė. Tą patį padarė su plaukmenimis, kauke, luktelėjo ir ėmė 
kopti aukštyn. Persirito per turėklus, terrpdamas du reikmenų 
krepšius, ir pasislėpė šešėlyje. 

Terasos gale atsidarė durys ir pasirodė apsaugos darbuoto- 
jas. Jis paėjo į priekį, atsistojo prie turėklų ir užsidegė cigaretę. 
Drėgname ore pasklido aštrus dūmų kvapas. Penketą kankina- 
mų minučių Dilonas laukė, kol apsaugininkas pagaliau įmetė 
nuorūką į upę ir grįžo vidun. 

Dilonas atsegė krepšių diržus, naro kostiumo užtrauktuką 
ir stovėjo čia apsinuoginęs, vien su glaudėmis. Tada sviedė kos- 
tiumą į upę, pakėlė krepšį su reikmenimis ir nusėlino į tera- 
sos baro pakraštį, kur buvo sandėliukai. Iš mažojo krepšelio su 

įrankiais ištraukė halogeninę lempą ir prasegė rankinę su vis- 
rakčiais. Tada užsidegė lempą ir ėmėsi darbo. Tai truko mažiau 
nei penkias minutes, ir durys pasidavė. 

Skubiai apsižvalgė. Čia buvo prikrauta rankšluosčių ir stal- 
tiesių, kartoninių dėžučių su vyno taurėmis. Kitame patalpos 
gale už durų rado du tualetus ir praustuvę. Iš didesniojo krepšio 
išsitraukė drabužius ir rankšluostį. Rūpestingai nusišluostė, nu- 
simovė glaudes ir apsirengė padavėjo drabužiais. 

Pažvelgė į rankinį laikrodį. Be penkiolikos keturios. Kol 
Terasos personalas pradės darbą, buvo aišku, kad turės čia pras- 
tumti keturias penkias valandas. Podėlyje stovėjo didoka spinta 
su įvairiausių lininių gaminių atsargomis. Duryse nebuvo jokio 
rakto. Užsitrenkė jas iš vidaus ir iš sukrautų rankšluosčių įsiren- 
gė šiokį tokį guolį. Jautėsi labai pakiliai. 

„Haris bus patenkintas“, — pamanė ir beveik tuojau pat 
užmigo. 


Pabudo krūptelėjęs nuo durų rankenos klebenimo. Žvilg- 
telėjo į laikrodį ir pamatė, kad jau beveik devinta valanda. Išgir- 
do šaukiant: 

— Prakeiktos durys užsitrenkė. Eisiu pažiūrėti, gal rasiu 
raktą. 

Žingsniai nutolo, laukujės durys atsidarė ir vėl užsidarė. 
Nieko nelaukdamas Dilonas nėrė į vieną iš tualeto kabinų ir 
užsirakino. Netrukus išgirdo, kaip vėl atsidaro laukujės durys ir 
kažkas įeina. Jie buvo dviese, nes išgirdo vyrišką balsą: 

— Še, imk staltieses ir paskubėk. 

— Gerai, pone Smitai, — atsakė moteris. 

Durys trinktelėjo, ir vyriškis švilpaudamas ėmė sukinėtis 
netoliese. Paskui jis įžengė į gretimą tualeto kabiną, atsisėdo ir 
užsirūkė. Dilonas nuleido vandenį ir išėjo lauk. Baltas vyriškio 

švarkas kabėjo ant vagio šalia kriauklės, ant jo atlapo buvo pri- 
segta identifikacinė kortelė. Dilonas ją nusegė ir pritvirtino prie 
savo švarko taip, kad iš po atlapo matytųsi tik jos pusė. 

Kai išėjo į Terasą, čia viskas virte virė tarsi scenoje — prie 
barų dirbo barmenai, o padavėjai dengė stalus. Dilonas pasiėmė 
nuo stalo servetėlę, permetė ją per ranką, pasičiupo padėklą ir 
nusekė paskui du apsaugos darbuotojus iki pat laiptų. 


Visą valandą jis šitaip sukinėjosi, vis užeidamas į Parla- 
mento restoranus — ne tik Bendruomenių, bet ir Lordų Rū- 
muose, nė minutę nesustodamas, laikydamas paruoštą padėklą. 
Nė karto niekam nekilo jokio įtarimo ir nė karto niekas jo ne- 
sustabdė. Vienas Dievas žino, ką Fergiusonas dabar turės daryti. 
Kai dėl Karterio... 

Buvo jau po dešimtos, kai jis vėl pasuko atgal į Terasą. Čia 
buvo pats sambrūzdis. Dilonas įžengė paskui sargybinius ir stab- 
telėjo. Žilaplaukis žmogus juodu švarku ir dryžuotomis kelnė- 
mis įsakinėjo padavėjams tai čia, tai ten, nurodinėjo, ką jie turi 
daryti. Jis net nežvilgtelėjo į Diloną, kai davė jam nuro ys 

— Jūs — sumuštinius nuo gretimo stalo. 

— Klausau, pone, — atsakė Dilonas. 

Jis atsistojo prie sienos su kitais padavėjais, ir po keleto 
minučių į vidų ėmė plūsti Parlamento nariai. Stebėtina, kaip 
greitai prisipildė Terasa, ir padavėjai griebėsi darbo, ėmė pada- 
vinėti užkandžius ir gėrimus. Dilonas darė, kas jam buvo liep- 
ta: nešiojo padėklą su sumuštiniais, ėjo ratu, siūlydamas juos. Ir 
staiga pamatė, kaip Fergiusonas ir Hana Bernštein susitinka su 
įeinančiu Karteriu. Dilonas nusigręžė, bet liko stovėti pakanka- 
mai arti, kad išgirstų Karterį sakant: 

— Apgailestauju, Fergiusonai, bet tasai mažas šunsnukis 
paleido jums į veidą kiaušinį. 

— Ką gi, jeigu jums taip atrodo, — tarė Fergiusonas. 

Po akimirkos per garsiakalbį pasigirdo pranešimas: 

— Ponai ir ponios, Ministras Pirmininkas ir Jungtinių 
Amerikos Valstijų Prezidentas. 

Valstybių vadovai įžengė į terasą ir sustojo, o minia pra- 
pliupo spontaniškais plojimais. Dilonas prisiartino prie stalo, 
paėmė uždengtus sumuštinius ir akimirką padvejojęs atsisuko. 
Prezidentas su Ministru Pirmininku jau yrėsi per minią, retsy- 
kiais stabtelėdami pasikalbėti su žmonėmis. Galų gale jie susto- 
jo prie Saimono Karterio, Fergiusono ir Hanos Bernštein. 

Dilonas išgirdo, kaip Prezidentas tarė: 

— Generolas Fergiusonas. Malonu jus vėl matyti. 

Paskui jis pasisveikino su Karteriu ir Hana. 

Tuomet į priekį žingtelėjo Dilonas. 

— Atsiprašau, ponai. 

Jis išvydo nuostabą Hanos veide, matė, kaip negalėdamas 
patikėti susiraukė Fergiusonas, o Karterio veidą perkreipė šo- 
kas. Dilonas kilstelėjo nuo padėklo dangtį, ir visi išvydo ant su- 
muštinių gulintį penkių svarų banknotą. 

— Jūsų penkinė, pone. 

Karteris paraudo iš įsiūčio, bet įdomiausia buvo Prezi- 
dento Klintono reakcija. 

— Nejaugi tai jūs, pone Dilonai? — paklausė jis. 


Buvo įpusėjusi popietė, ir jie sėdėjo Fergiusono biure, trys 
iš jų. 

Fergiusono veidas spindėjo piktu džiaugsmu. 

— Tu suktas airių niekše! 

— Iš tokio paties girdžiu. 

— Matei Karterio žvilgsnį? Smagumėlis. Žinoma, aš tu- 


rėjau paaiškinti Prezidentui ir Ministrui Pirmininkui, kuris nė 

kiek neužstojo Karterio. Prezidentas nusprendė, kad tai fantas- 
tiška. Galiu pradžiuginti, kad Prezidentas praėjusiais metais, kai 
padėjome jam tartis dėl taikos proceso Airijoje, susidarė apie 
tave, Dilonai, puikią nuomonę. O šiuo metu ji dar geresnė. Taigi, 
kaip tu tai padarei? 

— Iš upės pusės, generole, tačiau nenorėčiau atskleisti de- 
talių. 

Fergiusonas pasisuko į Haną Bernštein: 

— Arjūs jas žinote, vyresnioji inspektore? 

— Bijau, kad taip. 

— Nieko gero, ar ne? 

— Pažvelkime į tai iš kitos pusės: visas šis reikalas yra 
toks kriminalinis, kad jeigu iki šiol dirbčiau Skotland Jardo 
specialiajame padalinyje, man neliktų nieko kita, kaip supa- 
žindinti Diloną su jo teisėmis ir jį areštuoti. Tačiau, keistai su- 
siklosčius aplinkybėms, šiuo metu dirbu su jumis, todėl toks 
sprendimas atpuola. 

— Gerasis Dieve, — papurtė galvą Fergiusonas. — Da- 
bar bent jau žinau, ką priėmiau į darbą, kai užverbavau tave, 
Dilonai; galiu kaltinti tik save. Bet grįžkime prie svarbesnių 
reikalų. 

Ir jis atvertė priešais gulintį aplanką. 


Tuo pat metu Grin Rapidso įkalinimo centre Ketlina Rajan 
su savo dėde vaikštinėjo po parką. Čia kaip paprastai — už tai 
reikėtų dėkoti liberaliai čionykščiai kalinių lankymo politikai, 
— buvo daugybė lankytojų. Paolas Salamonė neatsilikdamas 
sekė jiems įkandin. Jis buvo ką tik papusryčiavęs, kai paskambi- 
no Solacis, jo advokatas. Kalbėjo trumpai ir dalykiškai: 

— Skambinu dėl to reikalo, apie kurį anądien šnekėjo- 
mės — bet kokia papildoma informacija, kurią galėtum gauti, 
padėtų spręsti tavo atvejį. 

Salamonė jau seniai nebuvo taip jaudinęsis. Dabar galėjo 
tikėtis, kad Solacis su Donu jį palaikys, siekiant jo nuosprendžio 
štai kodėl jis neišleido iš akių Kelio mergaitės. Žinojo iš pokal- 
bių su jos dėde, kad Džina dirba naktine sesele ligoninėje, todėl 
gali tris, o kartais net keturis kartus per savaitę aplankyti dėdę. 

Neatrodė, kad jie daug kalbėtųsi. Matė juos iš lėto trau- 
kiančius mažos pavėsinės prie tvenkinio link. 

Salamonė nuskubėjo per mažą medžių guotą už pavėsinės 
ir čia pasislėpė. Galėjo kuo aiškiausiai girdėti jųdviejų pokalbį. 

— Šiandien atrodai nusiminusi, vaikeli. 

— Ir kaip galėčiau neatrodyti, kai esi uždarytas tarsi žvėris 
narve. 

— Aš nieko negaliu pakeisti. Niekas negali. 

— Kai tave perkėlė čia, buvau kupina vilties. Susitikau su 
tuo Kasidžiu, su kuriuo kartu sėdėjote vienoje kameroje Sing 
Singe, ir gavau suklastotus pasus. Maniau, galėsime pamėginti 
pasprukti, — tarė Ketlina. 

— Tik ne iš čia. Juk žinai, kodėl čia toks laisvas režimas. 
Dėl to, kad ypač gera apsauga. Ant kiekvienos sienos moder- 
nios elektronikos stebuklai, vaizdo kameros seka kiekvieną tavo 
žingsnį. Greičiausiai teks čia numirti, Ketlina, tai jau taip. Laikas 
pasirūpinti tavo ateitimi, metas tau išvykti, ir kai nuspręsi tai 
padaryti, kai ką tau atskleisiu. 

— Ką tokio? 

— Tai neskubu. 

— Tada nekalbėk užuominomis. Kaip jautiesi? 

— Neblogai. Geriu tabletes — kaip man nurodyta. Antra- 
dienio rytą jie veš mane žemyn į Grin Rapidso centrinę ligoni- 
nę, nori dar kartą patikrinti širdį ultragarsu. 

— Dirbsiu naktinėje pamainoje, bet užbėgsiu trumpam su 
tavimi pasimatyti. Iš ryto turėsiu šiek tiek laiko. Apie vienuoliktą. 

— Tai puiku. 

Jiedu pakilo ir nuėjo, o Salamonė grįžo per giraitę atgal. 

Kai priėjo prie sargybos saugomų vartų, Ketlina paklausė: 

— Ar tu vis dar geri tuos pačius vaistus? 

— Ne, naujus. — Iš marškinių kišenės jis išsitraukė plasti- 
kinį buteliuką. — Štai jie. 

Ji patikrino. 

— Dazanas? Nežinau tokių. Pasidomėsiu ligoninėje. — 
Ketlina grąžino jam buteliuką ir pabučiavo į skruostą. — Pasi- 
matysim. 


Salamonė paskambino į Solacio biurą iš kaliniams skirtos 
telefono būdelės. Sekretorei tai pasirodė įtartina. Ji pasakė, kad 
ponas Solacis užimtas, tačiau galų gale nusileido primygtiniam 
Salamonės reikalavimui ir jį sujungė. 

— Ką sužinojai? — paklausė Solacis. — Būtų geriau, jei ką 
nors gera. 

— Nugirdau Kelio ir jo giminaitės pokalbį. Ji labai tikėjo- 
si, kad jam bus įmanoma pasprukti, kai perkėlė iš Sing Singo į 
Grin Rapidsą. Turės bent menkiausią šansą. Bet niekas niekada 
iš čia nėra pabėgęs. 

— Kodėl tai turėtų mane dominti? 

— Ji kalbėjo apie padirbtus pasus, kuriuos gavo iš kažko- 
kio Kasidžio, dokumentų klastotojo, sėdėjusio Sing Singe vieno- 
je kameroje su Keliu. 

— Taip, tai įdomu, — tarė Solacis. — Kas dar? 

— Daugiau nieko. Tiesa, antradienio rytą jis vyks į Grin 
Rapidso centrinę ligoninę tikrinti širdies ultragarsu. Kaip jau 
sakiau, Kelis serga stenokardija. Beje, jo dukterėčia sakė, kad 
rengiasi pasimatyti su juo vėl, vienuoliktą ryto. 

— Šauniai padirbėjai, Paolai, tęsk toliau šitą gerą darbą. Aš 

kai ko tau dar nepasakiau. Liamas Kelis iš tikrųjų yra Maiklas 
Rajanas, vienas didžiausių kada nors Airijoje veikusių protes- 
tantų aktyvistų. Jis yra nužudęs daugiau Žmonių negu pats gali 
prisiminti. 

— Jėzau, — pasibaisėjo Salamonė. 

— Jo giminaitė yra Ketlina Rajan. Ji taip pat kadaise žudė. 
Jie nėra paprasti sukčiai, Paolai, jie revoliucionieriai ir, kaip mes 
žinome, šitie žmonės tarsi laukiniai šunys — jie šiek tiek išsi- 
kraustę iš proto. Niekada negali žinoti, kaip gali pasielgti. 

— Pone Solaci, ar jūs padarysite dėl manęs, ką galėsite? 

— Savaime aišku. 

Solacis padėjo ragelį, tačiau kurį laiką nepajudėjo iš vie- 
tos, galvojo apie tai, ką išgirdo, tuomet paskambino savo se- 
kretorei. 

— Surask man Morį, jis turėtų būti kažkur netoliese. 

Jis vėl palinko prie bylos santraukos, gulinčios priešais, 
ir skaitė vos pastebimai šypsodamasis, nes pastebėjo šiurkščią 
apygardos prokuroro klaidą. Pasigirdo beldimas į duris, ir įėjo 
Moris. 

— Taip, signore, — kreipėsi jis sicilietiškai. 

Solacis atsilošė. 

— Iš Salamonės sužinojau apie Rajaną ir jo dukterėčią kai 
ką daugiau. Atrodo, ji gavo padirbtus pasus iš klastotojo, vardu 
Kasidis, sėdėjusio Sing Singe vienoje kameroje su Rajanu. Su- 
rask jį ir pristatyk man. Kas nors turėtų jį pažinoti. 

— Jokių problemų, — atsakė Moris. — Paskambinsiu į ke- 
lias vietas. — Ir jis išėjo. 


Maždaug po pusantros valandos jis limuzinu privažiavo 
prie mažos, spausdinimo paslaugas teikiančios fotografijos pre- 


kių parduotuvėlės vienoje iš Bronkso gatvių ir įžengė vidun. 

Juodaodis jaunuolis stovėjo ir stebėjo, kaip kopijavimo aparatas 
spausdina kažkokios šventės nuotraukas. 

Moris akimirką stabtelėjo ir žengė prie prekystalio. 

— Klausau, pone? 

— Ieškau pono Kasidžio. Pasakyk jam. 

— Jis galiniame kambaryje, tuoj pakviesiu. 

— Nereikia, vaike, aš susitvarkysiu pats. 

Moris užėjo už prekystalio ir atidarė duris. 

Kasidis, smulkus praplikęs žmogelis didžiuliais akiniais, 
sėdėjo įnikęs į kažką, kas Moriui pasirodė panašu į dokumentą. 

— Grįžai prie senų triukų? — paklausė Moris. 

Kasidis sunerimęs atsistojo. 

— Aš atstovauju Ruso šeimai ir don Antonijaus sūnėnui 
advokatui Markui Solaciui, kuris įvertins tavo pagalbą tvarkant 
nedidelį reikalą. 

Kasidis išbalo kaip drobė ir drebančia ranka pasitaisė aki- 
nius. 

— Padarysiu viską. 

— Manau, taip ir turėtum elgtis. Tu puikiai padirbi kiek- 
vieną brūkštelėjimą suklastotuose pasuose, ir aš manau, kad esi 
šaunus vyrukas, kuriam nėra lygių. Ar aš teisus? 

Kasidis nervingai aplaižė lūpas. 

— Tai tiesa. Apie ką mes kalbame? 

— Vyrą, su kuriuo sėdėjai vienoje Sing Singo kameroje, 
Liamą Kelį. Jo dukterėčia neseniai lankėsi pas tave. 

— Tikrai, — tarė Kasidis. — Žinau kuo smulkiausiai visas 
to reikalo detales.. 

— Tada sudėk viską į aplanką ir eime. Ponas Solacis ne- 
mėgsta laukti. 


— Sakai, airiški pasai? — tarė Solacis priešais jo stalą sto- 
vinčiam Kasidžiui. 

— Tikrai, pone Solaci, Danielio ir Nensės Forbesų vardais. 
Gauti dabartinę Kelio nuotrauką nebuvo sunku. Kalėjime yra 
fotoaparatas, nes jiems nuolat reikia nuotraukų įvairioms kon- 
trolierių apsaugos kortelėms. 

— Kada tai buvo? 

— Prieš aštuoniolika mėnesių. Tai dabartiniai Europos Są- 
jungos pasai rudais viršeliais. Kelis pasirinko pagal dokumentus 
būti menininku. Manau, tai geras pasirinkimas, nes kameroje jis 


piešė. 

— O mergina“ 

— Medicinos sesuo, kaip ir dabar. 

— Žinau, — tarė Solacis. — Ir tai aukščiausios rūšies do- 
kumentai? 


— O taip, įvairių šalių atvykimo ir išvykimo antspaudai — 
nuo Honkongo iki Jungtinės Karalystės. Aš netgi įspaudžiau. 
jiems Egipto vizas. Puikus darbas, prisiekiu gyvybe, pone Solaci. 

— Tikiu, kad sakai tiesą, — Solacis pasisuko į Morį. — Jei- 
gu jis kalba netiesą, Džiovani, leidžiu tau nukirsti jam abi ran- 
kas ir kojas. 

— Su malonumu. — Moris net nešyptelėjo. 

Kasidį išpylė prakaitas. 

— Prašyčiau, pone Solaci, aš esu garbingas žmogus. 

Solacis prapliupo kvatotis. 

— Eik iš čia, — įsakė. 

Moris palydėjo jį pro duris ir sugrįžo. 

— Dar ko nors, signore? 

— Taip, aš noriu, kad susitiktum su Salamone. Atrodo, Ra- 
janas rytoj bus vežamas į Grin Rapidso centrinę ligoninę tirti 
širdies ultragarsu. Sužinok viską, ką gali, kaip veikia apsaugos 
sistema, kai jie gabena kalinį atlikti tokios procedūros. 

— Ar signore turi omenyje tai, ką ir aš manau? 

— Galbūt. Šiaip ar taip, patikrink ligoninę. Nematau reika- 
lo aiškinti, kad turi būti diskretiškas. Tu visada toks esi. 

— Dėkoju, signore, — tarė Moris bejausmiu veidu ir išėjo, 
o Solacis grįžo prie darbo. 


Salamonė kaip ir dauguma Žmonių paniškai bijojo Morio, 
nes šis priklausė Ruso šeimai ir buvo pats negailestingiausias 
užsakomųjų Žmogžudysčių vykdytojas. Tad jį išvydęs net ne- 
bandė slėpti virpulio. Jiedu pasuko per veją tvenkinio link, ir 
Moris jam paaiškino savo apsilankymo tikslą. 

Stengdamasis įtikti Salamonė buvo daugiau negu pa- 
slaugus. 

— Kaliniams į ligoninę vežti jie naudojasi greitosios pa- 
galbos automobiliu, kurį saugo speciali apsauga. Mačiau savo 
akimis, nes pasitaikė atvejis, kai reikėjo padėti nešti neštuvus. 

— Kiek sargybinių? 

— Vairuotojas ir už jo sėdintis vyrukas su šautuvu. Papras- 
tai dar du gale su kaliniais — priklauso nuo to, kiek vežama kali- 
nių. Tačiau turiu pasakyti, kad antradienio rytas bus lengvesnis, 
nes bus vežamas Kelis ar Rajanas, ar kaip jį ten vadina, ir dar 
vyrukas, vardu Brajantas, kuriam turi daryti prostatos operaciją. 
Mačiau grafiką. 

— Puiku, — tarė Moris. — Į kurią tiksliai vietą jie nuga- 
bens Rajaną? 

— Į trečią aukštą. Į Širdies chirurgijos centru vadinamą 
kliniką. 

— Jį lydės sargybinis, o gal du? 

— Paprastai lydi vienas. Kadangi to vyro širdies būklė 
prasta. Žinoma, jis bus su antrankiais. 

— Visą laiką? 

— Na, kol bus atliekami tyrimai, juos nuims. 

— Gerai, — tarė Moris. — Tai viskas, ką norėjau sužinoti. 
Ar esi girdėjęs seną sicilietišką posakį? Jei nenori prarasti liežu- 
vio, laikyk jį už dantų. 

— Jėzau, Džiovani, — Paolo balsas nuskambėjo išgąstin- 
gai. — Esu visa širdimi atsidavęs savo Donui. 

— Teisingai darai. 

Moris paplekšnojo jam per veidą ir nuėjo. 


Ligoninės automobilių aikštelė buvo pilna, bet kai Moris 
atvažiavo, kažkas jau rengėsi išvykti, tad atsirado laisva vieta, 
kuri, kaip jis pastebėjo, buvo skirta chirurgijos centro vadovui. 
Moris įėjo pro pagrindines duris. Tai buvo labai modernus pas- 
tatas — visas išklotas plytelėmis, aprūpintas tobuliausia techno- 
logija, perpildytas personalo, uniformuotų slaugytojų, gydytojų 
baltais chalatais ir daugybe žmonių, greičiausiai lankytojų. 

Jis slapčiomis prasmuko pro besibūriuojančiuosius ir liftu 
sąmoningai pakilo į ketvirtą aukštą. Išlipo į visiškai tylų korido- 
rių. Užrašas ant durų priešais rodė, kad tai sandėlis. Čia pat buvo 
kitas liftas, labai plačiomis durimis, aiškiai skirtas įnešti neštu- 
vams ir vežimėliams įvežti. Gretimos durys vedė į personalo po- 
ilsio kambarį. Moris nedvejodamas jas atidarė ir įžengė vidun. 

Patalpoje buvo kriauklė, tualeto kabina ir visa eilė pakabų. 
Ant keleto iš jų kabojo darbiniai drabužiai ir balti chalatai. Prie 
vieno jis pamatė ant atlapo prisegtą plastikinę kortelę: Dr. Ly- 
nas, radiologas. Moris apsivilko chalatą ir išėjo. 

Nusileido laiptais į trečią aukštą ir patenkintas atsargiai 
patraukė koridoriumi, ieškodamas klinikos, kurią minėjo Sa- 
lamonė. Netrukus ją rado: Širdies chirurgijos centras. Pravėrė 
sukamąsias duris ir įžengė vidun. 

Ant suolelių sėdėjo keletas pacientų, o registratūroje — 
jauna juodaodė seselė. Kai ji pažvelgė į Morį ir nusišypsojo, jis 
susikišo rankas į kišenes taip, kad baltas chalatas prasiskleistų ir 
pridengtų kortelę — juk galėjo būti, kad ji pažįsta žmogų, kurio 
vardas nurodytas identifikacinėje kortelėje. 

— Ar galiu kuo nors padėti, daktare? 

— Esu čia naujokas, radiologas. Šį rytą turiu apžiūrėti paci- 
entą, kalinį iš Grin Rapidso įkalinimo centro. Norėjau pasitikrin- 
ti. Ligonis širdininkas. 

— Iš tikrųjų tai ponas Kelis. Jis atgabentas čia dėl keleto 
priežasčių. Jūs neapsirikote. Trečioji klinika dešinėje žemyn už 
vestibiulio, ten jam atliekami tyrimai. 

— Labai ačiū, — padėkojo Moris ir patraukė vestibiuliu. 

Pažvelgęs pro apskritą trečiosios klinikos durų langą, pa- 
matė ant vežimėlio gulintį pacientą ir prie jo pasilenkusią slau- 
gytoją. Jis žengė prie durų su užrašu „Gaisrinis išėjimas, atidarė 
jas ir atsidūrė ramiame koridoriuje. Ant durų priešais buvo kro- 
vininio lifto ženklas. Iškvietė jį ir įlipęs paspaudė rūsio myg- 
tuką. Išėjęs iš lifto pamatė, kad priešais esančios plačios durys 
veda tiesiai į požeminę automobilių stovėjimo aikštelę. Žengė 
pro jas ir atsidūrė aikštelėje, kurioje buvo palikęs savo limuziną. 
Minutėlę pastovėjo šypsodamasis, paskui prisiartino ir pravėrė 
automobilio dureles, nusivilko baltą chalatą, numetė jį ant gali- 
nės sėdynės ir sėdo prie vairo. 


Kai Ketlina Rajan įžengė į ligoninės Farmakologijos sky- 
rių, budėjo daktarė Syd, jauna gydytoja indė. Ji dėvėjo sarį. Syd 
pažinojo Ketliną ir jautė jai simpatiją. 

— Kuo galėčiau jums padėti? 

— Mano dėdė yra jūsų pacientas — jam stenokardija. Ką 
tik su juo kalbėjausi, ir dėdė man pasakė, kad jam paskirti nauji, 
man nežinomi vaistai. Dazanas. 

Daktarė Syd linktelėjo: 

— Naujausi vaistai. Jų poveikis labai geras, bet turi būti 
griežtai laikomasi dozės. Po vieną tabletę triskart per dieną. 

— Taip, perskaičiau apie tai. 

— Perdozavus gali kilti problemų. Trys iš karto gali sukelti 
dar sunkesnį stenokardijos priepuolį. 

— Būklė gali tapti kritiška? 

— Galbūt ne, tačiau porą dienų pacientas jausis blogai. Pa- 
tarkite jam būti atsargiam. 

Ketlina pasuko į personalo kambarį, užsivilko apsiaustą, 
pasiėmė per petį permetamą krepšį ir išėjo pro pagrindines 
duris. Kol ji kirto automobilių aikštelę, Džiovanis Moris iš lėto 
sekė limuzinu iš paskos, tuomet pasuko į pagrindinį kelią. 


10 


ai Solacis atėjo pas Doną, šis buvo gerai nusiteikęs. 

— Atrodai patenkintas savimi, Markai. 

— Manau, kad radau sprendimą. 

— Taip, bet šeimos reikalai pirmiausia. Man reikia ką nors 
pasirašyti? 

— Porą nuosavybės perleidimo dokumentų. Turiu juos čia. 

Solacis atvertė aplanką ir ištraukė įvairių popierių pluoštą. 

— Duokit šen. — Rusas paėmė plunksną ir pasirašė. — 
Gerai. O dabar porą mano mėgstamiausio martinio su vodka. 

— Geriausio pasaulyje. 

— Be abejo. 

Rusas užėjo už baro, sumaišė gėrimus. Solacis prisėdo ant 
baro kėdės. Martinis buvo puikus, ir jis gėrė pamažėle, mėgau- 
damasis. Senasis vyras pakėlė tostą: 

— Už Rajano reikalą! Pasakok. 

Tada Solacis išklojo viską su smulkiausiomis detalėmis. 
Kai baigė, Donas tarė: 

— Tu iš tikrųjų manai, kad Moris sugebės tai padaryti pats 
vienas? 

— Visiškai vienas ir labai paprastai. Daugiau niekas į tai 
neįtrauktas. 

— Reikalausiu, kad Rajanas bendradarbiautų. 

— Bet tai savaime aišku. 

— Jis norės šalia savęs turėti ir dukterėčią. 

— Suprantama. 

— Bet kaip tu jį įtikinsi? 

— Kaip tavo mėgstamame filme sakoma, pateiksiu jam 
tokį pasiūlymą, nuo kurio jis negalės atsisakyti. 

Vyresnysis vyras linktelėjo: 

— Bet tau nevalia palaikyti jokio ryšio su Rajanu, taip pat 
ir su mūsų šeima. Jeigu nepasisektų, juk nenorėtume, kad mus 
susemtų policija. 

— Jokių problemų. Kai vykau į Grin Rapidsą pasimatyti 
su Salamone, tai dariau visiškai teisėtai, nes režimas ten absur- 
diškai liberalus, kaliniai vaikšto po parką su savo šeimomis ir 
advokatais, net įmanoma pasikalbėti su bet kuriuo iš jų. Sala- 
monė man sakė, kad mergina vėl aplankys savo dėdę rytoj vie- 
nuoliktą. Aš susitiksiu su juo kaip tik tuo metu ir rasiu būdą, 
kaip pasikalbėti su Rajanu. 

Donas susimąstęs gurkštelėjo martinio. 

— Papasakok man apie Salamonės šansus. Ar gali kas nors 
pasikeisti ir jo nuosprendis būtų peržiūrėtas? Kaip manai, ar 
galima čia ko nors tikėtis? 

— Labai abejoju, bet pabandysiu palaikyti jo viltis dėl kito- 
kių priežasčių. Jis labai daug žino apie šeimos reikalus. 

— Netgi per daug. Yra sena siciliečių patarlė: „Verčiau nu- 
kirsti šaką, negu netekti medžio.“ — Donas rimtai linktelėjo. — 
Štai kodėl būtų geriausia, jeigu jis liktų vieninteliu saitu tarp 
mūsų ir šito Rajano. 

— Vieninteliu ir vienkartiniu, — šaltai tarė Solacis. — Vie- 
ną dieną jam nutiks nelaimė. Mes turime ten draugų, kurie mie- 
lai padarys paslaugą. 

— Gerai. Leidžiu tau imtis šito reikalo. 


Buvo gražus saulėtas rytas, kaip tik prieš vienuoliktą, kai 
Solacis žingsniavo per parką su Salamone. 

— Tu mums labai pasitarnavai, — tarė advokatas. — Do- 
nas patenkintas. 

— Džiaugiuosi, — Salamonė patenkintas linktelėjo. — O 
kaip mano reikalai — ar juda? 

— Aš rūpinuosi, Paolai. Tam reikia laiko. 

Tą akimirką jis išvydo Maiklą Rajaną ir Ketliną, kurie pa- 
suko ežero link ir prisėdo grubiai tašytų lentų pavėsinėje. 


— Dazanas, tos naujos tabletės širdžiai, kurias geri, — tarė 
Ketlina, — tu turi būti labai atidus ir tiksliai laikytis nustatytos 
dozės. 

— Taip, aš žinau. Po vieną triskart per dieną. 

— Kalbėjausi su daktare Syd. Jeigu išgertum tris iš karto, 
tai sukeltų stenokardijos priepuolį. 

— Tai reiškia, kad uždanga nusileistų? 

— Galiu pasakyti tik tiek, kad kurį laiką nesijaustum pa- 
kankamai gerai. 

Kaip tik tuo metu prieš juos išdygo Solacis. Vilkįs tamsia 
eilute ir „Armani“ lietpalčiu atrodė labai elegantiškai. 

— Labas rytas, pone Rajanai. — Paskui nusišypsojo Ketli- 
nai. — Ir jums, panele Rajan. 

Rajanas išsyk pritilo. 

— Jūs tikriausiai apsirikote, pone, ir pavadinote mus ne 
tais vardais. 

— Aš taip nemanau. 

— Liaukis, dėde Maiklai, — tarė Ketlina ir ryžtingai pa- 
žvelgė į Solacį. — Ką tai reiškia? 

— Kol kas tiek, kad žinau apie jus viską. Maiklas ir Ketlina 
Rajanai, iki šiol tebeieškomi Alsteryje už daugybę teroristinių 
išpuolių, surengtų kartu su lojalistais. Manau, britai pareikalau- 
tų jūsų ekstradicijos, jeigu žinotų, kur esate, panele Rajan. 

— Eikit po velnių, — įširdo Ketlina. — Ko jūs norite? 

— Aukso luitų, kurie nuskendo prieš dešimt metų kartu 
su „Airių rožė“ netoli Dauno grafystės. Tik prašau nesakyti, kad 
nieko apie tai nežinote. 

Abu — Ketlina ir Rajanas — sėdėjo ir spoksojo į jį. Galų 
gale Rajanas tarė: 

— Atrodo, žinote labai daug. 

— Aš žinau viską. 

— Ką gi, gerai, — tarė Rajanas. — Tada turite Žinoti, kad 
„Airių rožė“ nuskendo naktį, šėlstant audrai. Mes buvome nu- 
klydę nuo kurso. Aš nežinau, kurioje vietoje ji nugrimzdo. 

— Ne, tu žinai. Savo kišenėje turėjai navigacinį prietaisą, 
savotišką mini kompiuterį, kuris fiksavo jūsų kursą ir buvimo 
vietą. 

Rajanas atrodė didžiai nustebintas. 

— Kaip galite žinoti tokį dalyką? Apie tai žinojome tik 
mudu su Ketlina, kuriai aš pats apie tai papasakojau. 

— Kažkas stovėjo už medžio ir pasiklausė jūsų pokalbio. 
Žmogus, kurį pažinojote kaip Martiną Kiogą. 

Dabar prabilo Ketlina, jos veidas buvo rimtas: 

— Kalbate taip, tarsi jis būtų buvęs dar kas nors? 

— Taip, jis buvo. Ar esate kada nors susitikęs su Džeku 
Bariu, tuo metu IRA štabo vadu, pone Rajanai? 

— Akis į akį — ne. 

— Jis žinojo, kad jūsų sumanymą Armijos taryba atmetė, 
girdėjo užuominas, kad jūs rengiatės imtis to privačiai, todėl 
įsakė infiltruoti į jūsų gretas savo geriausią Žmogų. 

Ketlinos veidas visiškai papilkėjo. 

— Kas jis buvo? 

— Tai žmogus, vardu Šonas Dilonas. Ar esate girdėjusi 
apie jį? 

— O taip, — linktelėjo Rajanas. — Legenda. Žmogus su 

tūkstančiu veidų, kaip jie mėgdavo sakyti. Buvęs aktorius. Su- 
žlugdė Armiją ir RUC ilgiems metams, — jis palingavo galvą. — 
Niekada daugiau taip ir neatsigavo. Vadinasi, tai jis ir buvo Mar- 
tinas? 

— Niekšas, — iškošė Ketlina. 

— Jis galėjo nužudyti jus kelyje tą rytą ir pasiimti naviga- 
cijos prietaisą. Baris labai susierzino, kad jis taip nepadarė. Mar- 
tinas pasakė, kad tu jam patikai, — Solacis nusišypsojo mergi- 
nai. — Ir tau jis patiko. 

— Velniop jį. — Ketlinos akys pasruvo ašaromis. — Ti- 
kiuosi, jis degs pragare. 

— Iš tikrųjų šiuo metu jis tarnauja pačiam slapčiausiam 
britų žvalgybos padaliniui. 

— Saugok, Viešpatie, — Rajanas garsiai nusikvatojo. — Ar 
tai galėtų būti tas Martinas, kurį mes pažinojome ir mylėjome? 


— Dabar man jau aišku, kas jūs, — tarė Rajanas. — Esate 
mafijos advokatas, besirūpinantis Paolu Salamone. Jūs dirbate 
Ruso šeimai. 

— Argi apie tai kalbame? Eikime prie reikalo. Aš žinau 
viską, net ir tai, kad jūs, panele Rajan, turite netikrus airiškus 
pasus Danielio ir Nensės Forbesų vardais. Žinau, kad esate Grin 
Rapidso centrinės ligoninės medicinos sesuo. 

— Jūs daug žinote, bet ką visa tai reiškia? 

— Tai, kad ketinu surengti jūsų dėdės pabėgimą iš ligoni- 
nės, kai jis antradienio rytą vyks atlikti širdies skenografijos. 

Stojo visiška tyla, o Rajano veide sustingo nuostaba. 

— Viešpatie Aukščiausias, jūs tikrai galvojate apie tai? 

— Žinoma. 

— Minutę, — įsiterpė Ketlina, jos veidas tapo griežtas. — 
Ko iš jo bus pareikalauta mainais? 

— Pasakyti „Airių rožės vietą, — šaltai tarė Solacis. — 
Mes susisiekėme su Džeku Bariu. Mačiau jį prieš keletą dienų 
Dubline. Jis jau nebevadovauja štabui, tačiau norėtų kooperuo- 
tis lygiomis dalimis. Iš pradžių reikia nustatyti laivo buvimo 
vietą, jį apžiūrėti, o tada mano organizacija padės surengti jo 
gelbėjimo operaciją. 

— Jūs dirbate su prakeiktąja IRA? — paklausė Ketlina. 

— Taip, lygiateisiais pagrindais. 

— Ir jie pasisavins mano dėdės įdirbį? Kas tada liks jam? 

— Galiu pažadėti vieną milijoną svarų. Tačiau būkime są- 
žiningi — duosiu du milijonus. 

— Jėzau, sūnau, tu visai suįžūlėjai, — tarė Rajanas. 

— Turi ir kitą pasirinkimą, — atrėžė Solacis. — Gali sėdėti 
čia dar penkiolika metų. 

Rajano veidas išblyško. 

— Bet dėtis su Bariu ir prakeiktąja IRA... 

Ketlina palietė jam ranką: 

— Turime būti praktiški. 

Ji pasisuko į Solacį: 

— Aš sutinku. 

— Žinoma. Kai jis bus laisvėje, judu susitiksite. Visų pirma 
bus pasirūpinta jūsų saugiu išvykimu. 

— Ir neiškils jokių kliūčių paliekant šalį? 

— Visiškai jokių. Skrisime į Airiją, galbūt lėktuvu „Gulf- 
stream . Aš kartu su jumis. 

— Ką tai reiškia? 

— Nieko. Norėčiau sužinoti „Airių rožės buvimo vietą, 
geografines koordinates, kurias rodė navigacijos prietaisas. Tik 
nesakyk man, kad neprisimeni tų skaičių. 

Ketlina vėl uždėjo ranką ant savo dėdės plaštakos. 

— O ne, pone. Pasakysime tada, kai išvyksime iš Čia ir sau- 
giai pasieksime Airiją, bet ne anksčiau. 

Solacis nusišypsojo: 
— Žinoma, panele Rajan, aš priimu jūsų keliamas sąlygas. 
O dabar leiskite paaiškinti, ko aš iš tikrųjų tikiuosi. 


Lietingą antradienio rytą kalėjimo greitosios pagalbos au- 
tomobilis įsuko į kiemą ir sustojo specialiai jam skirtoje vietoje 
prie pat pagrindinio įėjimo. Ketlina Rajan sėdėjo savo automo- 
bilyje ir stebėjo, kaip jos dėdė ir dar vienas vyras, abu prirakinti 
prie sargybinio, išlipo iš greitosios pagalbos mašinos. Kitas sar- 
gybinis ir vairuotojas pasekė jais ir, kai tik kaliniai buvo įvesti į 
vidų, užsirūkė. 

Ketlina taip pat išlipo, pasiėmė krepšį ir pasuko tiesiai prie 
požeminės automobilių aikštelės, kaip jai buvo nurodyta, ir ėmė 
ieškoti žalio dengto furgono su užrašu HENLIO SKALBYKLA. 
Rado jį gana lengvai, prie vairo sėdėjo Džiovanis Moris ir rūkė 
cigaretę. 

— Aš — Ketlina Rajan. Jūs esate Moris, taip? 

— Teisingai. 

Jis išlipo lauk, pasiekė ant galinės sėdynės numestą baltą 
gydytojo chalatą, kurį buvo pavogęs. Apsivilkęs jį paklausė: 

— Jie jau pakilo? 

— Ką tik. 

— Sėskitės ant keleivio sėdynės. Aš neužtruksiu. 

Jis pasilenkė į automobilio vidų, ištraukė antrą baltą chala- 
tą ir užsimetė jį ant rankos. 

— Jūs niekada nesate matęs mano dėdės. 

— Mačiau jo nuotrauką, — šaltai tarė jis, pasuko prie kro- 
vininio lifto ir paspaudė trečio aukšto mygtuką. 


Trumpam stabtelėjęs koridoriuje, pravėrė priešgaisrines 
duris ir atsidūrė Širdies chirurgijos centro vestibiulyje. Žvilg- 

telėjo pro apskritą durų langelį. Virš jo buvo užrašyta: „Trečioji 
klinika“. Rajanas gulėjo ant stalo, o jaunas gydytojas atrodė la- 
bai užsiėmęs — jungė prie jo įvairius laidelius. Moris pasileido 
koridoriumi tolyn ir pažvelgė pro suveriamųjų durų, vedančių į 
priimamąjį, langą. Čia už stalo sėdėjo budinti slaugytoja, o pora 
skaitė laikraščius. Moris grįžo į trečiąją kliniką, pravėrė duris ir 
įžengė vidun. 

Jaunas gydytojas apsidairė ir toliau segė laidus. 

— Laba diena, daktare, kuo galiu padėti? 

Moris išsitraukė iš kišenės odinį maišelį, pripildytą švino 
šratų, ir smogė daktarui. Šis sudejavęs parvirto. Rajanas tuojau 
pat nuleido kojas ant žemės ir nusitraukė nuo kūno laidus ir 
jungtis. 

Moris mestelėjo jam baltą chalatą: 

— Apsivilk. 

O pats pravėrė duris į tualetą ir dušo kambarį, ten įvilko 
gydytoją, paskui uždarė ir atsisuko. 

— Eime lauk, pasuk į kairę ir per priešgaisrines duris. 

Po akimirkos jie jau leidosi krovininiu liftu. Pasiekę pože- 
minę automobilių aikštelę, pasuko prie skalbyklos sunkvežimio. 
Viską stebinčios Ketlinos veidas iš susijaudinimo buvo smarkiai 
išblyškęs. 

Moris pravėrė galines duris. 

— Sėskis. Drabužius rasi čia. Kuo greičiau nusivilk kalinio 
aprangą. Mes negalime delsti. 

Jis skubiai nusimetė baltą chalatą, įgrūdo jį į arčiausiai sto- 
vinčią šiukšlių dėžę, sėdo prie vairo ir kuo greičiau nėrė lauk 
pro stovintį prie pagrindinio įėjimo greitosios pagalbos au- 
tomobilį, už kurio laukdami nuobodžiavo du sargybiniai, ir pa- 
suko į greitkelį. 

Nelaimei, po kokių penkiolikos minučių į trečiąją kliniką 
užsuko slaugytoja ir nustebo nieko joje neradusi. Ji nusileido į 
priimamąjį ir paklausė budinčios darbuotojos: 

— Kas atsitiko gydytojui Džisupui ir pacientui? 

— Jie turėtų būti ten. Tyrimas trunka apie valandą. 

— Bet jų nėra. 

— Eisiu pasižiūrėti. 

Kalinių sargybinis tebeskaitė laikraštį, kai staiga atsidarė 
durys ir įlėkė dvi slaugytojos, ką tik radusios gydytoją be sąmo- 
nės gulintį tualete. 


Tuo metu, greitkeliu nuvažiavęs penkiolika mylių, sunkve- 
žimis įsuko į sausakimšą prekybos centro automobilių aikštelę. 
Moris pastatė jį už juodo sedano. 

— Čia mes pasikeisime, — tarė jis Ketlinai, apibėgo aplink 
ir atidarė galines dureles. — Lipkite, greičiau. 

Rajanas, vilkįs ruda tvido eilute ir lietpalčiu, išsiropštė 
lauk. Impulso pagauta Ketlina jį pabučiavo. 

— Tau pavyko, dėde Maiklai! 

Moris pravėrė sedano dureles. 

— Sėskite. 

Rajanas su dukterėčia susėdo ant galinės sėdynės, Moris 
slystelėjo prie vairo, užsimaukšlino vairuotojo kepurę, kuri pui- 
kiai tiko prie jo tamsiai mėlynos eilutės, ir pajudėjo iš vietos. 

— Kur mes važiuojame? — paklausė Rajanas. — Jie gali 
paskelbti pavojų nedelsiant. Visur bus pilna farų. 

— Į Long Ailendą. 

— Bet iš čia velniškai daug kelių, — tarė Ketlina. — Jie blo- 
kuos greitkelį užtvaromis ir tikrins prie kelio mokesčio punktų. 

— Nė vienas šių būdų nėra visiškai patikimas. Pasikliauki- 
te manimi ir sėdėkite ramiai. 

Maždaug po dešimties minučių pasigirdo sirenos, ir trys 
patrulių automobiliai pralėkė kita greitkelio juosta. 

— Kristau, mes esame pavojuje, — neišlaikė Rajanas. 

Moris truktelėjo pečiais: 

— Laikykitės ramiai. Mums jau nebetoli. 

Neilgai trukus jis pasuko į kairę. Kelio rodyklės užrašas 
skelbė, kad tai Džeksono aviacijos klubas, kurį jie pasiekė po ke- 
lių minučių. Čia buvo automobilių aikštelė ir keletas transporto 
priemonių, įprastinis aukštas skrydžių valdymo centras, du an- 
garai, lėktuvų kilimo ir tūpimo takas bei dvidešimt ar maždaug 
tiek vienmotorių ir dvimotorių lėktuvų. Be to, pačiame tako 
gale stovėjo sraigtasparnis „Swallow“. 

Moris pastatė sedaną. 

— Atvažiavom, — tarė jis ir išlipo, paėmė Ketlinos krep- 
šį. — Aš nunešiu jį. Eikite, turime paskubėti. 

Lakūnas, tvirtai sudėtas jaunuolis su juodais akiniais nuo 
saulės, užvedė variklį, kai tik jie prisiartino. Moris atidarė gali- 
nes duris. 

— Paskubėkit, lipkit į vidų, nedelsiant. 

Rajanas ir Ketlina įsiropštė vidun, Moris jiems iš paskos. 
Jis uždarė ir užrakino dureles, užsisegė saugos diržą, pasisuko į 
Rajaną ir pirmą kartą nusišypsojo. 

— Kita stotelė — Long Ailendas. Supratote, ką turiu ome- 
nyje? Lengva, kai žinai, kaip tai padaryti. 


Jie nusileido Long Ailende, Vesthamptono oro uoste. Li- 
muzinas su vairuotoju privažiavo tiesiai prie sraigtasparnio jų 
paimti. 

Kai mašina pajudėjo, Ketlina paklausė: 

— Ar jau galiu atsikvėpti? Kur dabar? 

— Į Ruso rezidenciją Kvoge. Don Antonijus nori jus pama- 
tyti, — tarė jai Moris. 

— Jis nori, — piktai pakartojo ji. — Ir jis visada gauna tai, 
ko nori, ar ne? 

— Absoliučiai. — Moris atsisuko ir nusišypsojo antrą kar- 
tą. — Būdamas jūsų vietoje, brangioji, tai įsidėmėčiau. 


Žinia apie pabėgimą Grin Rapidso įkalinimo centre pas- 
klido žaibiškai. Salamonė, budėjęs kalėjimo ligoninėje, gavo Ži- 
nią iš žmogaus vardu Chomskis, vairavusio skalbyklos automo- 
bilį. Jis stabtelėjo, nes tuo metu stūmė vežimėlį, pilną nešvarių 
palatos užtiesalų. 

— Ei, Paolai, girdėjai gerą žinią? Apie tą vyruką, Kelį, airį? 

— Kas jam atsitiko? 

— Paspruko, kai buvo nuvežtas į centrinę ligoninę ty- 
rimams. Užvirė tikras pragaras. Tai pirmas pabėgimas iš šios 
vietos. 

— Galiu tiktai palinkėti jam sėkmės, — tarė Paolas. 

Jis mąstė apie tai dar visą pusvalandį, iki pat valgymui 
skirtos pertraukos. Vos jai prasidėjus, nuėjo prie vieno iš ligo- 
niams skirtų telefonų ir paėmęs kortelę paskambino Solaciui. 
Šis jau buvo beišvykstąs į Long Ailendą, kai sekretorė pranešė 
apie skambutį. 

— Taip, Paolai? 

— Velniai rautų, mes kaip reikiant padirbėjome, ar ne? Aš 
gerai suveikiau. 

— Taip, kaip aš ir tikėjausi. 

— Ar jau galiu laukti man pažadėto gabalėlio cukraus? Juk 
sakei, kad ištrauksi mane iš čia. Ir aš tuo nė akimirką nesuabe- 
jojau. Aš aukojausi. Tikiuosi, nepaliksi manęs likimo valiai? 

Jo balse girdėjosi ne tik raginimas, bet ir kai kas daugiau. 
Tai buvo paslėptas grasinimas, ir Solacis jį iš karto pajuto. 

— Brangusis Paolai, nesijaudink. Aš iš tikrųjų rengiuosi 
pasirūpinti tavimi, ir daug greičiau nei tu manai. Būk ramus. 

Jis atsisėdo, galvodamas apie pokalbį, paskui pakėlė ragelį ir 
surinko numerį. Kitame laido gale atsiliepė tuojau pat. Solaciui 
nė nereikėjo prisistatyti. 

— Turime priimti sprendimą Salamonės reikalu. Susisiek 
su savo žmogumi Grin Rapidse ir jam pasakyk, kad Solacis rei- 
kalauja atlygio. Aš manau, tą reikia padaryti tuojau pat. 

— Tarkim, kad jau padaryta. 

Solacis padėjo ragelį, pasiėmė lietpaltį, portfelį ir išėjo. 


Kai stiklinės suveriamosios durys atsidarydavo ir už jų iš- 
vysdavai aukštai virš vandens nutiestus lentinius takus, atrodė, 
kad prabangi Ruso namo Kvoge svetainė prasiplečia iki begaly- 
bės. Ankstyvo vakaro prieblandoje Rajanas su Ketlina sėdėjo už 
stalo prie turėklų. 

— Negaliu tuo patikėti, — tarė ji. 

— Žinau. Man vis atrodo, kad pabusiu rytą ir vėl pamaty- 
siu savo kameros sienas. 

Solacis grįžo iš svetainės. 

— O, štai ir jūs. Leiskite jums pristatyti savo dėdę don An- 
tonijų Rusą. 

Donas ėjo paskui jį pasiramsčiuodamas lazda, su cigaru 
burnoje. Jis ištiesė ranką. 

— Pone Rajanai, malonu, ir panele Rajan. — Jis pasisuko į 
Solacį. — Šventei pasirengta, aš manau. 

— Pasirūpinta, dėde. 

Moris įėjo su šampano buteliu kibirėlyje ir taurėmis ant 
padėklo. 

— Štai ir šios dienos didvyris. Gerai padirbėjai, Džiovani. 

Moris stengėsi laikytis oriai. Jis atkimšo šampaną ir išdalijo 
taures. 

— Eik ir paimk dar vieną taurę. Mes nenorime gerti be 
tavęs, — paliepė Donas. 

Moris padarė kaip lieptas. Kai jis grįžo ir prisipylė taurę, 
Donas tarė: 

— Tostas. Už jus, pone Rajanai, už jūsų sugrįžimą į tikrąjį 
gyvenimą ir už mūsų bendrą reikalą — „Airių rožę“. 


Grin Rapidse Salamonė buvo jau bebaigiąs budėjimą ligo- 
ninėje. Jis pasuko į vyrų kambarį nusiprausti veido ir rankų, o 
vienas iš budėtojų įėjo iš paskos. Grįžtelėjęs Salamonė pamatė, 
kad tai Chomskis, kuris atsirėmė į sieną ir užsirūkė cigaretę. 

— Gal girdėjai dar ką nors apie Rajaną? 

— Nieko daugiau, — atsakė Salamonė. 

— Bet visas centras iš tikrųjų virte verda. 

Salamonė nusišluostė rankas ir pasisuko eiti, o Chomskis 
sekė jam įkandin. 

— Man neramu, kad jie gali imti ir panaikinti kokią nors 
mūsų privilegiją, supranti, ką turiu omenyje? 

— Manau, kad taip. 

Jiedu pasiekė koridoriaus galą. Čia buvo veidrodis, o 
rankšluosčiai sukabinti ant stovo priešais jį lifto pusėje. 

Salamonė paspaudė pirmo aukšto mygtuką ir staiga veidro- 
dyje išvydo Chomskio veidą. Suprato atsidūręs pavojuje. Lifto 
durys prasivėrė, bet už jų lifto nebuvo, tiktai žiojinti šachtos kiau- 
rymė. Jis atšoko į šalį, o Chomskis puolė ištiesęs rankas ir nėrė 
žemyn galva. Pasigirdo klaikus riksmas, po to dunkstelėjimas, kai 
užpuolikas tėškėsi šešiais aukštais žemiau. 

Salamonė nieko nelaukdamas pasuko tiesiai į priešgaisrinį 
išėjimą koridoriaus gale, atidarė duris ir pasileido žemyn, šuo- 

liuodamas iš karto per dvi pakopas. Jis nenusileido į pirmą aukš- 
tą, nes ten jau tikriausiai buvo kilusi sumaištis, sustojo antrame, 
nuėjo į slaugytojų poilsio kambarį, įsipylė truputį juodos kavos- 
ir sėdėjo čia, traukdamas cigaretę. 

Buvo giliai įklimpęs į mėšlą, žinojo tai, ir matė tik vieną 
išeitį, tiktai vieną vienintelę, kurios galėjo griebtis. Aišku, kad 
Chomskis tarnavo šeimai, nes per daug atsitiktinumų čia suta- 
po, ir niekaip kitaip to nepaaiškinsi. Buvo ir dar vienas nerimą 
keliantis dalykas, kurį reikėjo apsvarstyti. Čia negalima pasilikti, 
nes tikriausiai aplinkui sukinėjasi ir daugiau tokių vyrukų kaip 
Chomskis, norinčių padaryti Ruso šeimai paslaugą. 

— Aš turiu ištrūkti iš čia, — tarė jis garsiai. — Tik kur? Ką, 
po velnių, man daryti? 

Jis pakilo ir kone bėgte pasileido žemyn. Bėglio veide at- 
sispindėjo pasiryžimas: „Bleikas Džonsonas. Kristau, jeigu kas 
nors ką nors gali padaryti — tai tik jis.“ 

Po dešimties minučių Salamonė buvo palydėtas į kalėjimo 
viršininko pavaduotojo Kuko kabinetą. Kukas, nepakildamas iš 
už savo stalo, pažvelgė į jį. 

— Kas atsitiko, Paolai? Tu pasakei mano sekretorei, kad tai 
gyvybės ar mirties klausimas. 

— Pone Kukai, aš sužinojau labai svarbų dalyką. Turiu pa- 
simatyti su FTB agentu Bleiku Džonsonu. 

— Tiesiog turi ir viskas, ar ne? 

— Klausykite, pone Kukai, jei čia liksiu, žūsiu. Ar jūs no- 
rite to? 

Kukas susiraukė ir liepė jam sėstis. 

— Taip blogai? — paklausė. 

Jis iš lėto linktelėjo. 

— Ir tai svarbu? 

— Labai svarbu, iš tiesų. Tai netgi atsakys jums į keletą 
klausimų dėl Kelio ir kaip jis iš čia ištrūko. 

Kukas sukluso. 
— Tu ką nors žinai? 
— Tik Bleikui Džonsonui. 


— Gerai. Palauk už durų. Susisieksiu su FTB. 


Maždaug po pusvalandžio jis pravėrė duris ir pašaukė Sa- 
lamonę užeiti. 

— Ponas Bleikas Džonsonas FTB jau nebedirba, dabar jis 
priklauso kažkuriam Prezidento apsaugos skyriui Vašingtone. 
Aš jam tuojau pat paskambinsiu ir leisiu tau pasikalbėti. 

— Tai man tinka. 


Bleikas Džonsonas buvo aukštas, išvaizdus keturiasdešimt 
šešerių metų vyras, vilkįs gera eilute. Juodi plaukai darė jį dešim- 
čia metų jaunesnį. Devyniolikos, Vietnamo karo metu, tarnavo 
laivyne ir grįžo su dviem Purpurinėmis Širdimis, Vietnamo karo 
dalyvio kryžiumi už narsą ir Sidabrine žvaigžde. Po to atsidūrė 
Džordžijos valstijos laivyne. Vėliau — FTB, ir buvo paaukštintas 
— pasiųstas į dabartinę tarnybą. Per tuos vienerius metus, ku- 
riuos vadovavo šiai tarnybai, daugiausia žinomai kaip „Baltųjų 
rūmų požeminio aukšto tarnyba“, asmeninis Prezidento smogia- 
masis būrys visiškai atsiskyrė nuo CŽV ir FTB ir tapo pavaldus 
tiktai Prezidentui. 

Kai kabinete suskambo telefonas, atsiliepė pats Kukas. Ka- 
lėjimo viršininko pavaduotojas paaiškino, koks reikalas, ir už- 
baigė klausimu: 

— Ar jūs pažįstate šitą žmogų? 

— O taip, — atsakė Džonsonas. — Kartą esu jį pasodinęs 
už banko apiplėšimą. Pasikalbėsiu su juo. Palik jį vieną. 

Po dešimties minučių, kai jau buvo viską išsiaiškinęs su 
Salamone, Džonsonas pratęsė pokalbį su kalėjimo viršininko 
pavaduotoju. 

— Visų pirma, mano skiriamuosiuose raštuose nurodyta, 
kad aš tarnauju pačiam Prezidentui. Priklausau specialiajam jo 
apsaugos ir žvalgybos padaliniui. 

— Aš pagalvosiu, — tarė Kukas, pabrėždamas žodžius. 

— Galiu užtikrinti, kad tai, ką Salamonė nori man pa- 
sakyti, išeina už kriminalinių problemų ribų. Neperdėsiu saky- 
damas, kad tai susiję su pačiais svarbiausiais nacionalinio sau- 
gumo klausimais. 

— Gerasis Dieve! — nustebo Kukas. 

— Jūs turite padaryti štai ką. Paslėpti Salamonę saugioje 
kameroje ir sustiprinti sargybą. Tikiuosi, jūs ten turite aikštelę 
nusileisti sraigtasparniams. 

— Žinoma. 

— Gerai. Pasirūpinsiu, kad po poros valandų pas jus nusi- 
leistų sraigtasparnis. Kalinį paims savo globon federalinis mar- 
šalas, kuris turės Prezidento pasirašytą orderį. Tai išvaduos jus 
nuo rūpesčių. 

— Norėčiau dar kai ką išsiaiškinti. Šiandien iš mūsų kalė- 
jimo pabėgo kalinys Kelis, kuriam buvo atliekami tyrimai vie- 
tinėje ligoninėje, — tarė Kukas. — Salamonė užsiminė, kad jis 
gali apie tai šį tą Žinoti. 

Džonsonas, kuris buvo liepęs Salamonei laikyti liežuvį už 
dantų, tikrai įtikinamai sumelavo: 

— Velniai griebtų, ne, jis tik būgštavo, kad jūs neleisite su- 
sisiekti su manimi, todėl taip ir pasakė, norėdamas jus sudominti. 

— Šunsnukis! — nesusilaikė Kukas. 

— Šitos rūšies tvariniai paprastai tokie ir yra, tačiau jis 

mums be galo svarbus. Prezidentas bus labai dėkingas jums už 
pagalbą tvarkant šitą reikalą. 

— Esu nepaprastai laimingas, galėdamas atlikti pareigą, tai 
savaime suprantama. 

— Dėkoju jo vardu. 


Savo kabinete Baltųjų rūmų pusrūsio aukšte Džonsonas 
atsilošė ir kurį laiką galvojo apie tai, ką išgirdo, po to paspaudė 
senamadišką skambutį. Durys beveik tuojau pat atsidarė ir įėjo 
jo sekretorė, žilaplaukė penkiasdešimties metų moteris, Alisa 
Kvarbi, su bloknotu rankoje. 

— Pone Džonsonai? 

— Parenkite generalinį orderį Paolo Salamonės vardu. Jis 
yra Grin Rapidso kalinys. Perduokite orderį federalinio marša- 
lo biurui. Noriu kuo greičiau atsigabenti jį sraigtasparniu. Ga- 
lima grąžinti jį į Vašingtoną ir perduoti apsaugos skyriui Harlio 
gatvėje. 

— Kas dar? 

— Po to panaršykite kompiuteryje ir suraskite viską apie 
airį teroristą, protestantą vardu Maiklas Rajanas, ir jo dukterė- 
čią Ketliną Rajan. Raskite visą, kokia tik įmanoma, informaciją 
apie aukso luitus, pagrobtus Anglijoje, Ežerų krašte, tūkstantis 
devyni šimtai aštuoniasdešimt penktųjų rudenį. 

Ji skubiai užsirašinėjo. 

— Skamba intriguojamai. 

— Netgi dar geriau. Patikrinkite bet kokią informaciją apie 
laivą pavadinimu „Airių rožė“, kuris tuo metu nuskendo Alste- 
ryje, prie Dauno grafystės pakrantės, — jis šyptelėjo. — Štai taip. 
Aišku, visą informaciją norėčiau gauti dar šį vakarą. 

— Supratau jus. 

Ji išėjo, o Džonsonas dar kartą viską perkratė mintyse. Jo 
įstaiga turėjo prieigą prie abiejų — FTB ir CŽV — kompiuterių 

ir palaikė draugiškus ryšius su britais. Vienur ar kitur turėtų 
būti tikrai vertingos informacijos. Jos reikėjo pokalbiui su Pre- 
zidentu. 

Jis atidarė sidabrinę dėžutę ant savo stalo, atsiduso, iš- 
sitraukė cigaretę, įsidėjo ją į burną ir siekė žiebtuvėlio. Metė rū- 
kyti jau prieš metus, tačiau kai tik vidinis balsas jam pakuždė- 
davo, kad kažką užčiuopė, tuojau griebdavosi dūmo. Na, gerai, 
tik vieną, tai nepakenks. 


Šeštą valandą jie sėdėjo don Antonijaus namuose Kvoge 
ir mėgavosi nuostabiais pietumis. Kepta antis, bulvės, šviežios 
salotos, viskas gausiai užgeriama šampanu. 

— Nesu taip valgęs daugelį metų, — prisipažino Rajanas. 

— Net sunku įsivaizduoti, — atsakė Donas santūriai, — bet 
geriausia dar prieš akis. 

Jis paskambino varpeliu, ir pasirodė tarnaitė su desertu. 

— Kanoli, mėgstamiausias Sicilijoje saldusis patiekalas. La- 
bai paprasta. Miltai, kiaušiniai, grietinėlė. 

— Nuostabu, — tarė Ketlina, kai tarnaitė sukinėjosi apie 
juos. 

— Vaišinkitės. Vėliau prie kavos aptarsime reikalus. 


Jau temo. Jie sėdėjo ant medinio pakrantės tako, o tarnaitė 
nešiojo kavą. Kai baigė, Donas davė jai ženklą pasitraukti. 

— Kas toliau? — paklausė Ketlina. 

— Markas nuves jus į mažytį vasarnamį netoliese. Ten bū- 
site saugūs. Moris jus saugos. 

— O paskui? 

— Netoliese yra Makarturo oro uostas. Ten laikau savo 
„Gulfstream“. Skrisite į Dubliną su mano giminaičiu ir Mo- 
riu, — jis nusišypsojo. — Nebent aplinkybės pasikeistų. 

Buvo kažkas grėsminga šitoje šypsenoje, ir Ketlina suvir- 
pėjo. Rajanas paklausė: 

— Ką turime čia padaryti? 

— Tavo dukterėčia mano giminaičiui žadėjo pasakyti „Ai- 
rių rožės“ buvimo vietą, koordinates ir visa kita, kai jūs būsite 
saugūs Airijoje. 

— Tai tiesa. 

— Norėčiau visa tai sužinoti dabar, tai būtų tarsi pasitikė- 
jimo įrodymas, jeigu jums taip patinka, — jis vėl nusišypsojo. 

Ketlina papurtė galvą ir užsispyrusi laikėsi savo: 

— O ne, pone, palūkėkite, kol pasieksime Airiją. 

— Per ilgai laukti, — tarė jis. — Bent jau jums, signori- 
na. — Jis pasisuko į Rajaną. — Jūs eikite, ji liks čia ir turės progą 
pamąstyti. 

Rajanas neišlaikė: 

— Jūs negalite to daryti. 

— Galiu viską, mano drauge. Aš išmokau iš savo tėvo prieš 
daugelį metų ieškoti silpniausių Žmogaus vietų. Jūsų silpniausia 
vieta yra jūsų dukterėčia, pone Rajanai. — Jis atsistojo. — Pagal- 
vokite apie tai. Eime, Markai, duok jiems laiko. 

Kai jie nutolo, Ketlina tarė: 

— Niekšai. Su džiaugsmu iššaudyčiau juos visus. 

— Gerai, kad negali, o mes neturime pasirinkimo. Esame 
priversti nedelsdami palikti Ameriką. Nenoriu, kad mane vėl 
uždarytų, ir dar labiau nenoriu su tavimi išsiskirti. 

— Vadinasi, tu tai padarysi? O kas bus, jeigu jie mus ap- 
gaus? Jeigu tu nurodysi tą vietą, o šitas valkata Moris mus nu- 
šaus? 

— Aš taip nemanau. Per daug esu jiems reikalingas dėl dau- 
gelio priežasčių, ir jeigu jie norės mus nušauti, kuo lengviausiai 
galės tai padaryti Airijoje, — jis vos pastebimai nusišypsojo. — 
Ne, aš suteiksiu jiems tai, ko jie nori. 


192 


IŠGERTUVĖS SU VELNIU 


— Tada nurodyk netikrą vietą, — tarė ji. 

— Taip nieko nebus. Vis tiek atsidursime laive su šiais 
šunsnukiais ir narais. Jeigu „Airių rožės“ ten nebus, šitas niek- 
šas Moris įsodins mums po kulką į kaktą ir švystelės per bor- 
tą. — Rajanas papurtė galvą. — Ne, mes turime ištrūkti iš čia 
ir saugiai pasiekti Airiją. Matai, yra dar viena priežastis. Aš tau 
nebuvau visiškai atviras. 

Ketlina veriamai į jį pažvelgė. 

— Pasakok, — paprašė. 

Jis taip ir padarė. 


Išklausiusi Rajano, Ketlina sėdėjo laikydama jo ranką sa- 
vojoje. 

— Visus tuos metus žinojai ir nieko man nesakei? 

— Visada kartojau, kad nepasitikiu niekuo gyvenime. Net- 
gi tavimi. 

— Tu teisus. Mes privalome atsidurti Airijoje. Kad ir kiek 
mums tai kainuotų. — Ji pakėlė balsą: — Don Antonijau? 

Jis pasirodė kartu su Solaciu. 

— Jau apsvarstėte? 

— Taip, mes sutinkame. 

— Puiku. 

Solacis išsitraukė iš vidinės švarko kišenės užrašų knygelę 
ir rašiklį. Don Antonijus Rusas nusišypsojo: 

— Esate praktiška jauna moteris, signorina, aš tai iš karto 
supratau. 


11 


rezidentas sėdėjo Ovaliajame kabinete ir klausėsi Bleiko 
p Džonsono dėstomų naujienų. 

— Kalbėjausi su Salamone apsaugos skyriuje Harlio gatvė- 
je, kai jį ten atgabeno. Išklojo viską, ką žinojo. Skaitėte mano at- 
siųstą ataskaitą — joje išdėstyti visi su Rajanu susiję faktai. Kaip 
žinote, britų žvalgyba išsiaiškino, kad Rajanas yra prisidėjęs prie 
furgono pagrobimo. Tai paaiškėjo, kai už dviejų kareivių nu- 
žudymą ir bandymą sudaryti sandėrį buvo suimtas protestan- 
tų teroristas Reidas. Jis tvirtino, neva viską sumanė Rajanas su 
savo giminaite ir kad su jais buvo žmogus, vardu Kiogas. Kas jis, 
deja, iki šiol nežinoma. Visiškai nieko aiškaus. 

— Tas Rajanas tikrai nenuspėjamas, — pastebėjo Prezi- 
dentas. — Ir toji jauna moteris, — jis palingavo galvą. — Tokios 
personos kartais mane varo į neviltį. — Jis atsitiesė. — Tai kur 
mes sustojome? Kaip dėl tų Ruso žmonių? 

— Mano nuomone, mes einame teisinga kryptimi. Markas 
Solacis yra vienas garsiausių Manhatano advokatų. Kai labiau 
pasigilins, šis reikalas gali jį kaip reikiant išgąsdinti. Tuomet 
jis ims neigti, kad apskritai kada nors pažinojo Rajaną. Naujos 
liberalios institucijos, tokios kaip Grin Rapidsas, leidžia lanky- 
tojams ir kaliniams pasivaikščioti kartu, taigi Solacis ir Rajanas 
turėjo galimybę bendrauti, nors advokatas ir šitai gali neigti. 
Taip, jis buvo Grin Rapidse, bet tiktai pasimatyti su Salamone, 
ir jiedu tik persimetė keliais žodžiais apie nuteistą sunkų nu- 

sikaltėlį, banko plėšiką, kuris nužudė policininkę. — Jis palin- 
gavo galvą. — Apygardos advokatas tam neeikvos nė penkių 
minučių. 

— O don Antonijus Rusas? 

— Rusui tarnauja ne tik jo giminaitis, bet ir visi kiti švie- 
siausi Niujorko protai. Per visą gyvenimą jis nėra praleidęs ka- 
meroje nė vienos dienos. 

— Bet ar jūs tikite Salamone? 

— Bijau, kad taip. 

— Tai kas, jūsų nuomone, vyksta? Kaip jums atrodo, kas 
čia dedasi? 

— Manau, Solacis su savo dėde ištempė Rajaną iš kalėjimo, 
kad galėtų uždėti leteną ant aukso luitų. Akivaizdu, jie pasirengę 
imtis tam tikrų žygių. Tarkime, pasidalys lygiomis dalimis. Šitas 
auksas dabar vertas šimto penkiasdešimties milijonų dolerių. 
Nepamirškite, kad Rajanas yra fanatikas, visiškai atsidavęs pro- 
testantų reikalui. 

— Vadinasi, visa šita didžiulė suma būtų skirta gink- 
lams? — Prezidentas papurtė galvą. — Taika, galima sakyti, jau 
čia pat. Būtų labai gaila tokią perspektyvą paleisti vėjais. Visos 
mano ir pono Džono Meidžoro pastangos nueitų perniek. 

— Iš tikrųjų, pone Prezidente, man atrodo, kad įkišti į 
kamerą don Antonijų Rusą ar jo giminaitį nėra svarbiausia. 
Vienintelis tikrai svarbus dalykas — neleisti auksui pakliūti į 
lojalistų rankas. Tiesą sakant, jį gavę, jie vėl pradėtų pilietinį 
karą. 

— Ne, mes negalime to leisti. Kaip manote, nuo ko būtų 
geriausia pradėti? 

— Jie nugabens Rajaną su mergina į Airiją. Tada bandys 
nustatyti laivo buvimo vietą. Galbūt pirmiausia griebsis nesu- 
dėtingos žvalgomosios operacijos — laivo, naro. Kai nustatys, 
imsis atitinkamų gelbėjimo darbų. 

— Noriu tai sustabdyti bet kokia kaina. — Prezidentas 
suraukė kaktą ir staiga nusišypsojo. — Manau, tai bus užduotis 
Dilonui. 

— Dilonui, pone Prezidente? 

— Ar prisimenate, kas buvo nutikę per mūsų susitikimą 
su Ministru Pirmininku Džonu Meidžoru praėjusią savaitę 
Bendruomenių Rūmuose? Netikrą kelnerį? Šoną Diloną, tikriau- 
siai patį geriausią kovotoją, kokį IRA kada nors yra turėjusi, o 
dabar generolo Čarlio Fergiusono, jūsų, Bleikai, kolegos Bri- 
tanijoje, smogiką? 

— Supratau, pone Prezidente. 

— Puiku. Tad imkitės darbo. Ir prašyčiau slaptąja linija su- 
jungti mane su Ministru Pirmininku. 


Savo kabinete Dauningo gatvės dešimtajame numeryje 
Džonas Meidžoras klausėsi, ką jam aiškina Prezidentas. Kai šis 
baigė, tarė: 

— Visiškai pritariu, mes negalime leisti, kad taip atsitik- 
tų. Įsakysiu generolui Fergiusonui nedelsiant įsikišti. Esu tikras, 
kad Dilonas suvaidins savo įprastą vaidmenį. Palikite tai man. 

Jis padėjo ragelį ir kurį laiką galvojo apie tai, ką išgirdo, 
paskui vėl pakėlė ragelį ir susisiekė su savo padėjėju. 

— Brigados generolą Čarlį Fergiusoną. Noriu pamatyti jį 
kaip galima greičiau. 

Jis susimąstęs atsilošė. Airija, kad ją perkūnas trenktų! Tai 
niekada nesibaigs, kad ir kaip jis stengtųsi, netgi jei dėl to paau- 
kotų savo politinę karjerą. 


Čarlis Fergiusonas sėdėjo nekrustelėdamas, sustingusiu it 
negyvėlio veidu, kol Ministras Pirmininkas dėstė jam visas rei- 
kalo aplinkybes. 

— Aš noriu padaryti tam galą, generole. Nėra kito kelio. 
Jau pakaks to brolžudiško karo. Nebegalime leisti, kad jis tęstų- 
si, — baigdamas pasakė. 

— Galiu jums tiktai pritarti, Ministre Pirmininke. 

— Norėčiau, kad to imtųsi Dilonas, generole, — tarė Džo- 
nas Meidžoras. — Žinoma, manęs nežavi jo teroristinė veikla 
IRA, todėl privalau likti nuošalyje, bet nepaprasti šio Žmogaus 
sugebėjimai nekelia abejonių. Jis išgelbėjo karališkąją šeimą, kai 
anuomet Vindzore buvo iškilę didelių rūpesčių. Visos tos ne- 
sąmonės dėl nacių. Po to teroristų grupės išpuolis prieš taikos 
procesą sausio trisdešimtąją. Jis išgelbėjo senatoriaus Patriko 
Kiogo gyvybę, kai šis išdrįso kreiptis į Šin Feiną ir IRA Airijoje 
dėl taikos. Taip, aš žinau, kad Dilonas yra tikrai nuožmus, bet 
šiuo atveju jis mums reikalingas. 

— Sutinku, Ministre Pirmininke. 

Kai Fergiusonas atsistojo, Džonas Meidžoras pažvelgė į jį. 

— Jūsų žmonės vadinami asmenine Ministro Pirmininko 
armija, ir tai suteikia jums ypatingų įgaliojimų. Pasinaudokite 
jais, generole, pasinaudokite. 


Hana Bernštein ir Šonas Dilonas, iškviesti į Fergiusono 
biurą, rado generolą stovintį prie lango. Jis atsisuko į juos labai 
rimtai nusiteikęs. 

— Pirmaeilis reikalas. Visa kita palauks. Turiu Ministro 
Pirmininko tiesioginį įsakymą kuo greičiau padaryti viską, kas 
įmanoma. Ant mano stalo guli byla, pavadinta AIRIŲ ROŽE. 
Paimkite ją, vyresnioji inspektore. Perskaitykite ją abu, tada su- 
grįžkite. 


Hana Bernštein tikrino kartoteką, skaitė senas laikraščių 
iškarpas, Rajano veiklos aprašymus, paskui Salamonės parody- 

mus apie įvykius Grin Rapidse. Dilonas pasilenkęs per jos petį 
skaitė kartu. 

— Taigi, — tarė ji, — turime labai pavojingą prodį aktyvis- 
tą Maiklą Rajaną ir jo aršiąją dukterėčią Ketliną. Ką dar žinome? 
Aukso luitai pagrobti Ežerų krašte, „Airijos rožę“, pasak polici- 
jos, matė berniukas su šunimi, kuris žvejojo Maš Ende. Tarkime, 
furgonas atsidūrė ant kelto — tarkime. Turime dar vieną faktą: 
gelbėjimosi liemenes ir visa tai, kas liko iš „Airių rožės“, bangos 
išmetė Dauno pakrantėje. 

— Ir dar turime Salamonę. Pasirodo, Rajanas, kuris dabar 
vadinasi Keliu, per banko apiplėšimą Niujorko valstijoje nužu- 
dė policininką ir sėdo dvidešimt penkeriems metams už grotų. 
Vėliau kliedėdamas prasitarė, kad jis vienintelis gali pasakyti, 
kur yra „Airių rožė“. Visa kita mes žinome. 

— Vadinasi, Rajanas ir mergina išlaisvinti ne be Ruso šei- 
mos pagalbos. Kas tada? Mes nežinome nieko, Dilonai. 

— Išskyrus tai, kad visi keliai veda į Airiją, brangioji mer- 
gaite, o tai jau šis tas. Bet turiu jums paruošęs ir kai ką šiurpes- 
nio. Eikime pas tą mūsų laukiantį vyrą, ir aš papasakosiu jums 
abiem. 


Fergiusonas atsisėdo už stalo, priešais Haną Bernštein. Di- 
lonas parimo prie lango, laikydamas rankas kišenėse. 

— Taigi, ką apie tai manote? — paklausė Fergiusonas. — 
Susumuokime viską, ką žinome, įskaitant informatorių plepa- 
lus, gandus ir informaciją, gautą iš to kiaulės Reido. Grįžkime į 
tūkstantis devyni šimtai aštuoniasdešimt penktuosius, kai vel- 
niškai apsukriai padirbėjo Maiklas Rajanas, jo dukterėčia Ketli- 
na ir paslaptingasis vyras, vardu Martinas Kiogas. Tai išdėstyta 
gana miglotame Alsterio karališkojo konsteblio raporte apie jų 
surengtą reidą į Rajano alinę „Oranžinis būgnas“ Belfaste. Kaž- 

koks apgailėtinas vienarankis barmenas, vardu lyg ir Aivoras, 
prisiminė, kad šitas Kiogas išgelbėjo merginą nuo jaunų katali- 
kų gaujos. Tai atsitiko likus dienai ar dviem iki to laiko, kai jiedu 
pastebėti paskutinį kartą. Barmenas teigė, esą jie išvyko taksi į 
oro uostą, ir jis iš to suprato, kad jie skrenda į Londoną. 

— Tai tiesa, inspektoriau, — tarė Hana.— Reidas minėjo 
jų ryšius su protestantų vadu Hugu Belu, kuris turėjo alinę „Vil- 
jamas ir Marija“ Kilberne, Londone. Jis žuvo per eismo įvykį. 

— Jį pasiuntė ten, kur pipirai auga. Taip patogiausia, — įsi- 
terpė Dilonas. — Belą pastebėjo Reidas ir jo padėjėjas, šunsnu- 
kis, vardu Skalis. 

Fergiusonas ir Hana Bernštein nustebę sužiuro į jį. 

— Tačiau pranešime to nėra. Iš kur žinote? 

— Nes aš buvau Martinas Kiogas, — tarė Dilonas ir pasi- 
suko į Fergiusoną.— Norėčiau gurkšnio viskio, generole, tada 
papasakosiu jums viską. 


— Gerasis Dieve, Dilonai, tu niekada nepaliausi manęs ste- 
binti, — atsiduso Fergiusonas. 

— Aš turiu praeitį, generole, ir jūs tai žinojote mane pasi- 
kviesdamas. 

— Taip, savotišką praeitį. Buvote IRA aktyvistas apie dvi- 
dešimt metų. 

— Britų desantininkai nužudė mano tėvą, pulkininke; aš 
norėjau kaip nors atkeršyti. Kai esi devyniolikos, tai atrodo vie- 
nintelis kelias. | 

— O kaip dėl PLO? Ar dėl politinių įsitikinimų, ar dėl pi- 
nigų? 

— Žmogus turi kaip nors užsidirbti pragyvenimui, gene- 
role, — šyptelėjo Dilonas. — Galiu jums priminti, kad aš dirbau 
ir Izraeliui. 

— Bet dabar dirbi čia, — tarė Hana. — Ar nejauti pareigos 
bent šiek tiek smulkiau papasakoti apie savo praeitį? 

— Jeigu tai reiškia išduoti savo senus draugus iš IRA, tuo- 
met ne. Daugelį metų buvau Džeko Bario dešinioji ranka, ta- 
čiau galų gale praradau iliuzijas, kad tai garbingas reikalas, todėl 
pasitraukiau. Ir neužmirškite, kaip čia atsidūriau. Turėjau rink- 
tis — arba būti serbų snaiperiu, arba dirbti jo didenybei čia. Ir 
neapgaudinėkite savęs — jis labai norėjo, kad likčiau snaiperiu. 
Taigi nebūkite pernelyg kritiški — kažin ar dera juoktis puodui, 
kad katilas juodas. — Jis gūžtelėjo pečiais. — Kaip nusimazgosi 
rankas, mieloji mergaite, po tarnystės tokiai žinybai? 

Jo žodžiai nuskambėjo užgauliai. 

— Eik po velnių, Dilonai. 

— Liaukitės, — nutraukė juos Fergiusonas. — Gavote už- 
duotį ir ją vykdykite. Patikrinkite šį reikalą labai kruopščiai. 
Viską. Peržiūrėkite visą kompiuteriuose turimą žvalgybos in- 
formaciją, ne tiktai MI5 ir MI6 „bet ir Skotland Jardo, RUC Als- 
teryje ir Gardos* — Dubline. Aš noriu rezultatų, tad prie reikalo. 

Jie išėjo ir pasuko į Hanos biurą. Dilonas paklausė: 

— Vis dar esam draugai? 

Ji pažvelgė į jį ir staiga nenoromis nusišypsojo. 

— Jau esu sakiusi anksčiau. Tu visiškas niekšas, Dilonai, 
bet aš Žaviuosi tavimi. 


Stovėdamas vienmarškinis su kavos puodeliu rankoje 
kompiuterių patalpoje, Dilonas stebėjo, kaip Hana kurį laiką 
naršė ekrane, paskui piktai atsiduso: 

— Kompiuteryje visiškai nieko iš Alsterio RUC, tiktai 
ankstesnė Rajano istorija, ir visa tai dešimties metų senumo. 


LŽ 


An Garda Siochana — Airijos policijos pajėgos. 

— Todėl kad jis sėdėjo cypėje nuo to laiko. Aš irgi nieko 
neaptikau peržvelgęs Skotland Jardo žvalgybos pranešimus, — 
tarė Dilonas. 
ekraną, — nebeištvėrė ji. — Darau pertrauką ir paruošiu truputį 
kavos. Ką manai apie tai? 

— Pradėsiu nuo Gardos žvalgybos skyriaus Dubline. 

Kai Hana pakilo, jis susiraukė ir papurtė galvą. 

— Patikrinau tai dar kelis kartus. Furgonas pagrobtas, Foli 
Endo ferma, Maš Endas, kelionė, po to nuskandinimas ir tas 
ankstyvas rytas Dauno grafystėje. Maiklas su Ketlina pasuka 
keliu, vedančiu į Dramdonaldą, o aš — į Škotstauną. 

— Ką tai reiškia? — paklausė ji. 

— Aš kažką praleidau. Perkračiau savo prisiminimus, pa- 
kartotinai perverčiau laikraščių žinutes ir tikrai kažko nepaste- 
bėjau. 

— Kartais taip nutinka. 

— Tik ne garsiajam Dilonui. 

Jis atsisėdo prie kompiuterio, o ji stabtelėjo tarpduryje. 

— Tu galėjai tą rytą kelyje nužudyti Rajaną ir pasiimti na- 
vigacijos prietaisą. Būtum sužinojęs laivo buvimo vietą ir ją nu- 
rodęs Bariui. 

— Suprantama, — jis nusišiepė. — Argi aš nesu nenuspė- 
jamas tipas“ 

Hana išėjo iš kabineto, o jis ėmė naršyti Gardos kartoteką. 


Kaip tik tuo metu lėktuvas „Gulfstream“ buvo pusiaukelėje 
kirsdamas Atlantą. Solacis sėdėjo priekyje, ir atrodė, kad jis snau- 
džia. Moris buvo įsitaisęs kitoje praėjimo pusėje priešais jį. Raja- 
nas ir Ketlina sėdėjo gale vienas priešais kitą priešingose praėji- 
mo pusėse. Jis atidarė mažytį barą ir įsipylė geroką porciją viskio. 

— Kita stotelė — nuostabusis Dublinas. Senoji Airija, — jis 
palingavo galvą. — Seniai ten nebuvau, viskas bus pasikeitę, taip 
jie man sakė. Nieko kita, vien kalbos apie taiką. 

— Didžiausia nesąmonė, — tarė ji. — Pasodinkite į balną 
Šin Feiną, ir jie pasiųs visus šios žemės protestantus į jūrą. Bus 
blogiau negu Bosnijoje. 

— Tu tikrai pašėlusi. 

— Turiu pakankamai priežasčių tokia būti, ir niekas kitas 
to nežino geriau nei tu. 

Jis pasilenkė per praėjimą ir paplekšnojo jai ranką. 

— Dar vienas dalykas. Dubline mes turime veikti protin- 
gai, todėl laikyk liežuvį už dantų ir neerzink Džeko Bario, kai jį 
sutiksi. Palauk tinkamos progos, ir kai paaiškės, kad galime ja 
pasinaudoti, tuomet spruksime. 

Jis vėl pravėrė barą ir įsipylė kitą — dabar jau mažą — por- 
ciją viskio. 

— Pinigų, štai ko dabar mums reikia. 

— Ką gi, šiuo požiūriu su tavimi nebuvau visiškai atvira. 
Daugelį metų atidėdavau į šalį pinigų, nes puoselėjau beprotiš- 
ką viltį, kad tu išeisi į laisvę. 

— Jėzau, mergaite, kiek? 

— Penkiasdešimt tūkstančių plius minus doleris. — Ji kils- 
telėjo savo kelioninį krepšį. — Jame yra netikras dugnas. Jie 
paslėpti ten. Pusės šimto dolerių banknotai sudėti po penkis 
šimtus. 

Jo veidas papilkėjo iš susijaudinimo. 

— Dieve, bet tai didžiulė suma. 

Jis sėdėjo apmąstydamas jos žodžius. 

— Šioje žemėje už pinigus gali nusipirkti viską. Kadaise, 
kai priklausiau Armijos tarybai, naudodavausi to vyruko Tonio 
Makgiro oro paslaugų firma Daune, netoli nuo Leiditauno. Tai 
buvo greičiausias kelias į Angliją, jeigu norėdavau išvengti Ol- 
degrouvo oro uosto apsaugos. 

— Arjis vis dar tuo užsiima? 

— Nežinau, kodėl negalėtų. Jeigu ne jis, atsiras kas nors 
kitas. Tai būtų puikus būdas išvykti, jeigu tik sugebėsime pa- 
sprukti ir atsikratyti mums į kulnus besikabinančių skalikų. 

— O kaip dėl ryšių su Armijos taryba Belfaste? 

— Nežinau. Prabėgo dešimt metų, Ketlina; dešimt ilgų 
metų, ir visi lyg pamišę dėl taikos — taip jie man sakė. Norėčiau 
žinoti, kur dabar gyvena tokie žmonės kaip Reidas ir Skalis. 

— Nelengva juos būtų rasti, — tarė Ketlina. 

— Tik kaip mums nutrūkti nuo pasaitėlio? 

— Turiu kai ką sumaniusi, — ji atrodė susirūpinusi. — Bet 
abejoju, ar tu norėsi rizikuoti. 

— Kristau, mergaite, aš bandysiu bet ką. Klok. 


Kai ji baigė, Rajanas sėdėjo ir kurį laiką svarstė. 

— Protinga, sakyčiau. 

— Bet gal tai nėra būtina? Gal yra dar koks nors kitas 
kelias? 

— Kas žino, — šyptelėjo jis. — Ir kas per velnias, man at- 
rodo, kad noriu dar viskio. 


Praslinkus trejetui valandų, Dilonas, tebesėdėdamas prie- 
šais kompiuterio ekraną, sušuko: 

— Bingo! Duok man cigaretę. 

Hana puolė prie jo. 

— Kas tai, dėl Dievo? 

— Šauniajam Dilonui vėl pavyko. Tikrindamas Gardos tu- 
rimą informaciją apie lojalistus, patekau į aklavietę. Nė žodžio 
apie „Airių rožę, išskyrus jau mums žinomus faktus, kol paga- 
liau suradau gerą landą. 


203 


JACK HIGGINS 


— Nagi? 

— Tada pabandžiau perkratyti Šin Feino ir Provo* ry- 
šius, — nusijuokė jis. — Po to man šovė mintis grįžti atgal prie 
dinozaurų, kietų senųjų laikų vyrukų. Tai mane atvedė prie 
Džeko Bario, kadaise buvusio, o dabar jau pasitraukusio štabo 
viršininko. 

— Ir? 

— Taika tokia trapi, Garda nenuleidžia akių nuo svarbiau- 
sių žaidėjų ir moka už slaptą informaciją. 

— Žinių pardavinėtojams? 

— Informatoriams, dirbantiems už pinigus. Štai ką mes čia 
radome, — jis mostelėjo į ekraną. 

— Papasakok. 

— Pirmiausia eik ir pakviesk generolą — ir pasidžiaukime 
tuo visi drauge. 


Kai Dilonas vėl paspaudė klavišą, Fergiusonas stovėjo, o 
Hana sėdėjo šalia jo. 

— Štai, žiūrėkite. Praėjusią savaitę kažkoks informatorius, 
vardu O Lyras, buvo Kohano užkandinėje netoliese Džeko Ba- 
rio namų. Jis sakė, kad Baris atėjo su labai gerai apsirengusiu 
vyru, amerikiečiu, nes O Lyras nugirdo žodį ar porą. Jie susėdo 
kabinoje, užsisakė priešpiečiams užkandžių ir gėrimo ir visą lai- 
ką kalbėjosi suglaudę galvas. 

— Ir ką tai mums duoda? — paklausė Fergiusonas. 

— Jie išėjo ir pasuko į parką. Bario namai yra kitoje pusėje. 
O Lyras apsuko ratą ir pastebėjo gatvėje stovintį limuziną, kuria- 
me sėdėjo vairuotojas. Jis palaukė, kol amerikietis įsėdo į limu- 
ziną ir nuvažiavo. O Lyras nusekė paskui jį į Dublino oro uostą. 


* 


Laikinosios IRA (angl. Provisional Irish Republican Army, PIRA) trumpinys. 

— O tada? 

— Amerikietis pakilo privačiu orlaiviu „Gulfstream“. Jo 
skrydžio tikslas — Makarturo aikštelė Long Ailende. — Dilonas 
nusijuokė. — Jokių prizų tam, kuris atspės, kas išsinuomojo tą 
orlaivį, neįteiksime. 

— Lekiu iškart susisiekti su Džonsonu, — tarė Fergiuso- 
nas, pasisuko ir išskubėjo į savo biurą. 


Bleikas Džonsonas sėdėjo prie savo stalo ir sklaidė doku- 
mentus, kai įėjo Alisa Kvarbi su bloknotu. 

Džonsonas atsilošė. 

— Na, pasakok. 

— Detales apie „Gulfstream“, kurias generolas Fergiuso- 
nas aptiko tarp Gardos turimos informacijos, nebuvo sunku 
patikrinti. Šį lėktuvą nuomoja Ruso bendrovė, ir paprastai jis 
stovi Makarturo oro uoste Long Ailende. Remiantis oro uosto 
pranešimais, praėjusią savaitę jis išskrido su dviem keleiviais. 
Marku Solaciu ir Džiovaniu Moriu. 

— Dieve, tai šaunu, — nudžiugo Džonsonas. — Mes kai ką 
jau apčiuopėme. 

— Dabar prasideda sunkiausia dalis. „Gulfstream“ pakilo 
iš Makarturo prieš devynias valandas. Tie patys keleiviai ir dar 
du Airijos piliečiai, Danielis ir Nensė Forbesai. 

— Velniai rautų! — sušuko Džonsonas. — Turiu susisiekti 
su Fergiusonu. 

— Tik laiko švaistymas, jeigu norite suspėti ką nors nuveik- 
ti, — tarė jam Alisa. — Ką tik teiravausi. Jie nusileido Dubline 
prieš dvi valandas. 

Džonsonas palingavo galvą. 

— Jūs kažką žinote, Alisa. Manau, laikas užsidegti antrą 
cigaretę. Nedelsiant sujunkite mane su generolu Fergiusonu. 

Fergiusonas sėdėjo su telefono rageliu rankoje, o Dilonas 
ir Hana laukė. Vadas linktelėjo. 

— Dėkoju jums, vyresnysis inspektoriau, — jis padėjo ra- 
gelį. — Tai buvo Kostelas iš Gardos specialiojo skyriaus. „Gul- 
fstream“ nusileido, išlaipino du keleivius, įsipylė degalų ir vėl 
pakilo. 

— Kas dar? 

— "Truputis sėkmės. Oro uosto apsaugos pareigūnas, 
specialiojo skyriaus detektyvas seržantas pastebėjo juos prie 
pagrindinių vartų lipančius į didelį furgoną. Jis atkreipė dėmesį 
ir juos atpažino, nes prie vairo sėdėjo Džekas Baris. 

— Vadinasi, jau žinome, kur esame, — pasakė Dilonas. — 
Ruso šeima susitarė su Laikinosios IRA vadovybe. Man įdomu, 
ar Maiklas Rajanas tuo patenkintas. 

— Manyčiau, kad nelabai, — pastebėjo Hana Bernštein. — 
Antra vertus, akivaizdu, kad Ruso šeima jį išlaisvino ir dabar jis 
turi už tai sumokėti. 

— Viena aišku, — tarė Dilonas, — nėra prasmės Bario ieš- 
koti jo namuose ar užsiimti panašiomis kvailystėmis. Jis turi 
kažkur turėti saugią priebėgą. 

Taip jie sėdėjo, mintyse perkratydami viską, ką sužinojo, ir 
staiga Čarlis Fergiusonas šūktelėjo: 

— Aš žinau, ko mums reikia! Geriausio IRA eksperto, koks 
tik gali būti, Liamo Devlino. 

Jis pravėrė stalo stalčių, ištraukė mažytę juodą knygelę ir 
įniko ją vartyti. 

— Liamo Devlino? — paklausė Hana Bernštein. 

— Tai mokslininkas, poetas, buvęs Švč. Trejybės koledžo 
profesorius, IRA smogikas, kuris tikriausiai yra nužudęs dau- 
giau žmonių negu aš. Gyva IRA legenda, — paaiškino jai Di- 
lonas. 

O Fergiusonas jau kalbėjo telefonu: 
— Ar tai tu, Devlinai, tu, senas sukčiau? 


Kilryje, netoli Dublino, savo kotedžo kabinete, Liamas 
Devlinas klausėsi Fergiusono. Kai šis baigė, Devlinas nusijuokė: 

— Jėzau, betgi jūs turite galybę rūpesčių, generole. 

— Tai svarbu, Devlinai, turėtum tai suprasti. 

— O, aš suprantu. Manau, mes visi labai stengiamės dėl 
taikos. Atsiųsk pas mane Diloną ir tą vyresniąją inspektorę, tik 
įsakyk jiems manęs netrikdyti ir į mane nešaudyti. 


Fergiusonas padėjo ragelį. 

— Jis man pažadėjo susitikti su jumis, ir jeigu kas nors gali 
padėti, tai tik Devlinas. Jis žino apie IRA daugiau negu bet kas 
kitas. Tad užsisakykit „Learjet“ reaktyvinį, susikraukit daiktus 
ir pirmyn. 

— Gerai, sere, — Hana pasuko durų link, o Dilonas paskui ją. 

— Ir, Dilonai... — šūktelėjo pavymui Fergiusonas. 

— Klausau, generole. 

— Jis būtų dėkingas, jeigu jūs nesumanytumėte jo nušauti. 

Hana atrodė apstulbusi, tačiau Dilonas nusišypsojo. 

— Tai bent, nejaugi aš panašus į vyruką, kuris galėtų taip 
padaryti, generole? 


12 


š Gatviko pakilęs „Learjet“ lėktuvas pasiekė trisdešimties 
1 > pėdų aukštį. Dilonas sėdėjo kitoje praėjimo pusėje 
priešais Haną. 

— Devlinas, Liamas Devlinas, — tarė Hana.— Visada ma- 
niau, kad ta istorija apie bandymą pagrobti Vinstoną Čerčilį yra 
vokiečių išgalvota. 

— Ganėtinai tikra. Tūkstantis devyni šimtai keturiasdešimt 
trečiųjų lapkritis. Keistas žmogus, tas Liamas. Gimė Alsteryje. 
Anglai nubaudė jo tėvą mirties bausme per Anglijos ir Airijos 
karą tūkstantis devyni šimtai dvidešimt pirmaisiais. Talentingas 
mokslininkas. Švč. Trejybės koledže pelnė aukščiausius įvertini- 
mus už anglų literatūros žinias. Jis gabeno ginklus IRA ketvir- 
tajame dešimtmetyje, dalyvavo Ispanijos pilietiniame kare kaip 
internacionalinės brigados narys. Italai buvo paėmę jį į nelaisvę 
ir perdavę vokiečių žvalgybai, vadinamajam Abverui. Jie mėgi- 
no juo pasinaudoti, bet visa bėda, kad jis buvo antifašistas. 

— Kaip jis ten atsidūrė? 

— Po nepavykusio nusileidimo parašiutu, kai rengėsi veik- 
ti su IRA Airijoje, jis sugebėjo grįžti atgal į Vokietiją ir kurį laiką 
dėstė anglų kalbą Berlyno universitete. 

— O paskui? 

— Galų gale veikė komandosų būryje. Rinktinės vokiečių 
desantininkų pajėgos nusileido Norfolke tūkstantis devyni šim- 
tai keturiasdešimt trečiųjų lapkritį pagrobti Vinstono Čerčilio. 
Vadovavo Devlinas, jis buvo tarpininkas. 

— Bet juk sakei, kad jis buvo antifašistas? 

— Matai, jie gerai jam mokėjo — IRA fondai, ir aš manau, 
kad jei kas nors iš sąjungininkų jam būtų liepęs pagrobti Hitlerį 
iš Berchtesgadeno, jis būtų ir tai pabandęs. 

— Suprantu. 

— Vieną kartą jis man sakė, kad svarbiausia gyvenime yra 
išsiaiškinti, ar tu žaidi žaidimą, ar tavimi žaidžiama. — Dilonas 
nelinksmai šyptelėjo. — Aš Žinau, ką jis turėjo galvoje. 

— Ir tu pabandei jį nužudyti? 

— O jis mane. 

— Maniau, jūs buvote draugai. 

— Taip, buvome. Jis išmokė mane daugelio dalykų, — Di- 
lonas truktelėjo pečiais. — Aš padėjau tašką — nežaboto smurto 
etapas baigtas ir jau nesu tas revoliucionierius marksistas, kuris 
užmuštų ir patį popiežių, jeigu manytų, kad šis ateityje gali tapti 
kliūtimi. Liamas buvo konservatyvesnis. Jis troško verčiau susi- 
tikti su savo priešu akis į akį kaip kovotojas revoliucionierius. 
Mes ėmėme nebesutarti. Šūviai daug ką pakeitė, ir mes išsisky- 
rėme abu visiškai išsisėmę. 

— Gailiesi to? 

— O taip, tai buvo pats nuostabiausias žmogus, kokį kada 
nors pažinojau. 

— Dabar jis turėtų būti gerokai senstelėjęs. 

— Netrukus sukaks aštuoniasdešimt penkeri. 

— Gerasis Dieve! — atsiduso Hana. 


Jau daugelį metų Baris turėjo seną sodybą netoli Belibeno 
gyvenvietės, penkiolika mylių į šiaurę nuo Dublino. Jis nuomojo 
žemę vietiniams fermeriams, prijaučiantiems Šin Feinui, ir po 
žmonos mirties atvykdavo į šiuos namus tik retkarčiais savait- 


galiais. 

Kai jis atrakino duris ir visus suleido į vidų, padvelkė drėg- 
me. Ketlina Rajan suvirpėjo. 

— Viešpatie, čia galima galą gauti. 

— Svetainėje yra židinys, o virtuvėje krosnis. Užkursiu 
juos, ir bemat apšils. 

Su pirkinių krepšiu rankoje jis akmeninėmis grindimis 
nuėjo į virtuvę ir padėjo krepšį ant stalo. 

— Šviežia duona, pienas, kiaušiniai ir rūkytas kumpis. Gali 
mums pakepinti, mergaite. 

— Gali ir pats pasirūpinti savo suknistu kepsniu. 

Jis nusišypsojo: 

— Esi karšto būdo, Ketlina Rajan, ar ne? Elkis kaip išmanai. 

Jis pravėrė krosnį, kyštelėjo degtuką ir atsisuko. Maiklas 
Rajanas stovėjo atsirėmęs į sieną, susikišęs į kišenes rankas ir 
įdėmiai žvelgė jam į veidą. 

— Norėtum mane nušauti, ar ne, Maiklai? 

— Nežinau nieko, kas man labiau patiktų. 

Baris nusijuokė ir pasisuko į merginą. 

— Gerai, tu galėtum paruošti mums nors po puodelį geros 
arbatos. 

Jis išėjo į prieškambarį ir rado čia kabinantį lietpaltį Solacį. 
Moris sėdėjo svetainėje ir kišo degtuką į malkomis kūrenamą 
židinį. Kambarys buvo gana jaukus, su patiestais ant grindų ke- 
liais kilimėliais. Čia stovėjo ir pietų stalas su šešiomis kėdėmis, 
ir sofa, ir didžiuliai krėslai su aukštais atlošais galvai atremti 
abiejose židinio pusėse, o lubas rėmė sijos. Buvo ir Švč. Mergelės 
Marijos su apsiaustu statula, ir paveikslas ant sienos. 

— Nežinojau, kad tu tikintis, Bari. 

— Tai mano žmona, ji jau mirusi. Melsdavosi kiekvieną 
rytą, kol galėdavo. Ji sielojosi dėl manęs, pone Solaci. Visus tuos 
beprotiškus metus, kol buvau įsitraukęs į judėjimą, — jis palin- 
gavo galvą. — Jai buvo sunku su manimi. 

— O kur mūsų draugai? 
— Virtuvėje. Nesirūpink. Užpakalinės durys užrakintos, o 
raktai pas mane. Kur arbata? — šūktelėjo. 


Ketlina laukė, kol užvirs virdulys, ir ramiai kalbėjosi su dėde. 

— Ar išgėrei vaistus? 

— Taip. 

— Gerk juos atsargiai ir stenkis nesijaudinti. Mažiausiai 
dabar mums reikia, kad atgultum. 

— Gerai, mergaite, — tarė jis, — nesinervink. 

Ji užplikė arbatą, paskui surado indelį tirpios kavos, šaukš- 
teliu įdėjo jos į du puodelius ir užpylė karštu vandeniu. Kaip 
tik tuo metu pašaukė Baris. Ji viską sudėjo ant padėklo, ir jiedu 
išėjo pro duris. 

— Kava jums abiem, — tarė ji Solaciui. — Tiktai tirpi, bet 
jūs galite, jei norite, pasidaryti kitokios. 

Moris paragavo ir susiraukė: 

— Bjauri. 

Baris nusijuokė: 

— Negali visko gyvenime turėti, sūnau, teks paragauti ar- 
batos. Du dalykai, kuriuos airiai moka ypač gerai — gaminti 
„Guinness“ alų ir paruošti arbatą. 

Ketlina įpylė. 

— Tai gerkite, — paragino. 

Baris paėmė puodelį ir sriubtelėjo arbatos: 

— Nuostabu, toks puodelis arbatos pakelia nuotaiką. Išger- 
siu jį ramiai, po to imsimės reikalo. 


Ketlina, jos dėdė ir Solacis palinko prie stalo ir stebėjo, 
kaip Baris išskleidžia stambaus mastelio abiejų rytinės Airijos 
pakrantės dalių — Respublikos ir Alsterio — žemėlapį. 

— Mes štai čia, Belibene. O dabar per Dandolką keliamės 
į Dauno grafystę, kurioje matome Dramdonaldą ir Škotstauną. 
Štai šioje vietoje jūs baigėte savo kelionę. Viskas, ko iš jūsų no- 
riu, tai nurodyti „Airių rožės“ vietą. Jis pažvelgė į Rajaną: 

— Kas buvo dar, Maiklai? 

Išblyškęs ir labai nenoriai Rajanas papasakojo. Baris paė- 
mė liniuotę ir pieštuką. 

— Čia jau rimčiau. Kaip matote, žemėlapio viršuje ir šone 
yra pažymėti laipsniai. 

Jis greitai nubrėžė dvi susikertančias linijas. 

— Jūs buvote štai čia, aš pažymėjau tą vietą, ji už trijų my- 
lių. Ar ši vieta jums žinoma, Maiklai? 

— Buvo tamsu. 

— Gerai, žvilgtelėkime į šio regiono Jūrų ministerijos že- 
mėlapį. Gavau vieną iš jų. 

Jis apėmė kur kas didesnį plotą — Dauno pakrantę, Meno 
salą ir Anglijos šiaurės vakarų pakrantę. Baris viską pakartojo 
iš naujo. 

— Jūs buvote štai čia. — Jis numetė pieštuką. — Laivas guli 
nuo penkiolikos iki dvidešimties jūros sieksnių gylyje. 

— Tarp devyniasdešimties ir šimto dvidešimt pėdų, — 
linktelėjo Solacis. — Jokių problemų. 

Baris irgi linktelėjo. 

— Kai don Rusas praėjusią naktį man paskambino ir pra- 
nešė apie jūsų išvykimą, jis, be kita ko, pasakė, kad dabar, kai 
žinoma preliminari laivo buvimo vieta, galite jo paieškoti patys. 
Jis taip pat užsiminė, kad jūs esate patyręs nardytojas akvalan- 
gininkas. 

— Daugelį metų nardžiau Karibų jūroje, prie Mergelių 
salų, Sent Lusijos, — Solacis gūžtelėjo pečiais. — Moris ners 
kartu su manimi. Dviese galime lengvai sutvarkyti tokį rei- 
kalą. 

— Jūsų dėdė paprašė manęs parūpinti įrangą. Žinau tin- 
kamą žmogų. Mums prijaučiantį, kaip jūs sakytumėte. Jam 
priklauso pastatas pramonės įmonių komplekse Dublino prie- 
miestyje. Manau, šią popietę mudu galime ten apsilankyti. 

— Puiku. O Moris prižiūrės mūsų draugus čia. Jam derėtų 
būti ginkluotam. Galėtum tuo pasirūpinti? 

— Čia nesunku rasti ginklų, jei žinai, kur jų ieškoti. Aš 
pasirūpinsiu. 

— Užsikruškit, pone, — drėbė Ketlina ir išlėkė į lauką. 


Devlino kotedžas stovėjo Kilrio gyvenvietės pakraštyje, 
šalia vienuolyno. Sodas džiugino akį — buvo pilnas įvairiausių 
gėlių ir krūmų. Viktorijos laikų stiliaus pastatą puošė gotikiniai 
frontonai ir švininėmis juostelėmis padalyti langai. Dilonas 
truktelėjo skambutį, ir viduje pasigirdo jo garsas. 

Po akimirkos durys atsidarė, už jų stovėjo Liamas Devlinas. 

— Ar tai tu, jaunasis niekše? — tarė jis Dilonui airiškai. 

— Kas gi kitas, — atsakė Dilonas ta pačia kalba. 

Devlinas kreipėsi į Haną: 

— Tai jūs esate to seno Žmogėno Fergiusono nepamai- 
noma dešinioji ranka, garsioji detektyvė inspektorė Hana Bern- 
štein? — Jis nužvelgė ją su palankumu. — Sekasi gi jam, ir vi- 
sada sekdavosi. Kad ir kaip ten būtų, cead mile falte, kaip sako 
airiai, sveikinu šimtą tūkstančių kartų. Prašom vidun. 

Hana buvo apstulbinta. Tikėjosi išvysti nukriošusį aš- 
tuoniasdešimt penkerių metų Žmogų, o vietoj to prieš ją stovė- 
jo kupinas energijos gyvybingas vyras, dar nevisiškai pražilęs, 
apsivilkęs juodais šilkiniais marškiniais ir mūvintis plačiomis 
naujausio modelio „Armani“ kelnėmis. Jo akys buvo tokio mė- 
lynumo, kokio jai dar neteko matyti, o kalbos tonas toks pat iro- 
niškas kaip ir Dilono. Atrodė, tarsi jie šaipytųsi iš viso pasaulio, 
pernelyg absurdiško, kad į jį būtų galima žiūrėti rimtai. 

Svetainė buvo puiki, viskas Viktorijos stiliaus — nuo židi- 
nio už grotelių ir raudonmedžio baldų iki Atkinso Grimšo ta- 
pybos. Ji apžiūrinėjo juos, kai Devlinas įnešė iš virtuvės padėklą 
su arbata. 

— Gerasis Dieve, ar tai originalai? 

— Taip, aš išmintingai investavau prieš daugelį metų. Visą 
laiką domėjausi senuoju Grimšo. Mėgstu jo nakties vaizdus. 
Vistleris vieną kartą yra pasakęs, kad vadinti jį noktiurnų meist- 
ru būtų neteisinga. Visko jis išmoko iš Grimšo. 

Jis išpilstė arbatą, o Hana tarė: 

— Mano senelis turėjo vieną. „Temzės krantinė naktį . 

— Gero skonio ir įžvalgus žmogus. Kas jis buvo? 

— Rabinas. 

Devlinas garsiai nusikvatojo: 

— Jėzau, mergaite, tai geriausia, ką esu kada nors girdėjęs. 

Hanai staiga užėmė kvapą. Koks be galo nuostabus, nepa- 
kartojamas žmogus. Vienas iš įdomiausių žmonių, kokius jai gy- 
venime teko sutikti. 

Devlinas atsisėdo į kėdę šalia židinio. 

— Dabar dirbi britams, ar ne, Šonai? 

— Taip, ir tu tai Žinai. 

— Ar jums tai kelia kokių nors problemų, pone Devli- 
nai? — paklausė Hana. 

— Vadink mane Liamu, mieloji mergaite. Ne, kad ir kas 
būčiau, nesu šventeiva. Sykį dirbau ir Fergiusonui. 

— Jis nesakė, — susiraukė Hana. 

— Gerai, kad nesakė. Jis ieškojo, kas galėtų ištraukti iš 
prancūzų kalėjimo Belio saloje airių vyruką Martiną Brosna- 
ną, o kadangi buvau Martino draugas, man buvo sunku atsisa- 
kyti. — Jis žvilgtelėjo į Diloną. — Bet jis nebuvo tavo draugas, 
Šonai, ar ne? Papasakok apie savo susidūrimą su juo, kai bandei 
išsprogdinti britų karinį kabinetą Persijos įlankos karo metu. 

— Matai, aš vilkėjau šarvuota liemene iš nailono su titanu, 
ji ir sulaikė kulkas, — tarė Dilonas. 

Devlinas nusijuokė: 

— Tau duoti devyni gyvenimai, nes aš jį buvau išmokęs 
visko, ką pats mokėjau, — ir čia jo balsas užsikirto. — Žinai, 
Šonai, tu esi mano tamsioji pusė. 

— O tu, Liamai, esi mano šviesioji pusė, — atsakė Dilonas. 

Devlinas suraukė kaktą, tačiau neištvėrė ir dar kartą gar- 
siai nusikvatojo: 

— Tu visada sugebi rasti reikiamų žodžių. — Jis palingavo 
galvą. — O dabar prie reikalo. 


vo- oo 


visom smulkmenom papasakojo, kaip buvo surengtas pagro- 
bimas ir kaip jie plaukė į Dauną „Airių rože“. Kai baigė, Devli- 
nas sėdėjo suraukęs kaktą, su cigarete rankoje. 

— Puiku. Pirmiausia mes nenorime, kad į šį reikalą įsikištų 
Garda. Jie tikriausiai suimtų Rajaną ir tol jį laikytų, kol ameri- 
kiečiai kreiptųsi dėl ekstradicijos. Jie netgi galėtų sulaikyti Ketli- 
ną ir tą vyruką Solacį, ir jo smarkųjį vaikiną kaip bendrininkus, 
bet visai ne dėl šio reikalo. Vienintelis dėmesio vertas dalykas — 
tai surasti „Airių rožę“ ir pasiekti, kad auksas niekada nebūtų 
panaudotas blogiems tikslams. 

— Tai ką darysime? — paklausė Hana. — Aš galvoju, jei 
Baris ir Laikinosios IRA vadovybė yra įtraukti į šį... 

— Aš taip nemanau, — pertraukė ją Devlinas. — Džeris 
Adamsas, Martinas Makginesas ir Šin Feino organizacijos daug 
pasistengė dėl taikos proceso. Tiesa, dar reikia įtikinti provius 
sudėti ginklus, bet šiuo metu niekas nenori rūpesčių, politikai 
taip pat galų gale rado būdą išlaikyti pusiausvyrą. — Jis pakratė 
galvą. — Ne, aš kertu lažybų iš penkių svarų banknoto, kad Lai- 
kinosios IRA taryba apie tai nieko nežino. 

— Tu manai, kad Baris į tai įsivėlė savo asmenine nuožiū- 
ra? — paklausė Hana. 

— Nors Džekas — tikras patriotas, spėju, jis visa tai slepia, 
nes velniškai gerai Žino, jog šiuo politinio žaidimo etapu Armi- 
jos taryba nenori jokių problemų. 

— Tai ką tu siūlai, Liamai? — primygtinai paklausė Dilonas. 

— Turiu susitikti su štabo vadovu ir išklausyti jo nuomonę. 
Žinau tą alinę Dubline, kurioje jis kiekvieną dieną valgo lengvus 
priešpiečius. 

— Ir jis susitiks su jumis? — paklausė Hana. 

Devlinas garsiai nusikvatojo: 

— Jie visi nori susitikti su manimi, mieloji mergaite, nes 
esu gyva legenda, ir jiems tai gali būti labai naudinga. Tačiau ne 
jums ir čia esančiam vyrukui. — Jis pasisuko į Diloną. — Laikas 
taikai, tačiau yra tokių, kurie vertina tave kaip britams dirbantį 
atskalūną. Jiems būtų užvis maloniau paleisti tau kulką į kaktą. 

— Tai tiesa. 

— Nusivesk vyresniąją detektyvę inspektorę į „Caseys“ 
barą čia netoliese. Anglai tokius vadina gero maisto užeigo- 
mis. — Devlinas nusišypsojo Hanai. — Paskui vėl pasimatysime. 


Alinė „Airių husaras“ Lifėjaus upės krantinėje, nuolatinė 
airių respublikonų susibūrimo vieta, buvo pustuštė, kai Liamas 
Devlinas įžengė į ją tuoj po vidudienio. Kolumas O'Brajenas, 
Laikinosios IRA vadovybės štabo viršininkas, sėdėjo kabinoje 
pačiame tolimiausiame kampe su „Guinness“ alaus pinta vieno- 
je rankoje ir pikantiškai atrodančiu patiekalu priešais save. Jis 
užsikišo po kaklu servetėlę. 

— Gėda tau, Kolumai, — tarė Devlinas, — tu kemši Lanka- 
šyro troškinį, anglišką patiekalą. 

O'Brajenas apsidairė ir neapsimestinai džiugiai nusišypsojo: 

— Liamai, senas niekše. Ką čia veiki? 

— Buvau mieste, turėjau reikalų, o juk žmogus turi paval- 
gyti. — Paskui kreipėsi į einančią pro šalį merginą: — Ir man to 
paties kaip šiam jūsų klientui. 

— Ir prašyčiau jam didelę „Bushmills“ viskio taurę, — pri- 
dūrė O Brajenas. — Tiktai paties geriausio — Liamui Devlinui. 

Mergina nuoširdžiai apstulbo: 

— Jūs esate Liamas Devlinas? Esu girdėjusi apie jus dar 
vaikystėje. Maniau, jūs jau miręs. 

— Ir tai pasako viską, — nusijuokė Devlinas. — O dabar 
eik, mergaite, ir atnešk man bušmilso. 


Kol jie užkandžiavo ir mėgavosi „Barrys“ arbata, Devlinas 
kalbėjo apie politiką. 

— Taigi kaip šiuo metu juda taikos procesas? — galų gale 
paklausė jis. 

— Vis dar yra kliūčių, — atsakė O Brajenas. — Prakeikta 
britų vyriausybė tebekelia mums reikalavimus visiškai atsisaky- 
ti ginklų, Liamai. To jau per daug. Nejaugi jie įsivaizduoja, kad 
kita pusė jų nekaupia? 

— Tikiuosi, jūs dažnai susitinkate su Džeriu Adamsu ir 
Makginesu*. Ar geros naujienos? 

— Reikia tikėtis, Liamai, kad geros. Tiktai kvailiui gali at- 
rodyti, kad Džeris ir Martinas nenori taikos. Bet taika turėtų 
būti garbinga. 

— O ką galvoja lojalistai? 

— Tai sunkus klausimas. Jie mano, kad britų vyriausybė 
pardavė juos ar rengiasi parduoti, ir yra iš dalies tiesūs. Bet jie 
turi pripažinti, kad artėja diena, kai turės rasti savo vietą suvie- 
nytoje Airijoje. Tai daug ką pakeis. 

— Taip pat ir katalikai, — tarė Devlinas. — Kitu atveju 


* Gerry Adams, Martin McGuinness — politikai, Šin Feino partijos veikėjai. 

kaip į tai pažiūrėtų senieji veteranai? Kas nauja Džeko Bario 
padangėje? 

— Nedaug kas pasikeitė nuo to laiko, kai jis pasitraukė, 
nes nebebuvo reikalo kovoti dėl taikos ir tokiu būdu bandyti ką 
nors pakeisti. Ar žinai, kad jo žmona mirė? 

— Taip, girdėjau. Telaimina ją Dievas. Ar jis vis dar tebegy- 
vena Ebio kelyje šalia parko? 

— Kiek girdėjau, taip. Nežinau, kuo jis dabar užsiima. 

— Lenkiasi prie žemės, kaip ir aš, — Devlinas atsistojo. — 
Taip, buvo malonu pasikalbėti, Kolumai. Mėgdavome sakyti, 
kad mūsų laikas dar ateis. Tikėkimės, kad jau sulaukėme. 


Kadaise, tai buvo prieš daugelį metų, jis buvo lankęsis 
Džeko Bario namuose Ebio kelyje, ir dabar, kai prisiartino ir 
pastatė automobilį, viskas vėl iškilo prieš akis, ir jis nesunkiai 
rado namą. Paskambino į lauko duris ir laukė. Neketino sureng- 
ti Bariui akibrokšto dėl „Airių rožės. Tik pro šalį važiuojantis 
senas draugas. Jis patraukė per mažą sodelį iš kitos namo pusės 
ir pažvelgė pro virtuvės langelį. 

— Gal galėčiau jums padėti? — pasigirdo balsas. 

Jis atsigręžė ir išvydo jauną moterį, plaunančią gretimo 
namo duris. Devlinas nusišypsojo jai pačia Žavingiausia savo 
šypsena. 

— Ieškau Džeko Bario. 

— Mačiau jį ankstyvą rytą sėdantį į didelį universalą, sto- 
vėjusį gatvėje. Jeigu jo nėra, vadinasi, kažkur išvykęs. Ar tai 
svarbu? 

— Visiškai ne. Esu tik senas draugas, kuris atsitiktinai atsi- 
dūrė netoliese, štai ir viskas. Ar nenumanote, kur jis galėtų būti? 

— Dažniausiai jis būna čia. Malonus žmogus. Buvo mo- 
kytojas, o paskui mirė jo žmona. Savaitgaliais jie mėgdavo vykti 
į kaimą. Turėjo ten vasarnamį ar kažką panašaus. 

— Gal žinote kur? 

— Gaila, bet ne. 

— Ką gi, ačiū. Jeigu jis grįžtų, pasakykite, kad jo ieškojo 
Čarlis Bleikas. 

Devlinas mandagiai atsisveikino ir grįžo prie savo mašinos. 

Važiuodamas jis šypsojosi — įsivaizdavo, ką ji sakytų su- 
žinojusi, kad šitas kaimynystėje gyvenantis mielas žmogus yra 
buvęs Laikinosios IRA štabo viršininkas. 


Pramonės įmonių komplekso sandėlis Dublino priemies- 
tyje vadinosi „Jūrų arkliuko tiekimu', o jo savininkas buvo žmo- 
gus pavarde Tonis Bredlis, vidutinio amžiaus pliktelėjęs vyras 
su alaus mėgėjo pilvuku. Jaunystėje IRA aktyvistas, kurio įkarštį 
atvėsino penketas metų, atsėdėtų Portlišo kalėjime penkiasde- 
šimt mylių nuo Dublino. Tačiau jis vis dar jautė prielankumą 
respublikonams ir rėmė juos, buvo apsukrus ir net įkūrė fon- 
dą, kai grįžo iš Šiaurės jūros naftos verslovių, kur dirbo naru, ir 
įsteigė „Jūrų arkliuką“. 

Sandėlyje buvo laikoma visokiausių rūšių nardymo įranga. 
Bredlis nuėjo už prekystalio ir išsitraukė užsakymo blanką. 

— Malonu vėl tave matyti, Džekai. Iš tikrųjų didelė garbė. 

— Paskutinį kartą buvai aludėje Belibene, kai aš leidau sa- 
vaitgalį savo ūkyje, — tarė Baris. 

— Ir kaip tik taip pasitaikė, kad važiavai pro šalį, ar ne? 
Kuo galėčiau pagelbėti? 

— Mano draugas Solacis ieško jam reikalingos nardymo 
įrangos. Tu ir parduodi, ir nuomoji, argi ne taip? 

— Tikrai taip, — Bredlis pasisuko į Solacį. — Prašom pasa- 
kyti, ko pageidaujate. 

— Visko po du, — atsakė Solacis. — Kaukių, nardymo 
aprangos — vieną vidutinio dydžio, vieną didelę, būtinai su 

gobtuvu, pirštinių, plaukmenų, svorio diržų, po dvylika svarų 
kiekvienas, reguliatorių, plūdrumo kontrolės prietaisų ir ketu- 
ris deguonies balionus. O, ir porą „Orkos“ nardymo kompiute- 
rių, — jis pasisuko į Barį. — Jie rodo, kokiame esi gylyje, kiek 
laiko gali ten būti ir kada turi kilti į paviršių. 

— Puiku, — tarė Bredlis.— Štai ką tau, Džekai, pasakysiu: 
aš atidarysiu duris, pro kurias išgabenami kroviniai, o tu įva- 
žiuosi su savo universalu, ir mes viską pakrausime tiesiog čia. 

Jis sukruto, pasišaukė į pagalbą padėjėją, o Baris paliko So- 
lacį, pats išėjo ir atvarė automobilį. 


Jis stovėjo ir žiūrėjo, kaip Solacis pagal sąrašą atidžiai tikri- 
na įrangą. 

— Tu labai rūpestingas, — tarė jis. 

Solacis truktelėjo pečiais. 

— Aš visada rūpinuosi, nors esu nėręs jau du šimtus pen- 
kiolika kartų. Neįsivaizduoji, kiek kasmet žmonių žūsta dėl 
akvalango defektų, ir visados per kvailumą, — jis nusišyp- 
sojo. — Matai, pone Bari, mums būtų geriau nelikti ten žemai 
po vandeniu. 

Bredlis su savo padėjėju baigė krauti įrangą ir paklausė: 

— Dar ko nors? 

— Povandeninių žibintų, — atsakė Solacis. 

— Jokių problemų. Turiu labai gerų. — Jis nuėjo prie dėžių 
krūvos, nukėlė dvi kartonines ir atnešė. — Tokius halogeninius 
šviestuvus naudoja Karališkasis laivynas. Ilgai veikiančios bate- 
rijos, O štai jų įkroviklis. — Sudėjo viską į automobilį ir stovė- 
jo, įsirėmęs rankomis į klubus, suraukęs antakius: — Kažko dar 
trūksta, — pasakė ir ūmai nusišypsojo: — Žinau. — Jis trum- 
pam dingo ir atnešė du naro peilius makštyse, tvirtinamus prie 
kojos dirželiu. — Dabar, manau, viskas, — tarė. 

— Išskyrus dar vieną dalyką, — pastebėjo Baris, — prietai- 
są, vadinamą „navigacijos meistru“. 

— Turime ir jį, — tarė Bredlis. — Kaip tik patobulintą. 

— Ar galime jį pamatyti? — paklausė Solacis. 

— Žinoma. — Bredlis vėl dingo ir po minutėlės grįžo su 
juoda dėžute rankoje. Atidaręs ištraukė iš jos navigacijos prie- 
taisą. — Štai. 
klausiamai žvilgtelėjo į Barį. 

— Kas būtų, jeigu nurodyčiau, tarkim, jūroje nuskendusio 
laivo koordinates? — pasidomėjo airis. 

— Rezultatai paliudytų moderniosios technologijos ste- 
buklus, — tarė Bredlis. — Čia yra instrukcija, ir labai paprasta. 

— Nereikia, — numojo ranka Solacis. — Pasakysiu jums 
koordinates, jūs įvesite jas, tada pamatysim. 

Jis išsitraukė užrašų knygelę ir padiktavo Bredliui „Airių 
rožės“ koordinates. Bredlis jas įvedė. Prietaiso ekrane pasirodė 
Skaičiai. 

— Patikrink, ar jie tikslūs, — tarė Bredlis. 

Solacis padarė tai. 

— Puiku. 

— Gerai. — Bredlis paspaudė mėlyną mygtuką. — Dabar 
jie išsaugoti. Jūs aktyvinate juos, paspausdamas raudoną myg- 
tuką. Pasigirsta lėtas monotoniškas zvimbimas. Kai pasiekiate 
tikslą, prietaisas ima zvimbti labai garsiai. Jį sustabdote vėl pa- 
spausdami mėlynąjį mygtuką. 

— Tvarka, imame, — tarė Baris. — Atsiųsk man sąskaitą į 
Ebio kelią, Toni, ir gausi mano čekį. 

— Ką tu, Džekai, sumokėsi grąžindamas įrangą. 

Bredlis pasitraukė į šalį ir išlydėdamas jiems pamojavo. 

— Puiku, — tarė Solacis, — bet dar yra vienas dalykas, apie 
kurį tu kol kas neužsiminei — laivas. 

— Juo jau pasirūpinta. Esu minėjęs Dramdonaldą ir Škots- 
tauną Dauno pakrantės centrinėje dalyje, kur išsilaipino Raja- 
nas, jo giminaitė ir Šonas Dilonas. Škotstaune, mažame žvejų 
kaimelyje, yra aludė „Lojalistas“. Bet iš tikrųjų viskas kiek kitaip, 
nei gali pasirodyti. Kevinas Strindžeris, jos savininkas, yra vie- 
nas iš mūsų. Pas jį Dilonas atėjo ieškoti prieglobsčio, kai pasiekė 
krantą nuskendus „Airių rožei . Beje, aš kalbėjausi su Kevinu, ir, 
atrodo, jis aptiko kai ką mums naudinga. Manau, rytoj nuvyksi- 
me ten kartu. Su savimi pasiimsime įrangą. Jeigu laivas bus pa- 
ruoštas, Kevinas galės ją pakrauti, o mes grįšime. Dar norėčiau 
pasirūpinti sprogmenimis — tam atvejui, jeigu kitokiu būdu 
negalėsime prasibrauti į paskendusį laivą. 

— O tada? 

— Grįšime kitą dieną, visi, taip pat ir Rajanas su mergina. 
Tuomet išvyksime ir surasime tą prakeiktą laivą. 

— Manote, kad pavyks? 

— Man visada sekasi kelionėse, — tarė Džekas Baris. 


Kai Devlinas grįžo į Kilrio kotedžą, jau buvo gerokai po 
pietų. Dilonas tysojo užsimerkęs priešais židinį, o Hana skaitė 
knygą. 

Devlinas atrodė pavargęs. 

— Gal užplikyti jums puodelį arbatos? — pakilusi iš savo 
vietos pasiūlė jam Hana. 

— Būtų puiku. 

Jis krito į Hanos kėdę, o Dilonas atsisėdo. 

— Kaip sekėsi? — paklausė jis. 

— Buvau susitikęs su Kolumu O'Brajenu, dabartiniu štabo 
viršininku, ir jis mane patikino, kad Džekas Baris neturėtų ko 

nors imtis. O dėl kitko atsargiai pasiteiravau įvairių šaltinių, bet 
kai kuriuos iš jų turiu pakartotinai patikrinti rytoj. 

— Ir kas tai? — paklausė Dilonas. 

— Minutę, — Devlinas atsisėdo priešais Haną, kuri jam 
tiesė arbatą. — Mergaite, tu pati nuostabiausia pasaulyje. — Jis 
paėmė iš jos rankų puodelį. — Kai išgersiu ir išsimaudysiu, pa- 
kviesiu jus pietų. 


Sugrįžę Solacis su Bariu rado Morį svetainėje skaitantį 
knygą. Šis pakėlė galvą: 

— Puikus dalykas. „Airijos šventųjų istorija“. Šitie vyrukai 
priverčia mafiją pasijusti vaikų darželiu. 

— Kur likusieji? — paklausė Solacis. 

— Virtuvėje. Ji ruošia valgį. Turėjau eiti į sodą ir stovė- 
ti lietuje, kol jos dėdė šakėmis kasė bulves ir morkas. Paskui 
ji pasiskynė šiltnamyje agurkų, salotų ir pomidorų. Ji mažytė 
praktiška mergšė. 

— Nužudžiusi mažiausiai tris žmones, kiek man žino- 
ma, — pastebėjo Baris. 

— Iš tikrųjų, — pritarė jam Solacis. 

Solacis nuėjo į virtuvę. Joje skaniai kvepėjo, Ketlina stovėjo 
maišė salotas. 

— Visų galų meistrė, kaip matau, — tarė Solacis. 

— Galite būti dėl to tikras, pone, — atkirto ji. 


Sėdėdamas prie stalo su telefonu rankoje Fergiusonas tarė: 

— Kalbėjausi su Dilonu. Mūsų kontaktinis asmuo Devli- 
nas zonduoja dirvą, tačiau kol kas jokių rezultatų. 

Iš savo biuro Baltųjų rūmų pusrūsyje Bleikas Džonsonas 
atsakė: 

— Būtų per drąsu tikėtis greitų rezultatų. Kaip žinote, Pre- 
zidentas yra susirūpinęs šiuo reikalu. Ar pranešite man, gene- 
role? 

— Be abejo, pranešiu. 

Fergiusonas padėjo telefono ragelį ir atsilošė kėdėje. 

— Nagi, Dilonai, — sumurmėjo švelniai. — Duok šen re- 
zultatus. 


Devlinui, kaip privilegijuotajam šios vietinės užeigos 
lankytojui, buvo skirta geriausia kabina restorano gale. Jis pa- 
reikalavo patiekti viską iš eilės, tad jie pradėjo nuo lęšių ir po- 
midorų sriubos, po to turėjo eiti airiškas kumpis su baltu pada- 
žu, šviežiomis bulvėmis ir virtais kopūstais. 

— Atsiprašau, Liamai, — kreipėsi Hana, — tu pamiršai, 
kad esu žydė. Kumpio aš nevalgau. 

Jis tučtuojau puolė taisyti klaidą: 

— Troškinta lašiša tiks? 

— Šitai galima. 

— Pasakysiu tau, kaip policijos pareigūnei, kad užvis svar- 
biausia — gerai ištroškinti. 

— O, puikumėlis. 

Jis pasisuko į Diloną: 

— O dėl tavęs, berniuk, užmiršk, kad norėjai „Krug“ šam- 
pano. Viskas, ką jie turi, yra jų pačių gamybos šampanas po dvy- 
lika svarų už butelį. 

— Airiškas šampanas? — paklausė Hana. 

— Etiketėje parašyta, kad jis prancūziškas. 

— Užsakyk, pasiduodu, — pakėlė rankas Dilonas. 

Maistas buvo nuostabus, šampanas beveik pakenčiamas, o 
pokalbis pats įdomiausias, kokiame Hanai kada nors teko daly- 
vauti per daugelį metų. 

— Vadinasi, tavo senelis buvo rabinas, tėvas chirurgijos 
profesorius, o tu baigei Kembridžo universitetą? — paklausė 
Devlinas. — Su tokiu paveldu tapai fare? Kaip tai atsitiko? 

— Norėjau veikti ką nors tikrai įdomaus. Pinigai man ne- 
rūpėjo. Turėjau jų pakankamai. 

— Viešpatie, bandau tave įsivaizduoti patruliuojančią su 
mėlyna uniforma — turėtų būti puikus vaizdas. 

— Nediskriminuokit moterų, Devlinai. 

— Liamai. Ar turiu tai nuolat priminti? Tačiau tokia žavi 
žydė mergina! Ar nenorėtumėte ištekėti ir turėti vaikų? 

— Šita žavi žydė mergina nušovė Norą Bel, — įsiterpė Di- 
lonas. 

Devlinas liovėsi šypsojęsis. 

— Jėzau, prisimenu tą garsią protestantų bylą. 

— O aš nudėjau jos vaikiną, Aherną, — prisipažino Dilo- 
nas. — Jie Londone rengėsi nužudyti Amerikos Prezidentą. 

Hana atrodė įsitempusi, ir Devlinas uždėjo ranką jai ant 
peties. 

— Tai ne tavo kaltė, mergaite, kaltas pasaulis, kuriame mes 
gyvename. O dabar norėčiau išgerti „Bushmills“ viskio, kad pa- 
dėtų man užmigti, ir keliausime namo. 

Jis šūktelėjo per petį užsakymą barmenui, tada atsisukęs 
ūmai surimtėjo. 

— Kai ką sugalvojau. 

— Nair ką gi? — paklausė Dilonas. 

— Jie bus išvykę apžiūrėti „Airių rožės“ vietos. 

— Teisingai. Kur nors netoli Dauno pakrantės. Mes išsilai- 
pinome centrinėje jos dalyje, netoliese Dramdonaldo ir Škots- 
tauno. 

— Bet aš manau, kad pirmiausia jie nusprendė nuvykti pa- 
žiūrėti, kaip galėtų išsinuomoti laivą, negana to — argi jiems 
nereikės nardymo įrangos? 

— Be abejo, — linktelėjo Dilonas. 

— Ojūs, girdėjau, esate puikus tokių reikalų žinovas. 

— Aš savo padariau. Ko ketinate imtis jūs? 

— Na,jie turės iš kur nors gauti tą įrangą, o Dubline tokios 
rūšies įstaigų tikrai nėra daug. 

— Ne, neturėtų būti, — tarė Dilonas. 

— Kas, jeigu jums pasakyčiau, kad Dublino pakraštyje yra 
tokia firma „Jūrų arkliuko tiekimas“, kurios savininkas — IRA 
veikėjas pavarde Tonis Bredlis? Tarnavo pas Džeką Barį, pen- 
ketą metų sėdėjo Portlišo kalėjime. Tai štai, jeigu jūs būtumėte 
Džekas Baris ir jums reikėtų nardymo įrangos, kur jos ieškotu- 
mėte? 

— „Jūrų arkliuko tiekime“, — atsakė Hana Bernštein. 

Devlinas nusišypsojo ir pakėlė taurę tostui: 

— Štai ten mes pirmiausia ir keliausime šį rytą. Kantrieji 
galų gale vis tiek sulaukia savo valandos. 

itą rytą, penkiolika po aštuntos, Tonis Bredlis pastatė savo 
| Audio automobilių aikštelėje už „Jūrų arkliuko tieki- 
mo“ sandėlio. Personalas susirenka devintą, tačiau jam patikda- 
vo ateiti į darbą anksčiau. 

Aikštelėje jau stovėjo daugybė transporto priemonių, 
priklausančių greta įsikūrusioms įstaigoms. Jis praėjo pro jas ir 
stabtelėjo išsitraukti raktų. Šalia buvo maži slapti varteliai didelėse 
stumdomosiose duryse, kad būtų paprasčiau patekti vidun. Atsi- 
rakino juos ir tuo pat metu staiga išgirdo žingsnius už nugaros. 

— Tu šaunuolis, Toni. 

Bredlis atsisuko ir išvydo už savęs stovintį trejetą, vieną iš 
jų, Devliną, atpažino tuojau pat. 

— Gerasis Dieve, Liamas Devlinas. 

— Ir kitas senas draugas. Tu tikriausiai nepamiršai Šono 
Dilono? 

Bredliui iš baimės susitraukė skrandis — pažįstamas jaus- 
mas. Jis suprato, kad reikalas rimtas. 

— Šonai, šimtas metų! 

Jis nervingai pažvelgė į Haną. 

— Ojjūs kas tokia būsite? 

— Ji su mumis, štai kas ji tokia, o dabar eik, — Dilonas 
stumtelėjo jį pro slaptuosius vartelius. 

Bredlis ne juokais įsibaimino: 

— Aš nieko nepadariau. Ką tai reiškia? 

— Sėskis, — Dilonas pastūmė jį ant pakuotės dėžės. 

— Tik atsakyk į kelis klausimus ir galėsi būti laisvas, — 
tarė Devlinas. — Čia pas tave buvo užsukęs Baris. 

Jis sąmoningai pabrėžė tai kaip faktą, o ne klausimą, ir tai 
suveikė. 

— Taip, tai tiesa, — patvirtino neprieštaraudamas. — Va- 
kar vakare. 

— Pirko nardymo įrangą? 

— Taip, jis buvo čia su amerikiečiu, ponu Solaciu, ekspertu. 
Išsinuomojo daug nardymo įrangos. Manau, reikalas susijęs su 
Organizacija, jeigu juo rūpinasi Džekas. 

— Bijau, kad ne, — paprieštaravo jam Devlinas. — Džekas 
šiek tiek susitepęs. Ligi šiol nešvarus, kaip tu sakytum. Kolumo 
O'Brajeno ir Armijos tarybos tai nepradžiugins. 

— Viešpatie, — neišlaikė Bredlis, — iš kur galėjau žinoti? 

— Taip, seni, tu pakliuvai į bėdą, — tarė Devlinas. — Todėl 
bus geriau, jeigu pabandysi ištaisyti padėtį. Kolumas O Brajenas 
kol kas nežino, kad esi įsivėlęs į šį reikalą, todėl galiu tau padėti. 

— Bet ką padarysiu, — suaimanavo Bredlis. 

Devlinas pasisuko į Diloną: 

— Ko norėtų paklausti nardymo specialistas? 

Dilonas užsidegė cigaretę ir paklausė Bredlio: 

— Kąjie pasiėmė? 

Bredlis, kiek įstengė prisiminti, skubiai persakė sąrašą. 

— Atrodo, tai viskas. 

Jis patylėjo, paskui skubiai pridūrė: 

— Ne, dar pamiršau navigacijos prietaisą, daviau jiems 
naujausio modelio. 

— Ir pademonstravai? — pasiteiravo Dilonas. 

— Netgi daugiau. Amerikietis pateikė man keletą koordina- 
čių, ir aš jas įvedžiau. Tas daikčiukas — kaip automatinis taikiklis. 
Jis nuveda jus tiesiai į vietą. 


228 


IŠGERTUVĖS SU VELNIU 


— Kokie tai buvo duomenys? — nutraukė Hana. 

— Kiek prisimenu, velniškai bjaurūs skaičiai, — jis ėmė 
jaudintis. — Aš pasakiau viską, ką žinau. 

— Išskyrus tai, kur jie po to išvyko, — tarė Devlinas. 

— Baris gyvena Ebio kelyje, visi tai žino. 

— Tiktai jo tenai nėra, — ramiai pastebėjo Devlinas. — 
Kur jis dar galėtų būti? 

— Iš kur galiu žinoti? — šiurkščiai atrėžė Bredlis. 

Dilonas išsitraukė savo valterį su duslintuvu: 

— Smalsu sužinoti, ar kulka į tavo kairiojo kelio girnelę 
galėtų sugrąžinti tau atmintį. 

— Dėl Dievo, Šonai, — nusigando Bredlis ir tučtuojau pri- 
siminė. — Minutę. Paskutinį kartą mačiau Džeką Barį užeigoje 
Belibene. Važiavau namo iš Dandolko ir sustojau atsigerti, o jis 
sėdėjo aludės kampe. 

— Ir kas tada nutiko? 

— Mes pasikalbėjome, jis pasakė, kad turi seną sodybą kai- 
mo pakrašty. Rengėsi grįžti atgal, ir aš jį ten pamėtėjau. Tai sena, 
gerokai apleista vieta. Sakė, kad po žmonos mirties retai joje 
lankosi. — Bredlis desperatiškai bandė dar ką nors prisimin- 
ti. — Ant vartų, prie kurių jį išleidau, buvo užrašas: Viktorijos 
sodyba. Gerai prisimenu, nes jis pajuokavo, kad tai galėtų būti 
Britanijos karališkosios šeimos sodyba. 

Dabar jo veidas švietė. 

— Juk nebuvo labai sunku prisiminti, ar ne? — paklausė 
Devlinas. 

— Tiesą, tiktai tiesą ir nieko, išskyrus tiesą, — švelniai pri- 
dūrė Dilonas. — Patikėk, mano berniuk, tai kur kas geriau, nei 
man grįžti ir pasirūpinti kairiąja tavo kojos girnele. 

Jis patraukė atgal prie slaptųjų vartelių, o Hana jam iš pas- 
kos. Ji tyliai suniurnėjo: 

— Tu tikras šunsnukis, Dilonai. 

— Taip, tikras, bet tai duoda rezultatų, mieloji mergaite, 
todėl verta juo būti. 

Devlinas nusišypsojo ir apkabino Bredlį. 

— Nenusimink, Toni, gal taip nenutiks, bet jeigu pabandy- 
si susisiekti su Bariu ar kam nors prasitarsi, bijau, kad Dilonas 
bus labai nepatenkintas ir tikrai sugrįš. 

— Prisiekiu, niekam nė žodžio. 

— Šaunuolis, — tarė Devlinas ir paliko jį ramybėje. 

Dilonas su Hana laukė prie sidabrinės Devlino tojotos. 

— Žaidimas prasideda, kaip sakytų Šerlokas Holmsas. O į 
Belibeną, Šonai, gali vairuoti tu, nes aš, matyt, jau senstu. 

Dilonas sėdo prie vairo, o Devlinas laikė pravėręs užpakali- 
nes dureles, kol įlipo Hana. 

— Tu neatrodai patenkinta. Ko gero, nenorėtum čia su- 
grįžti. 

— Ypač pamačiusi tokį elgesį. 

— Taip, mūsų Šonas visada buvo šiurkštokas. 

Jis apėjo iš kitos pusės ir taip pat įsėdo į automobilį. 


Jie visi pusryčiavo Viktorijos sodybos virtuvėlėje. Kai bai- 
gė, Ketlina nuvalė stalą, sudėjo į krūvą lėkštes, ir — nors keista 
— jai padėti pasišovė Moris, o jos dėdė, Baris ir Solacis išėjo iš 
virtuvės. Ji beveik tikėjosi, kad Moris pradės prie jos kibti, ir 
buvo visiškai tam pasirengusi. O jis, užuot daręs ką nors pana- 
šaus, pripildė kriauklę karšto vandens ir sumerkė į jį nešvarius 
indus. 

— Tegul pamirksta. Bus lengviau plauti. 

— Kas tau šovė į galvą, didysis meškine? — paklausė ji. 

Jis nusijuokė. 

— Mano motina turėjo restoraną Palerme. Kai buvau dar 
vaikas, nuolat dirbdavau virtuvėje. Vėliau tapau padavėju. 

— O paskui ėmeisi šautuvo. 

Jis truktelėjo pečiais ir šaltai atrėžė: 

— Už tai daugiau mokėjo. 

Kai ji įžengė į svetainę, visas trejetas buvo palinkęs prie 
žemėlapio. 

— Štai čia, — rodė Baris. — Tiesiai į Dandolką, po to per 
sieną. Kol vyksta taikos derybos, jokių problemų. Galima drą- 
siai ją kirsti. 

— Ir pasukti į Škotstauną, — tarė Solacis. 

— Taip. Mes užtruksime porą valandų, daugiausia dvi su 
puse. 

— Ir kas tie „mes“? — paklausė Ketlina. 

— Solacis ir aš, — paaiškino Baris. — Jūs galite likti Čia, 
Moris pasisiūlė jus pagloboti. 

— Tu pasidarei velniškai įžūlus. 

— Kadangi čia esu už viską atsakingas. Mudu su ponu 
Solaciu važiuosime tiesiai į Škotstauną. Su savimi pasiimsime 
nardymo įrangą. Kevinas Strindžeris iš „Lojalisto“ žadėjo tin- 
kamą katerį. Mes išbandysime jį. Jeigu viskas bus kaip reikiant, 
Kevinas pakraus mūsų įrangą, o mes grįšime. Turėtume būti čia 
apie penktą. 

Ji pažvelgė į Barį, paskui į dėdę. Šis gūžtelėjo pečiais: 

— Stengiamės, kad viskas būtų kuo geriau, Ketlina. 

— Jeigu viskas vyks kaip numatyta, visi būsime Škotstaune 
rytoj rytą, — tarė Baris. 

— O, darykit, po velnių, kaip norit, — pratrūko Ketlina ir 
išlėkė lauk. 


Tojota leidosi žemyn nuo kalvų už Belibeno. Dilonas sulė- 
tino greitį ir iššokęs atidarė penkiais užraktais rakinamus var- 


tus, už kurių buvo Viktorijos sodyba ir fermerio namas. 

— Išjunk variklį ir pastatyk automobilį, — paragino Devli- 
nas. — Turiu keletą žiūronų dėtuvėje. — Jis pasirausė joje ir sura- 
do porą „Zeiss“ žiūronų. — Tuoj pasižiūrėsiu. 

Kaip tik tuo metu, kai jis stovėdamas prie tojotos nukreipė 
žiūronus į universalą sodybos kieme, namo durys atsidarė ir 
pro jas išėjo visas ketvertas: Baris, Solacis, Moris ir Rajanas. 

— Kristau, — nustebo Devlinas. — Čia jų visa prakeikta 
puokštė. Džekas Baris už vadovą. Pažvelk, Šonai. 

Dilonas paėmė žiūroną, sufokusavo jį ir linktelėjo: 

— Baris, Maiklas ir švelnioji Ketlina. 

Hana išlipo iš tojotos, ir jis padavė jai žiūronus. Toji irgi 
pasižiūrėjo. 

— Kiti du — Solacis ir jo apsauginis Moris, — sušnabždėjo 
ji Devlinui. — Mes gavome faksu jų fotografijas iš Bleiko Džon- 
sono. — Ji visa įsiterpė. — Baris ir Solacis įsėdo į automobilį. 
Kiti grįžta į vidų. 

— Skubiai dingstam iš čia, — paragino Devlinas Diloną. 

Jie sušoko į automobilį, ir Dilonas paskubomis nuvairavo 
atgal, o sankryžoje pasuko į kelkraštį ir sustojo. 

— Pažiūrėkim, ar jie pasuks šituo keliu. Jeigu ne, apsisuk- 
siu ir pabandysiu juos pasivyti. 

Po akimirkos Hana, stebėjusi pro galinį langą, šūktelėjo: 

— Jie atvažiuoja. 

— Jeigu pasiseks, atsidursime ten, kur visi norime būti, — 
tarė Devlinas. — Tad sek paskui juos, Šonai. 


Dilonas vikriai juos aplenkė, Devlinas apsimetė besidai- 
rantis ir kažko ieškantis, o didžiulis mašinų srautas kelyje jiems 
tapo puiki priedanga. Drogeda buvo už dvidešimties mylių, 
Dandolkas dar už dvidešimties, tad kaip tik po valandos jie per- 
važiavo miestą. 

— Netrukus siena, — tarė Devlinas Hanai, — ten mes kir- 
sime kampą ir pasuksime tiesiai į Vorenpointą. Jeigu jie vyksta į 
Dauno pakrantę, o taip turėtų būti, mes važiuosime per Rostre- 
vorą, leisimės į Kilkilą ir atsidursime pakrantės kelyje. 

— Jis nuves mus į Dramdonaldą ir Škotstauną, tą vietą, kur 
išsilaipinome nuskendus „Airių rožei, — pastebėjo Dilonas. 

— Kaip vadinosi užeiga Škotstaune, kurioje tu lankeisi? — 
paklausė Hana. 

— „Lojalistas, — nusijuokė Dilonas. — Iš tikrųjų klai- 
dinantis pavadinimas. Kevinas Strindžeris, jos savininkas, jau 
daug metų dirba Bariui, — jis paniuro ir pasisuko į Devliną. — 
Ką tu apie tai galvoji? 

— Tai, atrodo, teikia vilčių. Pamatysime. Dabar aš truputį 
nusnausiu, 0 jūs, jaunime, būkite budrūs. 


Už Vorenpointo mašinų srautas sumažėjo, tačiau kely- 
je dar buvo pakankamai transporto — nuosavų ir atsitiktinių 
krovininių automobilių, kuriais Dilonas galėjo pasinaudoti kaip 
priedanga. Pradėjo lyti, debesys slinko iš Morno kalnų pusės. 

— Lėkdami žemyn į jūros pusę, kaip sakoma dainoj, — pa- 
aiškino Devlinas. — Didingas reginys. 

— Iš tikrųjų, — pritarė Hana. 

Prieš juos važiavo du lengvieji automobiliai ir sunkveži- 
mis, o priešais šiuos — universalas. 

— Dar vienas dalykas, — tarė Devlinas. — Jeigu rengiamės 
apsistoti Škotstaune ar panašioje vietoje, turėsime problemų. 
Šioje pakrantėje tėra žvejų kaimelis, prieplauka ir uostas ke- 
liems laivams. Pašaliečiai čia iš karto krinta į akis. 

— Turime būti atsargūs, — tarė Dilonas. — Laukti ir ste- 
bėti. 

Lietus lijo vis smarkiau, kol galų gale virto liūtimi, ir Baris, 
sėdintis prie universalo vairo, tyliai nusikeikė: 

— Tikra nelaimė šitas kraštas. 

— Gali pakartoti tai dar kartą, — tarė Solacis. 

— Artėjame prie Kilkilo. Prieš pat įvažiuojant į jį, yra di- 
delė pakelės kavinė. Nežinau, kaip jums, bet puodelis arbatos ir 
sumuštinis su kumpiu man būtų ne pro šalį. 

— Ir aš nieko prieš, — pritarė jam Solacis. 

Netrukus jie privažiavo tą vietą, ir Baris pasuko į automo- 
bilių aikštelę. Joje jau stovėjo keli sunkvežimiai, vienas kitas 
lengvasis automobilis, ir jis pastatė savąjį šalia. Čia buvo de- 
galinė ir nedidelis autoservisas, o užrašas skelbė, kad visa tai 
priklauso Patrikui Merfiui ir sūnui. Kavinė buvo kitame auto- 
mobilių aikštelės gale. Jie per lietų nuskubėjo į vidų. 

Dilonas įsispraudė su tojota tarp dviejų furgonų ir užgesi- 
no variklį. Hana tarė: 

— Aš eisiu apsidairyti, kas ten dedasi, be to, man reikia į 
tualetą. 

Ji išlipo ir nubėgo per lietų. 

— Miela mergina, — tarė Devlinas. 

— Sykį ji išgelbėjo man gyvybę, o pati neišvengė kulkos, — 
pasakė jam Dilonas. 

— Jėzau, — atsiduso Devlinas, — tokia puiki žydė mergina. 

— Prisimenu, — tęsė Dilonas, — kaip kartą Fergiusonas 
man pasakojo, ką ji pasakė po to, kai nušovė Norą Bel; toji kalė 
mane dusyk buvo klastingai užpuolusi. Tuomet ji pasakė: aš 
anaiptol nesu puiki žydė mergina, o tikrų tikriausia Senojo Tes- 
tamento žydė. 

Devlinas nusijuokė: 

— Apsaugok, Viešpatie, jeigu nebūčiau septyniasdešimt 
penkerių, tikrai ją įsimylėčiau. 

— Septyniasdešimt penkerių? — paklausė Dilonas. — Tu 
tikras melagis. 

Sugrįžo Hana. 

— Atrodo, jie čia prisėdo, — tarė. — Mačiau, kaip Baris 
pateikė padavėjai užsakymą. Bet dabar pagalvojau apie tavo 
pasakymą, Liamai, kad pašaliečiai čia krinta visiems į akis. Tai 
labiau galima taikyti jums, bet ne man. Škotstaune, pavyzdžiui, 
Kevinas Strindžeris gali pažinti tave, Šonai, arba tave, Liamai. 

— Taip, mane jis gali atpažinti, — pasakė Devlinas. — Ka- 
daise šituose kraštuose buvau gana garsus, nes visų pirma esu 
čia gimęs, — jis nusivaipė. — Kartais velniškai neparanku būti 
gyva legenda. 

— O manęs nepažins, — toliau kalbėjo Hana. — Tarkim, 
galėčiau būti anglė turistė. Čia parašyta, kad šiame autoservise 
nuomojami automobiliai. Duokit šen mano kelioninį krepšį, 
ir aš pažiūrėsiu, ką galėčiau padaryti. Jeigu mūsų draugai iš- 
vyks anksčiau, nei aš būsiu pasirengusi, nedelskite. Seksiu jums 
įkandin pakrantės keliu šalia Dramdonaldo ir Škotstauno. Su- 
sirasiu jus. 

Devlinas mestelėjo jai kelionės krepšį: 

— Pirmyn, mergaite. 


Autoserviso garaže mechanikas taisė automobilį, o mažas 
žmogelis tvido eilute, su kepure, sėdėjo stiklinėje patalpoje. Šis 
pakilo ir išėjo jos pasitikti. 

— Patrikas Merfis, — prisistatė jis. — Kuo galiu jums pa- 
dėti, panele? 

— Aš keliavau su keletu draugų, bet jie grįžta į Belfastą. 
Išleido mane čia, nes kažkas Vorenpointe pasakė, kad jūs nuo- 
mojate automobilius. 

— Iš tikrųjų nuomoju. Kuriam laikui norėsite? 

— Dviem ar trims dienoms. Noriu pasibastyti po Dauno 
pakrantę. Galiu skirti tam laiko. Ar galėsite padėti? 

— Ką gi, negaliu sakyti, kad tai pats geriausias pasiūlymas, 
tačiau turiu „Renault“ sedaną, jeigu jūs neturite nieko prieš 
prancūzišką modelį. 

— Visiškai nieko. 

Ji nusekė paskui jį per garažą ir apžiūrėjo automobilį. 

— Ką tik patikrintas, ir bakas pilnas, — pasakė jis. 

— Puiku, — tarė ji, paskui pridūrė: — Kai grįšiu atgal, no- 
rėsiu vykti į Belfastą. 

— Jokių problemų. Aš pasirūpinsiu taksi. Nuvešime jus į 
Vorenpointą. Ten galėsite įsėsti į traukinį. O dabar, jeigu duosite 
man savo vairuotojo pažymėjimą, tuojau viską sutvarkysime. 
Beje, kaip jums patogiau atsiskaityti? 

Ji pravėrė rankinę, ištraukė piniginę ir patikrino korteles. 

Ar „American Express“ tiks? 

Jis nusijuokė: 

— Ką gi, kaip sakoma per televiziją, tai kaip tik tiks. 


Hana išvažiavo iš serviso, kai Baris su Solaciu jau ėjo sa- 
vojo universalo link. Pririedėjusi tojotai iš užpakalio, staigiai 
spūstelėjo signalą. Dilonas atsisuko, pakėlė ranką ir pamojo jai 
pavažiuoti į priekį. Ji įsispraudė tarp furgonų tuo metu, kai uni- 
versalas išsuko į kelią, ir nusekė paskui jį, o tojota — jai įkandin. 


Škotstaunas lietui lyjant atrodė atskirtas nuo pasaulio. 
Trisdešimt ar keturiasdešimt namų, prieplauka, tuzinas ar maž- 
daug tiek žvejų laivų uoste — viskas paskendę tirštame drėgna- 
me rūke. Nuo kalvos viršaus į kaimą žvelgė čia augantis miškas. 


Hana išsuko į kelkraštį, vis žvalgydamasi žemyn, ir pamatė, kad 

universalas pasuko į automobilių aikštelę šalia užeigos. Tojota 
sustojo už jos, Dilonas ir Devlinas išlipo. 

— Senokai čia nesilankiau, — tarė Dilonas, — tačiau vis 
dėlto aš buvau teisus. Tai tas pat „Lojalistas“, ir jeigu Kevinas 
Strindžeris vis dar čia, jis yra Džeko Bario žmogus. 

— Pasižvalgykime po uostą, — Devlinas pakėlė prie akių 
žiūronus. — Nieko, išskyrus žvejų laivus. Ne, luktelėkit minutė- 
lę. Toliau dar yra inkarą nuleidęs kateris. Trisdešimties ar ketu- 
riasdešimties pėdų ilgio, nudažytas pilka spalva. Panašu, kad tai 
rimtas reikalas. Žvilgtelk. 

Dilonas pasižiūrėjo pro žiūronus: 

— Tu tikriausiai teisus. 

— Taip turėtų būti. 

Hana paėmė žiūronus iš Dilono, patikrino pati ir linktelėjo. 

— Manau,jog taip, Liamai, tačiau kaip yra iš tikrųjų, reikia 
įsitikinti iš arčiau. Eisiu ir apsimesiu turiste. Galiu tai padary- 
ti — užsisakiusi puodelį puikios arbatos ir sumuštinį. Pabandy- 
siu „Lojaliste“. 

— O mes badmiriausime? — paklausė Dilonas. 

— Tai tavo nelaimė, Dilonai, — tarė ji, nuėjo prie reno, 
sėdo į jį ir nuvažiavo. 


Galiniame „Lojalisto“ kambaryje Kevinas Strindžeris 
apkabino Barį: 

— Džekai, negaliu apsakyti, kaip džiaugiuosi vėl tave ma- 
tydamas. 

— Ir aš tave, Kevinai. Tai mano kolega, ponas Solacis iš 
Niujorko. Ar suradote laivą? 

— O kaipgi. Vadinasi „Keršytojas“. Jūros pakrantėje gyve- 
nantis mano draugas šį katerį nusipirko rykliams gaudyti, tiktai 
rykliai dingo iš čia. 

Solacis garsiai nusijuokė: 

— Tai man patinka. 

— Ar toli plauksite? — paklausė Strindžeris. 

— Iki artimiausios salos, — atsakė Baris. — Ar kas nors čia 
buvo apsistojęs šiomis dienomis? 

— Jau daug metų niekas. 

— Tai toli laivas? 

— Tik už trijų ar keturių mylių. 

— Dieve, mes turime apžiūrėti. 

— Gerai, — neprieštaravo Strindžeris. — Tik pirma eikite 
ko nors išgerti ir užkąsti. 

— Vis dar tebegamini maistą? — paklausė Baris. 

— Reikia iš ko nors gyventi, Džekai. Laikai keičiasi kartu 
su įsigalinčia taika. Turistai sugrįžta. Kad ir tokie amerikiečiai 
kaip Solacis. Čia turiu septynis kambarius. Daugumą vasaros 
savaičių jie buvo užimti. Tačiau eikime užkąsti. Ruošiu geriausią 
airišką kepsnį visoje šalyje. 


Bare gurkšnojo keletas nuolatinių lankytojų. Baris su So- 
laciu atsisėdo prie stalo lango nišoje, valgė triušienos paštetą ir 
gėrė „Guinness“ alų. Kitame baro gale Hana Bernštein šokdino 
barmeną: 

— Ar galiu gauti sumuštinių? 

Kevinas Strindžeris skubiai priėjo nutaisęs kuo maloniau- 
sią šypseną: 

— Ko tik panorėsite. 

— Puiku, gerai būtų dar ir salotų, — paprašė ji. 

— Jokių problemų. Keliaujate? 

— Neapsirinkate. 

— Ką gersite? 

— Gerai būtų vodkos su toniku. 

— Tuojau pat. Prašom prisėsti. 

Ant stovo prie durų buvo sudėta keletas laikraščių. Ji pa- 
siėmė vieną ir atsisėdo prie stalo pačiame kambario gale, prie 
lango. Baris sėdėjo nugara į Haną, o Solacis ją pastebėjo ir pa- 
manė, kad ji labai graži. Gal tai ir keista, tačiau jam visada pati- 
ko moterys su akiniais. 


Po valandos Solacis, Baris ir Strindžeris nuvyko į uostą. 
Strindžeris juos nuvedė prie elingo ir pilkos guminės pripučia- 
mos valties su užbortiniu varikliu. 

— Štai ir atėjome, — tarė jis. 

Solacis ir Baris įlipo, Strindžeris paskui juos, atrišo valtį, 
užvedė variklį, ir jie išplaukė. Hana vis dar dairėsi iš užeigos ir 
stebėjo, kaip jie tolsta. 


Devlinas nuo kalvos sekė visa tai pro žiūronus. 

— Aš buvau teisus, — tarė su šiokiu tokiu pasitenkinimu. — 
Artėja prie laivo, ir tai teikia vilčių. — Jis palingavo galva. — Da- 
bar jie lipa ant denio. Žvilgtelėk. 
prieplauką ir susirado Haną Bernštein. 

— Būk atsargi, mieloji mergaite, būk atsargi, — tarė švel- 


niai. 


Strindžeris Bariui ir Solaciui nuodugniai aprodė „Ker- 
šytoją . 

— Viena kajutė, du gultai, bendras kambarys su suoleliais, 
kurie gali atstoti dar du gultus, laivo virtuvė, tualetas, ir tai viskas. 


wv-- ou 

— Atrodo, šis laivas yra matęs ir geresnių dienų, — tarė 
Solacis. 

— Puiki išvaizda — dar ne viskas. Jis atrodo varganai, ta- 
čiau korpusas plieninis, pagamintas Akerbuno. Galingas variklis, 
dviejų sraigtų. Gali plaukti dvidešimt penkių mazgų greičiu. Yra 
gylio matuoklis, radaras, automatinis valdymo įtaisas. Viskas, ko 
jums reikia. 

Baris pasisuko į Solacį: 

— Jūs patenkintas? 

— Man atrodo, viskas gerai. 

Baris linktelėjo ir tarė Strindžeriui: 

— Puiku, Kevinai. Mes paliksime automobilį tavo garaže. 
Tu savo komandą sukviesi į laivą vėliau. Dabar mes grįžtame 
į Dubliną. Prisistatysime rytoj prieš vidurdienį ir iš karto iš- 
plauksime. 

— Gerai, Džekai. 

Jie nuėjo prie turėklų, ir Solacis įšoko į pripučiamąją valtį. 
Strindžeris neištvėrė nepaklausęs: 

— Ar tai labai svarbu, Džekai? Turiu galvoje mūsų judėji- 
mą. Didžiosios dienos grįžta? 

— Suprantu, apie ką tu galvoji, Kevinai, — tarė Baris. — 
Velniop šitą taiką. 


Hana sustojo prie tojotos ties kalvos viršūne ir išlipo iš 
savo automobilio. 

— Jie grįžo iš laivo ir nuėjo į užeigą, — pranešė. 

Dilonas tebestovėjo pakėlęs žiūronus: 

— Universalas jau pajudėjo. Bet jie gali važiuoti tik vienu 
keliu. Mes sučiupsime juos. 

— Jeigu jie pajudėjo, vadinasi, jie grįžta atgal, — tarė De- 
vlinas. 

— Manau, geriausia man likti čia ir juos pasitikti, — nu- 

sprendė Hana. — Ar turi kokį nors krepšį savo automobilyje, 
Liamai? 

— Tikriausiai. — Devlinas atidarė tojotos bagažinę ir iš- 
traukė didelį kelioninį krepšį. — Tikiuosi, tuščias. 

— Nesvarbu. Užsiregistruosiu „Lojaliste“ kaip turistė. Jie 
jau turėtų grįžti. 

— Ir mes su jais. 

Devlinas apkabino ją per pečius: 

— Būk atsargi. Mes nenorime tavęs prarasti. 

— Nesirūpinkit, — ji užsimetė ant peties krepšį. — Aš ke- 
liauju. 

— Hana, tu pati nuostabiausia pasaulyje, — Dilonas pabu- 
čiavo ją į abu skruostus, o po to švelniai į lūpas. 

Jos akys sudrėko. 

— Velniai tave rautų, Dilonai, tai pirmas kartas, — ji sėdo į 
savąjį reno ir nuvažiavo. 


Po dešimties minučių Kevinas Strindžeris džiūgaudamas 
jai rodė miegamąjį su vaizdu į uostą. 

— Kiek manote čia būti? — pasiteiravo. 

— Dvi naktis, o gal tris. Aš paprasčiausiai keliauju. Iš Bel- 
fasto. 

— Didelis miestas. Mes neturime en suite patogumų, bet 
vonia ir tai, kas būtina, yra už gretimų durų. 

— Nuostabu. 

— Pasimatysime vėliau. Pietūs, jeigu norėsite, septintą, — 
ir jis išėjo. 


Po penkiolikos minučių Dilonas pasivijo universalą ir nu- 
siramino. 
— Kaip manai, ką jie rengiasi daryti? 

— Tai buvo parengtinė laivo apžiūra. Galbūt jie turėjo nu- 
spręsti, kokios reikia nardymo įrangos. Dabar jie pakeliui į Be- 
libeną. Bet sugrįš, tikriausiai rytoj, su likusiais. 

— Ir mes taip pat rengiamės grįžti, ar ne, o kas toliau? — 
paklausė Dilonas. 

— Tu ir toji jauna moteris grįžtate čia. Ji turi policijos 
įgaliojimus, Šonai. Škotstaunas yra Alsteryje, o Alsteris — Jung- 
tinės Karalystės dalis. Tai tavo ir Fergiusono reikalas, — Devli- 
nas atsilošė. — Galimas nedidelis susišaudymas, kas žino, bet 
ne dėl to, kad aš taip nusprendžiau. Aš senstu, Šonai. Ir jau nesu 
tas bet kam pasirengęs nutrūktgalvis, koks buvau. Aš palydėsiu 
tave žemyn. 

— Nesąmonė, — tarė Dilonas. 

— Aš savo darbą atlikau. Sėkmės, ir tegu jus saugo Dievas, 
tačiau be manęs. 


Buvo beveik ketvirta, ir Ketlina Viktorijos sodybos virtuvė- 
je kaitė virdulį. Rajanas sėdėjo užstalėje, o Moris svetainėje. 

Ji žvilgtelėjo į savo laikrodėlį. 

— Ne vėliau kaip už valandos jie turėtų grįžti. Jeigu mes 
apskritai rengiamės ką nors daryti, reikia imtis dabar. 

— Jeigu manai, kad tai suveiks, — atsiliepė Rajanas. 

— Pažvelk, dėde Maiklai, — ji laikė iškėlusi jo vaistų bute- 
liuką. — Trys dazano tabletės gali sukelti stenokardijos priepuolį. 
Jos pradės veikti kaip tik tuo metu, kai grįš Baris su Solaciu. Dže- 
kas Baris tikrai neleis jums čia gulėti ir mirti, jis ne mažas vaikas. 

— Tu tikrai manai, kad neleis? 

— Net jeigu jie nieko nedarytų, daktarė Syd man sakė, kad 
simptomai per porą dienų išnyktų. Be to, jeigu Baris paklausys 
manęs ir nugabens tave į ligoninę, tai bus mūsų šansas. 


vo- so 

— Ogi, po galais, ką mes galime prarasti? 

Ji atidarė buteliuką, išbėrė tris tabletes į delną, paėmė stikli- 
nę vandens ir priėjo prie jo. 

— Tai išgerk, dėde Maiklai. 


Priepuolis Rajanui prasidėjo kaip niekada greitai — jau po 
pusvalandžio. Jis tebesėdėjo virtuvėje prie stalo, rankomis pa- 
rėmęs galvą, kai jį ėmė pilti prakaitas. Po penkiolikos minučių 
pradėjo krėsti drebulys. 

— Mori, eik čia! — pašaukė Ketlina. 

Sicilietis atbėgo nedelsdamas. 

— Kas atsitiko? 

— Jam prasidėjo stenokardijos priepuolis. Jis turėjo jų ir 
anksčiau. Nuvesk jį į svetainę ir paguldyk ant sofos. 

Moris pakėlė Rajaną ir apkabino. Jiedu išėjo iš virtuvės ir 
pasuko koridoriumi į svetainę. Ketlina sekė iš paskos su stikli- 
ne vandens. Rajanas atrodė baisiai, jo veidas buvo papilkėjęs, ir 
Ketlina pirmą kartą suabejojo. 

— Dėde Maiklai, išgerk tai. 

Ji priglaudė stiklinę jam prie lūpų, ir tuo pat metu jį ėmė 
krėsti siaubingas drebulys. Jis vis stiprėjo ir stiprėjo, o Ketlina 
laukė sugrįžtančių Bario ir Solacio, ir kaip tik tuo metu jie įžen- 
gė į kambarį. 

— Dėl Dievo, kas čia vyksta? 

— Jį vėl ištiko stenokardijos priepuolis, — paaiškino Ketli- 
na. — Reikia vežti į ligoninę. 

— Nebūk kvaila, — Solacis atsisuko į Barį. — Į ligoninę 
negalima. Netoli nuo Dublino yra slaugos namai, kurių paslau- 
gomis mes naudojamės daugelį metų. Neblogi gydytojai, geros 
sąlygos. Dvidešimt penkios minutės kelio. 

Stovėdamas šalia tojotos ir pro žiūronus stebėdamas gyve- 
namąjį sodybos namą, Devlinas tarė: 

— Kažkas atsitiko. Solacis ir jo vyrukas Moris išnešė iš 
namo Rajaną. Jie sodina jį į savo universalą. Panašu, kad jį pri- 
laiko. 

— Leisk žvilgtelėti man, — Dilonas paėmė žiūronus. — Jie 
lipa į automobilį, Baris ir Ketlina taip pat. Pasiruošk važiuoti. 

Dilonas sėdo prie vairo, o Devlinas — ant galinės sėdynės. 
Netrukus universalas įsuko į pagrindinį kelią, o jiedu nusekė 
jam iš paskos. 


Kaime buvo telefono būdelė, tačiau telefonas neveikė. 
Hana turėjo paskambinti Fergiusonui — teko rizikuoti. Ji grįžo 
į „Lojalistą“ ir pakilo į savo kambarį. Čia buvo įrengta įprasta 
telefono ryšio sistema, todėl ji paspaudė devynetą, kad įsijungtų 
tarpmiestinis ryšys, ir paskambino Fergiusonui į Gynybos mi- 
nisteriją tiesiogine linija. 

Jos nelaimei, Kevinas Strindžeris sėdėjo savo kabinete prie 
stalo ir tvarkė sąskaitas. Jį sudomino gana ilga renkamų skaitme- 
nų serija. 

— Generole Fergiusonai, skambina vyresnioji inspektorė 
Bernštein. 

Netrukus Strindžeris išgirdo balsą: 

— Čia Fergiusonas. Kas atsitiko, vyresnioji inspektore? 

— Aš apsistojusi „Lojaliste“, Škotstaune, Dauno pakran- 
tėje. Atsekėme juos, Barį ir Solacį, iki čia. Jų laivas stovi uoste, 
jie turi pasiėmę daugybę visokios nardymo įrangos. Jie ką tik 
parsirado į Bario namus šalia Dublino, ten yra ir Rajanas. Dilo- 
nas su Devlinu seka karštomis pėdomis. 

— Kada jie ketina grįžti? 

— Tikriausiai rytoj. Aš apsistojau kaip anglė turistė, vieni- 
ša moteris. 

— Gerai, tik, dėl Dievo, saugokis. 

— Argi nedarau to visada? 

Ji padėjo ragelį. Strindžeris sėdėjo kabinete priblokštas iš- 
girsto pokalbio. Tada surinko Bario telefono numerį Belibene. 
Niekas neatsiliepė. Jis sėdėjo ir kurį laiką dar vis svarstė, galų 
gale atidarė stalo stalčių ir išsitraukė automatinį brauningą. 

Hana sėdėjo prie tualetinio stalelio, kai staiga išgirdo kaž- 
ką krebždant, o atsigręžusi išvydo praviras duris ir tarpdury 
stovintį Strindžerį su brauningu rankoje. 

— Vyresnioji inspektorė, argi ne taip? Kokį žaidimą žai- 
džiate, panele? 


14 


škaba prie durų atvykstantiems skelbė, kad tai slaugos namai 
| laukas“. Universalas įsuko pro vartus į kiemą, o Dilo- 
nas nuvairavo savo tojotą į kitą kelio pusę. 
— Kas, po velnių, čia dedasi? 
— Nesu tikras, — atsiliepė Devlinas, — bet mano nuojauta 
sako, kad tai kažkas nenumatyta. 


Moris, Solacis, Baris ir Ketlina laukė registratūroje. Mergi- 
na atrodė baisiai prislėgta, ir Baris apkabino ją per pečius. 

— Nesijaudink, viskas bus gerai. Šiai įstaigai vadovaujantis 
vyrukas, daktaras Ali Hasanas, yra nepaprastai geras gydyto- 
jas, — Baris pabandė pajuokauti: —Egiptietis airis. Per pasta- 
ruosius dvidešimt metų jis susiuvo IRA kovotojams daugiau 
kulkų padarytų žaizdų, negu kiti gydytojai per tą laiką spėjo 
suvalgyti karštų pietų. 

— Tai mano kaltė, — sudejavo ji. — Jūs nesuprasite to. 

— Nebūk kvaila, mergaite, tavo dėdė jau seniai turi širdies 
problemų, tu tai žinai taip pat gerai, kaip ir aš. 

Pasirodė Hasanas, nedidukas rusvaodis arabas baltu chala- 
tu, su stetoskopu ant kaklo. 

— Kaip jis? — paklausė Baris. 

— Prastai, visiškai prastai. — Hasanas pasisuko į Ketli- 
ną. — Jūsų dėdė turėjo krūtinės anginos priepuolių ir anksčiau? 
Tai tiesa, ką jis man papasakojo? 

— Taip. 

— Tačiau šis priepuolis ypač stiprus. Aš nesuprantu. Ko- 
kius vaistus jis vartoja? 

— Dazaną. 

— Gerasis Dieve, ar negalėjo taip būti, kad jis perdozavo? 
mygtinai paklausė: 

— Ar galėjo perdozuoti? 

Ji iš lėto linktelėjo: 

— Jis išgėrė tris tabletes ketvirtą valandą. 

— O Viešpatie! — šūktelėjo Hasanas, pasisuko ir bėgte pa- 
sileido per koridorių. Ketlina, kartu su ja Baris ir Solacis pasilei- 
do iš paskos, registratūroje liko tik Moris. 


Rajanas, tampomas traukulių, gulėjo lovoje intensyviosios 
slaugos skyriuje, kol Hasanas ir slaugytoja stengėsi jam padėti. 
stipriai apkabinęs. Staiga Rajanas siaubingai sukriokė, kažkokia 
nematoma jėga pakėlė jį virš lovos, paskui jis suglebo, ir visas 
gyvenimas prabėgo jam prieš akis. 

Hasanas išėjo iš palatos ir tarė: 

— Bijau, kad jis miršta. 

Ketlina puolė prie jo. 

— Jis turi gyventi. To negali būti! — sušuko. 

Baris sulaikė ją: 

— Laikykis, mergaite, tai ne tavo kaltė. 

— Dieve mano, — suvaitojo ji. — Aš esu kvalifikuota 
slaugytoja ir buvau tikra, kad išmanau tuos dalykus. Gydytoja 
man sakė, kad trys dazano tabletės sukels stenokardijos priepuo- 
lį, tačiau jis prastai jausis ne ilgiau kaip porą dienų. Taip mes 
tikėjomės pasprukti, argi jūs nesuprantate to? Jeigu būtumėte 
nuvežę jį į ligoninę, mes būtume turėję šansą ištrūkti į laisvę. 

Ji susmuko be sąmonės. Baris perdavė ją Solaciui. 

— Nuvesk į automobilį. Aš sutvarkysiu reikalus čia. 

Solacis išvedė Ketliną, o Baris pasisuko ir kreipėsi į Hasaną: 

— Tu buvai geras IRA draugas, Ali, mes tai vertiname, o 
dabar dar vienas ypatingas atvejis. 

— Suprantu, Džekai. 

— Tu pasiųsi jį į krematoriumą šiąnakt ir paleisi pro kami- 
ną. Jokio vardo, jokio įrodymo. 

— Kaip pasakysi. 

— Šaunuolis, — pagyrė Baris ir pasisuko eiti. 


Sėdėdami tojotoje Dilonas su Devlinu matė, kaip univer- 
salas nuvažiuoja. 

— Tiktai trys iš jų ir mergina, be Rajano. Kas čia dedasi? — 
nenustygo Dilonas. 

— Aš žinau šią vietą, — tarė Devlinas. — Patikima IRA 
vieta. Jai vadovauja velniškai geras chirurgas, egiptietis vardu 
Ali Hasanas. Galbūt mes galėtume jį aplankyti? 


Tiktai stalinės lempos apšviestame priimamajame Ali Ha- 
sanas staiga pajuto, kaip atsidaro durys, ir pakėlęs akis pamatė 
Devliną, o už jo — Diloną. 

— Ar prisimeni mane? — paklausė Liamas Devlinas. — Tu 
išėmei man kulką prieš aštuoniolika metų. 

— Viešpatie, ponas Devlinas, — nustebo Hasanas. 

— O čia mano draugas Šonas Dilonas, kuris man tuo metu 
ypač daug padėjo. 

— Ponas Dilonas, — abejodamas pratarė Hasanas. 

— Mums žinoma, kad keletas Žmonių čia atvedė prilai- 
kydami poną Rajaną, — tarė Dilonas. — Jie išvyko be jo. Kur 
dabar galėtų būti ponas Rajanas? 

— Manau, jūs apsirinkate, — nevilties apimtas priešinosi 
Hasanas. 

Dilonas išsitraukė valterį. 

— Ką gi, šitas daikčiukas nebus patenkintas, jeigu ir toliau 
kartosite savo. 

Tai paveikė Hasaną, ir jis viską papasakojo. 


Ketlina gulėjo ant lovos Viktorijos sodyboje ir vis dar 
raudojo. Baris, Solacis ir Moris sėdėjo svetainėje ir gėrė viskį, 
kai ūmai suskambo telefonas. 

— Ačiū Dievui, jus radau, Džekai, — tarė Strindžeris. — 
Kai kas paaiškėjo. 

Jis ėmė pasakoti. Kai baigė, Baris paliepė: 

— Žiūrėk, nenuleisk nuo jos akių, Kevinai, mes tuojau at- 
važiuosime. Jau išvykstame. 

— Gerai, Džekai. 

Baris padėjo ragelį ir pasisuko į Solacį. 

— Ar prisimeni tą moterį su akiniais, kuri šiandien valgė 
priešpiečius „Lojaliste“? — paklausė. 

— Žinoma, — atsakė Solacis. — Išvaizdi ponia „Armani“ 
kostiumėliu su kelnėmis. 

— Ji ne tik vyresnioji detektyvė inspektorė, bet, negana to, 
dar ir dirba pas generolą Čarlį Fergiusoną, ypatingąjį Ministro 
Pirmininko žvalgybos ekspertą, ir atspėk, kas yra jo įgaliotasis 
asmuo konfliktams sureguliuoti? Šonas Dilonas. 

— Kristau! — aiktelėjo Solacis. — Ką darysime? 

— Reikia, po velnių, nedelsiant nešdintis iš čia. Neklausi- 
nėk manęs, ką darysime toliau, nes aš nežinau, bet turime tuo- 
jau pat vykti į Škotstauną ir rytoj rytą apžiūrėti „Airių rožę“, — 
Baris atsigręžė į Morį. — Paimk merginą. 

Moris pažvelgė į savo bosą, ir Solacis linktelėjo: 

— Daryk, kas tau sakoma. 

Iš savosios tojotos Devlinas su Dilonu stebėjo, kaip univer- 
salas išvažiuoja. 

— Paskui juos, — paragino Devlinas, — kuo greičiau į 
Škotstauną. Man rodos, kad Rajano mirtis paspartino įvykius. 

— Gal tada geriau vykti tiesiai ten, — suabejojo Dilonas. 

— Neskubėk, Šonai, pirmiausia turime užsukti į mano ko- 
tedžą. Galų gale vis tiek žinome, kur jie vyksta. 


Devlinas Kilrio kotedže buvo įsitaisęs priešais židinį su 
bušmilso taure rankoje. Įbėgo Dilonas, vienoje rankoje lai- 
kydamas valterį, o kitoje — dar vieną tokį patį, atsarginį, prie 
kulkšnies tvirtinamame dėkle. Užkėlęs koją ant kėdės, skubiai 
atsmaukė kelnių klešnę ir prisisegė dėklą. Kitą valterį užsikišo 
už kelnių diržo, ties juosmens viduriu. 

— Visada labiausiai mėgau valterius, Šonai, turiu čia dar 
vieną stalčiuje, — tarė Devlinas. — Ištrauk jį. 

Dilonas padarė kaip lieptas. 

— Dabar įsidėk jį į kišenę. 

— Bet kodėl? — paklausė Dilonas. 

— Šonai, mano jaunasis drauge. Aš galiu būti tiktai kliu- 
vinys, kai ims švilpti kulkos, todėl dabar turėsi pasikliauti tik 
savimi. Vienintelis dalykas, ką galiu padaryti, — padėti patari- 
mais. Tavo kišenėje ginklas. Apieškodamas Baris lengvai jį su- 
ras. Po to patikrins, ką turi už nugaros, nes žino, kad tai tavo 
mėgstamiausia ginklo slaptavietė. Jis liks patenkintas apžiūra, 
o tu galėsi pasitraukti pasinaudodamas prie kulkšnies paslėptu 
ginklu, — Devlinas nusišypsojo. — Ko gero, tai tik mano prielai- 
da. Galbūt Baris neturės galimybės priversti tave atiduoti ginklą, 
kas žino? 

— Telaimina tave Dievas, Liamai, — tarė Dilonas. 

— Užkurk jiems pragarą, Šonai, — palinkėjo Liamas Devli- 
nas. — O dabar paskubėkim. Aš paskambinsiu Fergiusonui ir pa- 
raginsiu su tavimi susitikti. 


Ketvirtą valandą ryto Hana Bernštein neramiai tebemie- 
gojo ant sofos mažame galiniame „Lojalisto“ kambarėlyje. Lan- 
gas turėjo apsaugines grotas, negana to, Strindžeris buvo ją už- 
rakinęs. Haną pažadino į kiemą įsukusi mašina. Ji atsisėdo ir 
pabandė įsiklausyti, apie ką kalbama. Netrukus atsidarė durys 
ir įėjo Strindžeris. 

Jie visi buvo čia — Baris, Solacis, Moris ir Ketlina, smarkiai 
išbalusi, paburkusiu nuo ašarų veidu. 

Strindžeris išsitraukė iš kišenės Hanos valterį ir padavė 
Bariui: 

— Šį radau jos rankinėje. 

Baris pakilnojo ginklą ir įsidėjo į kišenę. 

— Vadinasi, vyresnioji inspektore Hana Bernštein, tu dirbi 
šitam senam šuniui Čarliui Fergiusonui? 

— Jūs taip manote? 

— O, aš tuo visiškai įsitikinęs. Tavo telefono skambutis šį 
kartą buvo labai neatsargus, ir toks smalsuolis kaip Kevinas, ku- 
ris tuo metu sėdėjo savo kabinete, neištvėrė nepasiklausęs. 

— Mes visi darome klaidų. 

— Tu minėjai Devliną ir Šoną Diloną? Turime manyti, kad 
jie slankioja čia kažkur netoliese, ar ne? 

— Atsipeikėk, pone Bari, viskas baigta, argi nesupranti? 
Amerikos žvalgyba seka Solacį, ir Baltieji rūmai apie tai infor- 
muoti. 

— Melas, — nepatikėjo Solacis. — To negali būti. 

— Jie žino viską. Kaip tau atrodo, kodėl į šį žaidimą įtrauk- 

tas generolas Fergiusonas? — ji palingavo galvą. — Nėra jokios 
kitos išeities, nebent Baltieji rūmai ir Dauningo gatvė ramiai 
stebėtų, kaip aukso luitai patenka į netinkamas rankas. Matote, 
pone Bari, Solacis dalyvauja šitame žaidime iš gobšumo, bet jūs 
ne dėl to. Su tokiais pinigais Laikinosios IRA vadovybė, jeigu 
reikės, gali laikytis amžinai. 

— Nušauk tą kalę, — iškošė pro dantis Ketlina Rajan. 

— Negaliu to padaryti, — paprieštaravo Moris. 

Baris papurtė galvą. 

— Ji dar gali mums praversti kaip įkaitė. — Jis vėl papurtė 
galvą. — Juokinga, kad šitas senas lapinas Liamas Devlinas mul- 
kina mane, tačiau kodėl? Kodėl, Liamai? 

— Taika, pone Bari, šiuo metu turi labai didelę paklau- 
są, — paaiškino jam Hana, — ir daugelis žmonių trokšta jos. 

— Velniop tokį mandagų paaiškinimą, — nukirto Sola- 
cis. — Kas dabar bus? 

— Gal nešdinamės iš čia po velnių, kol dar galim? — pa- 
siūlė Moris. 

Baris papurtė galvą. 

— Įtariu, kad tasai Fergiusonas pasiuntė čia vyresniąją ins- 
pektorę su Dilonu rinkti slaptos informacijos. Ir nurodė pasi- 
naudoti Devlinu, kuris gerai žino vietos sąlygas. Nei Garda, nei 
RUC į šį reikalą kol kas nėra įsitraukusios. Jiems tik rūpi, kurio- 
je vietoje glūdi „Airių rožė“. Tiktai vienintelis Fergiusonas žino, 
kad tada imsis darbo Karališkojo laivyno gelbėjimo komanda. 

— Kad ir kaip ten būtų, — apmaudžiai pratarė Solacis, — 
jie Žino, kur esame. 

— Taip, bet jie dar nežino, kur yra „Airių rožė“. Aš siūlau 
išvykti auštant ir vis tiek pabandyti panerti. Po velnių, žmogau, 
jeigu tas auksas pasiekiamas, mes galime iškelti keletą luitų ir 
dingti. Milijonas ar du milijonai — už rytmečio darbą. 

Staiga Solacis nusišypsojo: 

— Kodėl gi ne? Ieškojau panašios progos visą gyvenimą. 
Dabar jau per vėlu sustoti, tik ką daryti su Dilonu ir tuo vyruku 
Devlinu? 

— Liamas Devlinas geriausiai išmano šituos reikalus, ta- 
čiau jam jau aštuoniasdešimt penkeri. O Dilonas — kietas vy- 
ras, — paaiškino Baris. 

— Man tai nieko nereiškia, — atrėžė Moris. 

— Ką gi, galime surengti įdomų susitikimą, bet nėra reika- 
lo. Vyresnioji inspektorė bus labai tinkamas argumentas, jeigu 
pasirodytų Dilonas ar Devlinas. — Baris pasisuko į Strindže- 
rį. — Tu teisus, Kevinai, papusryčiausime anksti ir auštant iš- 
vyksime. Tu čia viską prižiūrėsi? 


Fergiusonas baigė kalbėtis slaptąja linija su Bleiku Džon- 
sonu. Amerikietis paklausė: 

— Kaip klostysis įvykiai dabar, po Rajano mirties? Ar kar- 
tu su juo nepražuvo koordinatės? 

— Greičiausiai ne, priešingu atveju — ko jie būtų grįžę į 
Škotstauną? Ten slaptai veikia mano vyresnioji inspektorė, kaip 
jau sakiau, taip pat įtrauktas Dilonas. Be galo išradingas ir klas- 
tingas Žmogus. Jis sudėlios viską į vietas, tą jis visada padaro. Jis 
tikrai atkapstys, kur yra tas prakeiktas laivas. 

— O tada? 

— Darbo imsis Karališkojo laivyno gelbėjimo skyrius. Vis- 
kas turėtų būti atlikta gražiai ir švariai, — jis nusijuokė. — Be 
jokios abejonės, mūsų draugai tokios šito laivo gelbėjimo ope- 
racijos jokiu būdu neįstengtų suorganizuoti. Tik ne dabar. 

— Prezidentas bus patenkintas, tai išgirdęs. 

— Ministras Pirmininkas taip pat, kai pasakysiu jam rytoj 
rytą. Aš, žinoma, informuosiu jus, kaip viskas klostysis. 

— Būsiu dėkingas jums, generole. 

Fergiusonas, vis dar sėdėdamas savo bute priešais židinį, 
padėjo telefono ragelį, tada pakilo, nuėjo į valgomąjį ir prisipylė 
didelę taurę viskio. 

— Nagi, Dilonai, — tarė švelniai, — pirmyn, sutvarkyk 
tuos šunsnukius. 


Tuo metu Dilonas, pastatęs tojotą po giraitės medžiais, 
palypėjo ant kalvos už gyvenvietės ir pro žiūronus stebėjo, kas 
dedasi priešais „Lojalistą, po to nukreipė žvilgsnį į „Keršytoją,, 
kuris stovėjo uoste nuleidęs inkarą. 

— Ir kurgi tu esi dabar, Hana, mano meile? Tikriausiai šį 
ankstyvą rytmetį dar lovoje, tai visiškai nenustebintų manęs, — 
švelniai sumurmėjo. 

Greitai aušo, rytas buvo pilkas ir niūrus, drėgna, lipni migla 
kiaurai smelkė viską aplinkui, nepaliaujamai pliaupė lietus. Jis 
užsidegė cigaretę ir svarstė, kaip čia reikėtų suktis toliau, bet stai- 
ga atsidarė paradinės „Lojalisto“ durys ir išėjo jie visi — Džekas 
Baris, Ketlina, Solacis ir Moris su Hana Bernštein tarp jų. Strin- 
džeris stabtelėjo tarpduryje, persimetė keliais žodžiais su Bariu, 
tada grįžo į vidų. 

— Švenčiausioji Dievo Motina! — sušuko Dilonas ir toliau 
pro žiūronus sekė juos traukiančius į elingą, sulipančius į pilką 
guminę pripučiamąją valtį ir atrišančius ją. Užbortinis variklis 
sugaudė, ir jie išplaukė. Dilonas sėdo į tojotą ir užvedė variklį. 


Kevinas Strindžeris virtuvėje gėrė antrą puodelį arbatos, 
kai jam pasirodė, kad vos girgžtelėjo ir atsidarė užpakalinės du- 
rys. Jis atsisuko ir pamatė besišypsantį Diloną. 

— Dieve brangiausias, tai tu, Šonai, — Strindžerio gerklė 
prisipildė seilių. 


— Seniai nesimatėme, Kevinai. Kas čia dedasi? 

— Ką turi galvoje? 

Dilonas išsitraukė iš kišenės valterį. 

— Šitas daikčiukas greitai priverčia prabilti, tu mane pažįs- 
ti. Paliksiu tave su lazdele, jei nekalbėsi. 

— Maldauju, Šonai, aš tiktai tarpininkas. Nugirdau moters 
pokalbį telefonu. Ji pasakė, kad yra vyresnioji inspektorė ir kal- 
ba su generolu Fergiusonu. Minėjo tave ir Liamą Devliną. 

— Taip, jeigu jie kalbėjosi paprastu telefonu, viskas iškilo 


aikštėn. 

— Maiklas Rajanas mirė, — tarė Strindžeris. — Širdies 
smūgis. 

— Žinau tai, — atsakė Dilonas. — Žinau viską. Vadinasi, jie 
vyksta į „Airių rožę? 

— Tikrai taip. 


— Ir vyresnioji inspektorė? 

— Džekas sakė, kad ji bus tinkama įkaitė, jeigu jūs ten pa- 
sirodysite. Rajano mergina norėjo ją nužudyti. Tą norėjo pada- 
ryti ir tas šunsnukis Moris. 

— Tikrai? Mes neturime to leisti, greičiau į prieplauką, kol 
jie neišplaukė. 


Baris stovėjo prie „Keršytojo“ vairo, dvi moterys sėdėjo ant 
suolelio už jo. Solacis su Moriu laivagalio denyje rengėsi pakelti 
inkarą, kai vandens paviršiumi nugriaudėjo Strindžerio balsas: 

— Džekai, Dilonas čia. 

— Jėzau Marija, Juozapai švenčiausias! — aiktelėjo Baris ir 
išjungė variklį. 

Jis pakilo į denį, o Solacis ir Moris atsistojo kartu su juo 
šalia turėklų. 

— Ar tai tikrai jis? 

— Pats tikriausias, — atsakė Baris ir garsiai sušuko: — Ar 
tai tu, Šonai? 

— O kas gi kitas? — atsiliepė Dilonas. — Turime pasikalbėti. 

— Tuojau atplauksiu, — Baris pasisuko į Morį. — Duok 
šen valtį, — paliepė ir palingavo galva. — Jis tikras pamišėlis. 

— Pasakei taip, tarsi juo žavėtumeis, — tarė Solacis. 

— Jis man buvo kaip sūnus. Mūsų geriausios dienos pra- 
bėgo Deryje, ten kadaise priversdavome britų desantininkus 
mums sušokti šaunų senovišką šokį. 

Moris prisidengė ranka akis, kad šviesa netrukdytų žiūrėti. 

— Jis man neatrodo toks šaunuolis, — tarė. 

Baris įšoko į guminę pripučiamąją valtį ir atsigręžęs pasakė: 

— Net jeigu tai būtų jo blogiausios dienos, o tavo — ge- 
riausios, sutvarkytų tave kaip šiltą vilną. 

Jis atsišvartavo ir užvedė užbortinį variklį. 


Kai valtis prisiartino prie kranto, Dilonas užsidegė cigaretę. 

— Tu gerai atrodai, Džekai, matyt, prabėgę metai buvo 
puikūs. 

— Tu vis dar toks pat vėjavaikiškas, jaunasis šunsnuki. Kur 
Liamas Devlinas? | 

— Grįžo į Kilrį. Aštuoniasdešimt penkerių truputį per se- 
nas dalyvauti susišaudyme. 

— Kadaise buvo neprilygstamas. 

— Bet mes esame čia, — tarė Dilonas. — Ką toliau darysi- 
me? Nė kiek neabejoju, kad tu ėmeisi to reikalo, Džekai. 

— Ne visai taip, Šonai. Jeigu rastume vietą, kur nuskendo 
laivas, ir mūsų laukiančius aukso luitus... — jis truktelėjo pe- 
čiais, — įtemptas rytmečio darbas atneštų milijoną, gal net du 
grynųjų. Negalima į tai nusispjauti. 

— O, tu visada buvai praktiškas žmogus, — tarė Dilo- 
nas. — Ar Hanai Bernštein viskas gerai? 

— Žinoma. Man patinka šita panelė. 

— Štai kas. Paleisk ją. Atiduok man. 

— Kodėl turėčiau? 

— Aš visada buvau geros nuomonės apie save. Galiu val- 
dyti lėktuvą, be to, esu velniškai geras nardytojas, geriausias iš 
visų, kokius tau kada nors teko matyti. Netgi esu pasitarnavęs 
Izraeliui ir susprogdinęs PLO laivus Beiruto uoste. 

— Tu tikras mažas pasiutėlis, — nusijuokė Baris. — Ne, 
Šonai, ji dar labai pravers, jei reikės į ką nors apkeisti. Labai 
tinkama. 

— Tepadeda mums Dievas, nes aš ketinu plaukti drauge. 

— Gera mintis, bet pirmiausia leisk tave apieškoti. — Baris 
mostelėjo brauningu. — Patikrink jo kišenes, Kevinai. 

Strindžeris padarė kaip lieptas ir rado valterį. 

— Patenkintas? — paklausė Dilonas. 

— Ar kada nors nebuvau? — šyptelėjo Baris. — Pažiūrėk 
po jo švarku už nugaros, Kevinai, jis visada mėgo tą vietą. 

Strindžeris rado kitą valterį. 

— Tu teisus, Džekai. 

— Aš visada būnu teisus, — tarė Baris. — Užeik, Šonai. 
Manau, turėsiu tau darbo. 


Dilonas perlipo per turėklus pirmas, o Baris numetė virvę 
Moriui ir atsekė iš paskos. Iš vairinės pasirodė dvi moterys. 

— Kaip tu laikaisi, ar viskas gerai, brangioji? — paklausė 
Dilonas Hanos. 

— Puikiai. 

Dilonas pažvelgė į Morį. 

— Kristau, jis žiūri taip, tarsi tik šį rytą būtų išmokęs vaikš- 
čioti dviem kojomis. Jeigu tau tai kelia rūpesčių, pasakyk man, 
ir aš viską sutvarkysiu. 

Moris ūmai plykstelėjo, tačiau Solacis atsistojo tarp jų. 

— Palik jį, Džiovani. — Po to atsigręžė į Barį. — Ar apieš- 
kojote jį? 

— Vieną valterį radome jo kišenėje, o kitą užkištą už kelnių 
juosmens prie nugaros. Beje, turiu jums puikių naujienų. Šonas 
yra puikus nardytojas. Manau, jis sumanė užsikalti pinigų iš šito 
reikalo. Ar nemanote, kad mes turėtume jam duoti darbo? 

Solacis nusijuokė: 

— Štai kas iš tikrųjų mane džiugina šį rytą. 

— Gerai, keliame inkarą. 

Ketlina Rajan stovėjo ir stebėjo jį išsproginusi akis, paskui 
staiga žengė artyn apstulbusi, su keista išraiška veide. 

— Martinai, tai tu, ar ne? 

Visa tai jai atrodė kažkaip keista, kažkaip negera. 

Dilonas švelniai jai tarė: 

— Toks pat kaip visada, Keite. Apgailestauju dėl Maiklo. 

— Aš nužudžiau jį, — tarė ji. — Įkalbėjau išgerti daugiau 
tablečių. Daktarė Syd sakė, kad viskas bus gerai, kad tai sukels 
tik stenokardijos priepuolį, — ji užsidengė rankomis veidą. — 
Jis mirė, Martinai, tai aš nužudžiau jį. Argi ne siaubinga? 

Hana apkabino Ketliną. 

— Eikš, brangioji, nusileiskime žemyn į kajutę. — Ir ją 
nusivedė. 

Kai tik Baris nuplukdė „Keršytoją“ į jūrą, sugaudė variklis. 

— Viskas, ko mums dar trūksta, tai pamišusios moters, — 
sumurmėjo Moris. 

— Pasakyk man, sūnau, ar tu specialiai stengiesi pasirodyti 
toks šiknius, ar tau tai įvyksta natūraliai? — paklausė Dilonas ir 
apsisukęs nuėjo kartu su Bariu į vairinę. 


Išsitraukti valterį iš dėklo prie kulkšnies ir akimirksniu nu- 
šauti Barį, Morį ir Solacį buvo visiškai įmanoma, tačiau reikėjo 

nutaikyti tinkamą momentą ir neužmiršti, kad ant denio sugrį- 
žo Hana, kuri gali tiktai trukdyti. Dilonas nusišypsojo jai, kai ši 
atsistojo po denio tentu, ieškodama priedangos nuo lietaus. 

— Labai skaudu, kad mes baigsime savo karjerą susidėję 
išvien su padugnėmis, Džekai, — tarė Dilonas Bariui. 

— Suprantu, sūnau, tačiau vienas dalykas liko nepakitęs. 
Viskas, ką aš uždirbu, atitenka organizacijai, kuriai mes abu tar- 
navome daugelį metų. Pinigai ginklams. 

— Laikai pasikeitė, Džekai. 

— Negalime būti tuo tikri. 

Dilonas atsiduso. 

— Gerai, verčiau man paaiškink, kur plaukiame. 

— Į pietryčius. 

— Ir navigacijos prietaisas tiksliai parodys vietą? 

Baris atrodė apstulbęs. 

— Ar yra kas nors, ko tu nežinai? 

— Liamo dėka mes tikrai turime priekaištų, tau Džekai. 
Beje, kažin kaip giliai ji dabar nugrimzdusi? 

— Toje vietoje, anot Britų vyriausybės navigacijos depar- 
tamento žemėlapių, turėtų būti maždaug nuo devyniasdešim- 
ties iki šimto dvidešimties pėdų gylis. 

— Tai neblogai, visiškai neblogai, jeigu atsižvelgsi į laivo 
dydį. 

Prie jų priėjo Solacis. 

— Kiek dar liko? 

— Pusė mylios, — atsakė Baris. — Jau laikas jungti navi- 
gacijos meistrą. 

Jis padavė jį Solaciui. Prietaisas ėmė monotoniškai zvimb- 
čioti vienodais intervalais. 

— Ei, jis veikia! — nustebo Solacis. 

— Kuo labiau artėjame, tuo intensyvesnis garsas, ir kai tik 
pasieksime galutinį tikslą, ims zvimbti nepaliaujamai. 

— Laikykime sukryžiavę pirštus, — grąžindamas prietaisą 
Bariui tarė Solacis ir atsigręžė į Diloną. — Ketinau nerti kartu 
su Moriu, tačiau tu supranti, kad tai tik iš bėdos. — Jis gūžtelėjo 
pečiais. — Būtų geriau, jeigu nertum tu ir patikrintum. 

— Mielu noru, — sutiko Dilonas ir išėjo paskui jį. 


Baris išjungė variklį, bet laivas iš inercijos ir toliau slydo 
neapsakomai šalto vandens paviršiumi. Navigacijos prietaisas 
zvimbė vis garsiau ir primygtiniau, kol galop šis garsas virto 
aukštu ištisiniu spiegimu. 

— Štai kur ta vieta! — šūktelėjo Baris. — Nuleiskite inkarą. 

Moris ir Solacis šoko vykdyti įsakymo. Ketlina stovėjo prie 
kairiojo borto turėklų, ir Dilonas, tuo pasinaudojęs, atsidūrė ša- 
lia Hanos. 

— Aš turiu ginklą, — sušnabždėjo jis. — Baris rado du, 
tačiau Devlinas, senas lapinas, įdavė man ir trečią. Jis dėkle prie 
kulkšnies. 

— Būk atsargus, — įspėjo ji. — Tik ne dabar. Visi čia mau- 
dytumės kraujyje. 

— Nesijaudink, brangioji, aš nusileisiu žemyn ir pažiūrė- 
siu, ką veikia mūsų seni draugai. 

Inkaras žvangėdamas nugrimzdo, ir „Keršytojas“ sustojo. 
Staiga įsivyravo absoliuti tyla, o iš vairinės pasirodė Baris. 

— Dabar jau galima pradėti, pirmyn. 

Solacis pasisuko į Diloną: 

— Eime ruoštis. Aš pirmas. 

Ir jis nusileido į triumą. 


Kai vėl pasirodė ant denio, vilkėjo nardytojo kostiumą su 
svarmenų diržu ir plūdria liemene. 

— Tavo eilė, — paragino Diloną. 

Dilonas nusileido trapu žemyn į triumą, išsirengė iki 
trumpikių ir atsegė prie kulkšnies pritvirtintą dėklą. Čia stovėjo 
spinta, ant kurios durų buvo užrašyta: „Signalinės raketos“. Jas 
pravėręs paslėpė valterį. Kai siekė nardytojo kostiumo, pasigir- 
do žingsniai — žemyn trapu atbildėjo Solacis ir pažvelgė į vidų. 

— Eime, pasiskubink. 

Dilonas nevikriai užsitraukė kostiumą ir užsidėjo gobtuvą. 
Po to užsitempė kojines, pasiėmė kitą svarmenų diržą, apsijuosė 
jį ir pritvirtino lipukais su kilpelėmis. Galop paėmė į makštis 
įdėtą nardytojo peilį. 

— Palik tai, — tarė Solacis. — Tu esi vienintelis pasaulyje 
žmogus, kurio nenorėčiau matyti su mirtinu ginklu rankose. 

— Kaip Žinai. 

Dilonas pasiėmė pripučiamą naro liemenę, paskui antrą 
„Orca“ riešo kompiuterį ir grįžo į denį, kur susispietę nuo lie- 
taus po tentu jau laukė likusieji. Solacis atsekė iš paskos. 

— Aš vis galvoju, — tarė Solacis, — kad turime save tauso- 
ti. Mums gali tekti ten apačioje praleisti nemažai laiko, net jeigu 
laivas guli mažesniame nei šimto dvidešimties pėdų gylyje. Tu 
nerk pirmas, Dilonai, ir pažiūrėk, ką ten rasi. 

Dilonas suprato užuominą ir nusišypsojo: 

— Su malonumu. 

Prityrusio naro judesiu pakėlė virš galvos liemenę ir de- 
guonies balioną, įkišo rankas ir aplink kaklą pritvirtino lipnio- 
siomis juostelėmis. Atsisėdo užsitempti plaukmenų, tuomet pa- 
ėmė Morio ištiestą halogeninį šviestuvą ir apvyniojo jo laidą 
apie kairįjį riešą. Persisvėręs per laivo bortą, praskalavo kaukę 
— nuleido ją į vandenį, paskui ištraukė. 

Galų gale iškėlė aukštyn nykštį: 

— Mes, kurie eidami mirti tave sveikiname, pasak tų visų 


senovės romėnų nesąmonių. 

Taip taręs įsidėjo burnon vamzdelį ir patikrino, kaip cirku- 
liuoja oro srovė. 


Dilonas pranėrė pro laivo kilį, susirado inkaro lyną ir ėmė 
leistis žemyn, stabtelėdamas kas penkiolika pėdų, kad ausyse iš- 
silygintų spaudimas. Vanduo buvo nepaprastai skaidrus, nors 
keistai tamsus, ir jis sliuogė inkaro lynu žemyn, pasitikrindamas 
savo riešo kompiuteryje. Trisdešimt, keturiasdešimt, pagaliau 
šešiasdešimt pėdų, ir štai ji išnyra iš tamsos, pasvirusi į vieną 
pusę, visiškai aiškiai matoma net be prožektoriaus. 

Jis buvo pasiekęs devyniasdešimties pėdų gylį, laivas gulė- 
jo ant lygaus, nuožulniai besileidžiančio į gelmę smėlėto dugno. 
Šen bei ten lingavo srovės sūpuojami didžiuliai dumblių lopai. 

Dilonas prisiartino prie laivo priekio, įjungė halogeninį 
prožektorių, ir staiga, nepaisant polipų sluoksnio, visiškai aiškiai 
išvydo laivo pavadinimą: „Airių rožė“. Tikrai jaudinanti akimir- 
ka, nes jis buvo kadaise čia nutikusios katastrofos dalyvis. 

Plaukė sprogimo suniokoto laivagalio link ir galų gale vie- 
noje laivo pusėje išvydo furgoną. Akivaizdu, kad sprogimo jėga 
nuplėšė sąvaržas, kuriomis jis buvo pritvirtintas prie denio, ir 
— tiesiog neįtikėtina — vėl jį pastačiusi ant šešių ratų. 

Dilonas prisiartino prie furgono galo, pakėlė durų skląstį 
ir trūktelėjo. Durys nepasidavė. Jis pabandė dar kartą, bet re- 
zultatas vėl buvo toks pat. Be abejo, jis tik švaisto brangų laiką 
šitoje gelmėje, todėl nusprendė kilti į paviršių. 


Mažomis borto kopėtėlėmis užlipo ant denio, nusitraukė 
kaukę ir išsiėmė iš burnos vamzdelį. Visi stovėjo ir laukė. 

— Dėl Dievo, Šonai, nepasakyk mums blogiausia, — ėmė 
maldauti Baris. 

— O,ji čia, — tarė Dilonas, — devyniasdešimties pėdų gy- 
lyje, nesunkiai pasiekiama. Galėsime geriau apžiūrėti. 

— O furgonas? — neatlyžo Solacis. 

— Taip pat ten. Aiškiai matyti, kad sprogimo bangos buvo 
nublokštas nuo denio, tačiau stovi stačias už laivo. 

— Nuostabu, — tarė Solacis. 

— Tik vieno nesuprantu: puldami furgoną, mes naudojo- 
mės vadinamuoju sireniniu klaidinamuoju įtaisu, kuris išvedė iš 
rikiuotės saugos sistemą, ir viskas atsidarė. 

— Ką nori pasakyti? — paklausė Solacis. 

— Aš neįstengiau atidaryti galinių durų. 

— Per sprogimą buvo pažeista elektroninė sistema, — tarė 
Solacis, — ir gali būti, kad durys užsikirto. Mes turime pasiėmę 
semtekso ir uždelsto veikimo detonatorių. Leiskis ten vėl ir su- 
sprogdink. 

— Gerai, o pone, — tarė Dilonas. — Tik pirma duok man 
viską, ko reikia. 

Baris iš už nugaros prislinko prie jo su semtekso bloku. 

— Prašau, Šonai, o čia laikrodinis mechanizmas. Tau duo- 
tos trys minutės. 

— Čekoslovakijos indėlis į pasaulinę kultūrą, — nusišaipė 
Dilonas. 

— Ar moki naudotis? 

— Ar žuvis moka plaukti? 

— Būk atsargus! — šūktelėjo Hana. 

— Argi nesu toks visada? 

Dilonas užsitempė kaukę, atsisėdo ant turėklo ir šoko že- 
myn. 


Vėl leidosi išilgai inkaro lyno, tiktai trumpesniu keliu, 
prisiartino prie furgono ir plūduriavo šalia jo, tvirtindamas 
„Semtex“ sprogmenį prie furgono durų rankenos. Tada įjungė 

laikrodinį mechanizmą. Pasigirdo tylus zvimbimas, jis pasisuko 
ir suskubo išnerti paviršiun. Baris ištiesė ranką, kad padėtų jam 
greičiau pasiekti kopėčias. Dilonas išsiropštė, visi susibūrė prie 
turėklų. Po akimirkos jūra užvirė, ėmė verstis pati gelmė, išmes- 
dama į paviršių daugybę negyvų žuvų. Netrukus viskas aprimo. 

— Tik nesakyk, kad aš vėl turiu nerti, — nusišiepė Dilonas, 
žiūrėdamas tiesiai į Solacį. 


Furgonas buvo pasislinkęs į šoną, tačiau vis dar tebestovėjo 
kaip stovėjęs, tik sprogimo banga nuplėšė galines duris, ir viena 
jų pusė liko kyboti ant vyrių, o kita gulėjo atokiau, ten, kur buvo 
nublokšta. Išjudintas smėlis vis dar sukosi debesimis. Dilonas 
prisiartino, įjungė halogeninį prožektorių, ir tuomet jį ištiko tik- 
ras šokas. Furgonas buvo tuščias. 


Jis užsikabino už kopėčių galo, išsitraukė vamzdelį ir pa- 
žvelgė aukštyn, nes jie visi spoksojo pasilenkę per turėklus. 

— Tau nepatiktų, jeigu tai būtų tik mažas kąsnelis, Dže- 
kai, — tarė Dilonas, — tačiau ten visiškai nieko nėra. 

— Ką turi galvoje sakydamas, kad ten visiškai nieko 
nėra? — primygtinai paklausė Baris. 

— Turiu galvoje, kad furgonas visiškai tuščias. 

— Jis negali būti tuščias, — tarė Baris. — Tu man sakei, kad 
pasižiūrėjai į vidų pro galines duris, kai atplėšei jas ten, tame 
kelyje. Viskas buvo savo vietoje. 

— Tada buvo, — atkirto Dilonas. — O dabar nebėra. 

Ketlinos Rajan veidas degte degė, akių vyzdžiai iš nuosta- 
bos išsiplėtė: 

— Kažkas turėjo pabuvoti čia anksčiau. 

— Tai neįmanoma, — tarė Dilonas. — Durys buvo užra- 
kintos, ir jokios žymės, kad būtų bandyta išsprogdinti. 

— Mori, padėk man, — paprašė Solacis ir pasiėmė savo lie- 
menę su deguonies balionu. — Tu vėl nersi, Dilonai, ir aš kartu. 
Man atrodo, kad tu meluoji. 

— Su malonumu, — atsakė Dilonas, vėl perlipo per bortą 
ir ėmė leistis inkaro lynu žemyn. 

Jis kybojo siūbuodamas į šalis už sudužusios „Airių rožės“ 
laivagalio liekanų, o Solacis nusliuogė žemyn, ketindamas prie 
jo prisidėti. Šiek tiek palaukęs, nuplaukė išilgai furgono. Dilonas 
jam iš paskos. 

Solacis pakibo ant durų krašto ir pažvelgė vidun. Atsigręžė 
pasižiūrėti į Diloną, tačiau šio veidas buvo ramus. Tada vėl pasi- 
suko į tamsoje skendintį furgono vidų. Dilonas prisiartino prie 
jo, ištraukė iš makšties naro peilį prie Solacio kojos ir staigiai 
perpjovė jo kvėpavimo vamzdelį. 

Iš karto ėmė kilti burbulai, Solacis pradėjo suktis ratu, jo 
akys išsprogo. Rankomis griebėsi už gerklės ir ėmė kilti, tačiau 
Dilonas sugriebė jį už kulkšnies ir nutempė žemyn. Traukuliai 
liovėsi stebėtinai greitai, ir galų gale jis liko kyboti išskėtęs ran- 
kas. Dilonas nutraukė kaukę, ir dabar Solacis žvelgė kažkur pro 
jį, tiesiai į amžinybę. Airis sugriebė jį už rankos ir pradėjo kilti. 


Ketlina Rajan, stovinti prie dešiniojo borto ir besidairanti 
po vandens paviršių, pirmoji pamatė Solacio kūną. 

— Tu tik pažvelk į tai, — tarė ji. 

— O mano Dieve, — išsprūdo Hanai, kai pasilenkė per tu- 
rėklus ir pažvelgė Ketlinos rodoma kryptimi. 

Baris ir Moris atskubėjo į viršų. Sicilietis nedvejodamas 
nusimetė švarką, batus, peršoko per turėklus ir nuplaukė prie 
Solacio. Apkabino jį ranka, sekundę palaukė, atsigręžė ir šūk- 
telėjo. 

— Jis miręs. 

Dilonas paliko kūną dešimties pėdų gylyje ir nuplaukė po 
turėklais į borto angos pusę. Išniręs atsisegė liemenę, deguonies 
balioną ir paleido juos, tuomet nusiėmė kaukę, plaukmenis ir 
atidžiai nužvelgė denį. Baris, Ketlina ir Hana stovėjo prie turėklų, 
ir jis išgirdo Morį šaukiant: 

— Meskit man lyną! 

Dilonas perlipo per turėklus ir atsargiai nusėlino trapu že- 
myn į keleivių kajutę. Iš spintos, kurioje buvo sudėtos signalinės 
raketos avarijos atvejui, pasiėmė valterį ir užkopė į viršų. 

Baris stovėjo šalia Hanos, o Ketlina padėjo nusiimti gelbė- 
jimosi liemenę. Kai Baris nusviedė liemenę šalin, Dilonas tarė: 

— Elkis atsargiau, Džekai. 

Jis stovėjo prie trapo, nepaprastai grėsminga figūra juodu 
nardymo kostiumu, su valteriu dešinėje rankoje. 

— Ateik čia, Hana. 

Ji pakluso. Baris, vis dar palinkęs virš turėklų, pažvelgė at- 
gal per petį. 

— Vis dar tebelaikai save aštuntuoju pasaulio stebuklu, ar 
ne, Šonai? 

— Nedaryk to, Džekai, — švelniai paprašė Dilonas. 

Tačiau Baris nepaklausė, atsigręžė rankoje laikydamas 
brauningą, ir Dilonas du kartus iššovė tiesiai jam į širdį. 

Baris pakibo ant turėklų, brauningas nukrito ir nučiuožė 
deniu, o jis pats persivertė per laivo bortą ir krito į jūrą. 

Dilonas, atkišęs valterį, puolė artyn. Moris apstulbęs žvelgė 
į jį, viena ranka vis dar prilaikydamas Solacį, ir Dilonas nusitai- 
kęs šovė jam į tarpuakį. Stojo tyla, girdėjosi tik besiblaškančių 
migloje aplink juos žuvėdrų klyksmas. Dilonas atsisėdo priešais 
turėklus. 

— Dieve, kaip man norėtųsi užsirūkyti. 

Hana priklaupė šalia jo ant vieno kelio. 

— Ar tau viskas gerai, Šonai? — paklausė. 

Staiga Ketlina keistu lediniu balsu tarė: 

— Padėk valterį čia, Martinai. 

Dilonas padėjo valterį ant denio sau už nugaros. Jis ap- 
sižvalgė, atsigręžė ir Hana, ir jie abu pamatė Ketliną su Bario 
brauningu rankoje. Jos veide buvo sustingusi tokia išraiška, tarsi 
moteris iš tikrųjų būtų išsikrausčiusi iš proto. 

— Ne čia, Martinai, tiktai ne čia. Mano dėdė — tikras senas 
sukčius. Pasakė man tiktai kitą dieną, tačiau pasielgė gudriai, 
turiu su tuo sutikti. Jis laukia manęs ten, ir aš pakilsiu laisva virš 
šios jūros ir atkeršysiu. O dabar pasiskubink, Martinai, greičiau. 

— Tikiu, Keite, tikiu. 

— Negaliu neapkęsti tavęs, Martinai, mano mylimas Mar- 
tinai, taigi žemyn, eikite abu žemyn. 

— Padarysiu viską, ką tik paliepsi, Keite, — nusišypsojo 
Dilonas, atsistojo ir paspyrė į jos pusę valterį. 

Hana ėmė leistis žemyn trapu, o Dilonas iš paskos. 

— Uždarykite duris! — šūktelėjo Ketlina. 

Jis padarė kaip lieptas. Pakui išgirdo jos žingsnius trapu ir 
spynoje pasisukantį raktą. Po dviejų ar trijų minučių sugaudė 
užbortinis pripučiamos valties variklis. 


— Ką darysime? — paklausė Hana. 

— Tai paprasta, — tarė jai Dilonas, — Ketlina išplaukė. To- 
kie laivai priekiniame denyje turi angą, dažniausiai turi. Tuojau 
grįšiu. 

Jis nuėjo į kambūzą ir iš karto pastebėjo angą virš galvos, 
atsistojo ant stalo, atsuko varžtus ir pro ją išlindo. Po kelių mi- 
nučių Hana išgirdo jį einant trapu, ir durys atsidarė. Ji nusekė 
iš paskos, ir atsidūrę ant denio jie išvydo migloje dingstančią 
guminę pripučiamąją valtį. Dilonas nuėjo į vairinę ir užvedė 
variklį. Jie pasuko atgal į Škotstauną. 

— Perimk vairą, aš eisiu persirengti. 

Kai grįžo, Hana tarė: 

— Ji pamišėlė, Šonai, visiška pamišėlė. 

— Ji visada buvo šiek tiek trenkta, — pripažino Šonas. — 
Kažko čia esama, kažko tikrai painaus, tačiau nieko tikro ne- 
žinau. Dabar ji įsikalė į galvą, kad nužudė savo dėdę. Beje, ar 
čia ne Bario lietpaltis kabo ant kablio? Jei taip, jame galiu rasti 
tuos du valterius, kuriuos jis iš manęs atėmė. — Dilonas iškratė 
kišenes ir atsisuko. — Štai jie, vienas tau ir vienas man. Aš stosiu 
prie vairo. 

— Kas jai paaiškėjo, kai sužinojo, kad aukso nebėra? 

— Pameni, tau sakiau, kad pajutau kažką ne taip, kai var- 
čiau pranešimus ir laikraščių Žinutes? 

— Taip. 

— Dabar jau žinau, kaip viskas buvo. Foli Ende Maiklas 
Rajanas turėjo kitą furgoną, ir būtent Benis nutempė jį į pakran- 
tės kelią, kad trumpam suklaidintų policiją. 

— Ir? 

— Iš pradžių manęs tai nenustebino, tačiau paskui atkrei- 
piau dėmesį, kad nė viename policijos pranešime ar laikraščio 
žinutėje nebuvo minimas furgonas. Tai kodėl negalėtų taip būti? 

— O Viešpatie! — aiktelėjo Hana. 

— Iš tikrųjų. Po furgono pagrobimo aš važiavau į „Airių 
rožę motociklu kartu su Ketlina. Maiklas sekė iš paskos furgo- 
nu, tačiau vėlavo. Sakė, kad jis buvo sugedęs. 

— Tačiau taip nebuvo. 

— Žinoma, ne. Jis vėlavo, nes buvo užsukęs į Foli Endą 
ir ten sukeitė furgonus. Auksas niekada nebuvo nuskandintas 
kartu su „Airių rože“, nes jo niekada ten nebuvo. Mat buvo pa- 
slėptas toje nuošalioje skylėje, Foli Ende, slaptajame daržinės 
gale. Ar tai nėra pats juokingiausias dalykas, kokį kada nors esi 
girdėjusi? 


EŽERŲ KRAŠTAS 

etlina Rajan išniro iš miglos ir priplaukė prie slipo šalia 
| 4 Ji net nemanė pririšti valties, o paprasčiausiai 
išlipo ir patraukė aukštyn besidriekiančio prieplaukos rajono 
link, paskui perėjo į kitą gatvės pusę ir atsidūrė prie „Lojalis- 
to“. Tada apėjo iš kitos pusės ir užpakaliniame kieme rado Ba- 
rio universalą. Pabandė jį atidaryti, tačiau automobilio durelės 
buvo užrakintos. Stovėjo ir mąstė, ką daryti. Turėjo rasti išeitį, 
nedelsiant, todėl žengė prie namo durų. 

Kevinas Strindžeris sėdėjo prie stalo, gėrė arbatą ir skaitė 
vakarykščius laikraščius. Jis nustebęs paklausė: 

— Ką tu čia veiki? 

— Džeko Bario automobilio rakteliai — kur jie? 

— Ant indaujos. 

Pasiėmė juos ir įsimetė kišenėn. 

— Miegamajame palikau savo rankinę. Pasiimsiu ją ir va- 
žiuosiu. 

Ji išėjo, palikusi be galo apstulbusį Strindžerį. Namuose 
nieko daugiau nebuvo, jokio personalo, tad nieko keista, kad jis 
išsigando. 

Netrukus Kevinas išgirdo, kaip ji nusileidžia laiptais Že- 
myn. Šįsyk mergina pasirodė jau nusimetusi jūreivišką striukę, 
kurią vilkėjo laive, apsivilkusi ilgą lietpaltį ir užsidėjusi savo se- 
nąją juodą beretę. 


271 


JACK HIGGINS 


— Gal žinai, kur yra Leiditaunas? — paklausė ji. 

— Pačiame Niukaslo pakraštyje, prie Dandramo įlankos. 
Reikia važiuoti pakrantės keliu. 

— Ar toli? 

— Už dvidešimties mylių. 

Dabar jos amerikietiškas akcentas buvo dingęs, ir mergina 
vėl prabilo griežta savo jaunystės laikų Belfasto tarsena. 

Strindžeris pakilo ir pabandė užstoti jai kelią. 

— Kas, po velnių, čia dedasi? Kur Džekas? 

— Miręs. Martinas nušovė jį, Martinas Kiogas, jis ir Solacį 
nužudė, ir tą kitą vyruką, o pats vis dar tebėra laive su ta mo- 
terimi. Aš užrakinau juos kajutėje ir grįžau valtimi. 

Jos balsas buvo bejausmis ir monotoniškas, ir Strindžeris 
pajuto, kad netiki tuo, ką ji sako. 

— Ne Kiogas — Dilonas. Ar visai praradai nuovoką, mer- 
gele? Jie negalėjo visi žūti, tik ne visi trys. 

— Deja, taip. Kad ir kaip būtų, aš išvykstu. 

— Tu niekur nevažiuosi, — jis apkabino ją per pečius. 

Ketlinos akys papilkėjusiame veide tiesiog suliepsnojo ir 
ji suriko: 

— Nedrįsk manęs liesti rankomis, tu, katalikiškas kalės 
vaike! 

Ji išsitraukė iš dešinės kišenės brauningą, įrėmė vamzdį 
jam į šoną ir iššovė. 

Jis siaubingai sudejavo ir pasviro atgal. 

— Velniai tave rautų, ką man padarei! 

Ketlina iššovė dar kartą, ir Strindžeris griuvo ant stalo, 
paskui nusirito ant grindų. 

— Geros kelionės! — tarė ji. — Jei tik galėčiau, nudėčiau 
jus visus. 

Ketlina įsikišo brauningą atgal į kišenę ir išėjo. Po kelių 
akimirkų ji universalu išvažiavo iš kiemo. 

Dilonas pristabdė „Keršytoją“ šalia prieplaukos, ir Hana 
užsiropštė ant jos lynu. Jis užgesino variklį, perlipo per turėklus 
ir pririšo laivą. 

— Viskas, galim eiti. 

Šonas paėmė Haną už rankos, ir jiedu nubėgo gatve lie- 
tui lyjant, taikydami patekti į „Lojalisto“ kiemą iš galinės pusės. 
Hana įdėmiai pažvelgė vidun pro virtuvės langą. 

— Neatrodo, kad čia kas nors būtų, — tarė ji, — be to, ne- 
bėra automobilio. 

— Ką gi, eime į vidų, — tarė Dilonas ir išsitraukė valterį. 

Viduje juos pasitiko aitrus kordito kvapas, o tada, žinoma, 
jie pamatė Strindžerio kūną. Hana priklaupė ant vieno kelio ir 
patikrino pulsą. Pakėlusi akis į viršų, papurtė galvą. 

— Jis miręs. — Ji atsistojo. — Toji mergina neima belaisvių. 
Galvoju, kur ji patraukė. 

— Ji davė savo dėdei tablečių, kad ištrauktų jį iš Bario ir 
jo kompanijos nagų, nugabentų į ligoninę, o iš ten jie galėtų 
pasprukti. Jis mirė, ir Ketlina kaltina save, tačiau dabar bėga, ir 
tą daro pasikliaudama tik savimi, — tarė Dilonas. 

— Į Ežerų kraštą Anglijoje? 

— Kurgi daugiau? Bet kaip ten nusigauti? 

— Skristi į Mančesterį ir ten išsinuomoti automobilį. 

— Arba galbūt privačiu lėktuvu tiesiog į vietą. Toje pa- 
krantėje yra keli seni, nuo Antrojo pasaulinio karo laikų užsilikę 
lauko aerodromai. Tau pakaktų pasidomėti „Polleys“ skrydžių 
vadove. 

— Galima ir taip, — linktelėjo Hana. — Ir tie žodžiai, jos 
ištarti laive pakeliui į čia, buvo keisti: „Ten jis laukia manęs...“ 

— „Ir aš pakilsiu laisva virš šios jūros ir atkeršysiu, — pri- 
dūrė Dilonas. 

— Ji pamišusi, Dilonai, ar supranti? Ar pastebėjai, kad ji 
daugiau nebekalba kaip amerikietė? 

— Žinau. Ji prabilo gryna Belfasto tarme, kokia kalbėjo bū- 
dama šešiolikmetė mergaitė, kai buvo išgelbėta tamsioje gatvėje 
prieš dešimtį metų, nors vėliau niekad to neprisimindavo. Turi- 
me eiti į Strindžerio darbo kabinetą ir paskambinti Fergiusonui. 


Ką tik pakirdęs iš miego Fergiusonas sėdėjo lovoje savo 
bute Kavindišo aikštėje ir ramiai klausėsi Hanos pranešimo. 

Kai ji baigė, Fergiusonas paprašė: 

— Pasakyk man savo telefono numerį. 

Ji padiktavo, o jis užsirašė. 

— Duok man penkiolika minučių, — tarė Fergiusonas ir 
padėjo ragelį, po to vėl jį pakėlė ir paskambino į savo biurą Gy- 
nybos ministerijoje. Kai budintis karininkas atsiliepė, prisista- 
tė: — Čia Fergiusonas. Pateik man visą informaciją apie skry- 
džius. 


„Lojalisto“ kabinete suskambus telefonui, Hana bematant 
atsiliepė: 

— Generole? 

— Krosgare, Dauno pakrantėje, vos už dešimties mylių nuo 
jūsų, yra Karališkojo laivyno jūrų gelbėjimo bazė. Ten jūsų jau 
laukia. Malūnsparniu „Sea King“ jus nuskraidins į Jūrų gelbėji- 
mo bazę Vaitfaire. Ji yra Ežerų krašto pakrantėje, šalia Sent Biso. 

— O tada, sere? 

— Aš išvykstu iš biuro į Karališkųjų oro pajėgų bazę Far- 
lyje. Po pusvalandžio būsiu ten. Gynybos ministerijos „Learjet“ 
lėktuvas jau laukia pasirengęs skristi. Jie sakė, kad Vaitfairą pa- 
sieksime per keturiasdešimt penkias minutes. Iš ten skrisime į 
tą Foli Endą malūnsparniu. 

— Puiku, sere, iki susitikimo. 

— Nebūk sentimentali, vyresnioji inspektore, — įspėjo Fer- 
giusonas. — O dabar judink savo užpakalį. — Ir padėjo ragelį. 

— Kas toliau? — paklausė Dilonas. 

Hana paskubom paaiškino. Baigusi paklausė: 

— O kaip dėl Strindžerio? 

— Tegul jį randa personalas. Vėliau Fergiusonas susisieks 
su RUC. Paskubėkim, mieloji mergaite. 

Jis atidarė duris ir praleido ją pirma savęs. 


Ketlina Rajan nesunkiai susirado Leiditauną, sustabdė 
automobilį kaimo aikštėje ir išlipusi pasiteiravo senos moters, 
kuri vedėsi už pavadėlio pudelį: 

— Gal žinote, kur yra artimiausias aerodromas? 

— Tikrai Žinau, brangioji. Tai yra Tonio Makgiro tarnyba. 

— Kaip galėčiau ten patekti? 

— Apie dvi mylios nuo čia. Leiskite paaiškinti. 

Ir senutė ėmė smulkiai pasakoti. 


Tai buvo nyki vietovė, iš karto krito į akis, kad ji apleista 
kimo paslaugos“, tačiau dažai buvo išblukę ir nusilupę. Gudro- 
nuotas kilimo ir tūpimo takas atrodė apgailėtinai, buvo duobė- 
tas. Ketlina nudardėjo pro administracinius pastatus. Čia buvo 
bokštas ir du angarai, tačiau aplinkui — nė ženklo jokio lėktuvo. 

Sustabdė automobilį prie pastato, kuris atrodė kaip Antrojo 
pasaulinio karo laikų surenkamasis namelis. Tuo metu atsidarė 
durys ir pro jas išėjo neaukštas, tvirtai suręstas vyras su džinsais 
ir juodu odiniu lakūno švarku. Jo žilstelėję plaukai buvo trum- 
pai kirpti, o jis pats spinduliavo pasitikėjimą savimi. 

— Kuo galėčiau padėti? 

— Ar jūs esate Tonis Makgiras? 

— Kas manęs teiraujasi? 

— Maiklo Rajano dukterėčia. 

— Nesu girdėjęs apie Maiklą Rajaną jau daugelį metų. Ma- 
niau, jis miręs, — atsakė Makgiras. 

— Jis gyvas ir sveikas laukia manęs Anglijoje, Ežerų krašte. 
O reikalas toks: jis man liepė kuo greičiau ten atvykti, bet prieš 
tai susirasti žmogų pavarde Tonis Makgiras, kuris padės. 

— Ar iš tikrųjų jis taip ir sakė? 

— O, taip, jis kalbėjo, kad kadaise dažnai naudojosi jūsų 
paslaugomis. 
galiau pratarė: 

— Verčiau užeikim vidun. 


Administraciniame pastate buvo krosnelė su tiesiai išvestu 
pro lubas kaminu, kampe stovėjo sudedamoji lova, dar buvo 
stalas, ant kurio gulėjo žemėlapis, ir rašomasis stalas, nuklotas 
popieriais. 

Makgiras užsidegė cigaretę ir tarė: 

— Tai ko gi tu nori? 

— Kuo greičiau patekti į Ežerų kraštą. 

— Ir kada norėtum vykti? 

— Tuojau pat. 

Jis žiūrėjo į ją apstulbęs. 

— Skamba kaip įsakymas. 

— Jūs turite lėktuvą ar ne? 

Vyras akimirką dvejojo, paskui linktelėjo. 

— Vieną minutę. Bankas uždraudė naudotis ir areštavo mano 
geriausią lėktuvą „Conguest“, tačiau aš turiu kitą, „Cessna 310“. 

— Vadinasi, galim skristi? 

Makgiras išėjo į lauką ir pasuko prie vieno iš angarų, at- 
stūmė girgždančias duris, už kurių stovėjo mažas dvimotoris 
lėktuvas. 

— Per kiek laiko galima pasiekti Ežerų kraštą? 

— Maždaug per valandą. 

— Gerai. Imu jį. 

— Neskubėk, — tarė Makgiras, — pirmiausia reikia pripil- 
ti degalų, be to, turėsiu pilti rankomis, o tai užtruks. — Jis pakėlė 
galvą ir pažvelgė į dangų. — Ir oras genda. Turėčiau palaukti, 
pasižiūrėti, ar išsigiedrys. — Paskui vėl atsigręžė į ją. — O tada 
turime nuspręsti, kur mes tūpsime. 

— Kiek įmanoma arčiau vietovės, vadinamos Maš Endu. Ji 
yra į pietus nuo Ravenglaso. 

— Tuomet grįžtame atgal į raštinę, turiu pasitikslinti „Pol- 
ley's“ skrydžių vadove. Jame pažymėti visi Jungtinės Karalystės 
oro uostai ir nusileidimo takai. 


Kurį laiką Makgiras vartė žinyną, paskui šiek tiek patylėjęs 
tarė: 

— Aš prisimenu tą vietovę, Leildeilą. Antrojo pasaulinio 
karo metais tai buvo atsarginis Karališkųjų oro pajėgų aerodro- 
mas avarijų atvejams. Esu ten vieną kartą leidęsis, maždaug prieš 
penkiolika metų. Ten nėra nieko, išskyrus daugybę apleistų san- 
dėlių ir nusileidimo taką. 

— Tai skrendame? 

— Pirmiausia turime gauti Muitinės ir Pakrantės apsaugos 
tarnybų leidimą kur nors nusileisti. 

— Trys tūkstančiai dolerių, — tarė Ketlina, — ir skrenda- 
me tiesiai ten. 

Ji išėmė netikrą per petį nešiojamo krepšio dugną ir ištiesė 
keletą paketų Amerikos dolerių, aiškiai daugiau negu sakė, ir 
Makgiras pajuto, kaip jam sudrėko gerklė. Sunkiai nurijęs seiles, 
vos įstengė prabilti. 

— Ar tai susiję su kokiais nors politiniais dalykais? Gir- 
dėjau, tavo dėdė ir jo žmonės vėl kyla. O maniau, kad tai jau 
praeitis. 

— Penki tūkstančiai, — pasiūlė ji ir ištraukė pinigus. — 
Kiek laiko, sakėte, tai užtruks? 

— Valandą, kimiu balsu atsakė Makgiras. 

— Valanda į ten, valanda atgal. Manau, penki tūkstančiai 
dolerių — neblogas užmokestis. Tai štai, aš atskaičiuosiu juos, 
kol jūs pilsite degalus. 

Ji atsisėdo prie stalo, išsitraukė pinigus ir pradėjo skaičiuoti. 
Makgiras spoksojo apstulbęs ir aplaižė džiūstančias lūpas. 

— Gerai, palieku jus skaičiuoti. Einu piltis degalų. 

Jis beveik bėgte nubėgo per sutrūkinėjusį gudronuotą kili- 
mo ir tūpimo taką į angarą, akyse matydamas vien tik jos trau- 
kiamus iš krepšio dolerių ryšulius. 


Tuo pat metu „Sea King“ malūnsparnis nusileido Vaitfairo 
jūrų gelbėjimo bazėje. Variklis nutilo, iš laivo išlipo Dilonas su 
Hana Bernštein, ir beveik tą pačią akimirką privažiavo reindž- 
roveris, o iš jo iššoko Karališkojo jūrų laivyno kapitonas leite- 
nantas. 

— Mano pavardė Murėjus. Jūs esate pulkininko Fergiuso- 
no Žmonės? 

— Iš tikrųjų taip, — atsakė Hana. 

— Jis pats nusileis po penkiolikos minučių. Nuvesiu jus į 
valgyklą, ten galėsite išgerti arbatos. 

Jie susėdo į reindžroverį ir nuvažiavo. 


Tonis Makgiras grįžo į raštinę ir rado Ketliną sėdinčią prie 
krosnelės. 
— Ar gerai jautiesi? — paklausė jis. 

Ji linktelėjo. 

— Jūsų penki tūkstančiai ant stalo. 

Jis priėjo ir paėmė po šūsnį į kiekvieną ranką. 

— Perskaičiuok juos, jeigu nori, — tarė ji. 

— Velniai rautų, aš pasitikiu tavimi. 

Jis priėjo prie kampe stovinčio senoviško seifo, atrakino jį 
ir įdėjo pinigus. 

— Ar jau galime vykti? — paklausė Ketlina. 

— Nežinau, kodėl negalėtume. 

Makgiras pasuko durų link. Kai jiedu artinosi prie angaro, 
ji paklausė: 

— Ar mums pavyks pasprukti? 

— Žinoma, — atsakė Makgiras. — Skrydžiai iš čia jau nėra 
ribojami, žmonės tai žino, o aš skrisiu į Ežerų krašto pakrantę 
šešių šimtų pėdų aukštyje, nes nenoriu būti užfiksuotas radarų. 

— Supratau. 

Jie įėjo į angarą. Ketlina, laikydamasi už lėktuvo sparno, 
užsiropštė į viršų ir atsisėdo tiesiai už lakūno sėdynės. Makgiras 
taip pat įlipo ir uždarė kabinos gaubtą. Jis užvedė vieną, paskui 
kitą variklį ir atsigręžė į ją. 

— Viskas gerai? — Ji linktelėjo. — Štai ir skrendame ten. 

Jis ėmė riedėti kilimo taku dardėdamas per duobes, pa- 
čiame tako gale apsigręžė ir nukreipė lėktuvą prieš vėją. Jie 
trumpam stabtelėjo, po to vėl pajudėjo. Makgiras padidino grei- 
tį, jiedu pakilo ir dingo migloje. 


Vaitfairo karininkų valgykloje Dilonas ir Hana gėrė arbatą, 
kai vidun įžengė kapitonas leitenantas Murėjus kartu su Fergiu- 
sonu. 

— Štai ir jūs, generole, — apsidžiaugė Hana. 

Fergiusonas kuo maloniausiai jiems nusišypsojo ir pasisu- 
kęs į Murėjų tarė: 

— Aš persimesiu keliais žodžiais su savo žmonėmis, kapi- 
tone. Dešimt minučių, gerai? Po to mes „Sea King" malūnspar- 
niu skrisime į numatytą vietą, kurią jums rodžiau žemėlapyje. 

— Kaip įsakysite, generole. 

Murėjus atidavė pagarbą ir pasišalino. Fergiusonas atsigrę- 
žė ir vėl nusišypsojo. 

— Geriate arbatą? Norėčiau ir aš jos paragauti, vyresnioji 
inspektore. 

— Gerai, sere. 

Hana surado švarų puodelį ir įpylė. 

— Teko kaip reikiant prasimankštinti, Dilonai, ar ne? — 
paklausė Fergiusonas. 

— Sakyčiau, buvo gana sudėtinga. 

Fergiusonas paėmė iš Hanos puodelį arbatos. 

— Ir, kaip matau, tai buvo jūsų mirtini priešai. Baris, So- 
lacis ir Moris. Iš tiesų, Dilonai, jūs man primenate siuvėją iš 
nuostabios brolių Grimų pasakos, kuris didžiavosi vienu smū- 
giu užmušęs septynetą, tiktai toje pasakoje kalbama apie muses, 
sutūpusias ant uogiene užteptos duonos riekės. 

— Jėzau, generole, ar aš ir vėl jus nuvyliau? 

— Nekvailiok, Dilonai. Kas girdėti apie mergaitę? 

— Ji tikra beprotė, — tarė Hana Bernštein. — Kad ir ko- 
kia buvo jos psichinė būklė anksčiau, tikrai aišku, kad po dėdės 
mirties ji visiškai nuprotėjo. 

— Tu manai, kad ji gali sumanyti grįžti į Foli Endą? 

— Ji nebeturi kur daugiau pasidėti, — paaiškino Dilonas. 

— Viskas gerai, nesijaudinkite. — Fergiusonas pastatė savo 
puodelį ant stalo. — Mes galime ten nuvykti ir pasižiūrėti, ar ne? 


Merė Pauer lesino viščiukus prie užpakalinių durų, šalia 
jos sukinėjosi baltas ir juodas aviganiai šunys. Buvo vėlyva po- 

pietė, tamsa jau gaubė tolimą dangaus pakraštį. Ji baigė lesinti ir 
nuėjo ieškoti Benio. Rado jį sėdintį prie įrankių stalo ir valantį 
šautuvo vamzdį. 

— Štai kur tu. Ar pažiūrėjai, kaip ten avys Šiaurinėje Lan- 
koje? 

Benis energingai linktelėjo. 

— Aš nuginiau jas žemyn, — tarė jis iš lėto, pabrėždamas 
žodžius, — ir suvariau į aptvarą. 

— Tu šaunuolis, Beni. 

Jis paėmė iš šovinių dėžutės du patronus, įstatė juos ir at- 
lenkė vamzdį atgal. Akimirką taikėsi į Merę, todėl ji sudavė plaš- 
taka jam per žandą ir nukreipė šautuvą į šalį. 

— Aš tau jau esu sakiusi. Niekada netaikyti į žmogų. Gink- 
las — ne žaislas. 

— Bet lapė gali vėl pasirodyti, — iš lėto pratarė Benis. — 
Pastarąjį kartą ji papjovė dvylika viščiukų. 

— Galėsi nudėti tą bjaurybę, kai pasirodys, bet nenušauk 
manęs, — tarė ji. — O dabar eikš, padaryk pertraukėlę. Tavęs lau- 
kia arbatos puodelis ir tas puikus vaisinis pyragas, kurį iškepiau. 

Jis padėjo ginklą ant stalo ir nusekė jai iš paskos. 


„Cessna 310“ pasirodė nuo jūros pusės keturių šimtų pėdų 
aukštyje ir prisiartino prie kranto iš dešinės. Po keleto akimir- 
kų jis palietė žemę Leildeile, pačiame nusileidimo tako gale, ir 
pasileido išilgai jo į priešingą pusę. Makgiras pasuko prieš vėją 
ir išjungė variklį. Ketlina jau siekė rankenos. 

— Aš jums padėsiu, — tarė jis ir atidarė kabinos gaubtą. — 
Pirma jūs. 

Ji per sparną išlipo lauk ir nusileido žemyn mažytėmis ko- 
pėtėlėmis. Makgiras nusekė jai iš paskos. Kalnai skendėjo miglo- 
je, be perstojo dulkė smulkus lietus. 

— Ar žinai, kur eiti? — paklausė jis. 

— O, taip, aš rasiu kelią. 

— Ir visiškai tuo neabejoji? 

— Nuo čia bus trys ar keturios mylios. 

— Tiktai aš galvoju apie tuos pinigus tavo krepšyje. Ma- 
nau, kelionėje visko gali nutikti. 

Makgiras ištiesė ranką ir nutraukė jai nuo peties krepšį. 
Stovėdamas prie lėktuvo, jis panaršė po krepšį ir rado likusius 
pinigus. 

— Jėzau Kristau! — šūktelėjo iš nuostabos. 

— Niekšas! — iškošė Ketlina. — Jūs visi niekšai, — pakar- 
tojo ji, paskui išsitraukė brauningą ir dusyk iššovė jam į širdį. 

Makgiras atsitrenkė į sparną ir krito ant žemės. Ji pakėlė 
krepšį, persimetė jo diržą per petį, pasisuko ir nuėjo. 


Foli Ende Benis daržinės pastogėje šakėmis krovė šieną, 
kai jį susirado Merė Pauer. 

— Ištroškinau ėrienos mėsos. Ar norėsi kukuliukų? 

— Aš mėgstu juos, — energingai linktelėjo Benis. 

Staiga ore pasigirdo triukšmas, neįtikėtinas riaumojimas. 
Merė susirūpinusi išpuolė į kiemą, Benis paskui ją, ir pievoje už 
fermos abu išvydo nutūpusį „Sea King“ malūnsparnį. 

Liovėsi suktis jo mentės, ir išlipo Čarlis Fergiusonas, Hana 
Bernštein ir Dilonas. 

Dilonas priėjo prie Merės, ir ši nustebusi sušuko: 

— Martinai? Ar tai tu, Martinai Kiogai? 

— Kaip mane gyvą matai, Mere. Ar čia buvo pasirodžiusi 
Ketlina? Ketlina Rajan? 

Merė atrodė apstulbusi: 

— Ne. O argi turėjo? 

Dilonas pasisuko į Fergiusoną, kuris ramiai laukė šalia ma- 

lūnsparnio, ir papurtė galvą. Fergiusonas pasilenkė prie lakūno 
ir kažką jam pasakė, tada pasitraukė atgal. „Sea King“ pakilo į 
orą ir nuskrido. 

Fergiusonas žengė į priekį, nusišypsojo Merei Pauer, kuri 
stovėjo prie daržinės durų, o šalia jos — Benis. 

— Kas jūs? — paklausė ji. — Kas atsitiko? 

— Generolas Čarlis Fergiusonas, ponia Pauer. Ar furgonas 
vis dar stovi daržinėje? 

Merė išbalo kaip drobė. 

— Furgonas? — sušnabždėjo vos girdimai. 

Vietoj jos atsiliepė Benis. 

— O taip, furgonas stovi daržinėje ir laukia, kol sugrįš dėdė 
Maiklas. Benis parodys. 

Jis apsigręžė ir nubėgo į daržinę. 


Lietus pylė kaip iš kibiro. Ketlina Rajan pėsčiomis žingsnia- 
vo į Eskdeilį vedančiu keliu — keista vieniša figūra su lietpalčiu 
ir berete, susikišusi rankas į kišenes. Priėjusi vartus su užrašu 
„Foli Endas“, minutėlę stabtelėjo, tačiau tuoj pat įėjo pro juos ir 
atsidūrė kieme. 

Jau buvo beveik sutemę, tačiau namuose nesimatė jokio 
žiburio. Ji prisiminė, kaip ši vieta atrodė prieš dešimtį metų, pri- 
siminė savo dėdę, Martiną ir užsidengė rankomis akis. Tai buvo 
tada, o kas dabar? Ir tą akimirką daržinės duryse išvydo šviesos 
spindulį. 


Merė Pauer ir Benis sėdėjo daržinėje prie įrankių stalo. Be- 
nis blizgino seną ponio balną, Merė stebėjo, kaip jis dirba. Girgž- 
dėdamos prasivėrė durys, vėjo gūsis pašiaušė į plakus sukrautą 
šieną. Merė pakėlė akis ir išvydo priešais stovinčią Ketliną. 

— Tu sugrįžai, Ketlina Rajan? 

— Turėjau sugrįžti, — atsakė Ketlina. — Noriu pradėti vis- 
ką iš pradžių. Ar furgonas vis dar čia? 

— Taip, jis visada čia stovėjo. Tavo dėdė Maiklas persigal- 
vojo. Po visko, kas įvyko, liepė Beniui nepalikti atsarginio furgo- 
no pakrantėje. Po apiplėšimo jis grįžo čia ir juos sukeitė. 

— Aš žinau, jis man pasakė. Jis bijojo, kad „Airių rožės“ 
komanda gali bandyti pagrobti auksą. O labiau už viską bijojo, 
kad Alsteryje gali tekti turėti reikalų su Armijos taryba. Ten dir- 
bo žmogus pavarde Reidas. — Ketlina truktelėjo pečiais. — Tas 
tipas galėjo pridaryti bėdos. Ar galiu pamatyti furgoną? 

— Benis parodys, — suriko Benis, pašoko ir puolė į dar- 
žinės galą. 

Jis bloškė šieno plakus į šalį su tokia jėga, tarsi jie būtų 
besvoriai, tada šoko prie netikros sienos ir ją atstūmė. Ketlina 
žengė į priekį, pasuko rakinamąjį įtaisą ir atidarė furgono duris, 
už kurių dėžėse gulėjo aukso luitai. 

— Jeigu neapsirinku, panelė Rajan? — tarė Čarlis Fergiu- 
sonas. 

Ji atsisuko ir pamatė stovinčius Fergiusoną, Haną Bernš- 
tein ir Diloną. Ketlina žvelgė į juos abejingai, paskui tarsi atsi- 
peikėjo. 

— Martinai, ar tai tu? 

— Taip, Keite. 

— Aš grįžau dėl to, grįžau dėl aukso, nes taip norėjo dėdė 
Maiklas. Mes nugalėsime IRA, nors ne mes, o jie pradėjo šitą 
karą. 

— Viskas baigta, Keite, — tarė Dilonas. — Dabar tarp mūsų 
taika. Juk turime pabandyti gyventi taikiai. 

— Taika? — Ji suraukė kaktą, tarsi stengtųsi suvokti, kas 
jai sakoma, paskui jos akyse blykstelėjo įsiūtis. — Taika su tais 
katalikų išperomis? 

Kai mergina ištraukė ranką iš lietpalčio kišenės ir ištiesė 
brauningą, ji atrodė tarsi keršto angelas. 

— Tu išgelbėjai tąsyk mane alėjoje nuo tų trijų niekšų, 
Martinai, prisimeni? 

— Žinoma, prisimenu. 

— Tačiau tavęs nebuvo šalia, kai man buvo penkiolika, 
o jų — visas ketvertas. — Atrodė, kad ji vėl iš naujo išgyvena 
patirtą siaubą. — Purvini, šlykštūs katalikų šunes. Visus juos į 
pragarą už tai, ką man padarė. Todėl dėdė Maiklas ir medžiojo 
juos po vieną. Visus pribaigė savomis rankomis. — Ginklas su- 
drebėjo sugniaužtame jos delne. — Mes turime nepasiduoti ir 
kovoti. Turime sunaikinti tuos katalikų išgamas. 

Tiktai dabar Dilonas suvokė, kad ji iš tikrųjų visiškai išpro- 
tėjusi, tačiau nespėjo nė išsižioti, kai įsikišo Benis. Neapsakomai 
susijaudinęs, jis metėsi į priekį ir sumojavo rankomis. 

— Ne, Ketlina, ginklas — ne žaislas. Negalima taikyti į 
žmones. 

Benis ištiesė rankas ir buvo beapkabinąs ją per pečius, ta- 
čiau Ketlina suklykė ne savo balsu: 

— Dink iš čia, Beni. 

Ji drebančiu pirštu apčiuopė brauningo gaiduką ir iššovė. 
Benis suriko ir krito atbulas, Merė Pauer sugriebė ant įrankių 
stalo gulintį šautuvą ir paleido dvigubą salvę. Ketlina pasviro 
atgal ir parvirto ant šieno plakų, brauningas iškrito jai iš rankų 
ir nulėkė į šalį. Dilonas pripuolė prie jos ir priklaupė ant vieno 
kelio. 

Ketlina sugriebė jam už rankos: 

— Martinai, ar tai tu“ 

Per visą jos kūną perbėgo stiprus drebulys. 

Dilonas vis dar laikė Ketlinos ranką, kai Hana pasilenkė 
šalia jo ir ištarė: 

— Ji mirė, Dilonai. 

— Taip, aš matau. 

Neįtikėtina, tačiau Benis pakilo nuo žemės ir atsistojo, ran- 
ka laikydamasis už šono, o pro jo pirštus sruvo kraujas. Jis atro- 

— Kulka išėjo kiaurai pro šoną. Štai pro čia. Jis gyvens. 

Fergiusonas atsargiai paėmė ginklą iš Merės Pauer. 

— O Viešpatie, ką aš padariau? — pasibaisėjo ji. 

— Ne jūsų kaltė, mano brangioji, — tarė jai Fergiusonas, — 
jums nėra dėl ko savęs kaltinti. — Jis pasisuko į Haną. — Vyres- 
nioji inspektore, būčiau dėkingas, jeigu nuvestumėte ją į vidų. Ir 
Benį. Pasirūpinkite jais. 

Hana priėjo prie Merės, apkabino ją ir nusivedė, kita ranka 
prilaikydama Benį ir padėdama jam eiti. 

— Tu mažas kvailas nelaimingas žvėriūkšti, aš visą laiką 
nujaučiau, kad čia turėtų būti kažkas daugiau. 

— Malūnsparnio pilotui liepiau sugrįžti po valandos. Ne- 
trukus jis bus čia. Ar tu gerai jautiesi? 

— Žinoma, generole, — Dilonas susirado cigaretę ir prisi- 
degė. — Galima sakyti, kad tuo ir baigėsi ši diena, ar ne? 

Jis apsisuko ir nuėjo. 

